
BLAMÉYES 

Èt l' sicríre à nos deâs... 


Nos n's-avans rèscontré 
En plin mitan d'on live 
Èt nos d'mander 

Tot g' qu'on pout fé 

Dès blankès pajes 

Qui ratindenut lès mots. 
Èt sins sawè douvint, 

Èt sins sawè poqwè, 
Nos-avans pris on mot 
Èt pwis on-ôte, 

Po dauborer lès blankès pâjes. 
Èt dji v's-ètindeus rire, 
Dji v's-ètindeus tchanter, 
Mot après mot, 


Pâje après pije... 
Dji tron.ne. 


Li chance qu'i m'a falu 
Po vos v'nu rèscontrer 

En plin mitan d'on live 
Èt l' sicrire à nos deüs ! 


Deüs mwins... 


I fieut paujére o bwès. 
Non.ne dèssineut dès couches 
Dissu l' pisinte. 

Èt tot d'on còp, 

One sitwale a r'glati 

A l' cwane di voste-ouy. 

Djè l'a agrifté 

Èt m'i aler racwèti. 

I fieut paujêre o bwès. 
Non.ne dèssineut detis mwins 
dissu l' pisinte... 


Savoz bin qu'asteüre 
Dji n' compte pus lès-etires ! 


N'è pus fé qu'onk 


Nos n'avans pus jamais dit «mi» : 
C'èst «vos» 

Au pus sovint «nos-ôtes». 

Grèfés èchone 

Po n'è fé qu'onk. 

Dimérer li 

Èt div'nu l'ôte. 

Compter à dobe, djôyes èt pènins. 
Èt quand on-z-a d'né tote si paurt, 
È rawè co d' pus dins sès mwins. 


Sondjadje 


Mès-ouy qui s'agranceneut d'avance 
Èt-z-aler agrifter vos-ouy. 

Mi coetir véla qui mwin.ne li danse 
Èt m' fé triyaner come one fouye. 
Mes mwins qui n' si savenut maistri 
Èt randachi po v's-aler bwâre. 

Mès lèpes qui gripenut su vos lèpes, 
Mi djòye qui ride dissu vosse cwarps 
Èt là, o fin fond di m' bèderiye 

… Mi qui m' réwiye. 


Non.ne 


Mès rèves d'èyir 

Djipenut 

Ètur vos dwègts 

Èt s' lèyi prusti. 

Non.ne s'abiye à solia 

Èt vêla, 

À l' bètchète di vosse coeûr, 
Dji compte lès stwèles. 


Nosse man 


C'èst d'asárd si g' n'ést nin nosse man, 
Li viye djint qui trèvautche mès sondjes 
Èt r'mète à place dins mès ridans 
Saquants-eûres do djoû qui ralondje. 


Èn'don qu' ç'aureut ieû sti si bia : 
Li p'lu rabrèssi sès massales 
Come on nè l' waze fé, tot djon.nia ! 


Èn'don qu' ç'aureut ieû sti si bon : 
L'aler aidi coude aus grusales 
Et l'oyu chufler one tchanson ! 


Èn'don qu' ç'aureut ieû sti... 


Èt pwis 2... 

Por on còp, fioz taire vosse babèye 

Èt ni m' vinoz nin disminti : 

Djè l' vou bin wadji, mi, qu' c'èst lèye ! 


Nosse maujone 


Èle n'aveut pont d' grile, pont d' baurire. 
Deûs finièsses po uker l' solia, 

On-uch di tchin.ne dri one bleuwe pire, 
One clitche au laudje... èt pont d' vèra. 


Èle n'aveut qu'one pitite cûjène, 

One bèle place po r'çûre, lès grands djoûs. 
Fuche-t-i pou fièster Djan ou Djène 

Ou adon po-z-i pwarter l' dot. 


Ele n'aveut qu' deüs tchambes fwit pitites 
Au d'zeû dès montéyes do la-wòt 

Èt on p'tit tape-cu tot timide, 

Rin qu' do l' v'lu djonde, i fieut l' plindau. 


Ci n'èsteut qu'one pitite maujone, 
Mais quand on mousseut dins sès brès 
Èt s' ritrouver tortos èchone, 
Gn-aveut d' l'âme pa-dri sès volèts. 


Por on novia djoû 


Èt qwè ? Abiye !... 

Fafiye-t-i l' solia au mauvi 

Èt l' vinu r'chandi d'one clignète. 
Li blanke sipène tape on côp d'ouy 
Pa-d'zeü sès couches... 

Tot qui s' dispiète ! 

Li djane osse-cu cheüt sès pènas 
Dins on potia. 

One tiène air ranairi l'uréye 

Èt d'chinde abiye jusqu'à l' valéye. 
L'aragneriye rilût d' tos sès pièles, 
Li nét a d'djà soflé sès stwèles. 


Ti t' pous r'lèver, l'ome, 
Cheûre tès linçoûs 
Èt rinde grâce por on novia djoû ! 


À l' fine copète 


Li grosse rodje pome 

Qui s'a v'nu mète 

À l' fine copète 

Di nosse pomi 

Èle ti r'waite come po s' foute... 


Ele si cotoüne 

Po qui l' solia 

Kèkîye si pia. 

«Èt boute !... 

Ti n' m'irès todi jamais coude !» 


Li grosse rodje pome 
Ènn'a plin s' bouche 
A l' dérène couche 
Di nosse pomi. 


«Riwaitoz-m', 

Don, mamezèle !» 
Di-st-èle 

Li grosse rodje pome. 


Li Rabaèl 

Ni waze motyi 
Li cwastrèsse 
Si mèt à fafyi. 


C'èst l' vint, parèt, qui s'a mwaiji. 
Il a falu qu'i bouche 

Su l' dérène couche, 

Avou s' flaya. 


Li mauvi tchante on «Té dèyom'» 
Po l' grosse rodje pome 
Qu'one aumaye mawiye avaurla. 

I va fé bia 


Li timps court au solia. 

I va fé bia ! tchante-t-i l' rôtia, 

I va fé bia ! di-st-i l' párin 

Èt stitchi s' pupe ètur sès dints. 

I va fé bia ! tüze-t-i l' popa 

Qui sondje à sèmer sès pôrias. 
Va fé bia ! fafiye-t-èle Riyète 
Qui l' Djan ratind dins l' ruwalète. 


L'èfant agriftéye sès pantoufes : 
Fé bia ? Èt mi, dj' vòreus qu'i plouve ! 


Dimwin 


Nos-irans sofler su lès breûjes 

Po qui l' cinde ritoûne à solia. 

Dès còps d' tièsses, faurè bin qu'i gn-eûche 
Po fé r'vièrser l' batch su l' pourcia. 

Dès chaurds ? Ça s'rissère bin tot seû ! 

Dès pwin.nes ? On n'è pwate jamais l' doû ! 
C'èst l' nét, veus-s', qui nos fait mécheneüs 
D'on novia djoû ! 

Èyir... 


Èyir si cotape t't-avau m' tièsse : 

Dji r'veu nosse man qui purdeut m' mwin 
Èt m' dire : Abiye ! I sone à mèsse. 

I sèrè timps ! 


Dji r'veu nosse pa qui boute o stauve. 
Gn-a l' nwáraude qui s'a dislachi. 

Èle n'èst nin co la si fiyauve 

"IH faut r'waiti ! 


Ca fait dès-ans qu'is sont-st-èvòye 
Portant, i n' si passe nin on djoû 

Qu'is n' mi vègnenut fé sine su l' vòye 
Èt m' dire bondjoû. 


Quand on riscrèpe... 


L'aireü do djoû s'agrance abiye 

Après l' solia. 

Li gnit s' disbiye 

Èt s' racafougni dins sès draps ! 
Direus' bin qu'i fait si paujére 

Dissu l' bati ! 

Ca n' ramechiye pus dins lès wárbéres ; 
À s'assoti ! 

Lés spènes si r'waitenut baube à baube 
Èt s' dimander... 

On pindu n'i r'trouvereut pus s'-t-aube 
Èt s' raviser. 

Portant èyir... 


Èyir c'èsteut èyir ! 

Abiye ! L'aireü do djoû s'agrance. 

Là qu'asteüre, i gotine. Èt pwis ? 

Gn-a todi on pièle qui r'glatit 

À l' cwane di l'ouy 

Quand on riscrèpe totes sès sovenances. 


Piêre 


On-z-aveut d'djà rèli vosse nom 
Dispii tot timpe 
Èt l' discramyi su tos lès tons, 


Vosse pa compteut lès djoûs, 
Vosse man compteut sès transes 
Èt rapaujeter sès deüs gamins, 
Sins fé chonance 

Di rin. 


On-z-aveut d'djà rèli vosse nom. 
Vosse pa compteut lès-etires, 

Èt quand vosse man vos-a coudu, 
Vos v's-aviz èdwarmu 

Po d' bon. 


Èt dji m' dimande poqwè... 


'l èst mwárt, l'èfant ! 

Vo-l'-là stauré dissu l' pavéye 
Tote dauboréye 

Di song. 

C'èst l' guêre ! di-st-on. 


Li p'tit sôdârt di bwès 
Qu'a tchèyu foû d' sès mwins 
Si d'mande douvint ? 


'] èst mwart, l'èfant. 
On-z-a tapé on drap 
Dissu l' kèrnache 

Èt là, dins m' tièsse, 
C'èst tot qui s'ècomache : 
On-èfant stauré mwârt 
Èt on mârtchand d' fusik 
È vike. 


Qu'èst-ce qui c'èsteut, don, 
Di ç' fauve-là, 

Mariye, 

Qu'on-z-i d'djeut : 
«L'èfant n'èst nin mwárt, 
L'èfant sokiye !» 


Riwaitoz-vos dins on murwè ! 
'] èst mwárt, l'éfant 
Èt dji m' dimande co bin poqwè ! 


Blancs pièles 


Quand l' nét a lèvé l' guète 

Èt lèyi li p'tit djoû 

Si discramyi tot sedi, 

Il a tchait dès blancs pièles 

Su lès rodjès massales 

D'one rôse. 

"l-ésteut pont d'etire ! 

Èt vos-avoz sclipé, 

Èt vos-avoz potchi sins v' ritoürner 
Po couru après lès bias djoüs. 

Li mauvi s'a dispièrté 

Èt m' fé assoti. 

Douvint qu'il a rèlé t't-avau m' visadje ? 


Ratinde 


Vos v' rapeloz, pa, 

Èyir, 

Quand l'èfant d'veut choûter 
Èt bin sovint 

Grigni dès dints 

Pace qu'on lí v'leut aprinde 
À cheüre sès zines 

Èt tot sawè ratinde 

Sins pont fé d' chine ? 


Ratinde ! 

Combin d' côps nos-a-t-on dit «Taudje !» 
Èt nos lèyi là pèstèler ! 

Ratinde qu'on-uch si tape au laudje 

Po p'lu intrer. 


Ratinde 

Qui nosse timps fuche djus d' dot 
Sins qu'on l' cotchèsse. 

Ratinde si toü, 

Come à cofèsse. 


Dijoz, pa, 

L'èfant d'audjoürdu 
Qu'on li a d'djà tot d'né 
Peû qu'on n' l'ètinde, 
Comint va-t-i fé, d'mwin, 
Quand li faurè ratinde ? 


Pâtêrs... 


Pâtêrs d'au craus qu'a peü d' sès caurs, 
Pâtêrs d'au p'tit qui braît dri l' baur. 


Pâtêrs d'èfant qui compte sès spènes, 
Pâtêrs di feume didins s' cüjène. 


Pâtêrs do cia què lès ritiye, 
Pâtêrs do cia què lès rovîye. 


Pâtêrs po dire, pâtêrs po d' vrai... 
Bon Diè, ni v's-î pièrdoz jamais ? 


Rifrins d'asteüre 


Dji n' lès-aureus ieû seû compter 
Tos cès visadjes-là cochurés 
A ratinde qu'on lès rapaujetéye ! 


Lès cis qui n' dimandint pus rin, 
One gote d'éwe ou on cho d' frumint ; 
On n'a pus ausse quand l' mwárt toquetéye. 


Lès cis qu' tapint leûs brès au laudje 
Èt qu' c'èst leüs-ouy qui criyint : «Taudje ! 
Choneut qu'on-z-èsteut près-parints !» 


Quand dj'ènn'a ieû m' sò 
D' lès-ètinde 

Si plinde, 

Dj'a toûrné l' boton 

Èt m'aler coûtchi. 

Si d'astchèyance... 


Èt s'i r'vêreut... 

Èt s'i r'vêreut aviè l' Noyé 

Come is l'ont scrît 

Dins dès lives à imaudjes 

Po lès-èfants : 

Avou one sitwale dins sès mwins, 
On bèdot qui tchampîye su l' tiène. 
On-ome, one feume èt on gamin 

On baudèt, on boü, one viye grègne. 


Èt s'i r'véreut... 

Si d'astchèyance, i r'vêreut d'mwin ! 
V'lu cachi après on djin d' tére 
Qu'on s'i wèt volti, 

Qu'i s'i pòreut plaire... 

Èt n' veüy qui l'atèléye do monde, 
Tot nosse trayin. 


Dijoz... Èt s'i r'véreut... 

Èt s'i r'véreut, tot disbautchi 
Po m'atauchi èt m' vinu dire : 
«Vos n'avoz rin compris !» 

Bièsse ! 


Achidans-n' one miète su l' pavéye 
Èt coude li vint. 

C'èst tot qu' frumejiye dins l'atèléye, 
Apice li timps ! 

Sés-s' bin qu' c'èst l' raculot, vêla, 
Qu'è-st-a l'ovradje ? 

Parèt qui s' feume s'agrance dèdja 
D'on not skèpiadje. 

Li pus djon.ne sicrit saquants mots 
Su one ârdwèse. 


Èt mi qui m' vèyeut djon.ne gadot... 
Diè, qui dj' so bièsse ! 

Dissu pont d' timps ! 


Sobayiy, lès môyes 
Qu'on s'i aleut staurer 
Po p'lu agni à s'-t-auje 
Dins nosse bonetir ! 


Sobayiy, lès djòyes 
Qu'on-z-aleut mète au r'cwè 
Po lès r'trover dri l'auje 
Quand c'èsteut l'eûre ! 


Sobayiy, li vôye 

Qu'on-z-a là fait èchone 

Sins jamais s' ritoürner 
Dés-ans au lon ! 

Sobayiy, lés róyes 

Qu'on-z-i a spiyi s' dos 

Pace qu'on nos-a dit : «Boute ! 
C'èst po tortos !» 


Sobayiy... ci qu'i d'mère co 
À nosse conóye ! 

Sins s' ritotirner 


Si rèwèyi on djoû, 

Trèveûy li vòye qui nos ratind 
Èt s' dimander comint 

Qu'i n's-i faurè aler 


Si rèwèyi on djoû, 

Aguigni l' vóye qui nos fait sine 
Èt s' dimander èwou 

Qu'èle nos va co mwinrner. 


Si rèwèyi on djoû, 

Cowaiti l' vòye qui nos-atauche 
Èt si d'mander po qui 

Qu'i nos faurè bouter. 


Si rèwèyi on djoû, 

Riveüy ci vóye-là qui nos uke 
Èt si d'mander poqwè 

Qu'i nos l' faureut choûter. 


Si rèwèyi on djoû, 
Abiye ! Èvòye ! 
Èt chire si vôye 
Sins s' ritoürner. 

Rote... 


Vo-m'-là au mitan dès taurdus 
Qui n' savenut pus chire li pisinte. 
Èt l' mwais timps qui va co riv'nu ! 


I d'veut portant fé bia 

S'on lès-aureut ieû v'lu choûter ! 
A mòde di rin, 

Li vint 

Boure li nûléye dissu l' solia. 

Li mauvi s' rimèt à chufler ; 
Fouteü d' djins ! 

Li cinsi scoríye li roncin : 

"| èst co trop timpe po lèyi ouve 
S'on vout awè faît d'vant qu'i n' plouve... 


Ele toüne, li tére, 

I court, li timps ! 

Èt twe, laid m'vét, 

Rote... 

Rote èt t' taire ! 

C'è-st-audjotirdu qu'on sème l'awin.ne. 
Dimwin... 

Ça n' vaurè quét'fiye pus lès pwin.nes ! 

Eli, Eli, lema sabaqthani... 


Sègnetir, comint vóríz qu' dj'è wide ? 
Vo-v'-là évóye sins dire «jusqu'à !» 
Et m' léyi pèneûs d'zos m' goria ! 


Ni m' dijoz nin qu' gn-a pont d'avance 
Djè l' sé bin, mi, qu' si vos l' vóríz 
Dj'i sèreus d'djà, foû do bròli. 


Avoz jamais fait on distoû 
Peû do d'vu r'lèver on cu d' jate ? 
Nosse man mè l' dijeut co tot rade ! 


Bin d'abôrd, qu'èst-ce qui v' ratindoz ? 
Mi pòve cwarps n'èst d'djà pus qu'one crape 
Sins vos, comint vóríz qu' dj'è chape ? 


I criye après vos, l' pòve mivét 


Qui l' nèt aftéye dins si spécheá. 
Poqwè l'avoz lèyi tot seû ? 

(Ps. 22) 


Èt adon ? 


(Tot lijant Lisa) 


Totes lès lármes, mi fi, 
qu'i nos faurè lèyi couru 
divant di r'ssèrer nos-ouy ! 


Èt adon ? 
Adon, bin... c'èst l' paskéye dès stwèles 
Avou lès djoûs, avou lès gnûts 
Todi parèy... 


C'èst l' pachi qui rid'vint tot vèt' 
C'èst l' rôse qui r'florit. 


On-aube a moussi fot d' tére 
Èt s' ridrèssi 

Èt stinde sès brès. 

On mouchon s'i a v'nu mète 
È cwète. 


Èt adon ? 
Adon ? 
Choûte, mi fi ! 
Li mouchon tchante. 

L'iviêr 


Quand l' coeûr si ramoncèle 
Po n' pus r'waiti qu'en d'dins, 
Quand i djèmit, quand i tanfèle 
Èt compter l' timps, 

Quand l' coeûr si rafrèdit, 

Qu'i gn-a pupont d' grawiye 
Po-z-i aler ramechi. 

Quand l' coetir ni tamejiye pus 
Plaijis ou mariminces, 

T'as todi quinze : 

Ca sint l'iviér. 

N'aurè qu'à v'nu ! 


I sèrè timpe ou taurd. 

Dj'aurè bouré on chame 

Dilé l' tokwè, 

Ramechi one miète avou l' grawiye 
— Ï fait piçant, dès djoüs qu'i gn-a ! — 
Li tauve sèrè mètiwe 

Po s'il aureut fwim, dwai ! 

Dj'aurè fait m' baube 

Èt m' richurer. 


I sèrè timpe ou taurd. 


Dji sèrè lè... 
Èt i n'auré qu'a v'nu ! 

One banse di mots, po... si en cas 


after : accrocher 

agranci (s') : désirer ardemment 
agrifter : accrocher 

aguigni : lorgner 

apici : prendre 

assoti : devenir sot 
astchèyance (d') : par hasard 
atauchi : aborder 

auje : barrière 

aumaye : génisse 

awè ausse : être pris de besoin 
bati : terrain plat 

baur : remise à chariots 
bèderiye : lit garni de sa literie 
bètchète : extrémité 
blaméye : flambée 

bourer : pousser 

brôlí : bourbier 

chame : siège 

cho : grain 

cochurer : déchirer 

conôye : quenouille 

copète : sommet 

couche : branche 

crape : croüte 

craus : gras 

cwète (è) : à l'abri 

dauborer : barbouiller 
disbautchi : triste 

discramyi : démêler 
dispièrter (si) : se réveiller 
djin : bande de terre 

djiper : sauter 

ècomachi : mélanger complètement 
fafyi : bredouiller 

flaya : fléau 

frumeji : frissonner 

goria : porte-seaux 

grawiye : tisonnier 

griper : grimper 

guète (lèver l') : partir 
kèrnache : balafre 

lèyi ouve : arrêter le travail 
maistri (si) : se dominer 
marimince : acte malveillant 

massale : joue 

mauvi : merle 

mawyi : mâcher 

môye : meule 

mwaiji (si) : se fâcher 
non.ne : midi 

nüléye : nuée 

pachi : verger 
paskéye : histoire amusante 
paujére : calme 
pènetis : triste 

pènin : misère 
pèstèler : piétiner 
pisinte : sentier 
potchi : sauter 

prusti : pétrir 

raculot : benjamin 
racwèti (si) : se blottir 
ramechi : tripoter 
ramonceler (si) : se replier sur soi-même 
randachi : remuer 
rapaujeter : calmer 
r'cwé (au) : à l'abri 
rèler : geler 

rèlire : trier 

riscrèper : racler à nouveau 
roncin : étalon 

rôtia : roitelet 

rovyi : oublier 

rôye : sillon 

rütyi : marmonner 
scliper : s'encourir 
scoryi : fouetter 
skèpiadje : naissance 
sobayiy : je me demande 
sokyi : dormir 

spène : épine 

spiyi : casser 

staurer : étendre 
stitchi : fourrer 

tameji : tamiser 
tanfler : haleter 

tokwè : feu ouvert 
trèveliy : entrevoir 
triyaner : trembler 
uker : appeler 
warbére : ornière 

Rapport 1993 des Rèlis Namurwès 


Si les «Cahiers Wallons» te plaisent, cher lecteur, 
fais de ton meilleur ami un abonné. 


LES CAHIERS WALLONS 


In memoriam André HENIN 


« Bonès djins qui passèt par ci, 
Aloûrdoz-v' on pau èt priyi 
Su l' fosse d'on pôve laid m' vét d' curè 
Qu'a v'nu au monde sins l' fè esprès [...] » 
(A.H.) 


Gn-a on-ome, on djoá, qu'a wazu dire qu'il èstot l' Lumiére po tortos. 
On l'a crwèyu. Èt djè l' crwè co, mi... 


Ces lignes lues, on sait mieux d'où l'Abbé Henin tenait son amour des 
hommes et sa prédilection pour les humbles, son optimisme et sa bonne 
humeur communicative, son ouverture d'esprit, sa grande simplicité. 
Il était prêtre d'abord, mais sans jamais oublier d'être homme. Il fut 
homme, sans jamais cesser d'être prêtre. 


Ses qualités éminentes — toutes les interventions entendues lors de la 
messe de funérailles en témoignent — trouvèrent à s'exprimer et à 
s'épanouir partout où il passa : à Floreffe, comme étudiant puis jeune 
professeur romaniste ; à Louvain, comme aumònier des étudinats et 
vicaire de la Paroisse universitaire ; à Gembloux, comme curé-doyen,... 


Dans le monde dialectal, son influence fut grande. À l'église, d'abord : 
ses homélies — de petits chefs-d'oeuvre — ont fait beaucoup pour 
actualiser la Parole et témoigner à quel point le wallon sait dire 
l'essentiel parce qu'il fait écho à la sensibilité profonde de l'assistance. 
En littérature ensuite : Lès têres dau Bon Diè ne révèlent pas seulement 
un écrivain de race, mais un déchiffreur d'âmes, dans la lignée d'Augus- 
te Laloux. Restent les histoires drôles : né humoriste et comédien, 
André Henin excellait à susciter l'éclat de joie franche. Son humour, 
simple et sain, nous réapprenait à rire... Mais il ne conviendrait pas que 
les Djòsèferiyes fassent de l'ombre aux Téres dau Bon Diè, ni aux 
poèmes de Tchansons po l'iviêr... 

Ralonguichoz vosse tauve, Sègneûr, èt co mète one jate di rawète. C'è- 
st-on soçon qu'arive dilé vos ! 

Tot djon. ne, il a apici l'èrére èt travayi, tote si vikériye, su vos têres... 
lès téres dau Bon Diè ! Vos l' riconiroz aujiyemint avou todi on sorire 
su s' visadje. I n' vos faurè nin sbarer s'i vos raconte l'istwáre do l' Lèsse 
dispòy lès tot vis timps, divant qu'èle ni vaye sukè su l' rotche di Bèlvaus 
èt li k'fonci come on vi uch di grégne. 

Dès-ans au long, Sègnetir, i vos-aurè dit on fèl merci po l’ bé payis qu' 

vos-avoz d'nè aus djins d'avaurci : Li Lèsse qu'a fait l' viyadje en l' 
ramèchenant tot-ètir dins one grande blouke dispòy li Sòrtiye jusqu'aus 
Rotchètes, en passant pa l' Grand I, li Paudje, li tiène di Bèlvaus, li vi 
molin, li pont èt l' Piro. 

I vos-a sovint dit merci po lès grands tiènes : Bwin. ne, Faule, li Duclin, 

l' Tinémont, Soyére èt l' Tiène d'Uc. Quand i montot vélà à Soyére, èt 
s'assire su l'rossète pire, icompurdot co mí, dijot-i, combin qui v's-èstoz 
grand. 

Mossieü l' Dwéyin, vos-avoz d'nè vosse dérin côp d' chipe su lès Téres 
dau Bon Diè. 

Li p'tit paroissien a r'mètu s' crèyon à place ! Èt nos-ôtes qu'a ieû l' 
chance do fé on bokèt d' vòye avou vos, i nos san. ne qu'i gn-a tant èt tant 
a rit'nu d' cès-anéyes la. 

I gn-a... lès bés lives qui v's-avoz scrít dins 1' lingadje di vos parints... 
li lingadje di vos viyès matantes di Han. 

1 gn-a ... lès sèrmons qui v's-avoz travayi d'ssus jusqu'au dérin mwès. 
I gn-a ... tote vosse famile qu'on s'i vwèt si volti. Èt vos d'djiz sovint qui, 
por vos, ça compteut au-d'la do lès sinte tortos autoû d' vos. 

1 gn-a ossi... one frâse. One frâse qui v's-avoz scrít dins lès Téres dau 
Bon Diè. Ci fráse la, vo-l'-ci : «Gn-a on-ome, on djoû, qu'a wazu dire 
qu'il èstot l' Lumiére po tortos. On l'a crwèyu. Èt djè l' crwè co, mi. Èt 
djè l'zi ai dit aus djins po qu'i l' crwéyéche ossi. I n' s'è r'pintiront nin. 
Mais il a co dit, g'-t-ome la, qui dj'èstins tortos l' lumiére po l's-ôtes. Èt 
ca, c'è-st-one saqwè !» 

Dji sayerans do n' jamais rovyi vosse mèssadje. 

Mossieü l' Dwèyin, gn-a dés mots qu'on n’ si waze dire baube à baube. 
Pace qu'i san.ne qui ça n' si fait nin. Mais audjoûrdu, timps qu'il ést co 
timps, i m’ san.ne qui, avou one masse di djins, c'est l' momint d’ vos 
dire : 

… On vos véyot si voltí ! (*) 

(*) Allocution prononcée par L. Somme, président des Rèlis, lors des funérailles. 


Nos nè l’ réwairans pus racanter sès paskéyes 

Qui nos f'jént tant plaiji. Come in bon sérviteür, 

Sins brit, il èst ralé. Sè froumint asteut meûr. 

Sins pont fwai d'imbaras, s' pid-sinte asteut márquéye. 


Lè djoû d' Saint-Nicolas, dèssus l' fin dè l' djouméye, 
Lè Bon Dieu l'è uké en li dijant : «C'èst l’ eüre...» 

Il è apîté l' voye qui l' mwin.neut au Sègnedr, 

Au trèvers dè sès tchamps, come il aveut l'idéye. 


Èt no si bon sogon è v'lu r'trouver s' payis, 
Sè Lèsse qu'i vieut voltiy èt lès djins dè s' viládje. 
Sè tére, lès breus au laudje, l'è r'sséré pou toudi. 


Sé viye, tout come in live, èst pour nous in mèssidje, 
Èn-ègzimpe pou tèrtoûs dè banté èt d’ sadjèsse. 
Arvèy, Mossieû l’ Dwayin. Au Paradis, c'est fièsse... (*) 


[...] 
« Èt mi qui n'a rin fait qui d' causè po lès-ôtes, 
Vo-m'-là avou mès mwins trop blankes èt sins crèvaudes, 
S'i Vos faut, po l' rawète, on lwagne ou one cônôye, 
Parèt qu' quand on Vos paye, Vos n' rindoz nin l' manôye, 
Vos waiterez d' l'óte costè quand dj'ariverai su l' vóye. » 
[...] 
(A.H.) 


Poème de G. Baudrez (Oignies) 

Gn-a qu'à sèrer sès-ouy 


(Moustier-sur-Sambre) 


I-gn-a d' pus d' djoüs, 
i-gn-a d' pus d' vóyes, 
i-gn-a d' pus d' djins 
è m' tiésse 

qui su vosse dagne! 


Gn-a mwins' di brûts, 
gn-a mwins' di song 
èt mwins' d'éguignes. 


Ifét mwins stragne 

èl laurdjeü d' més royons 
èt on í rote à s' t-auje 
avau l' campagne : 


C'èst dès payis qu'on i vore 

franc batant, 

qui totes lès djins vos-acontenut 
sins s' dire : wètiz qu' l'èst drole ! 
Gn-a qu'à sèrer sès-ouy. 

I-gn-a d' pus d' djoûs 

èt lès-eûres si stindenut 

Laudje èt lon 

su dès payis qu'è vont griper 

al rèsconte do solia... 


Gn-a qu'a sèrer sès-ouy. 


Emile GILLIARD, R.N. 

Tant carèssis 


(Namur) 


Nos n' lafrans pus râler lès breûjes, 
Èt sofler su l' feu distindu. 

Nos n'irans pus aus p'titès neûjes, 
Avou l'amoûr qu'on-z-a pièrdu. 

On s' sovint co dès djoûs d' boneür 
Èt dès sondjes rèvòye avou l' timps : 
A deüs, cóper lès p'titès fleürs, 

Dins lès chavéyes èt lès frumints. 
Dins lès pisintes aus gros cayaus, 
Nos trèbukin.n' di tanawète, 

Èt nos r'trover aus pids d'one sau, 
Asto d'on ri d'zos lès cochètes. 

Èt pwis dès chijes autod d' l'aistréye 
Quand i djaleüve su lès campagnes, 
Qu'à l' bone saison li tinre ròséye 
Stindeûve si blanc mantia su l' dagn. 
Mins lès rascrauwes di nosse djon.nèsse, 
Totes lès miséres èt lès mwais vints, 
N'ont nin spaurgni lès blondès tièsses 
Di div'nu vis divant leû timps. 
Astefire, do p'tit djoû à l' vièspréye, 
Li timps n'èst pus si règrigni. 

Lès vints ont tchèssi lès niléyes 

Èt lès bias sondjes tant carèssis. 


Jean TOMBAL, R.N. 


Pouqwè ? 


(Nivelles) 


Pourtant, l'èstwèli tchante dins l'ér bleû su lès tris 

Yèt lès tchamps frumijont d'zous 'l carèsse du solèy, 
L'eüre èst simpe èyèt doüce dins ‘1 djoürnéye qui s' rinvèye. 
Mins... là...-ne pètite méso a co l'ér dè soumyi. 


37 


Tous lès-uch sont sèrés déspüs dès yèt dès djoüs, 
Mins lès ridaus drouvus pou rascoude lès nuwéyes 
Dèsmuchont 'ne place sins viye, ène oürlodje arètéye. 
In grand murwè pâmé rflète èl rôse d'in bajoû. 

In vwèle dè poûssiêre muche èl lûjant du pavemint. 
In gros bouquèt pali s'èstampe su 'l cwène d'èl drèsse, 
Lès bwèches sont-st-arindjéyes come pou 'ne feuwéye dè fièsse, 
Dès longuès twèles d'arègnes èstoufichont lès cwins. 
In grand fonteuy flani, asto d'èl tchèminéye, 

A tout l'ér dè ratinde qu'on vène la s'acwati ; 

Tout-à costé, d'ssus 'ne tâbe, in live èst là, djauni, 

I rastit tous sès rèves déspüs combi d' djoürnéyes... 
Dj'ascoute dins l' payületé 

Ene goute d'iau qui fét ploc... 


Marie-Louise LEDRUT-CHOISEZ, R.N. 


T'as causé 


(Philippeville) 


T'as causé pou n' rin dire, 
Lés choüteüs astunt soürds. 
T'as tchantè pou fé ríre, 
Mins on bateut l'tamboûr : 
T'as tchantè pou fé ploûre. 
T'auras viké pou qwe ? 
Pou rin qu' t'auras vikè ! 
Pourtant, viker, i n' té cheune nin 
Qué... 

C'èst dèdjà ‘ne saqwe ? 

I n' té cheune nin 


Qué... 
C'est dédjà bran.mint ? 


Josée SPINOSA-MATHOT, R.N. 

Li contrèbasse èt l' munusier 


(Namur) 


Dins lès sovenances di nosse grand-papa Gustave, i-gn-a dès fauves 
qu'il a ètindu, mins è v'là one qu'il a vraimint viké. I nos l'a raconté 
mwints côps èt nos-avans sovint ri. C'èsteûve quéquefiye pace qui 
c'ésteüve li què l'raconteûve. 


Nosse grand-papa djouweñve di l'Armonica. C'ésteüve on fin musucyin 
maugré qu'i n' saveüve lire one note. Il aveüve «l'oreille parfaite» 
s'apinse lès spécialisses. I rit'neûve tos lès bokèts qu'il étindeüve èt sawè 
lès r'djouwer sins s' brouyi. 


I n'aveüve portant nin on-instrumint come on lès vwèt audjoürdu, plin 
d' botons èt tot r'lüjant. Po dire li vrai, il aveüve dandji d' deüs- 
instrumints po fé s' musique. Il ènn' aveüve onk dins sès brès, po 
djouwer l' bokèt, èt on-ôte pa-d'zos sès pids, avou saquants gros botons, 
po fé lès basses. Dji vos pou garanti qui c'ésteüve on plaiji d' l'ètinde 
djouwer totes sôrtes di bokèts. 


Dès-anéyes au lon, avou saquants soçons, il a sti djouwer dins lès 
dicauces po fé danser lès djins dins lès viladjes autoû d' Nameur. 
C'ésteüve co do timps qu'on léveüve lès danses. Nosse moman nos l'a 
d'djà dit d' pus d'on côp : quand èlle alefive avou s' papa, èle passetive 
au mitan dès djins, inte lès deûs danses, po rascoude lès gros sous èt lès 
mastokes. 


On djoû qu'is-éstin.n* dins on viladje qui dj'a rovi s' nom, lès-omes 
avin.n” mêtu lefis-instrumints dissu l' sin.ne tot ratindant po c'minci. Tot 
d'on côp, v'là qu'on-ome arive po v'nu vòy di d' pus près. C'ésteüve li 
munusier do payis qui s' vint astamper pa d'vant l' contrèbasse qu'èst 
d'djà on famets instrumint. Après-awè bin cowaiti l'afaire, là qu'i dit : 
— C'è-st-one musique come one armwére, ga ! Combin l'avoz payi ? 
— Cinq cint francs ! rèspond-i l'ome qu'è djouweüve. 

— Cinq cint francs ? di-st-i l' munusier. Èt bin, mi, po ç' pris-la, dji vos- 
èfait one massif en tchin.ne ! 


Charles WILMOTTE, R.N. 

C'èst dèl soupe 


(Mettet) 


Su nosse planète, gn-a todi ieû 

dès doüce-alin.ne ét dés curieüs. 

Quand is n'ont nin leû linwe nukéye, 

is vont j'qu'à discouviu l' potéye. 

Is n° fièt pont d' bin pou tot sawè, 

quí qu’ l'a ponu, quí qu’ l'a couvè. 

Li djoü qu’ vos causeroz avou zèls, 

is vos front télemint dès bèbèles 

qu'is sauront qui què l’ disclóra. 

Gn-a ni cric ni crac, on l’ saura ! 
Pourtant, l's-üsances d'èn-òte, seüchoz-l', 
c'est dèl soupe qui cût dins s' casserole ! 
On dit voltiy : «Sins ièsse curieûs, 

Nèlu n° saurèt div'nu sincieüs.» 

Insi, pou sawè qwè èt come, 

nosse preumére mame a crochi l’ pome. 
Pou conèche li fond èt l” trèfond, 

on prind tos lès còps d' linwe pou d' bon. 
Aus toürsiveüs, on pout rèsponde : 

«On n' rind nin sès comptes à tot l' monde.» 
Bin sûr, gn-a curietis èt curietis. 

Li cia qu'ést sognant èst curieûs. 

Min.me s'i discandje di camisole, 

c'èst dèl soupe qui cát dins s' casserole. 
On-z-a dés-ouy, c'ést pou lumer, 

pou continter s' curiôsité. 

On vout sawè di qwe qu'i r'toüne, 

si ca cotoüne ou racatoüne. 

Aprés ca, on póra canleter 

sins s'amayi di s' pècavé. 

Ouy di márcote, linwe di tchawète, 

c'èst ç' qu'i faut pou div'nu atchètes, 

On dit tot ca ét on n' dit rin. 

On pout rèsponde : «Ça n' vos r'garde nin !» 
C'ést, come dirint lès pus marioles, 

dèl soupe qui cát dins leüs casseroles. 


Philippe MAUDOUX, R.N. 
— s'amayi di s' pècavé : se soucier de son ultime prière. 

…On distrût lès familes... (*) 


(Fosses-la-Ville) 


On-z-ôt monter l’ mènetadje dèl’ vile qu'on vètt’t-au lon ; 
On s’atind à l'oradje don nwar ciél èt rin d’ bon ; 

Li fumére s'aspèchit su lès twèts d’ rodjès panes ; 

Èt d'on côp tot èclate di lumiéres blankes èt djanes. 


On-z-ót criyi dès djins ét braire dès p'tits-èfants ; 
On-z-advine li tauvia èt tot l’ sint tremblèment. 

Dins l’ poüssére èt l' suweü, on pòve diále è-st-on-andje, 
Surtout s'i n’ sét pus qwe èt s'i pièd s' dérène plantche. 


On-z-èst scran, on-z-a peu ; faut sofler ou stofer ; 

On n' sét pus ci qu’ faut dire èt co mwins' ci qu’ faut fé. 
Chakin chove divant s't-uch, po mia catchi sès twarts ; 
On cause bia, on promèt èt on rètère lès mwarts. 


Dins l' brouliard di novimbe, on-z-ót soner |” clairon 
Dins l'èglije sins clotchi, li coeûr n'èst pus qu'on rond ; 
Dins l” chirlike, su dès scayes, one soris a fait s’ cwète 
Èt dins l’ confèssionäl, one aragne tint ' bawète, 


Volà ç' qu'arive li djoû qu'on cotchèsse li bon Diè ; 
V'la ç’ qui lès-omes fafyenut, dins led coüsse à l'airdiè ; 
Pourvu qu'on n’ roviye nin novimbe èt l' sinte-caterine, 
Quand on-z-a tapé djus èt r'pindu l' carabine. 


Désiré PREUD'HOMME, R.N, 


— mènetadje : action d'exprimer son exaspération 

— dérène plantche : ici, planche de salut 

— causer bia : parler beau = cacher le mensonge sous une présentation avantageuse 
- coûsse à l'airdiè : course à l’arc-en-ciel (orgueil) 

— sinte-caterine : Chrysanthème 


(*) Extrait de Môre li Guêre, hommage aux victimes des guerres. Pour commande, 
s'adresser au Secrétariat. 

Zande èt Twènète 


Su l' martchi 


(Sart-Bernard) 


Tos lès sèmedis, Zande èt Twènète vègnenut fé leûs coûsses su l' 
martchi d' Nameur. Is-arivenut aviè iüt-eüres po p'lu gárer leti vwèture 
nin trop lon, au pid dè l' citadèle, dizos lès planes. Twènète l'a dit on còp 
po tot : «Quand on-z-è tot timpe, gn-a sovint dès bonès-afaires a fé 
d'vant l' froche dès pratiques ; èt lès prumis-arivés sont todi lès mia 
sièrvus.» 

Is-èvont èchone jusqu'à l'intréye dé l' roüwe do Pont. Là, Zande va su 
l' martchi aus légumes, nin pus lon ; dispeüy qu'il a ieû s' djambe 
cásséye, i l'értchiye one miète po roter. 

— À t't-à l'eûre ! Waitoz bin à vosse boüsse ! 

— Êt vos ossi ! N'aloz nin co vos fé awè come l'óte fiye ! 

Li mwès passé, Twènète aveut fait one bone afaire. Dès bias solés, en 
solde, aveut-i dit l' mártchand. Dès solés d' djane cür po sèt” cints 
francs ! Quand èlle a douviè l' bwèsse è l' maujone, gn-aveut deûs bias 
solés ; ca, po ièsse bias, i l'èstin.n” ! Mins c'èsteut deüs gauches pids. 


Twènète drom'tineut d'djà do costé do grand martchi, su l' place 
d'Ârmes, èt rûtyf conte si-t-ome. Todi riv'nu avou dès vis pèzas. Lès 
solés, on l's-aveut d'né au póve Dáye qui n'aveut pus qu'one djambe, li 
gauche justumint. Il aveut stf binauje, li. 

Zande s'aveut astaurdji ètur lès fleürs èt lès plantes à r'piquer. Gn-aveut 
do tchwès. I sondjeut à r'noveler lès fleürs dé l' córbéye pa-d'vant l'uch. 
Mins qwé ? Dès quarantins ou dès clotches ? Dès crèsses di coq ou dès 
damas ? Dès flocsiás ? Mins is-èstin.n” tchérs. Quét'fiye dés gueüyes 
di liyon, dès lantiènes ou dés rôses d'Éjipe ? Twènète troûverè cor à 
r'dîre, èlle a métu dés fleûrs di p'tit Jésus l'anéye passéye. Po ièsse pus 
sûr, Zande n'a rin pris. 


I s'a r'toûrné d' l'óte costé èt r'waiti lès moncias d'as trèssiyes come dès 
kèwes di pouliches, dès-agnons d' Mulo(üse, dès chalotes, dédjà ossi dès 
porias d'èsté èt dés cabus d' maiy. Ratindans Twènète, nos vièrans bin. 
Tot baloûjant d'one place à l'óte, Zande èsteut arivé au coron do martchi. 
Gn-aveut là one rindjiye di gayoles avou dès bièsses di totes lès sótes. 
Véci, dés brunès pouyes avou dés plumes à leüs pates, dés pouyes di 

parâde, por mi. Là, dès blankès pouyètes prètes à ponre astok d'on bia 
gros coq qui codákeut come s'il aureut ieû stf à l' copète d'on-ansègni. 
One miète pus lon, dès pidjons, dès gris mayetés èt dès moûjfs, dès 
trosse-kèwe ossi blancs qu' dèl nive, dès-aulouwètes di Cóbourg avou 
dès gôjes d'ârc-en-ciél,... Èt tot ça pèstèleut èt ròguyi, come po dire : 
«Purdoz-m' avou vos, dji so au strwèt vêci !» 


La, astok d'on-aube, gn-aveut one bèle pitite gade, one ninte, avou deûs 
p'titès cwanes bin drwètes èt cimiyes come dès lames di coutia. Èle 
s'anoyeut, l' pòve bièsse. Ele riwaiteut lon, bin lon, sins veüy lès djins. 
Quét'fiye qu'èle rivèyeut on p'tit pachis avou one aye tot-autoû. Sès 
lèpes mawyin.n” dès sovenances di brostons di spènes ou d' sauvadje 
pilé. Zande èsteut tot r'mouwé, il a min.me rissatchi s' néz saquants côps 
èt ossi s' tièsse. 

— Vos-aloz acheter one gade, Zande ? 

Zande a trèssiné on bon côp. Il èsteût lon, nosse Zande, bin lon, come 
li gade dins s' pachis. Si vi sogon, Camile, èsteut astampé jusse pa-dri 
li. 

— Non, ê, dji passe mi timps èt ratinde Twènète, èle fait lès comissions 
po tote li samwin.ne. Qués novèles ? Ca va come vos v'loz ? 

— Come li gade qu'èst lè avou s' lache, tin ! Todi lès min.mès-istwères 
avou Daliye ! 

— Taije-tu, in, Camile, Daliye n'èst nin one si mwaije feume qui ça ! 
— Non, mins èle vout todi awè raison ! 

— Èt twè, jamais twárt ! Dins l' viye, sés”, i faut mète brâmint d' l'éwe 
avou s' vin, Mi, avou Twènète, dji n'a jamais pont d' rûse ni d' 
caponeriye. Au pus sovint, nos-èstans d'acôrd su tot ! 

— Èt comint fais”, don ? 

— Choáte bin, c'èst fwârt aujiy. Li mitan do timps, èle fait c' qui li plait, 
èt l'òte mitan, dji fai ç' qui li plait. Po l' rèsse, dji tize à m' mòde ! 


Henry MATTERNE, R.N. 

Li djoû di m'-y-ètèremint 
(Bambois) 


Rèspleû Li djoû di m'y-ètèremint, 
Faleüve oyu lès djins, 
M' trover à chipe-chovéye 
On moncia d’ quálités, 
Qui mi, dj” n’f aveüve mauy pinsé, 
A comincf pa nosse curé ! 


CoplétI Tos lès sogons, l'ofrande passéye, 
Ont v'lu, chake, payi leû toürnéye. 
Il ont peüplé lès cabarèts, 
Is n'ont nin ratchi su l' pèkèt 


Coplèt II Is m'ont rabatu totes mès frawes 
Min.me s'on r'conecheüve qui dj'ésteüve nawe, 
Min.me si dj'aveüve volé one miète 
Et dispoüsselé m’ feume tènawète ! 


Coplèt II Si dj'aveüve pa-cóps trompé m’ feume, 
I faut comprinde on-ome à preume; 
I m’ faleüve quand min.me pârdoner : 
N'avetive qu'à n’ mi nin rácioner 


CoplètIV Si dj'a on côp maké m’ vijin, 
C'èst qu'i m’ waiteüve tofér di crèsse, 
Èt ç' n'èst qu' po garanti m’ coverèsse, 
Qui dj'a, on djoû, touwé leû tchin ! 


Coplét V Trwès-etires après, is 'nn' ont ralé, 
È n' lèyant qu’ dès widès botèyes, 
Avou leû tchapia su l’orèye ! 
Il avin.n* dès rüses di roter ! 


Mi, dj’ m'è caye : dj'ésteüve ètèré ! 


Roger VIROUX, R.N. 


LES RÈLIS NAMURWES, a.s.b.l. 


CERCLE ROYAL LITTÉRAIRE DIALECTAL 


Rapport annuel 1993 


En 1993, le Cercle royal littéraire dialectal LES RÈLÎS NAMURWES 
a.s.b.l., a développé ses activités pour la promotion d'une bonne littérature 
dialectale, non seulement au sein du Cercle, mais en participant et en 
collaborant activement à de nombreuses manifestations et réalisations visant 
au méme objectif. Au cours des réunions mensuelles, on a noté plus de 200 
présences de membres, venus échanger des nouvelles, participer aux activités 
du Cercle, présenter de nouveaux textes wallons et les soumettre à la critique 
amicale, düment discutée et motivée, de leurs collégues. Plus de 140 textes 
ont ainsi été «tamisés» par la traditionnelle passéte et jugés trés souvent 
d'excellente qualité. 


Les Rèlis portent grand intérêt aux questions soulevées à propos de l'ortho- 
graphe, de la grammaire, de la syntaxe des dialectes wallons ; cet intérét 
s'exprime dans leurs échanges d'opinions et leurs discussions à ce sujet. Ils 
souhaitent aller au fond des choses, comme le montre le succès de l'intéres- 
sante conférence donnée le 20 mars par Emile GILLIARD, sur la poésie en 
général, et la poésie wallonne en particulier ; ses réflexions, illustrées par 
quelques poémes issus des quatre coins de la Wallonie, composaient une 
image fine et nuancée de la nature de la poésie et du rôle du poète qui 
l'exprime. 


Lors de la réunion solennelle du 23 mai, le secrétaire Paul ROUSSELLE, qui 
avait eu l'honneur de la Cocáde l'année précédente, a entretenu l'auditoire de 
l'oeuvre littéraire dialectale d'Eugène GILLAIN, fondateur des CAHIERS 
WALLONS. En évoquant les quatre recueils qu'il nous a laissés, l'orateur a 
passé en revue les thèmes qui étaient chers à Eugène GILLAIN : son village 
et sa région, ses paysages, ses bonnes gens et ses traditions, thémes qu'il a su 
traduire dans des tableaux remarquables de perfection dans la simplicité. 


Le méme jour, c'est Laurent HENDSCHEL qui, à son tour, recevait la 
Cocáde, témoignant de la valeur de sa poésie dialectale qui avait déjà été 
honorée par le Grand Prix de la Chanson wallonne et par le Prix biennal de 
littérature wallonne de la Ville de LIEGE. D'autre part, Laurent HENDSCHEL 
a collaboré largement à «WALO +», lexique de base comparé des dialectes 
wallons ; il anime aussi des séances d'initiation à la lecture et à l'écriture du 
wallon. 

Au cours de la même séance, le Cercle a accueilli officiellement son nouveau 
président d'honneur, le Professeur Willy BAL ; Charles MASSAUX est 
devenu membre effectif en prêtant le serment traditionnel. 


Les Rèlis continuent à fournir une matière de qualité, alimentant la rubrique 
CHIJES ÈT PASQUÉYES du journal VERS L'AVENIR, et se montrent 
vigilants pour protester chaque fois que cette rubrique hebdomadaire très 
populaire fait défaut. Ils sont aussi très attachés à leur revue mensuelle LES 
CAHIERS WALLONS qui reflète et diffuse la qualité de leurs travaux 
littéraires. La revue leur a offert, en 1993, plus de 200 pages d'excellente 
littérature dialectale, et notamment quelques numéros spéciaux : —en janvier/ 
février : DO VINT DINS LÈS CROLES, de Joseph DEWEZ, poèmes 
simples, profonds, souvent émouvants ; 


- en mai : D'ON SOLO À L'ÔTE, de Robert VANDAMME, recueil de 
poèmes, tableaux, portraits, impressions ; 

—en juillet: POÉSIE WALLONNE 1993, conférence donnée le 20 mars 1993 
par Emile GILLIARD ; 


— en septembre : L'OEUVRE LITTÉRAIRE DIALECTALE D'EUGÈNE 
GILLAIN, par Paul ROUSSELLE, avec 3 textes d'Eugène GILLAIN ; 


— en octobre : BRUNO D'AURVAYE TCHANTE LOULINE VÔYE, poè- 
mes de Lucien MAHIN mis en musique par Bruno PICARD ; 


— en novembre : BONE NOVÈLE, recueil de 8 homélies wallonnes de l'abbé 
André HENIN, ancien doyen de GEMLOUX. 


La matière, très variée, des CAHIERS WALLONS, illustre bien les différents 
domaines dans lesquels s'exerce la production des écrivains dialectaux. 


En 1993, plusieurs Rèlis ont été l'objet, dans leur région, de séances d'hom- 
mage : épinglons celles qui les ont amenés autour de Josée SPINOSA (14 
mai), Gérard BAUDREZ (6 juin), Philippe MAUDOUX (11 juin). De son 
côté, Lisa CHASTELET, qui vient de publier un gros recueil de ses oeuvres 
wallonnes, RIMÈS DOL DIÈRIN.NE FWIM, a obtenu le Prix du Troisième 
Âge. Philippe MAUDOUX a reçu le Prix d'honneur de la poésie wallonne et 
le prix spécial Guy SPITAELS. Au concours de poésie wallonne de la 
Marlagne (où Andrée BACQ a remporté le ler prix), des Rèlis se sont 
distingués : Désiré PREUDHOMME, Fernand TIMSONNET, Gérard 
BAUDREZ, Roger VIROUX. 


Le 17 septembre, Henry MATTERNE a présenté une cassette-audio, inter- 
prétation des MÉMWÈRES D'ON PWARTEU D' DÈPÊCHES. Lucien 
NAMECHE a publié GLANES DE LA BERGE ET DE LA CLAIRIERE, 
récits familiers, au long des ruisseaux et au coeur de la forêt. Gérard 
BAUDREZ contribue à la conservation des traditions et de l'histoire d'Olloy- 
sur-Viroin. Le Père Jean GUILLAUME, S.J., a été salué comme «le meilleur 


connaisseur mondial de Gérard de NERVAL et chef de file de la poésie 
wallonne namuroise» à l'occasion de la publication, dans la prestigieuse 
bibliothèque de la Pléiade, des OEUVRES COMPLÈTES DE GÉRARD DE 
NERVAL. Josée SPINOSA, Jean GALER Lucien SOMME ont collaboré à 
la confection du PANORAMA DE LITTÉRATURE EN LANGUE RÉGIO- 
NALE DE WALLONIE, anthologie sortie en décembre, dans laquelle 
figurent plusieurs Rèlis. 


Comme chaque année, plusieurs Rèlis représentaient leur Cercle lors des fêtes 
de Wallonie à Namur, à la cérémonie commémorative au cimetière de la ville 
et, le lendemain, à la messe en wallon à l'église Saint-Jean. Plusieurs ont pris 
une part active aux journées de la Marlagne sur les langues régionales (16 
janvier et 19 juin), à l'assemblée du Wallon à l'Ecole, à Jambes, (17 avril), au 
concours de récitations wallonnes à Floreffe (8 mai), à la journée organisée 
à Redu (23 octobre), par Lucien MAHIN qui vient de publier les tomes 2 et 
3 de ses recherches, en wallon, sur la flore, la faune, les métiers des forêts 
d'Ardenne. 


On ne compte plus, chaque semaine, dans toutes les régions de Wallonie, les 
nombreuses représentations d'oeuvres dramatiques wallonnes, très souvent 
oeuvres de Rèlis, ou adaptées par des Rèlis, ou exécutées avec le concours de 
Rèlîs. Notons l'activité de Charles WILMOTTE, du Cercle LA CHANTERIE 
de Belgrade qui vient de remporter le Festival dramatique wallon de Ciney. 


Les séances récréatives en wallon se multiplient et connaissent un vif succès, 
comme la DÉFENSE ET ILLUSTRATION DU DIALECTE WALLON, par 
l'abbé André HENIN, à Belgrade, le 26 janvier, foisonnement intarissable de 
fauves et de Djosèferiyes. Des Rèlis sont souvent accueillis à l'émission 
hebdomadaire 900,000 WALLONS de RTBF2 Namur-Luxembourg-Bra- 
bant wallon, par Charles MASSAUX. 


Les Rèlis se préoccupent aussi de la diffusion du dialecte, dans son expression 
authentique, correcte. A l'initiative de Charles MASSAUX, de Wépion, ils 
contribuent, notamment avec leur président Lucien SOMME et Laurent 
HENDSCHEL, au succès que rencontrent chez des jeunes et des «moins- 
jeunes», les séances mensuelles de l'atelier de lecture et d'écriture du wallon. 
En septembre, l'inscription de nouveaux participants a conduit à l'ouverture 
d'une «seconde classe», tandis que les «anciens» se retrouvaient promus en 
une «deuxième année». Une bonne trentaine de personnes suivent régulière- 
ment ces séances qui comportent une partie théorique (Histoire de la littéra- 
ture dialectale wallonne. Justification des éléments de grammaire et d'ortho- 
graphe) et une partie pratique (Initiation à la lecture et à l'écriture). 


Plusieurs Rèlis nous ont quittés en 1993 : Marc DACOS, Roger BOUCHE, 
Georges WARNIER ; souvent leur état de santé les avait empêchés de se 
joindre à nous, ces dernières années, mais ceux qui les ont connus évoquent 

leur souvenir avec intérêt et sympathie. Par contre, tous les Rèlis ont très 
vivement ressenti la perte de notre Ernest MONTELLIER : en février, nous 
l'avions félicité de tout coeur, pour ses 99 ans ; nous l'avions applaudi, à la 
messe des fêtes de Wallonie ; nous nous préparions avec ses nombreux amis 
à fêter solennellement son centenaire... Isy LALOUX, que nous avions 
accueilli comme membre d'honneur en raison de son attachement au dialecte, 
au folklore, à Namur et à sa région, nous a quittés, lui aussi, pour retrouver 
au Paradis des Rèlis tous ceux qui se sont attachés à promouvoir ce qui fait 
la richesse de notre patrimoine. L'année 1993 se clôture dans l'émotion 
unanime soulevée par le décès de celui que nous avions adopté familièrement 
comme nosse Dwèyin, André HENIN, ancien doyen de GEMBLOUX, l'un de 
nos meilleurs prosateurs, poète, conteur plein d'humour et d'émotion discrète, 
prédicateur dont la foi, simple comme l'Évangile et comme lès bonès djins 
d'èmon nos-ôtes, se coulait de façon merveilleuse dans des images et des 
expressions authentiques de notre dialecte régional. Les Rèlis avaient eu la 
satisfaction de lui offrir, moins de deux semaines avant qu'il ne les quitte, les 
premiers exemplaires de ce CAHIER WALLON (dont il avait encore tenu à 
corriger lui-même la dernière épreuve) contenant un choix de ses homélies 
wallonnes. 


En conclusion de cette année, la Commission tient à remercier tous les Rèlis 
et leurs amis, pour tout le travail réalisé en vue de promouvoir une bonne 
littérature dialectale. 


Paul ROUSSELLE, Secrétaire. 

LES CAHIERS WALLONS 


Zande èt Twènète 


On côp d' mwin 


(Sart-Bernard) 


Come tos lès sémedis, Zande èt Twènète avin.n' fait leüs comissions su 
I martchi. A l'intréye dè l' roüwe do Pont, Zande a satchi s' monte, on 
gros agnon d'ardjint, foti dè l' potche di s' djilèt èt dire a Twènète : 

— I m' chone qui nos-èstans bin timprus, il &-st-à pwin.ne li quârt d'onze 
eüres. V' n'avoz nin trové tot g' qui v's-aviz scrit su vosse lisse ? 

— Siya, 6, mins dji n' sé nin poqwè, dji m'a dispètchi. 

—Portant, nos-avans bin l' timps, mia l' timps qui l' moyin, s'apinse l'òte, 
nos-avans co one grosse etire divant nos. 

— Savoz bin gwè ? Donoz-m' li clé dè l' vwèture èt m' ratinde véci. Dji 
m' va répwárter lès cabas èt lès mète dins l' cofe. Dj' ènn' a po cinq” 
munutes ! 

Zande n'a nin d'djà ieû l' timps d' rèsponde, èlle èsteut-st-èvòye ossi 
rade. 

— Qu'èst-ce qu'èlle a co tûzé, ê ? Rin d' bon po m' boüse, por mi. 
Twènète a rabizé èt prinde si-t-ome pa l' brès. 

— Vinoz, nos-irans bwáre one bone jate di cafeu èt mougni one gozète 
èmon Alárd. 

—C'è-st-one crâne idéye. Dj'aureus justumint bin v'lu taper on côp d'ouy 
su lès novias botiques. 

— Tin, mi ossi ! Wai, Zande, gn-a one martchande di tchapias, lè, one 
miète pus lon, à l' cwane dè l'roûwe. 

Zande a rütyi ètur sès dints : 

— Ci n'èsteut nin one si crâne idéye qui ga ! Dji m'a co lèyi èmantchi ! 
Twènète èsteut d'djà astampéye pa-d'vant l' vitrine. 

— Vinoz veüy, Zande, cit'là, li bleü avou on grand vwèle, qu'il èst bia. 
Maria Dèyi, qu'il èst bia ! 

— Oyi, il èst fwárt bia, i n' richone nin mau à one couviète di tchétwére 
èt... avoz r'waiti l' pris ? I cosse ostant qu' sèt”, iüt calotes ! 

- Vos n' mi vèyoz nin bin aler au máriadje di m' nèveû avou one calote 
su m' tièsse ! 

— Au mariadje di vosse nèveû ? Mins i n' fréquente nin co ! 

—Non ! Mins ga vint pus rade qu'on n' pinse ! 

— Alons-è, Twènète, nos-è r'causerans pus taurd, gn-a nin l' feu ! 
D'alieürs, ci tchapia-là, n'iré nin avou vosse vète taye. Do bleû èt do vèt’, 
ga n' va jamais èchone. 

—'l èst bon, don, Zande, on-z-achetéye todi l' tchapia po-z-aler tchwèsi 
I' cote d'abitude, èt tant qu'à fé... 

— D'abitude, c'èst l' contraire, Twènète, èt tant qu'a fé, come vos d'djoz 
si bin, lèyoz d'abórd vosse nèveû trover s' mayon. Po l' momint, mi, dj'a 
fwin èt v's-aviz causè d' gozètes. 

Twènète a agni dins sès lèpes po n' nin rèsponde. Èle vèyeut bin qui l' 
Zande s'aveut règrigni tot d'on còp èt fé s' mawe dès mwais djoûs. I 
valeut mia fé bon coeür su mwaijès djambes, mins s'tchapiaèle l'aureut, 
bin sûr qu'èle l'aureut ! 

Ï 'nn' ont 'nn' alé piyâne piyâne jusqu'à l' place do For. 

Èmon Alârd, c'èsteut à saquants-ascauchiyes, à mwin drwète. 
Twènète s'a arèté d'on lan. Gn-a s' visadje qu'èsteut div'nu ossi rodje 
qu'on bolia d' feu. 

Di l'óte costé dè l'roûwe, gn-aveut on-èfant, on bia p'tit crolé, qu'èsteut 
astampé pa-d'vant on gros uch di vi tchin.ne. V'lè d'djà deûs, trwès côps 
qui l' gamin s' solèveut su lès bètchètes di sès solés èt sayi d'apici l' 
sonète. Gn-aveut nin moyin, il èsteut trop p'tit. I s'a r'toûrné èt waiti di 
tos lès costés. Il aveut l'air si disbautchi ! 

— Si g' n'èst nin maleureûs d' veüy ga, di-st-èle Twènète. 

— Waitiz, Zande, ci pòve pitit colau-là, i n' sét rintrerès' maujone. Si ça 
tchait, sès parints sont quét'fiye atauvelés dins on cabarèt èt bwáre, do 
timps qu' leû-z-èfant vout r'moussí pace qu'il a fwin èt swè. Aloz one 
miète veüy qwè ! 

Zande a avanci è chaltant, èt griper su l' deüzyin.me montéye do sou. 
— Taurdjiz, m' fi, dji m' vos va aidi, a-t-i dit. Èt satchi deûs fèls côps su 
l' sonète ! 

Li raupin a r'lèvé sès-ouy d'ârsouye. 

— Mèrci, savoz, mossieû, mèrci po l' côp d' mwin, ça m'a bin fait plaiji, 
mins asteûre, lèvans-l' au pus abiye... 


Zande n'a ieü qui l' timps d' broker èmon Alárd. 


Henry MATTERNE, R.N. 

Nosse maujone 


(Moustier-sur-Sambre) 


Li maujone qui n's-avén' la lèyi, 
mièrseûle, 

èri dès vóyes, èri dès brûts, 

i nos l'ont v'nu spiyi 

èt l'cocheûre, 

lès longuès pènes. 


Il ont vüdi 

lès tchambes èt l' cijène, 
il ont coudu lès fleûrs, 

il ont mindji nos frits. 


I n'âront nén polu distrüre 
lès mots èt lès clignètes, 

lès bètch, lès-amouchetûres, 
lès sovenances ènisséyes 

su lès meurs dismoussis. 


On n' rauye jamés qu'a l'astchéyance 
çu qu'on vout r'vinde aus barakis 


È nosse maujone, s'i-gn-a pus qu' ga 
gn-ârè todi dès fréjes à coude 
èt dès meümeüres, 


gn-ârè todi dès-aubes autoû 

èt dès fauves à rascoude, 

èt lès quate meurs di nosse vicadje 
po lès soçons v'nu fé leû toû 

èt s' rècwèter foû do daladje 

aus mwéjès-etires, 


N-âront qu'à v'nu èl col... 


Emile GILLIARD, R.N. 

Ouyeû 
(Nameur) 


Stwèli d'avri 

D'zeûs on tèri, 

Têre di maleûr 

Dé one bèle-fletir. 
Reuwe à molète 

Toûne po l' malète 

Di pôvès djins 

Èt d' leü gangne-pwin. 
Bouter à l' fosse, 

Awè l' quintos’, 

Satchi s'-t-alin.ne 
Come on rind-pwin.ne. 
Mèsti pèneûs, 

Tièsse di grigneûs : 
Dès lèpes fines sètches, 
Dès-ouy qu'ont l' pètche. 


Jean TOMBAL, R.N. 


Tapetise dè cautes 
(Philippeville) 


Lès mots, 
Lès mots pijis 
Au fond d' mi-min.me, 
Sèmès 

Au vint d' mès pinsèyes 

Sins sawè pou qui, 

Sins sawè pouqwè... 
Rascouvrus d' foüyes, 
Is-ont sokyi 
Dins l' nwár royon du timps. 

Asteüre, lès-èstès sont ravoye, 

I ploüt au djárdin dé m' coeûr. 


Lés tuzádjes ont créchu. 
Audjoürdu, 
Lés v'là bons à coude. 
Tapeüse dé cautes, 
Tès scrijádjes, 
Tés mots d'èyêr 
C'asteut dés mots pou d'mwin... 
* 

Viker 


I gn-a dès-eûres télemint pèsantes à pôrter què no coeûr ènn' èst dranè. 
I n’ sait pus ote ! Adon, on n'a pupont d'alant, on s' laiche ènn’ aler, 
on n’a d’atirance pou rin... On 'nn' a s' sô d' viker, qwè ! 

Cè n’èst nin seülemint chèz lès viy, lès cias qu'ont quausu ûsè leû timps 
èt sè r'trouver tout seûs èt malades. Chèz lès djon.nes ètou, i gn' énn' 
a bran.mint qui sont pris dè ç’ mau-la. 


Pourtant, si on waitreut dè d’ pus près, dins l' fond d’ li-min.me, on 
trouvereut p'tète què... ça n° va nin si mau qu’ ça èt qu'i gn-a nin d’ qwè 
criyi «Au feu !» C'èst dins nos pinsèyes qu'i fait grigneûs ; c'èst no 
courádje qu'èst malade. Adon, comint fé ? S'adolmiter ? Soumadji ? 
… Çan’ vaut rin ! Vèy tout du mwais costè ? Ca n'èst nin ça qui nos 
r'mètra d'aplomb. Prinde dès pilûres pou lès niêrs ? Couri chèz lès 
médecins, lès guéricheüs, lès cias qui diyeneut l'avenir ? Ou co 
d'manderconsèy ausès cias qui sogneneut lès djins pris dèl tièsse ? Tout 
çoulà, c'ést dès papins su 'ne djambe di bos. ! 


El méyeü d’ tous lès spécialisses... c'èst co nos-ótes. Gn-a pont d'èsté 
sins-orádje, gn-a pont d' vicádje sins pwènes èt... si maleureüs qu'on 
fuche, on trouve co pus maleuretis. 


Vos pinsèz : «Aujfy à dire !... C'ést dès mots, tout çoula !... Lès consyeüs 
n’ sont nin lès payeûs !...» 


Oyi, c'èst dès mots, mins gn-a dès côps qu'is sièveneut à ‘ne saqwè, 
cès-mots-là ! Mi non pus, djè n'ai nin scapè ausès nwârès-idèyes èt... 
c'èst pou coula què dj' vos-è pou causer. 


Dj'aveus in soçon ; i n'aveut nin s' parèy pou scrire dès bias papis dins 
lès gazètes. In djoû què m’ courádje èsteut flauwe, djè li aï d'mandè s'i 
n’ mi saureut aídi, li qui con'cheut tant dès sagwès. El samwène d’après, 
dj'aveus ‘ne rèsponse dins l' gazète èt... djè n'ai jamais roubliyi l” tite 
dè ç' papiy-la : «Vivre, c'est aussi vouloir». 


Tous lès djoûs, dj'i r'sondje. Oyi, c'èst tous lès djoûs qu'i faut afeuwer 
s’ courádje, tous lès djoûs qu'i faut r'pinser s' coeûr, tous lès djoüs qu'i 
faut v'li viker. I faut v'li viker pou li-min.me èt ossi pou l’s-ôtes. I gn-a 
toudi ‘ne fleür qu'a dandji d’ nous pou crèche, in sourire qu'a dandji d’ 
nous pou flori in visádje. 


Josée SPINOSA-MATHOT, R.N. 

Pou l’ powésiye... 


(Oignies) 


Mais qwè ç' què c'èst, ène powésiye ? 
Si tu n’ choûtes nén lè djoû qui vént... 
Si t” n'atinds nén lè rire dè l’ viye... 
Si tu n’ wès nén l’ bribeû qui brét... 


Vóreus' co crwáre à l' powésiye? 

Si tout g' què d' di,cè n’èst qu’ du vint... 

Si tout ç' qué d' wè m' dène dès-inviyes... 

Si tout ç' què d' mindje mè lait su m' fwim... 


Sais’ bén ç’ què c'est, ène powésiye? 
Si dèdins t’ coeûr tu n’ camprinds nén 
Qu'i l' faut drouvu pou s' vèy voltiy ! 
Lè dèsclitchi, ga fwait du bén ! 


Si t'ès campris ç’ què d’ n'ai nén dit, 

Mèt t’ coeûr au laudje ! V’là qu’ tu t’ rafiyes 
Dè dèner t” mwin pou souladji... 

D’ su bén binauje pou 1" powésiye... 


Gérard BAUDREZ, R.N, 


«Songe d'une nuit d'été» 


(Forville) 


Dji m'a dispièrté aviè trwès-eûres, ci nét-là. 

Il aveut bran.mint ploû, li djoû di d'vant. 

Pont d' brût tot-autoii... 

On z-aureûve dit qui l' monde ètir dwarmetve ! 
Èt mi qu'aureut bin v'lu trover one saqui 

Po p'lu d'viser avou. 

Quand vos moussoz foû d' vos sondjes, 

Fot d' vos draps, 

Èt vos r'toürner, vos catoûrner, 

C'èst si malaujiy, après ça, di r'trover s' place. 
On-z-èst tot sedi... fin mièrseti ! 


Il èsteut portant si bia, 
Li stwèlf, ç' nét-là, 
Dins l’ frécheu d'on matin d'èsté ! 


Adon, dji m'a r'mètu à sondji, 

Dji vou dire... à r'fé I’ monde. 

Tot seû, come si dj'aureüve ieû sti l' prumi. 
Come s’i-gn-aureûve co ieû pèrson.ne divant mi, 
A-z-awè mètu s’ pid su l’ tére, 


Èt dj'a r'fét l' monde, 
A m' chonance. 


Au mitan d' cès wautès maujones-la 
Qui gripenut jusqu'au ciél, 

Dj'a planté dès-aubes. 

Dj'a sórti one gazète qu'on n'í saureûve scríre 
Qui tot ç' qui rind lès djins 

Pus djintis, 

Pus vayants. 

Au mitan d'on bwés, dj'a fét on viladje 
Po lès «laid-mama», 

Po lès mau-contints. 

Dj'a spiyi totes lès-6rlodjes 

Po qu’ lès djins r'trovèche dè timps 
Po... piède dè timps. 

Dj'a min.me trové l' moyin 

Po qu’ lès pôvès djins 

Pol'nèche aler au botique 

Èt payi... rin qu'avou on soríre. 

Èt quand dj'a ieû tot fét, 

Li solia s'a dispièrté, lu... 

Po d' bon ! 


Etienne ROUSSEAU. 

Zande èt Twènète 
A I Citadèle 
(Sart-Bernard) 


C'èsteut on dimègne come tos lès-ôtes. 

Zande èt Twènète avin.n' dîné à doze eüres, come d'abitude. 

Li aveut douviè l' posse po chofiter lès novèles, èt lèye fé l' bagadje. Tot 
èsteut bin r'mètu à place. 

Twènète aveut choyu l' nape su l' pavéye. L'uch èsteut grand au laudje. 
One voléye di sauvèrdias s' dispétronin.n* po saquants miyètes di pwin. 
I fieut one bonté d' diâle. 

Zande si sinteut one miète pèsant do costé do stoumac”: li bouli, por mi. 
I s'aveut astampé èt apici s' calote. 

— Wè 'nn' aloz, Zande ? a-t-èle criyi Twènète. 

— Bè, dji m' va fé m' prandjére ; là, tin, d'zos l' gayi ; ga m' frè do bin ! 
I fait si bia qu' sèreut pètchi do d'meurer o culot. 

—Justumint ! Savoz bin qwè ? 

— Non ! 

— Nos-alans aler fé on toûr à l'Citadèle di Nameurèt bwáre on bon vêre. 
—Èwou ? 

— A l' Citadèle ! Gn-a longtimps qui dj' vòreus bin-z-i raler on côp. 
— Bon ! Si ça vos pout fé plaiji ! a-t-i réspondu l' Zande, do gros dès 
dints. Dji m' va sórti l' vwèture. 

Ele ni sét qwè tüzer, sés”, lèye, Twènète. Dj'aureus sti brámint mia d'zos 
m' gayi. Enfin ! Si èlle a ç't-idéye-là, dji pou todi danser su m' tièsse ! 
Èvòye ! 

Zande n'a nin moufeté jusqu'à Nameur. 

I s'a ragaiyi è-z-arivant astok do «Musée de la forêt». 

— Tin! Véci, dj'i a v'nu on côp avou nosse maisse di scole. Gn-a totes 
sótes di bièsses à veüy, mins i m' chone qui qa èst sèré. 

— Alans pus lon, vêla, addé l' tèléférike. 

— A, non, in, Twènète, dji n' va nin su ç' machin-là ! Dj'i a sti on cêp; 
jamais pus! T'ès bárloké d' rif ét d' raf dins one pitite gayole, èt tès boyas 
s' nukenut à chake potau ! Non ! 

— Nos n'irans nin, Zande ! Èsconte dé l'toûr, là, pa-d'vant vos, gn-a on 
bia cabaret avou one tèrasse, dijenut-is. 

Zande a gâré s' vwèture ét trévautchí l' vóye. Twènète ésteut d'djà èvôye 

èt tchwèsi one bèle place tot l' long do meur. 

- Wai, qu' c'èst bia! Li ví pont d' Djambes, li ci dès-Ardènes, l'île Vas’ 
t'i frote èt l' báradje, lès djárdins dès cotelis, lès campagnes d'Èrpint,... 
— Ayi, on veut min.me l'asile di Dauve, vêlà su l' gripelote. Si dj' 
continüwe come ga, c'èst là qui dj' finirè mès djoûs. 

Twènète a potchi su one ôte coche. 

— Qui v'loz bwáre, mi p'tit Zande, volè justumint l' gargon. 

- Mi, dji m' va prinde on d'mi. Èt vos ? 

— Dji m' va d'mander one bone éwe qui spite. 

— Vous désirez, m'sieur, dame ? 

— Mettez-nous un export et une eau qui spite, monsieur, s'il vous plait, 
a-t-èle rèspondu Twènète. 

— Une bière pression et un sprite, très bien, madame ! 

Twènète s'a rècrèsté. 

- Je n'ai pas demandé du sprite, mais de l'eau qui spite, mossieü ! I nos 
prind po dès payisans, por mi, m'-n-ome ! 

Li gârçon ènn' a 'nn' alé èt ossi s' tièsse. 

On bon quárt d'eüre pus taurd, il a riv'nu avou s' platia. 

— Une bière pour monsieur, l'eau pour madame ! C'est quatre-vingt 
francs ! 

— Payiz, Zande ; mi, dji n'a pont d' manóye. 

Zande a satchf s' boüse, i n'aveut qu' dès pices. Il a vèné, vèné, tantia gu! 
"l a ramèchené sèptante-noûf francs. 

— I m' manque on franc, Twènète, waitiz one miète dins vosse sacoche. 
Twènète a trifouyi dins s' satch. Elle a widi sès-afaîres : on mokwè d' 
potche, on pigne, dès vis papis d' comissions, on pòrtèfouye,... Rin... 
Nin one pice. 

— Dj'a bin on biyèt d' cinq' mile, mins dj' nè l' va nin candji por on franc ! 
Li gârçon ratindeut ét lès r'waiti d' fwárt wòt. Zande ésteut come on tchèt 
d'ssus dés breüjes. Tot don côp, il a r'lèvé s' tièsse. Si visadje èsteut 
div'nu soriyant come one plin.ne lune. I li aveut v'nu one cráne idéye. 
— Savoz bin qwè, gárcon ? Bévoz on p'tit côp à m' vére, dji payer l' 
difèrince ! 


Li gârçon n' énn' èst nin co riv'nu ! 


Henry MATTERNE, R.N. 

Mi-y-èfance 


(Anhée) 


Come one grande bièsse, 
Dj'aleüve clôre li finièsse 
Dissu nosse vi pachi, 

Dissu l' viladje 

Èt vos visadjes. 

'nn'alè sins dire mèrci, 
Mièrseti, sins one con'chance, 
Sins one sovenance! 


Èt dji t'a rèscontrè... 

Ti m'as dit mi p'tit nom 

Èt d'mandè ci 

Èt causè d' ça. 

À ! l’ djòye qui t'as ! 

Èt m' rabrèssi, 

Quausu m’ fè braire po d’ bon 
Dissu l' pavéye. Bin twè ! 


Èt ça m' rispite dins m' coeür : 
Li grosse vwès da m' pârin, 
Lès dicauces èt lès bals, 

Li tèyâte è walon 

Èt lès mots d’ nos scríjeüs, 
Come lès sint-bon 

Do botique do cwèfei, 

Li frût d' tès lèpes 

Èt min.me lès vèpes ! 


Dès lârmes rôlenut su mès massales, 
Diè l’ sé bin poqwè qu’ dji r'vin. 


Ayi, djè l' sé bin, asteûre : 


Pa-d'zos l' poüssére di mès voyadjes, 


C'è-st-après vos qui dj” catche. 
Georges PUISSANT, R.N. 

Po Barbara 


Li cinsi Gèrard 
(Strud-Haltinne) 


C'è-st-on grand laid cinsf à mòde di spawèta ! 

Djè l' veû co su s’ baston è l’ pisinte dé amia, 

Èt s' man.nèt pantalon sint sovint l' flate ou l' boc ; 
Gn-a qui s’ vi tchin què l’ süt, come li ci da Sint-Roch ! 
I catche dizos s' tchapia one pitite cwane di lune 

Qu'i mostère co sovint quand i copine à l' brune. 

I d'vise come on mènir, todi l' baston è s’ mwin ; 

Faut l'étinde raconter lès pasquéyes di s' djon.ne timps ! 
Si baube n'est jamais faite èt sès mwins sont man.nètes. 
C'èst tofèr aye et aye, one gote di tènawète. 

I sorit aus-èfants, fé sine avou s' baston 

Èt-z-atauchi l’ curé : i sèt bin qu’ 'l a l' brès long ! 

I vike come on minâbe, mins c'è-st-on gros milôr 

Qui wèye dissu sès caurs, qui dwâme su sès pices d'ôr ; 
Èt l' ci qu'a froté s’ mantche èt chfjelé è s’ maujone, 
Sét bin qu'il èst pice-crosse ; Gèrârd n'èst nin midone ! 


Fernand TIMSONET, R.N. 


Rëmète së pid 
(Gérompont) 


Ë pout vos-arëver 

Dë crwèser së vosse vôye 
On-ome quë s' lait rëder, 
Qué sondje à s' déréne róye. 
É rote plóyi è deüs 

Déssés l' bórd dé l' pavéye ; 
Sés mwins ont dés déreüs 
Èt s’ casaque è-st-ûséye. 
Atauchiz-l' tot doücemint... 
Dé vosse mèyeû lingadje 
Fioz-l' rovi ses toürmints 
Èt li rinde dè coradje. 

«Sé v's-oz souwé dins l’ timps 
Dins l' fëméye dès fabrëques, 
Audjoürdë, vos gamins 

Sont rwè maisses dins leüs bréques. 


Èt quand vos p'tèts-èfants 
Djéperont d'vant vosse maujone 
Vos r'troveroz voste alant 

Èt p'tète danser èchone.» 

Lè vi ome s'a r'drèssi 

En choûtant m' litaniye. 


Ë s'a r'mètè sé pid 
Èt r'prinde coradje èt viye. 


Joseph BOUCHER, R.N. 


Min.me si... 


(Nivelles) 


C'èst'l nit' èt c'èst l'uviér... Sins r'lache, èl nive ourbiye 
Su 'l campagne ingourdiye, su lès bos dèsfeuytés. 

Lès roudjes-goürdjes, lès pièrots v'nont piler su l'apas 
Yèt 'm grand sapin cwachi guèrlote èyèt djumit. 

... El bèle, fwède èyèt clére, palante su l'èstwèli . 

Mins pa-d'zous 'l blanc paletot, èl viye è-st-acwatiye : 
Lès boutons su lès-ârbes, lès-ougnons pa-d'zous "| tére, 

'I pètite bièsse à bon Dieu, lès nwêrès tchape-soris, 

Lès nièrsons dins 'l moussè yèt 'l sot-dotirmant dins 's trau 
Soklont dins ‘1 durte nwêreû, tout ratindant ‘1 solèy. 


Min.me si nos-eûres sont trisses, moudriyes èyèt sins gout, 
Qu'èl bouneür dins nos djoûs chène à jamés pièrdu, 
Si nos fleûrs sont flaniyes, qu'èl nive muche nos-adjèts... 


Èl viye è-st-au toûrnant pou v'nu nos rapaupyi. 
Marie-Louise LEDRUT-CHOISEZ, R.N. 


— lès-adjèts : les environs 


Li ritche èt l' pòve Lazâre 
On bokèt do l' Bone Novèle d'après sint Luc (XVI, 19-31) 


(Han-sur-Lesse) 


Gn-avot on côp, on-ome poári ritche, todi r’ lètchi come on vé qu'a deûs 
méres : fè gotè l' baube èt banquetè tos lès djoûs jusqu’ à dès méyenét. 
Èt d' l'ôte costè, on pòve laid m' vét, (Lazáre qu'on l’ lumot), ascropu 
su l' sou d'uch do ritche, ravòtyi dins sès loques èt sès miséres avou on 
nwár tchin skawè po li r'lètchi sès crapes èt sès maus. 

Il aurot bin iu vikè rin qu'avou ç' qu'i d' morot quand l'òte avot passé. 
Arive çu qu'arive à tortos : Lazâre vint à moru èt aye èvòye tot drwèt 
au Paradis dès brâvès djins ! Mais quand ç'a sti l' toür do ritche, 
vo-I' -là èvòye mon l’ didle. 

On djoû, d'au fin mitan d’ l'infiér, là qu'il avise, d'au lon, Abrâ.âm qui 
s' porminot avou Lazáre. I s' mèt à criyi : 

- Abrâ.âm, mi Pére ! Waitoz on côp par ci èt avoyoz Lazáre trimpè si 
p'tit deugt dins l'éwe po m’ rapéri one miète. Dji n’ è pou pus, véci, dins 
l' grand feû do didle. 

-Ça,monparent,di-st-i Abrá.àm, c' èst do pwin bèni ! Vos-avoz iu vosse 
paurt dissus l' tére, èt Lazâre n'a iu qu' lès crosses. Asteûre, il a tot c' 
qu'i li faut. Èt por vos, li batch s'ar'tolirnè su l' pourcé. Di tote maniére, 
inte vos-òtes èt nos-ôtes, gn-a on fossé jamais parèy. Èt quand on | 
vôrot co, gn-a nin moyin d' passé d'onk à l’ ôte. 

Là-d'ssus, l' pòve ritche li dit : 

- Si c'è-st-insi, waitoz au mwins d'avoyi Lazâre è nosse maujon. Dj' ai 
co cinq fréres. Qu'i lès vaye scolè come i faut po n' si nin v' nu èmacralè 
dins l' min.me misére qui mi. 

Èt Abrâ.âm di rèsponde : 

- Il ont iu Moyise ét tos lès cis qu'ont bin causé après li. Is n'ont qu'a 
lès choûtè ! 

- Non, di-st-i l' ritche. Mais si one saqui r' vêrot d'èmon lès mwárts po 
l'zi causé, adon is f rint pènitince. 

Èt Abrâ.âm rèspond : 

- S'isn' choûtèt nin Moyise èt lès profétes, là bèle si one saquí r' vint d 
mon lès mwárts qu'is no l' choüteront nin ! 

C'est l’ Bon Dié qui cause insi. 


Chaque côp qu’ dji r'li c" -t-istwáre-là, mès djins, dji n’ mi pou aspétchi 
d'awé come on bon sintimint po ç’ pòve laid m'vét d’ ritche-là qu'a iu 
S' bon timps come tant d's-6tes véci su l' tére èt qui n'a pus qu'a suci 
s' pòce vélà d' l'óte costè. 

Come di jusse, i n' l’a nin volè, savoz ! «C'èst do pwin bèni !» dijot-i 
Abrâ.âm. Dji n' discute nin ! 
Mais tot l' min.me, i n’èst nin si mwais qu’ ça, dins l' fond, pusqu'i 
d'mande qu'on-èvòye vitemint one saqui addé sès fréres po lès scolè 
come i faut, èt qu'is waitèche à zèls po n° si nin v'nu èmacralè avou li. 
Dji sèros co aujiyemint d'acwárd, là mi : si one saquí r' vérot on djoû di 
d’ vélà à l' copète, nos contè l'afaire èt nos dire qwè èt come... I m’ 
son.ne tot l' min.me qu'on waítrot à li autrumint èt qu'on n’ si f'rot pus 
tant satchi l’orèye po choûtè ç’ qui l' Bon Dié nos c'mande. 
Mais po l' momint d'asteüre, cu qui s' passerè d' l’ôte costè quand dj' 
sérans mwárts, c’èst co si lon ét dj'in.me ostant l’ crwáre qui d'i alè véy. 
En ratindant, «vaut mi on mouchon è s' mwin qui deûs su l'aye !» 
di-st-on. 
Portant, Abrâ.âm, qui n'èst nin l' quárt do mitan d'one bièsse, li 
réspond : 
- Çan’ siève à rin ! S'is n'ont nin choûtè j'qu'à ci, min.me si one saqui 
d’ nos-ótes èrirot su l’ tére, is no I' choüterint nin.» 
Tot bin tûzè, c'ést 1" vrai qu’ lés-omes sont toürsiveüs. (Lès coméres 
ossi, savoz !) Èt quand is n’ v'lèt nin ètinde raison, is trouvét todi bin 
one pice po mète au trau. 
Quand Note-Sègneûr si v’lot bin fè comprinde, i contot voltidès-istwares. 
Dès «paraboles», di-st-on ! Dji n’ vòros nin r'mète bièsse à djins èt dire 
qui dj'è va fè ostant. Portant, dji vòros bin ossi vos contè one fauve. 
Vo-I'-ci : 

A Djiblou, (dji v” cause do vi timps) 

Lès-ovris, po rovyi l’ pènin, 

Lèyint leûs caurs au cabarèt 

Tot-en-i r'fiant leû plin d’ pèkèt. 

Po l’zf aprinde à n’ pus tant bwáre, 

On l'zi racontot dès-istwâres 

A l'zi fè drèssi leû crèsson 

Èt-z-èralè à cu d’ pouyon. 

Arive on djoû, en s' rècrèstant, 

On djon.ne médecin, tot s” tchaufumant, 

Qui rassan.ne tos lès Djiblotins 

Po l'zi dèbitè s' bonimint. 

I l'zi mosture dès grands cártons 

Avou dès dèssins d' tos lès tons 

Èt dès stomac di djon.nes couchèts 

Tot machurès, tot tchauborès, 

Pace qu’à l' place do l' bone caboléye 
Is bwèvèt, à grandès goléyes, 

Tos lès djoûs, on sayé d' pèkèt : 

Do l’ bènite éwe di cabarèt. 

Fin binauje d'awè trouvu ca, 

Èt s’ rafiant d’djà do résultat, 

I s' dijot : «Is n' bwèront pus tant 

D’ véy cu qu’ lès ratind au toürnant». 


Mais l” ví tchaudroni d’ mon Mèlote 
En l” riwaitant pa-d'zos s’ calote 

Si r'toüne su lès djins en riyant 

Èt l'zi dit, tot chiquant-grognant : 
«Ca l'zi èst bon. Pace qui l' pèkèt 
N'a nin sti fait po lès couchèts». 


Compurdoz c' qui dj’ vou dire avou ga, mès djins ? Quand on vout bate 
si tchin, on trouve todi bin on baston. T'as d' bèle à-z-awè dès-orèyes 
come dès fouyes di djote, si to n" vous nin choûtè, to f'rés todi bin l’ ci 
qu'ètind deur. 

Non fait, mès djins, n'alans nin qwére long èt laudje po sèpe, à tote 
fwace, comint ç’ qui ga s' passe lauvau. Waitans autoû d’ nos, tot 
bonemint, ét dji trouverans tos costés come dés bokéts, come dés 
c'mincemints d' Paradis. 

Li p'tit èfant, tot r'churè come one pome d'awous', qui sorît su l' chou 
di s' moman, n'èst-ce nin on bokèt d' Paradis ? Et l'ovri qui chufèle en 
rintrant, djoürnéye faite, pace qu'i s’ rafiye d'èsse à l` maujon, n'est-ce 
nin on bokèt d’ Paradis ? Èt lès galants qui passèt en s' riwaitant sins 
s' véy èt s' rimougni l'on l'óte à p'tités bètchiyes, n° sont-is nin d'djà 
au Paradis ? 

Èt quand on s’ ritrouve tos lès mérkidis po fé sèt’ lignes au couyon, 
n'ést-ce nin one pitite paurt di Paradis ? Lès cis qui rindèt pwin.ne po 
fé vikè l' manadje. Lès cis qui passèt lès chijes èt lès néts po sogni leüs 
malades. Lès cis qui d'djèt leüs pátérs po totes sótes di djins qui n'í 
pinsèt nin... Est-ce qu'is n’ fièt nin dischinde li Paradis su l' têre ? 

Si véy volti, rarindji lès bidons après lès bisbrouyes... ét «çu qu’ 
vos-auroz fait au pus minábe, c'é-st-à mi-min.me qui y’ l'auroz fait». 
Vo-I'-là, l Paradis ! 

Quand l’ solé d'au matin fait tchantè nos cortis, quand l' nét monte au 
ré do bwès avou s' grand linçou po rafachi nos maujons èt nos clotchis, 
c'èst come one air di Paradis qui nos vint ravótchi èt nos fé rovyi nos 


63 


miséres. 

N'alans nin quér pus lon, mès djins. Si l' Bon Diè n'è cause nin pus 
clairemint, c'ést qu'i n’ vout nin qu'on sóye là à l’ ratinde come dès 
bauyaus, mais qu’on r’trosse sès mantches èt ratchi dins sès mwins po 
l' fè véci, l' Paradis. Èt nin «Quand, quand !», nin d' mwin ni après, mais 
audjoürdu. 

Èt quand l' momint sèrè là po chakin d' nos-ótes di fé l' déréne bauye, 
dji n’ sèrans nin sbarès pace qui l’ Paradis dau Bon Diè, dj'énn'aurans 
dèdjà one pitite idéye. Dj'i sèrans d'djà fait one miète. Seülemint volà : 
quand dj” sérans d’ l'óte costè, ça sèrè co cent ét cent côps mi, pace qui 
totes lès rabadjóyes qui v'nét si sovint disbèli nos djoûrnéyes sèront 
chovéyes come dès fistus. Èt gn-aurè pus qui l’ grand bleû ciél tot r’nièti 
d' sés nouwéyes. 

Po fini, mès djins, dji v’ vóros bin lire là-d'ssus one powésiye qu'a sti 
faite pa on scríjeü d'émon nos-ótes : Lucien Somme. Choáütoz-m' ça : 


Ca deut ièsse bia... 


On bleüwét, deûs fleürs d'alumwáre, 
Trwès botons d'ôr... ét m’ coeür qui boût, 
C'èst toute li nitéye qui va bwáre 

Au soürdant d'in novia «bondjoû !» 

Èt tchanter avou lès mauvis : 

«Dis, ca deut ièsse bia, l' Paradis !» 

In cárdinál, deüs bleuwès tièsses, 

Trwés sauvèrdias... èt m' coeür qui bat, 
C'èst toute li nitéye qui fait fièsse 

Au preumi sorîre du solia 

Èt tchanter avou lès mauvis : 

«Dis, ca deut ièsse bia, l' Paradis !» 

In p'tit éfant, deüs-ouy di mame, 

Trwès sorires... ét m' coeûr qui s' cotwad, 
C'ést tote li nitéye qui d'vint blame 
Quand ele pout criyi : «Vo-nos-r'là 
Tértous acheune !» Adon, dji m' di : 

«Ca deut iésse bin bia, l’ Paradis !» 
Amèn’. 


(*) André HENIN, R.N. 

LES CAHIERS WALLONS 


Né à Sovimont (Floreffe), Lucien Namèche compte aujourd'hui parmi 
les Rèlis Namurwès les plus anciens. Il a beaucoup écrit, et Les Cahiers 
Wallons, entre 1947 et 1956, ont publié nombre de ses poèmes et récits. 
Suivitun long silence. Non qu'il edit brisé avec la littérature. Mais durant 
sa longue carrière de professeur puis de directeur d'école, il publia 


surtout en français. Vint la retraite. Et revint le wallon... 


Voici, dans ce numéro d'avril, quatre récits inédits ; le numéro de mai 
proposera, lui, des poèmes et un répertoire, aussi complet que possible, 
des oeuvres dialectales de l'auteur, (quelque 220 pages), déposées à la 
bibliothèque des Rèlis. 


Si les nécessités de la profession l'ont éloigné du Namurois, Lucien 
Namèche est resté fidèle à ses racines paysannes : subtil connaisseur de 
la nature, épris de chasse et de pêche (... de la berge et de la clairière !), 
terrien pétri de bon sens, d'honnêteté foncière, de sympathie pour les 
humbles... La production littéraire est à l'image de l'homme : sensible, 
chaleureux, accessible à tous. Voici des idées simples, des sentiments 
généreux, des sensations exquises, traduits dans une langue naturelle- 


ment riche, qui coule comme une eau fraiche. 
V.G. 

L'âme do payis 


Dès tchaleûrs pârèyes, on n'è vèt nin tos lès-ans. 
Vos-ariz ieû dit qui l' route tréssineüve avou l'air bolant qui tron.neüve 
au-d'zeûs d' lèye, causu ossi spès qui l' vapeür qui monte do vèvi à l' 
par d'one djoûrnéye di bia timps. 

wóteü dès dêrènès maujones, èle monteüve tote drwète si piède ètur 
lès uréyes, à l'ombe dés-órmes qui lèyin.n' baler leüs couches, afla- 
chîyes pa l' solia. 
Li godron cominceüve a brossiner au d' truviès do gravi èt à fé dès 
nwârès tatches, rilüjantes, qui lès reuwes dès-autos spotchin.n' è lès 
staurant cor one miète di pus. 
On n' véyeüve nin one âme ; lès djins si t'nin.n' dins lès places ou ç' qu'i 
fieüve li pus fris' ; dins leüs cauves min.me, s'il astchait. 
Onn' véyeüvenin one biésse non pus : nin on sauvèrdia, nin one áronde ; 
lès pouyes éstin.n' acovissiyes come dés covrèsses dizos lès grusalis ou 
dins lès boyéyes d'òrtiyes, là èwou c' qui l' dagn aveüve cor one miète 
di creuweá. 
Litchind'li p'tite cinse, di l'òte costé dé l' route, n'aveüve nin sti dislachi, 
póve bièsse ! Stauré d' tote si longue, il aveüve li linwe pindante ; tos 
lès tchéts n' l'árin.n' nin fait bawer. 
Maugré ca, l'ome qu'áriveüve au toürnant n'aveüve nin l'air di sofler 
coût ; il aleüve à bounès-ascauchîyes, sins couru mais sins trin.ner : il 
aleüve... 
I s'aveüve mètu è purète èt r'trosser sès mantches : si casake pindeüve 
dés deüs costés d' li r'clape d'on gros satch à aburtales bouré à make ; 
il f aveüve dandjureû stitchi tot s' sint-crèpin. 
Sins s'arèter, i révoyeüve si tchapia è s'-t-anéte po s' rissouwer avou on 
grand mouchwé d' potche à cáraus. 
I n'ésteüve nin préssé, portant ; i n' saveüve nin èwou qu'il aleûve ; lès 
wadjes, lés frumints, lés-awin.nes s'avin.n' sü di-d-si prés qu' l'awous' 
èsteüve faite ; li gros do batadje, ça véreüve aprés, au mwaís timps, avou 
lés mile ét lés mile djaubes qui rimplichin.n' lés grégnes jusqu'aus 
sòmis. 
Dèl bèsogne, i gn-âreûve por on momint, maisèratindant?... 

! in'-èsteûve nin à sètch, noûri, lodji ; à paurt si toubac', i n'aveüve 
nin dispinsé one mastoke dispü dès mwès. 
Mais v'là, tin, qu'i gn-aveüve là on cabärèt, on p'tit côp r'tiré dè l' vóye, 
au r'cwè d' deüs gros pomis qué l' catchin.n' causumint. 
In s'aveûve jamais vraîmint abutuwé à bwâre dèl bire ; quand on | 
véyeüve au comptwár, èt can' liáriveüve qu'on côp au d'bout d'one lune, 
c'èsteûve por on vêre di vin blanc. 
In'duveüve nin awè grand-chance d'è trouver dins on cwin come citici, 
mais i n' costeüve qui d' sayi. 


I s'avetive atauvelé, ritirer s' tchapia èt mète si satch à costé d' li è 
ratindant d' vôy one saqui, mais il èstin.n' en trin d' fé prandjêre, va 
dandjurei... 

Il aveüve bouchi ècor on côp avou sès dognons su l' bwárd dè l' tauve, 
èt tot l' min.me, gn-aveüve on rèwèyi gamin qu'ésteüve ârivé po l' 
sièrvu. 

Oyi, gn-aveüve do vin blanc èt i faureüve min.me ènn' èdaumer one 
botèye, èle véreüve dè l' cauve, ga n' pleüve nin mia tchair. 

Pa do timps come ça, è bèvant on vêre, tot seû au cwin d'one tauve, sès 
sovenances li ruv'nin.n' : c'èstefive todi come ça. 

In p'leûve nin dire qu'il aveüve vraimint do r'grèt : li sèrdjant qu'il 
aveüve à mutan stropi n'aveûve qui ç' qu'il aveüve cachi... 

Au comincemint, on-aréve ieû p'lu crwère qu'il èsteüve insi avou tot l' 
monde : nin pus malin qu'i n' faut, mèchant di-d-li-min.me èt co d' pus 
quand il avetive bèvu. 

Come il ésteüve causumint todi bèrzingue, i fieûve ploüre lès djoûs èt 
lès djoûs d'ârèt, malin âssé quand min.me dins s' canayeriye po trouver 
one saqwè qui n'aleûve nin à s' mòde, dès keuwes di cèréjes, li pus 
sovint, èt qui valeüve one pünicion. 

Li, li mougneû d' gamèle li chércheüve, sès soçons l'avin.n' bin vèyu 
ossi, mais poqwè ?... 

Il aveüve falu qui l' sòléye tchaîye malade saquants djoûs po qu'on sèpe 
di qwè qu'i r'toûrnèt. 

Ci laid mau-mi-r'vint-là aveüve tapé sès-ouy sur one bèle nozéye pitite 
djon.ne fèye qui n'aveüve nin dandji d'on parèy, vos compurdoz bin, èt 
lès pârints co mwins', maugré sès galons. 

Quand il aveüve vèyu qui l' crapóde rindeüve raison à on djon.ne sódárd 
dins lès dérins árivés, i s'aveüve dit qu'èle n'áreüve nin l'ocásion dè l' 
rèscontrer fwârt sovint. 

Mais lès djon.nès djins avin.n' bau n' s'awè mètu rendéz-vous qu' trwès 
quate côps, i nè l'zi è faleüve nin d' pus po sawè qu'i s' conv'nin.n' : 
l'amoár, c'èst ca... 

Quand l' sérdjant a rintré, í s' douteüve bin qui l' djon.ne ome èt l' djon.ne 
fèye avin.n' profité qu'i n'ésteüve nin là, ét il ésteüve décidé à lèzi fé payi 
ca. 

Il areüve mia fait di s' djoker, mais min.me avou l' ramoüjenéye qu'il 
avefive ramassé, c'èsteûve li qu'aveüve gangni... 

A! quil djon.ne ome aveüve tapé d' bon coeür ! Mais putót qui di d'vu 
passer d'vant l' consèy di guère, il aveüve disárté èt v'nu s' rècwèter d'lé 
sès djins. 

Mais lès-ôtes si doutin.n' bin qu' c'ésteüve là qu'i r'véreüve ; à mwins 
qu'on n' l'âreüve dènonci ? 

Maugré tot c' qui s' papa aveüve p'lu li dire, il èsteûve èvôye è n' rotant 
qu' dè l' nét, i li aveüve falu trwès djoüs po passer l' frontiére. 
Aucomincemint, i n'aveüve nin co ieû là si aujiy di trouver dèl bésogne : 
on s' diméfyeüve dès-ètranjér'. Mais on côp qu'on l'aveüve vèyu à 
l'ovradje, i n'aveüve pus a s'è fé, po saqants samwin.nes en tout cas. 
Mais l' momint ariveüve todi, li djoürnéye faîte, qu'i r'sondjeüve à sès 
viyès djins, à s' papa ; i n'aveüve nin assé d'sès-orèyes po l' choüter 
quand i li raconteüve Verdun et l' «Vi Armand» èt surtout li déréne 
ataque au cu dés Boches qui rébizin.n' bran.mint pus rwéd qu'is n'avin.n' 
vunu. 

Si moman n'èstetive nin roviye ; èle l'aveüve todi gâté è Ii fiant ci qu'èle 
saveüve bin qu'il in.meüve li mia. Èt todi prète à r'prinde por li quand 
l' papa fieüve one miète li grülau. 

Èt li p'tite Magali, don ! Dire qu'i l' vèyetive dédjà amwin.nadjiye dins 
li p'tite maujone èwou qu'il aveüve siti èlèvé. Èt èle nè l' viéreüve 
jamais... 


* 


Si vêre rimpli, il aveüve aligni sès pices d'on d'méy-franc su l' tauve, à 
costé di s' tchapia, do timps qui l' gamin, tot-è lijant s' live, rilèveüve di 
timps-in timps s' tièsse dizos air èt s' dimander à qwè qu'i pleüve bin 
sondji come ga, avou s' minton aspouyi su sès deûs pougn'. 

Li posse vune(üve di s' taire, on-aréve ieû ètindu one mouche... Pwis, tot 
d'on côp, one vwès pèsante, come sitron.néye, lèyeüve tchair li novèle 
dè l' grande angouche qu'on ratindeüve à tot momint sins v'lu i 
crwère :po l' deüzyin.me côp su vingt-cinq ans, c'ésteüve li guère... 
Ridrèsstèn-ètindantqu'c'èstetive on posse français, li trimârd choüteüve, 
èt sès-ouy blametin.n' droledimint. 

Sès soçons èstin.n' dèdjè à l' frontiére, Èt li... 

One novèle pwasse, èt là qu'asteüre, prèsséyes, atchiyes, lès fiérès 
paroles arivin.n' come po l' huker. «Allons, enfants de la patrie...» Èttot 
d'swite après : «La victoire, en chantant...» 

Cès tchansons-là, vèyoz, c'ésteüve li p'tite maujone èt lès stauréyes di 
vignes aus-alentoûrs ; c'ésteüve li pwinte dè l' catèdrile qu'aveüve l'air 
di trawer lès nûléyes, lauvau pa-d'zeüs lès bwès ; c'ésteüve si viye 
moman èt s' vi papa, c'èstetive li bèle pitite Magali qu'áreüve duvu ièsse 
si feume... 

Cès tchansons-là, c'ésteüve l'âme do payis ! 

Tot saisi, li gamin r'waiteüve, sins comprinde, li trimárd astampé d'on 
randon (qu'il ésteüve grand !) èt lès grosses lármes qui courin.n' dins s' 
moustache do timps qu'i passetive sès brès dins lès-aburtales di s' satch. 
Li munute d'après, dissus l' route blanke èt frum'jiante, ètur lès deüs 
rindjiyes d'órmes, à grandés ascauchiyes, l'ome ènn' aleüve drwèt viè 
l' solia, tot drwèt su l' France. 

Vive li vélo ! 


On pout bin dire qui d'ssus sagants dijin.nes d'anéyes,i gn-a ieû d' pus 
d' candjemints qui dispü l' comincemint do monde, mais onk dés cias 
qu'a doné l' pus d'aujeminces èt d'agrémint, c'èst l' vélo. 

Gn-aveüve dés trams po Nameur, mais nin dès-autobus qui passin.n' 
come asteüre dins tos lès p'tits cwins pièrdus. Eco faleüve-t-i l'aler qwé 
èwou qu'i passeüve, li tram. Èt ça fieüve sovint one bèle pichiye... 
Sondjiz one miète qui m' grand-pére èt m' papa ont sti à pids à led 
bèsogne. 

Roter one eüre au long, èt min.me di pus, quand on-aveüve dwârmu s' 
nét, passe co, mais l' route ésteüve li min.me po ruv'nu après-awè sti 
augn'né tote li djoürnéye dissus l'ordadje ; sins compter qu'i faleüve 
dèdjà qu'i faîye on timps d' tchin po p'lu s'aler mète au r'cwè. 

Brèf, li vélo, ç'a sti one fametise invencion po rinde li vîye pus aujiye 
èt po doner byin do plaiji. 

Djin'cause nin dés pormwinrnádes qu'on pleüve fé, ca n'a v'nu qu'après, 
èt min.me bran.mint après, quand on a racoûti lès djoürrnéyes èt qu'on- 
a ieû lès condjis payis. 

Mais faute di fé li-min.me dès voyadjes, on p'leûve si lès figurer, surtout 
quand on-a ieü mètu su pid l' Toti d' France. 

On courefive avou Mottiat ou Sellier, on soufrichetive avou zèls, on- 
ésteüve bunaujes èt fiérs quand il avin.n'rassi l' pwèl aus-Italyins èt aus 
Français (gn-aveüve co wêre d'òtes, di cès trèvints-là). 

Ça a r'doblé, on côp qu'on-a ied dès coûsses à gauche èt à drwète : dji 
n' di nin dès grandes come «Liège-Bastogne-Liège» ou l' «Flèche 
wallonne». Non, dji sondje auzès coûsses di dicauce où ç' qu'on p'letive 
aler vóy li djon.nia qu'aveüve l'air di s' v'lu mostrer. 

Tote li pèkéye èsteüve à sès còrdèles, èt lès sogons èt lès wèzins plantés 
au bwärd dè l' route po l'ècoradji à chaque toû, li doner l' bidon po l' 
rapairi, li musète di pei qu'i n'eiche one mwaije fwin, si disbautchi s'il 
ave(ve crèvé, si mwaiji si on-óte li fieüve tchair, èt min.me later à côps 
d' pompe di vélo li cia qu'avetive fait one si laide jèsse. 

On n' si continteüve nin d' ça, li cia qui méteüve li viladje à l' oneür 
èsteûve sogni au pére dès pòces. Pèrson.ne ni s' v'leüve lèyi mète à cu 
po li pwarter on polèt, one cope di djon.nes pidjons ou one grape di 
reûjins : oyi, mès djins, dès reûjins qu'on-aleüve qwé au botike ou à l' 
tchèrète èt qui n'èstin.n' nin po rin... 

Èt lès gamins, don ! À pids po cominci, avou on numèro scrít à l'intche 
dissus do papi èt plaké à leû dos, is fyin.n' dès-ètapes èt dès sprints èt 
tot g' qui vos p'loz sondji. Lès rècréâcions èt one boune pártiye dès 
vacances 1 passin.n'. 

On cóp qu'il avin.n' on vélo, après-awè béyi, pêl'té, spaurgni dés mwés 

au long èt min.me dès-anéyes, on vrai vélo, min.me s'il èsteüve à peû 
près ossi lédjére qu'one bèrwète, lès toüs duv'nin.n' pus longs, bran.mint 
pus longs. I gn-aveüve co wêre d'autos, mais i gn-aveüve nin dandji d' 
zèles po-z-awè dès-acsidints : dès cumulèts su lès mwaijès routes, ça 
áriveüve à pau près tos lès djoûs ; lès gngnos chavés èt lès boürcias, on- 
áréve ieû do mau d' lès compter ; on n'è purdetive nin l' pwin.ne : c'est 
come ga qui l' mèsti intère... 

I n° manqueüve nin dès djins po profiter d' tot ga èt po s'amuser à led 
façon, po djouwer dès fârces, nin mèchantes come on-è vèt d' trop 
asteüre, mais canayes. Oyi, c'ést come ça qu'i faut dire, pac' qui li cia qui 
s'aveüve fait awè ni sondjeüve nin à s' mwaiji, mais ça n' l'èspêtcheüve 
nin d' djouwer l' bauradje, come di jusse, s'il ènn' aveüve l'ocâsion. 
Gn-aveûve onk di cès djon.nias-là — faut qu'on vos diye qu'il èsteüve on 
p'titcôp trimpé su l' doü —qui n' vikeüve qui po l' djoü qu'i póreüve èfiler 
on maliot èt fé dès vrafyès coûsses. 

E ratindant, i s'aguincheteüve po sayf di r'choner à on coureû. Èt pédale 
èt pédale... au matin, à l'nét, pa tos lès timps, su totes lès vóyes... Pòve 
Florent, va ! 

Onk di sès wèzins, on losse come on n'è faît pus, li aveüve tchóké è l' 
tièsse qu'il aveüve totes lès qualités po lès «coüsses-poursuite». 

Èt on djoü à l' vièspréye, ricwárdu avou saqants chinárs qui n' li d'vin.n' 
rin po djouwer dès quintes, vola-t-i nin qu'il èmantche one coûsse su 
place, jusse didins l' viladje ! 

Ca s' mètetive vos n' sauríz mia :li viladje, ci n'ésteüve qu'one reuwe ; 
i gn-aveüve jusse qui quate maujones sauyiyes causumint dins |" 
campagne. Èt come on-î áriveüve pa lès deûs costés, lès vôyes fyin.n' 
à peu près on câré. 

Li «comité» s'avefive mètu di sqwére avou on djon.ne d'avaurlà qui 
prométeüve dèdjà d'ièsse on fameüs ártisse. Èt on l'aveüve présinté 
come on fwârt... mais on fwärt ! 

Si vos fioz lès figues à ç'tilà, fuchiz sûr qui vos-è bat'roz co d's-ótes. 
Rimonté di g' façon-là, nosse Florent n' mèsur'reüve nin sès pwin.nes èt 
on-aleüve vóy ci qu'on-aleüve vóy. 

Vo-l'-la mètu à one angléye do cáré, l'òte ésteüve à l' cwane à l'oposé, 
avou lès maujones d'on costé èt lès ayes tot-ôte paut.Is n'árin.n' ieü seü 
s' vòy. Is duvrin.n' paurti sur on côp d' fisik ; èt po qu'i gn-eüche pont 
d' tricheriye, gn-áreüve on tèmwin à costé d' zèls. 

Lès v'là evôye... 

On vèt passer l' Florent qui s'è doneüve à r'laye ; l'óte n'aveüve rólé qui 
jusseci qu'i faleüve po n' nin ièsse vèyu : i fait on d'méy-toü èt en-árivant 
à l'maujone èwou qu' lés-ársouyes riwétin.n', i sautèle djus di s' vélo èt 
i mousse è l' coü di-d-drí pár one trawéye di l'aye 

I n'ésteüve qui s' timps, li Florent áriveüve dèdjà sankènêwe. 

Dj'a bin seü combin d' timps qu'il aveüve mètu po fé lès chi sèt' cints 

mètes, mais avou on vélo come li sink, crwèyoz-m', ça d'veüve ièsse on 
r'côrd. 
Li drwèt do djè, por one coûsse come citèlla, c'èst qu' ça dure cinq 
munutes. On-aréve ieû p'lu fé convenance ossi por ostant d'toûs, mais 
ça, ga n'aveüve nin sti dit. Èt cès losses-là ont fait durer l' plaiji, il ont 
lèyi l' póve Florent bouter s' sîtche è l'énondant à chaque côp qu'i 
r'passeüve divant zèls. 
— Vos r'gangniz ! 
— Boutéz, one sègonde di mwins' ! 
— Eco deûs toûs ét vos l' ravoz ! 
Quand is l'ont fait diskinde di s' vélo, i n' saveüve pus dire «do pwin». 
st-ce qui ca l'a meüri ? Dji n'è sé rin, mais en tout cas, ni su l' route , 
ni d'ssus pisse, on n'a jamais vèyu l' djon.nia. Il a fait come lès-ôtes : si 
continter di r'waiti. 
Mais por onk qui s'aveüve foutu djus po rin, dj'énn' a conu onk qu'a 
gangni d' pus d'on côp sins jamais fé d' pus qui l' mutan d'one coûsse. 
Dji di onk... mais c'èst deûs qui dj' duvreüve dire. 
Li djoû d'audjoürdu, dès djérmales, on n' si r'toûne pus après ; avou lès 
médicamints qu'on done asteûre auzès feumes qui n' sép'nut pont awè 
d'èfants, èles vos-áriv'nut à 'nn' atraper dés quate, cinq èt min.me chij 
au côp ! 
Portant, lès vraiyès djèrmales, ga n' coürt nin lès reuwes. Dj'énn' a conu 
trwès copes come ca, qui l' moman abiyeüve òtrumint po plu lès 
r'conèche : li prumére, il a falu qui Gilbert si cásse on dint po qu'on né 
l' prinde pus po René ; li deüzyin.me, c'ésteüve pus aujiy, paç' qui 
Georges èsteüve todi soriyantèt Lèyon on p'tit cóp regrigni ; mais l' Paul 
èt l' Jules, gn-a jamais ieû persón.ne, dji di bin pèrson.ne, qui Arte lès 
r'mète onk po l'óte. Min.me leûs djins n'i parvunin.n' nin. Et canayes 
come il èstin.n', vos n' p'loz nin sawè lès quintes qu'il ont djouwé. 
Sondjiz one miète qui cès deûs mauvais-byin-la alin.n' vòy lès min.mes 
crapódes & s' discandjant. Is s' racontin.n' ci qu'il avin.n' fait ou dit li 
sèmedi ou l'dimègne di d'vant. Èt lès bauchèles n'i vèyin.n' qui do feu...I 
s'ènn' a passé dès droles ! 
Vola lès deûs-aplopins qui s'ont v'nu èmantchi dins lès coûsses à vélo. 
Mais i gn-aveûve jamais qu'onk d'ègadji. 
Comint qu'is s'i purdin.n', dji n' l'a jamais seû au jusse. Mais todi è-st- 
i qui l' deüzyin.me, avou on maliot jusse parèy au cia di s' frére, èsteûve 
catchf à one place conv'neuwe, èt à on momint doné, i s' discandjin.n'. 
Ca, djè l' comprind co : li cia qu'ésteüve dins l' peloton p'leüve prinde 
one miète d'avance ou s' lèyi mète à cu èt moussi dri one aye po fé 
chonance di... C'èsteûve l'ôte qui mousseüve di-d-dri lès bouch'nis' èt 
qui zoupleüve dissus l' vélo. 
Mais po candji d' dossárd, ça d'veüve portant prinde do timps ? Oyi, por 
mi. Èst-ce qu'is fyin.n' chaque on mutan dè l' coüsse ou est-ce qu'is 

fyin.n' sagants toûs èt pwis si r'pwaser ? 

Dji n'è sé rin, vos di-dj', mais ç' qu'i gn-a d' sûr, c'èst qu'à l'òrivéye li pus 
fris' dès deis èsteûve là èt i passeüve li ligne tot-à s'-t-auje po v'nu 
ramasser l' bouquèt èt l' prumi pris. 

O ! ci n'èst nin ca qui lés-intérésseüve li pus, c'ésteüve dès djins 
qu'avin.n' po fé. Mais djouwer dès quintes, c'ésteüve leü-z-awin.ne. Èt 
ç'tèlci is l'ont djouwé mwints côps sins s' fé prinde. Ni l' comité ni lès 
r'waitants n'i ont jamais vèyu qu' do feu. 

On bia djoû, faut-i crwêre qui ga n' lés-amüseüve pus èt qu'il avin.n' 
trouvé one jèsse pus plaijante èco ? On n' lés-a pus vèyu. Èt ci n' èst qu' 
longtimps après qu'on-a seû l' fine bote, paç' qu'is l'ont bin v'lu 
raconter... A g' momint-la, c'èsteüve dès djins bin mètus, dès Monsieüs 
qu'avin.n' one bèle place su on buró, ét i n'ésteüve nin quèstion dè l'zi 
d'mander dés comptes. Pèrson.ne n'áréve ieü wasu... 


* 


Quand dj' vos l' dijeüve qui l' vélo aveüve doné byin dès aujeminces èt 
d' l'agrémint ! 

— augn'ner : exposer à tous les vents. 

— béyi : désirer avidement. 

— s'aguincheter : se vétir bizarrement. 

— sauyi : éparpiller. 

— fé les figues à... : tourner en ridicule. 


One boune péche 


«Ô ! lès-istwères di pèche !...», mi díroz. 

Oyi, djè l' sé bin, po lès djins qui n'i ètind'nut rin, ci n'est jamais qu'one 
istwère di minteûr. 

Mais ç'tèlci, füchiz pècheti ou nè l' fuchiz nin, i vos fauré r'conèche 
qu'èle n'arive nin tos lès djoûs. 

C'èstetive timps dè l' guère ; dji n'a pus d-z-awè peti qu'on n' mi cache 
misére, donc disbobinans-nos. 

On-aveüve ieü on-ivièr ! Mais on-ivièr ! Dins l' nive jusqu'aus bodènes, 
bin avant dins l' mwès d' maurs. 

A l'ouvèrture dè l' pèche, ilèd'meuréve co dès waléyes au pid dès ayes, 
dins lès poróyes èt lès fosses èwou qui l' solia n' donetive nin. 

Di ç' façon-là, lès-éwes èstin.n' fwates mais cléres, avou li r'flèt 
bleuwète qui l' nive lèzi done, èt qui léyeüve vòy li fond on mète éco d' 
pus dizos l'nivau. 

Ci n'èst nin dins cès condicions-là qu'i faut sondji d' fé crausse soupe . 
Rècwètéyes dizos lès stokéyes d'ôrnias, rècul'téyes dizos lès grossès 


72 


pires au pid dès-astantches, lès trütes vèyin.n' süremint passer lès vièrs 
qu'on-aveüve ieü tant d' mau à trover. Mais ga n' lèzi d'djeüve rin, i 
fieüve trop frèd, èles ni mougnin.n' nin. 

Brèf, c'ésteüve do timps po fé berwète, èt c'èst ç' qui dj'a fait. Ci n'a nin 
sti l' prumi côp èt ci n'a nin sti l' dérin non plus. 

Dji n' m'è fieüve nin là d' trop pac' qui lés-ótes n'avin.n' nin fait mia, èt 
d'one façon, ga n' m'árindjeüve nin si mau qu' ça. 

Come li timps s' présinteüve, li déréne nive séreüve fondeuwe èt l' dagn 
aureûve li timps d' si sgoter po lès vacances di Pauque. A ç' momint-là, 
dj'aureüve totes mès djoürnéyes da mi, ci qui n' séreüve nin l' cas po tot 
l' monde, èt dji conteüve bin-z-è profiter. 

Ca a sti jusse come djè l'aveüve sowéti : avou lès ploves dè l' pènetise 
samwin.ne, lès-êwes s'ont r'chandi, èlles ont d'meuré fwates mais one 
miète brouyiyes, jusse ci qu'i faleüve. Èt dj'a cominci a satchi. 


* 


One qu'ésteüve bunauje, c'ésteüve la mêre ; on n'aveüve nin do büre po 
fé, mais èle s'énn' áréve ieû passé su s' pwin po-z-ènn' awè à mète dins 
l' pêle. 

Oyi, bon. Jusqu'à-là, ca aleüve, mais on côp qu' dj'a ieû r'nèti lès bounès 
places, dj'a bran.mint r'tchéyu ; il áréve ieü falu on gros cóp d'éwe po 
ramwinrner do d'zeûs lès trütes qui n'avin.n' nin rid'chindu après-awè 
froyi ; mais i n' faleüve nin trop compter là-d'ssus, il ésteüve co trop 
timpe. 

On-z-è séreüve quite, parèt, po-z-aler présinter s' grin d' tchène ou s' 
copiche à-z-èles auzès rossètes di Sambe, on côp qui l' pèche sèreûve 
douviète au blanc pèchon. 

C'èst ç' qui dj'aveüve fait jusqu'au djoü qu' vo-m'-là atauchi pa l' 
tchénon.ne Djilin, on bráve ome, èt coradjeüs, qui n' si jin.neüve nin po 
dire ci qu'i pinseüve dés Boches. Et come il aveüve one vwès come one 
ton'wáre, on l'étindeüve long èt laudje. 

Si momanéste(ve viye, tote aflauwiye, su sès dérénes à ç' qui dj' p'leüve 
comprinde. Ele n'aveüve pu wére di gout po rin, mais one trüte, 
quit'fiye, oyi, one boune trüte, c'é-st-one saqwè d' lèdjér', d'aujiy à 
dijèrer, don, por one malade. 

Dj'aveüve compris ; ci n 'ésteüve nin l' prumi côp qui dj'é pwárteüve 
come ça à dès djins qu'avin.n' dès rüses di s' ragrawi après-awè ieû one 
rascrauwe. 

Mais dè l' facon qu' l'afaire si présinteüve, po dire d'awè one chance, i 
faleüve 1 aler à l' mwin, su li d'zeüs, là èwou qu' lès bouch'nis' 
èspêtchin.n' di pèchi, èwou qu' lès trütes èstin.n' paujéres. 

Paujéres, oyi, mais d'mèfiantes quand min.me. Èt pwis, li vint n'ésteüve 
nin d'sès mia métu, m' choneüve-t-i ; dj'énn' aveüve jusse vèyu one cope 
qu'avin.n' bizé divant min.me qui dji n' lés-eüche djondu. 

A mwins, ça c'ésteüve co possibe, qu'i gn-eüche onk qu'eüche passé 
d'vant mi. 

Dins ç' cas-là, i faureüve monter pus wòt éco, èt là, ça d'vuneûve 
sitrapant pac' qu'on-ariveüve au bwès èt qui l' bwès c'ésteüve «ferboten». 
Lès Boches avin.n' monté là dès baraquemints èt-z-èmantchi dès 
machines po vôy quand lès aréyoplanes anglais ou amèricains arivin.n' 
aprés nos-ôtes èt po prév'nu lès fametis canons d'88, li «flak», sèmés tot- 
au-d-dilong do passadje. 

Lirin'moussetive o bwès qu' pus long. Su saqants cints mètes, i n' fieüve 
qui d' couru su l' bwárd. Mais avou lès gris, il èsteûve quèstion di s' 
dimèfi. Ca comincetive à toûrner mau por zèls : Montgomery lèzi 
tanetive leti ci en Lybie, lès Russes lèzi avin.n' foutu one ratoürnéye à 
Stalingrad èt is duv'nin.n' co pu mèchants. 

On a raison d' dire qui c'èst quand l' bièsse èst po crèver qu'èle si cotape 
li pus. 

E cárculant bin s'-t-afaire, i d'veûve quand min.me awè moyin di s' 
sièrvu, i n' costeüve qui d' sayi. 

Su l' drwète, li bwès tchéyeüve à pindis' jusqu'au ri. C'ésteüve dès pires 
di grés di totes lés grocheüs : dés cénes come dés briques, dés cénes 
come one caîsse di bèrwète ou min.me come one outche. Èt là-d'dins, 
dès framboisiers qu'avin.n' parvunu à-z-émantchi leûs racènes, èt dès 
grandès rodjès fleürs pus wótes éco. 

Au-d'zeüs d' ca, c'ésteüve one vóye qui siérveüve po lés-omes di bwès 
ramwinrner c' qu'il avin.n' abatu. 

Su l'óte bwárd, i crécheüve dès boyéyes d'òmias qui s' ridjondin.n' 
causumint. Èt pa-dri zèls, dins ' pârtîye plate, sovint nèyfye aus grossès- 
&wes, c'ésteüve dèl rin.ne dès prés, dés djons, dés grands pas-d'âne, dès 
tchékeuwes... su cinq ou chi mètes di laudje. 

È cárculant bin s'-t-afaîre, i gn-aveüve moyin d' fé s' côp èt d' lever li 
stièle sins ièsse vèyu. 

Di l'après-l' dîné, mi vélo gâré dins li r'mise d'on soçon di m' papa èt mès 
cayèts rachonés su l'câde, dji d'chindeüve au ri avou one culote di fotbal 
qu'aveüve fini sès bias djoüs, one païre di viyès savates po n' nin 
m'abumer mès pids, èt l' musète di grosse twale, tote ârwèdîye avou lès 
pèchons qu'i avin.n' lèyi l' glumiant qu'il ont su l' cwár. 

Djin'aveüve nin si mau cârculé m' côp : au d'boutd' saqants-ascaüchiyes, 
dji n'ésteüve dèdjà pus dobe ; si dji n' duveüve prinde qui c'tèlla, li viye 
djint ènn' aureûve di pus qu'a s' fwin, pac' qui c'ésteüve one bèle. 
Mais vos savoz bin comint qu' ga va : on roviye li cène qu'on-a po n' pus 
sondji qu'à l' cène qui va sûre èt qui dj' n'a wêre ratindu. Trwès ou quate 
sitokéyes èco, èt l' deüzyin.me aveüve l'anète crochiye, divant di s' 
sitinde su l' payasse d'òrtiyes qui djè li aveüve aprèsté. 

C'èst sûr qui dj'âréve ieû d'vu m' djoker, mais one miète pus wòt èco, li 
talus s'aveüve lèyi aler su sagants mètes, lès cayaus avin.n' bèròlé 

jusqu'au fond do ri, èt i gn-aveûve min.me one place èwou qu'is l'avin.n' 
bauré tot-à fait. 

L'éwe zoubleüve au-d'zeüs dès pires èt dj'aureüve wadji qu'au pid d' 
l'astantche, dji trouvereüve dèl djint. 

Mais d'vant d'áriver là, i gn-aveüve cor one si bèle place dizos one 
boyéye d'órnia qu'avancicheüve one miète pu fwárt au-d'zeüs d' l'éwe, 
qui dji n' pleüve nin passer iute. Èt vo-m'-là abachi, en trin d'avanci tot 
doucemint m' mwin... 

Gn-aveüve one ! Causu au prumi côp, dj'aveüve sintu s' keuwe qui 
r'muwetve. Mais si doücemint qu' dj'eüche siti, èle m'aveüve sintu ossi, 
et èlle ésteüve moussiye pus long. 

Diále ! Mais c'èst qu'il èsteûve fond c' trau-là ! Asgligni, à gngnos, 
dj'aveüve bau mi stinde, dji n'áriveüve nin au d'bout. 

t bin, nos nos-i pudrin.n' òtrumint ! Ça valeüve li pwin.ne : quate 
dwègts, oyi, quate bons dwègts d' laudje qu'elle aveûve, li keuwe. Èt vo- 
m'-là à plat vinte, dizos l' boyéye d'ôrnia, sitindu come one rin.ne... 
Dj'áreüvedivu, dandjureû, ètinde pus rade, maís èst-ce pac' qui dj'aveüve 
tote mi atincion à l'trûte ou bin èst-ce pac' qui ç' glawine di ri-là djipeüve 
è zoublant don cayau su l'òte ?.., 

Quand dj'a ètindu lès wiches èt lès waches dés Boches, il éstin.n' causu 
sur mi : one gréye vwès èt dés rires di feume, ét pwis one vwès d'ome 
qui d'djeüve one saqwè d' gaiy, dandjureû, pac' qu'èle riyeüve co pus 
fwärt. 

Il árivin.n' à l' trawéye qui l' talus aveüve douviè è croulant. D'one 
sègonde à l'ôte, il i sérin.n'. Èt, èmantchi come djè l'ésteüve, i n' faleüve 
nin qui dj' compte mi dispasturer èt l' trosser sins iésse vèyu. Gn-avetive 
qu'one sóte à fé : moussi pus fond, mi stinde pus fwárt ét ratinde qu'is 
fuchenuche passés. 

D'one façon, dj'aveüve co dèl chance : avou l' frèd èt l' creuweü, lès 
tayans èt lès picrons èstin.n' tunus à l'écárt ; ótrumint, i s'áréve ieû falu 
l&yi piker mwárt sins wasu s' foute one clatche. 

C'èst qu'il èstin.n' vraimint tot prés g' cóp-ci, lès gris ; jusse au bwárd 
dè l' trawéye ; è toürnant on p'tit côp m' tièsse, dj'a vèyu on kèpi : 
c'ésteüve on maisse, au suplément. Gros ? P'tit? Is valin.n'. 

Ci d'veüve ièsse one cope... vwès d'ome... vwès d' feume... Èt pwis, èle 
si pètetive à rire ; ci d'veüve ièsse one gaîye, mais is n'avin.n' nin l' air 
prèssés. Èt on-a bau ièsse è l'èsté, l'éwe èst frède quand on èst si prés do 
soûrdant ; dji cominceüve à-z-awè dèl tchau d' pouye. 

Djè l'a rovi sagants sègondes quand il ont sti à discouviè. C'ésteüve bin 
one cope : li, on grand sètch démon, gris d' piaètd' pwèl ; lèye, one pitite 
djon.néte tote rose, tote ronde, tote blonde... À ! oyi, po ça, one vraiye 
blonde ! 

Pac' qui, vèyoz, cès deûs-là, comint faut-i vos dire ça?...Il èstin.n' jusse 
come Adam èt Ève divant qui l' serpent nè l'zi faîye fé dés bièstriyes. 

Est-ce qui ç'a sti l' frèd ? Est-ce qui ç'a sti l' saisichemint ? Dji n'a nin 
ieü l' cotoü di m' picí lès nârènes ; mi stièrnichadje a bouchí come one 
grenáde ; i m'a choné qu'il aleüve fé crouler on deüzyin.me pan do talus. 
Diè l's-a oyu bwérler come dés pièrdus ét dji m'a r'trouvé dins lès 
bouch'nis' èt lès cladjots, sins sawè comint qu' dj'i ésteüve arivé... 
Dj'aveüve duvu passer par on fin trau, paç' qui dj'ésteüve fametisemint 
rayèné pa lès racènes èt lès couches. Mais ça, dji n' l'a vèyu qu'après. Su 
l' côp, dj'a lambré, choré, voré min.me, passé l' toürnant èwou qu'is n' 
mi plin.n' pus vôy. 

Vos m' diroz qui g' n'ésteüve nin l' pwin.ne di tant m' dispétchi 

èt qu'avou on kèpi por zèls deûs, i n' risquin.n' nin di m' fé grand mau... 
Vos-avoz parfaitemint raison, mais su l' côp, vèyoz, ci n'èst nin 

à ca qu' dj'aveüve fait l' pus atincion. 

Dj'a sautelé d'one culote dins l'òte, sins prinde li pwin.ne di m' 
rissouwer, dji n'a nin pris l' pwin.ne di sòrti mès tchaussètes qui 
dj'aveûve sititchi dins mès potches, ni d' fé moussi mi tch'mije Lacoste 
didins m' cinture. 

Detis munutes après, avou m' vélo ossi lédjér' qu'one toün'wáre èt mès 
pnetis plins qui zouplin.n' dissus chaque pavé, dji pédaleüve à m' nuker 
mès boyas... 

Dj'a travèrsé l' place come one bale, lèver m' cu su l' sèle po-z-âriver à 
l'rouwale dès deüs payis èt plonker su Babin come on pidjon qui r'tchait 
su l' plantche. 

On quárt d'eûre après, dj'èsteûve à l'uch do tchènon.ne. Bin r'çû, come 
di jusse, pac' qui, djè l' di co, c'ésteüve detis bèlès pices. 

S'il a stf saisi do m' vóy aguincheté come dji l'ésteüve, i n' l'a nin fait vóy, 
èt mi dji n'a rin dit... 

Non, nin on mot... Cès djins-là, min.me dèdja on vicafre, il ont l' toür 
po vos satchi lès vièrs foû do néz sins-ènn' awè l'air. Èt si on vout ièsse 
on p'tit côp spèpiets, dji n'ésteüve nin tot blanc didins ç'-t-afaîre-là. 
Mais, qwe v'loz, dj'aveüve vingt-ans... Qui n' lès-a-dj' co ! 


Li vi médecin 


Li monde èst, parait-i, pus mwais qu'i n'eûche jamais sti, èt si on v'lèt 
crwére tot ç' qu'i gn-a dins lès gazètes, on crwèretive bin qu'on n' trouve 
pu su nosse viye bole qui dès mauvais byins èt dès «bonos» 

C'èst là l' maleür : on cause bran.mint d' trop d' cétilà èt bran.mint trop 
wêre dès brâvès djins. Pac' qu'il è d'meüre co, plic-ploc. Èt lès pus bèlès- 
istwéres, ci n'èst nin todi lès cènes qu'on-invente come ça, po passer s' 
timps ou pac' qu'on n'a rin d'óte à r'mostrer. Non, süremint. 

Lès pus bèlès-istwéres, c'è-st-one paskéye, c'è-st-one furdin.ne di 
djon.nèsse qui nos fait rire audjotirdu èt qui nos-a quit'fiye fait braire 

volà sagants-ans, c'è-st-one viye bin mwinrnéye qui mostère, mia qu' 
tote ôte tchóse, li bon coeûr done saqui. 

On vi camaráde m'ènn'a raconté one si bèle qui dj'ènn' a ieû lès lármes 
aus-ouy à l'choûtant. Ci n'èst nin on minteûr, i n' vint nin d' Moncrabeau ; 
dji l'a crwèyu, ca sèreûve trop malureüs si ça n'èstiche nin l' vrai. 

Là d' ca byin dés-anéyes, gn-aveüve on vi médecin. On médecin come 
on-é véyeüve dins l' timps, avou dés favoris ét one grande cáréye baube. 
Il èsteñve conu dins tot l' payis. À dès-eûres lon, on l' vuneüve qwé ; gn- 
aveüve nin deûs come li po fé lés-acoütchemints. 

Ça fieüve plaîji d vóy on-ome si malin passer s' viye à sauver dés djins, 
quand tant d's-ótes — come asteüre — ni sondjenut qu'à-z-è fé moru. Il 
ésteüve dimandé long èt laudje èt, s'il aviche v'lu, il áréve ieû dèl 
bésogne ássé autoü dés bèlès Madames, sins s' ritoürner aprés lès 
minábes. 

Mais i n'ésteüve nin l'ome à ça. Il aleüve tot costé èwou qu'on l' 
dimandeüve. Èt si on l' dimandeüve dins deûs places au côp, i s' fieüve 
èspliquer l'afaîre. I coureûve rad'dimint èwou qu' ca prèssetive li pus èt 
i r'passeüve au pus-abiye di l'ôte costé. 

On-ome insi ni d'veüve travayi qu' po dès gros caurs, mi diroz ? Et bin, 
vosn'iéstoz nin : i s' fieüve payi d'après lès djins qu'il aveüve à fé... Dins 
l' timps on-z-ènn' áréve ieû fait on sint. Il âréve ieû one sitatüwe di s' 
vicant... 

Or, i faut v's-ètinde qu'i gn-aveüve dins l' payis on djon.ne médecin 
novèlemint árivé qui cominceüve tot doücétemint à-z-atraper dès 
pratiques. Justumint, di cés trévints-là, on l'aveüve fait v'nu dins one 
grosse cinse po visiter l' fèye qui ratindeüve po s' prumi èfant. 

Ni vèyant rin d' contraire, il aveüve promètu d' ruv'nu quand ç' séreüve 
limomint. Mais l'cinsf v'leüve à tot pris qu'il amwin.ne li grand médecin 
avou li. Il ésteüve prèt' à payi ç' qu'on li d'manderetve. 

Èt po n' nin displaîre aus djins, li djon.ne ome aveüve siti trouver 
Monsieû Bastien. 

— Tot compte fait, qw'èst-ce qui n' va nin ?, di-st-i l'maísse. 

— Bin, rin. Dji n' vé rin, po dire li vrai... 

— D'abórd, choûtez : vos f'roz sins mi.I gn-a âssé qui risquéyenut di n' 
nin chaper, sins qui dj' vaye piède mi timps dilé one feume qui s'é tirerè. 
Gn-aveüve pont di r'nike : li vi ome ésteüve fel ét il aveüve raison. Mais 
c'ésteüve quand min.me on drole di mèssadje à-z-aler fé, èt l' djon.ne 
médecin n'ésteüve nin pus à s'-t-auje qui ça è diskindant di s' cáriole, 
quand il a v'nu doner l' rèsponse au cinsi. 

Pus tièstu qu'one dozin.ne di baudèts, li payisan n' vèyeüve qu'one 
sórte : «Dji n' compte nin més bonis d' tère, dès bièsses come on n'è vèt 
nule paut, dji payerè c' qu'i faut...» 

Tantia qui l' médecin n'a ieü qu'one sôrte à fé : récouru dáre-dáre à l' vile, 
dins lès bèrdouyes èt au pus spés dés vias d' márs, po waiti d'arindji lès 

bidons. 
Ça n'a nin sti sins rises... Po fini, quand Monsieur Bastien a vèyu à qui 
qu'il aveüve à fé : «Oyi, alons, dji vè, di-st-i ; c'èst cor onk qui l' guère 
n'a nin fait ramwinri. Et bin, c'èst bon, dj'îrè ...si on n' m'a nin v'nu qwé 
pr óte tchóse à ç' momint-là, dj'irè...» 

t volàl' djon.ne médecin, tot bunauje, ripassé pa l' cinse po l'zi pwárter 
l' novèle. 
Li cinserèsse ni s' sinteüve pus dins l' doblüre di si tch'mije. Ele vèyeive 
volti s' crapòde, c'èst sûr, mais ça li fiefive rudemint plaiji ossi do p'lu 
dire pus taurd : «A bin ça, nos-ôtes, po l'acoûtchemint d' nosse Louise, 
nos-avans fait v'nu l' médecin Bastien...» 
Èt lès djoûs ont passé. 
Avrir'florichetive. Li sèmedi d'floriye Pauque, vèyant qu' ca s'anonceüve 
po ç' nêt-là, on-aveüve prév'nu l' vi médecin. Li cinsi, qu'aveüve mètu 
sès bounés lokes, li ratindeüve à l' cwane do pachi, fin blanc dins l' 
nwáricheü. Èt quand Monsieü s'a amwinmé, on n' li a d'né ni pwin.ne 
ni duréye po qu'i vègne mougni on bokèt. 
Li grande tauve di tchin.ne ascouviète d'one blanke nape, qui n' véyeüve 
li djoû qu'auzès grandès fièsses, ésteüve oupéye di g' qui vos pòriz tüzer 
d'mèyeû. Èt dès botèyes, blankes di poüssére èt d'twales d'aragneriyes ! 
Ci n'ésteüve nin dès cènes à bwáre d'one trake. 
Maugré tot ç' qui l médecin a p'lu dire, on l'a causu ach d' fwace. Èt il 
a falu qu'i mougne èt qu'i bève. 
Après ça, au lieü dé l'mwinrnerè l' tchambe èwou qui l'djon.ne médecin 
èsteüve di piquèt, on l'a mwinrné vôy lès stauves, dès grands démonés 
stauves blankis à l' tchaus', avou dès drigléyes di bièsses plin.nes ou 
novèlemint vêléyes, tortotes ossi nètes qui dès grintches dins one 

ayasse di strin qu'èlzi monteüve jusqu'au pés. 

les vos-avin.n' dès culotes ! Èt on pwèl qui r'lûjèt... Èt l' cinsi, è s' 
rècrèstant, lès lomeüve pa leü nom, è passant dins l' rindjiye. Èles 
toürnin.n' leti tièsse po r'waiti lès sorvunants, èt èles si r'mètin.n' 
paujéremint à reümi, do timps qu'il éspliqueüve : «Mèline, deûs prumis 
pris ; c'èst l' mére di l'aumaye qui dj' vos mostreüve anawère, li déréne 
è sòrtant d' l'òte sitauve. Crwèriz bin ç' qu'èle vaut po l' momint ? 
Ostant ! Ci n'ést nin à crwére, èt portant c'è-st-insi.» 
Èt come li djon.ne médecin èsteûve todièl' tchambe po criyi on côp si 
en cas, Monsieü Bastien n'a nin monté d'lé l' fèye divant d' awè vèyu 
jusqu'à l' dêrène cavale, ossi ronde qu'on badou, li dérène trôye 
sitauréye dins sès sauyes... 
Il a tot l' min.me fini pa-z-âriver è l' tchambe. Lès-afêres avancin.n' 
come èles duvin.n' aler. L'acoücheüse èt l' djon.ne médecin fyin.n' ci 
qu'i gn-aveüve à fé. I n'a fait qui d' lès r'waiti. Èt à l piquète do djoû, li 
gros cinsi, qui sofokeüve di bunaujeté, a rabrèssi po s' prumi côp li bia 
gros gamin qu'il aveüve todi sowaiti. Del vraîye simince di cinsi, faite 

po lès grossès bèsognes, èt one vwès come one ton'wáre, qui lès tch'faus 
ètindrin.n'... èt lès vaurlèts ossi. 

Li cinserèsse, qui l'aveüve tunu s' paurt èt qui béguieüve di con- 
tintemint, s'ocupeüve do médecin prèt' à r'monter dins si p'tite auto (on 
n'è véyeüve co wêre, adon...) 

— Dijoz-nos ç' qu'on vos dwèt, Monsieii... Ni v'loz nin one pitite gote ? 
— Merci bran.mint dès côps, Madame, il èst grand timps qu' dj'érvaye 
mi r'pwaser saqants-eüres. Po l' rèstant, rin n' brûle, dji vos-èvôyerè m' 
note, ni vos tracasséz nin, vos l'auroz... 

Èt là-d'ssus, vo-l'-la rèvòye. 

One miète di timps après, li cinsi r'cüveüve li p'tit papi. Èt do vòy ci 
qu'on li d'mandeüve, cor one miète i tchaît au r'viérs. 

— E-st-i pour Dieü possibe ! Waite one miète ça, m' fèye ! 

— Sâcrè côpeû d' boüsse, di-st-èle li cinserèsse ! Esse ricû come i l'a sti 
èt v'nu stropi lès djins parèyemint ! Taudje one munute, dji m' li va 
scrire, mi, à g'-t-apoticaire-la !... 

Èt c'èst ç' qu'elle a fait ; èle vos-a twärtchf one lète... èt one fele ! 

— Gn-aveüve bran.mint dès fautes, c'èst sûr, mais èle si fieüve bin 
comprinde èt c'èstefive li principal. 

Lirèsponse n'a byin wêre taurdji. Èt volè g' qui Monsieti Bastien aveüve 
sicrit : «Ci qui dj' vos-a d'mandé, c'èst l' pris d'one di vos pus bèlès 
bièsses. Vos chone-t-i qui l' viye di vosse fèye ni vaut nin au mwins ça ? 
Mi bin...» Là ç' qu'on pout dire si fé r'claper. Li cinsi a payi: c'est ç' qu'il 
avetive di mia a fé. 

Mais saqants samwin.nes après, li feume do cwam'ji, on stropi d' guère, 
ratindeüve si cinquyin.me. Et l' médecin n' vèyeüve nin l'afaire bèle : li 
djint, qui s' priveüve po sès quate pitits, n'ésteüve nin d' prumére 
djon.nèsse, èt l'éfant avetive tot l'air di iésse mau mètu. Aflauwiye come 
li mouman l'ésteüve, ga man'cieüve di mau toürner por lèye come po 
l'èfant. I n' wasetive è rèsponde, en tout cas... 

Ci qu'il áréve ieû falu... Mais comint èspliquer ga? Gn-avetive pont d' 
timps à piède, portant. Èt il a couru d'lé cwam'ji qu'èsteûve en trin d' 
tchaufer d' l'éwe su l'tokwè. 

Li malureüs choüteüve, & choyant s' tiésse. Èt quand il a sti quèstion d' 
Monsie( Bastien, i s'a foutu à braire è d'djant : «Alons, gn-a qu' lès gros 
qu'ont l' drwèt d' viker.» 

C'èst qui l'cinsi n'aveüve nin manqué d' criyi su tos lès twèts combin qu' 
l'aveüve payi po fé v'nu l' docteür Bastien. One façon come one ôte di 
s' fé valu, éco. 

«Mais i n' vos d'manderè nin ç' qu'il a d'mandé à l' cinse, dijeüve-t-i l' 
médecin, djè l' was'reüve wadji.» 

— Ï n' m'è d'mandereüve co qui l' quârt, èwou ç' qui dj'ireüve qwé lès 
caurs ? Avou mès quate èfants, dji n'a nin one cense divant mi. Mais dji 
n'a jamais d'vu one mastoke à person.ne, èt po cominci... 

— Po sauver l' viye à vosse Bertha, vos p'loz bin fé dès dètes, Miyin. 
— On-ome come ça ni s'dèranje nin po dès pôvès djins come nos-ôtes. 
- Dji rèspondrè por vos, vos-èstoz on-onéte ome, vos n'âroz qu'à payi 
quand vos pôroz, di-st-i l médecin. 

Li cwam'ji s'a lèyi adire. Qw'èst-ce qu'i pleüve fé d'óte ? One eûre 
après, Monsieû Bastien èsteûve là. Li pére aveüve sayi d' rassonrer one 
miète si cawitche ; lès trwès pus vis dès-èfants èstin.n' au wèzin ; li pus 
p'tit, qui n'aveûve nin ieû s' bubron, grigneteüve dins s' bèrce. 

Li maujone aveüve l'air póvriteüse, li cwam'ji n' l'aveüve jamais si bin 
vèyu èt, jin.né di s' misére, i n' savetive comint dire bondjoû. Mais li vi 
médecin, sins s'astaurdji, ésteüve dédjà è l' tchambe, clinci su l' feume 
qu'èsteûve dins lès maus. 

— Gn-a pont d' timps à piède, di-st-i. Abiye, tunoz d' l'éwe prète. Èt à 
l'bèsogne... 

Disboté à la munute, il aveüve dèdjà èfilé s' blanc saurot. 

Ça a duré deüs-eüres, deüs longuès-eüres d'ôrlodje come Miyin ènn' 
n'aveüve jamais pont conu, min.me quand il ésteüve dins lès broûs dès 
tranchéyes avou lès-obus qui choyin.n' come dès gruzias. 

Quand l'uch s'a tapé au laudje, maugré si rwède djambe, i n'a faît qu'on 
saut po ièsse è l' tchambe èwou qu'il étindeüve braire si p'tit gamin bin 
pwârtant, coutchi d'lé s' moman, ossi blanke qui sès lincoûs rapicetés, 
mais bin vicante. 

— Miyin, di-st-i l médecin, do timps qui l' cwamji rabrèsseûve si feume 
èt s'-t-èfant, is sont chapés tos lès deüs. 

Li malureûs s'a foutu à braîre. E s' ritoürnant su Monsieü Bastien qui 
ristitcheüve è s' satch si saurot plin d' song : «Monsieti, di-st-i, dji n' so 
qu'on póvre ome, dj'a fwat' à fé, vos m' p'loz crwére, mais c' qui vos-avoz 
fait audjoürdu, dji nè l' roviyerè jamais : quand dji duvreüve chijeler ét 
passer lès néts l' réstant d' més djoûs, à one mastoke près, dji vos payerè 
ci qu' vos m' dimanderoz, dji vos l' jure.» 

— Alons, alons, di-st-i l' vi ome soriyant dins s' grande baube, cominciz 
pa vos r'pwaser èt pa lèyi dwármu vosse feume, èle ènn' a grand dandji. 
Pol' payemint, ni vos tracasséz nin, vos trouveroz mi compte onk di cés 
djoüs. 

Mais lès djoûs passin.n', sins qui l'cwamiÿf ni r'cüve dés novèles. Ci n'èst 
qui quand s' feume a sti su pid ét qu'elle a v'lu rarindji on p'tit côp l' 
maujone, tote cu d'zeüs cu d'zos avou sès-èrnaûjes, qu'elle a trouvé dins 
on ridan dè l' viye drésse, èwou qu'on stitcheüve totes sôrtes di canetias, 
li note da Monsieü Bastien. 

Elle ésteüve dins one viye blague au tubac'. On paquèt d' biyèts come 
èle ni sondjeüve nin è vóy ostant èchone. Gn-aveüve là au mwins po- 
z-acheter one bèle vatche. Avou ça, au dos done carte sititchiye dins lès 
biyèts, li médecin aveûve sicrit : «Li merci d'on brave ome, c'èst l' pus 
bia dés payemints.» 

LES CAHIERS WALLONS 


Si ca n' vos vint nin... 


Si ga n' vos vint nin d'vant, vos s'riz corèpurète, 
Vos-âroz bau tèter, coagni vosse crèyon, 

Qui ç' fuche po vosse moman ou bin po vosse mayon, 
Lès mots n' vos véront nin, li fouye dimeür'ré nète. 


Vos m'aléz quit'fiye dire qui quand on vout tüzer, 
On trouve todi moyin d' tórcher on bokèt d' lète... 
Si ça n' vint nin do coeár, tot c' qui vos pòriz mète 
Ni sèrè qu' do r'tchaufé, do flani èt d' l'üsé. 


Waitiz lès champignons qui crèch'nut à campagne : 

Il ont branmint pus d' gout qu' dés cias qu'on-a fwárci. 
Si ça n' vint nin do coeûr, nin l' pwin.ne di cominci, 

Ca n' s'reüve qu'on champignon poûssé sur on faus dagn. 

Planerèsses èt boutisses 


Dj'ésteüve à m' prumi cofradje 
Quand l'afaire a cominci 

Èt dj'a conu l' min.me daladje 
Jusqu'à c' qui dj' fuche aus sòmis. 
Dj'a r'çû dés djins do vij'nauve 
Èt co dés cias di d' pus lon. 
T'âréves ieû juré qui l' rauve 
Vuneüve vôy après l' forgon. 

On côp qu'on monte on-ordadje 
Po cominci à mac'ner, 

Li mwärtf n'est nin dins l' batch 
Qui tot l' monde vint stitchi s' néz. 
«I m' chone, dijeûve-t-i Batisse, 
Qui vos plafonds sont byin bas.» 
Mais à l'idéye da Félis', 
On-ésteüve trop wòt d' deüs tas. 
Sèlon Frangwès, lès finièsses 
N'èstin.n' sûr nin su li strwèt, 
Mins si dj'aviche choûté l' Nèsse, 
Il ï manqueûve bin quate dwègts. 
Dj'a fait l' bèsogne à m' chonance 
Èt dj'énn' a v'nu à coron, 

Nin paç' qui dj'a ieû dèl chance 
Ni qu' dj'a sti gwé à l'èpront. 

I m'a falu po-z-è rèche 

Bouter m' sidje èt m' fé souwer. 
Dj'a sovint ieû mi tch'mije frèche 
Come s'on m'aviche ieû réwé. 
On m'a doné dès consèys, 

Dj'a ieû dès côps d' linwe ossi, 
Mais nin onk n'a pris l'ostèye 

Po m'aidi à-z-è sôrti. 

Dj'a compris ci qu' ça v'leüve dire 
Li r'vasi dès viyès djins : 
«Ratind l' cu d'on-òte po tch... 

Èt t'ârès co ausse longtimps.» 

Sôdârs 


Il ont doze ans, tréze tot-au d' pus. 
Èst-ce qui c'è-st-one Adje po moru ? 
Èst-ce qui c'è-st-one âdje po fé l' guère 
Èt po s' mèler d' fwardji l'istwère ? 


Dandjureû faut-i crwère qu'oyi 
Pusqui lès grands chèfs do payis 
Lès-èvoy'nut s'augn'ner aus bales 
Do Kalachnikov ou do Fal. 


Eûreûs'mint qu'is n' si dout'nut d' rin, 
Pac' qui sür'mint qu'is n'irin.n' nin 
Come à l' dicauce, è r'drèssant l' crèsse, 
Si fé son.ner pire qui dès bièsses. 


Alons, sòdars ! Allah est grand ! 

Alons, sôdärs ! Serrez les rangs !... 

A pwin.ne ont-is quité l' tranchéye 
Qu'on n' compte dèdjà pus lès trawéyes. 


I gn-a dès miles, i gn-a dès cints 
Racrapotés dins tos lès cwins, 
Acovissis dins lès traus d' bombes 
Come s'il árin.n' tchwèsi leüs tombes. 


Dizos l' solia qui lès rostit, 

Gn-a dès cias qu'on-z-ètind djémi 

Èt qui mourront faute d'on côp d'éwe, 
Èt pwis lès râres qui r'véront sê wes... 


Il ont doze ans ou trêze quit'fiye 

Èt lès v'là d'djà au d'bout d' led viye... 
Il ont doze ans, trêze tot-au d' pus, 
Èst-ce qui c'è-st-one Adje po moru ? 

Li mouchon pwate à nid 


Volà on-an di-d-ci, djè l's-a vèyu 'nn' aler. 
Is daurin.n' dissus l' viye come on va à l' dicauce, 
Nos deûs djon.nes èfoufis qu'alin.n' tot avaler. 


Durant on bon bokèt, dji n'a pus rin seû d' zèls ; 
Cor bin qui dj' ratindeüve tos lès djoûs one èplausse, 
Is n' trovin.n' nin l' moyin di m' doner dès novèles. 


«S'isn'diy'nutrin, c'èstqu'ga l'zi va, fuchan.n'contints...», 
Sondjès-dj' è sospirant sins lachi d'aguigni 
Nosse ví facteür Bèrtrand di d'ssus l' sou au matin. 


Èt tot l' min.me audjoûrdu, dji n'a nin faît bèrwète. 
C'èst bin come dji pinsès : is sont-st-en trin d' bagni 
En plin bouneür... Is ratind'nut po l' mwès d' julèt'. 


One pitite carte bwardéye di bleuw 


Come one fouye qui l' vint d' Tossint rauye 
Èt pwis laît glissi o soürdant, 

Li maleûr vint d' plaquer su m' banc 

One carte divins s't-env'lope qui bauye. 


Gn-a nin dandji d' waiti pus lon 

Po sawè qu'one fletir èst brijiye 

Èt qu' lauvau one deûzyin.me Mariye 
Somadje èt brére dès lármes di song. 


A qwè ont-èles sièrvu lès pwin.nes, 
Lès-angouches, lès maus, lès toûrmints 
Èt l'èspwèr d'on bia p'tit gamin 

Què l's-a fait frumji dès samwin.nes ? 


Ele ni s' ritoüne wére, li grande reuwe 
Po spotchi on coeûr di moman... 

Èt dj' so disvoyièr'waitant 

One pitite carte bwârdéye di bleuw. 

Fuwéye 


C'èst vacances ; 

On tchante, on danse, 
On faît bombance ; 
Là one chance ! 


Il èvont 

Quate pas pus lon 
Sicrire leû nom 
Su l' sauvlon. 


Dins on coetir 
Avou one fleür 
Qui pwate bounetir, 
Quéne tchaleáür ! 


Li timps passe, 

L'éwe qu'ésteüve basse 
Monte lètchi l' trace 

Èt l'éface. 


V'la l' Tossint, 

I n' dimeáre rin 

Dès grands sièrmints... 
Qué mwais vint !... 


Cinq pájes por one viye 
L'èfant 


Im'chone qui djè l' vè p'tit gamin 
En trin d' djouwer su lès-uréyes 
Avou dès tchausses totes dichuréyes 
Èt mwints traus a s' bleuw divantrin. 


Pitits-ovris mais gros mwin.nadjes, 

Ca ésteüve tot courant dins l' timps. 

Èt come chacun d'veûve gangni s' pwin, 
On l'évoyeüve wâiti aus vatches. 

Il a ieû sès prumis solés 

À onze ans por li fé sès pauques. 
Èt dispü adon, sins pont d' lauke, 
Il a travayi à dráner. 


L'apurdice 


'| a falu li fé on tch'folèt 

Pus p'tit qui l's-ótes. 

Il èsteûve tél'mint spingurlèt ! . . . 
One vraîye crapaude. 


Cint cóps d' rote au-d-dizeüs d' l'ordadje 
I s'a èrtchi 

È fiant l' gros dos d'zos l' pwès do batch 
Qui l'a spotchi. 


Èt v'là qu'on djoû l' patron a dit : 
«Li bèsogne presse, 

Nos d'vans awè fait po sèm'di, 
Purdoz l'plâtrèce.» 


L'ovri 


Si mwin n' tron.neüve nin è purdant l'ostèye ; 
Ele ni tron.ne nin co maugré qu'il èst vi ; 
Vos-iriz co lon d'vant d' trouver s' parèy, 

On n'è vèt pus wêre dès-omes di mèsti. 


Èsté come ivièr, t't-au-d-dilong d' l'anéye, 
Planté su l'ordadje, au solia, au vint, 

Si pus grand plaiji, on côp à l' valéye, 
C'ésteüve d'èraler rad'mint d'lé sès djins. 


Èt pwis, on bia djoû — c'èsteûve li dicauce — 

Il a invité on bia p'tit mouchon. 

C'ést come ca qu' ca va : on danse et on cause, 
On r'mwin.ne li crapóde saquants pas pus lon... 


Li dimègne d'après, on cache à l' rivóy, 

On n' sondje pus qu'à léye, on n' fait pus nou bin, 
Tantia qu'à transsi ét couru lés vóyes 

On s' fait atèler dins l' fameüs loyin. 

Li papa 


On pout dire qu'i n'a nin manqué d' coradje 
Po qu' lès-èfants n' fuch'nuche nin avou rin. 
I n'a nin ieû peû do r'prinde on daladje, 

Do s' coûtchf fwárt taurd èt s' lèver matin. 


I faleüve fautchi, i faleûve fé l' sogne, 
Planter lès bètrâles èt lès canadas. 
Non, dji n' l'a jamais vèyu sins bèsogne 
Ï 'nn' a todi ieû pus qu' plin sès gorias. 


Mais qw'èst-ce qui ga fieüve ? Lès-èfants crèchin.n' 
Come dès champignons ; il apurdin.n' bin... 

Ci n'èst qui d' méy-mau di s' doner tant d' pwin.ne 
Quand on vint à d'bout di g' qu'on-ètrèprind. 


Li pensioné 


I m' chone qui djè l' vè avou sès sabots, 

Si casaque di v'loûr èt s' culote di twale 
Mwinrner l' long dès routes ét dins lès rouwales 
Li vatche qu'il a v'lu aurder maugré nos. 


I m' chone qui djè l' vè, sins-awè dandji 
D'aler vôy di-d-près s'il è-st-aus cèréjes, 
Ascropu o bwès en trin d' coude dès fréjes 
Ou plèyi è deûs d'ssus lès caclindjis. 


I m' chone qui djè l' vè, s'i passe one auto, 

S' drèssi tant qu'i pout po r'waiti d'zeûs l'aye 
Ès' dijant : «N'èst-ce nin nosse pitite canaye 
Qui vint à l'saîsine nos tchaîr dissus l' dos ?» 


On dirè quit'fiye : «Mais i gn-a one masse 

Di vîs-omes come ça...» Mi dj' vos di : «Non.na ! 
Come li, gn-a nin deüs !... Mi bon ví papa, 

Dji vóreüve bauji l' tère èwou qu'i passe.» 

Lès deûs léts 


Jamais, jamais, dji n' roviy'rè 

Li p'tite maujone avou s' rodje twèt, 
Si bassète facáde bin blankiye, 

Sès p'titès finièsses totes floriyes... 


Dins l' ciél, li clér solia d'avri 
Fièt tot sorîre et tot r'glati. 

Dei, trwès boyéyes di tabáréyes 
Florichin.n' aus costés d' l'intréye. 


Todi, m' chone-t-i, djè l' rivièrè 
Rèssèréye ètur sès volèts. 


On-âriveûve è l' coü pâr one trawéye di l'aye. 

Dj'a potissé tot doücemint l'uch dimeuré à craye 

Èt dj'a satchi l' nwâr drap avou sès lârmes d'árdjint... 
Dès deûs costés do lét, i gn-aveüve saquants djins 

Qui r'waitin.n' sins moufter l'ome sitindu su s' plantche 
Lumé pa deûs tchandèles èt wiyi pa deüs-andjes. 


Avou lès mots trop flauwes qu'on rèkèle tos lès djoûs, 
Dj'a sayi d' rapauji, on côp qu'on m'a d'né m' toû, 

Li veuve qui sórticheüve timps-in timps di s' cûjène. 
Èt tot-è li causant, dj'a apârçu one bène 

D'ósére, gárniye come on-auté pâr one maman ; 

Dj'a ètindu grign'ter, pwis dj'a vèyu l'èfant, 

I v'neûve di s' dispièrter. Li pôve mére, sins rin dire, 
L'a pris su s' brès, èlle a ieû l' fwace di li sorire... 


Dj'a sintu dins m' gosi one bole qui m' sitofèt 
Èt dj' m'a r'trouvé su l' vòye come onk qui n' sét pus qwè. 


` 


A s'mince 


Taviye a lèyi passer s' chance... 

Pa lès clérès vièspréyes d'èsté, 

Ènn' a-t-éle ri dès pôves mivéts 

Qui l' dicauce rachoneüve po l' danse 

Èt qui s'árin.n' ieû asgligni 

À deûs gngnos, come dins one èglije, 
S'èle lès-avèt ieû v'lu r'waiti 

On côp seür'mint su tote li chije. 


Ele lès vèyèt fé l' toürniquet 
Come dès motes autoû d'on quinquèt. 


Taviye a lèyi passer s' chance... 

Au long dès-ans qui l'ont meáüri, 
Combin 'nn' a-t-èle lèyi transsi 

Qui d'meurin.n' dissus leû doutance 
A flani su pid, à trin.ner, 

Todi pus pitieüs ét pus flauwes, 
Gravés, r'ssatchis, prèt' à trawer 
Come dès marous qui vont à rauwe. 


C'èstèt l' pus grand d' tos sès bouneürs 
Di p'lu compter tant d'amateürs. 


Taviye a lèyi passer s' chance... 

Èlle a sètchi, èlle a flani 

Èt come si coeür estet spani, 

Qu'èle n'aveüve jamais pont ieû d' transes 
Po pèrson.ne èt d'vant nu toürmint, 

On-a fait l' pur min.me avou lèye, 

Sins s' dimander s'èlle aveüve fwin, 
S'èlle aveüve mau ou bin somèy. 


Ca d'veüve ièsse amér dandjureü 
Insi d'sseüléye dins l' nwáricheü. 


Taviye a lèyi passer s' chance... 
Racrapotéye dins s' lét trop grand 

— Trop grand !... Ó, dispü swèssante ans ! — 
Tavîye rachone totes sés sov'nances 

E ratindant d' fé s' déréne bauye. 

Si viye, asteüre èle li comprind, 

Elle ènn' n'a seû fé qu' misèmauye : 

Ele pout dire qu'elle a raté l' trin. 


Rin qu' d'i sondji, si visadje candje, 
Ele braîrè, crwè-dj', ètur sès plantches. 

Ratinde 


C'èst deûs viyès djins come vos-è con'choz, 
C'èst dès viyès djins come vos l' divéroz. 
Il ont ç' qu'i l'zi faut, is n'ont nin à s' plinde, 
Is n'ont rin à fé, rin d'òte qui d' ratinde 

Po vòy ariver l' crapòde ou l' gamin 

Qui vont v'nu sins faute audjotirdu ou d'mwin, 
Ou pus taurd enfin... 

Quand il auront l' timps. 

Èt tot-au-d-dilong dè l' djoürnéye, 

Is r'vik'nut leûs bèlès-anéyes, 

Lès clokes èt lès sint Nicolès, 

Lès pormwin.nâdes didins lès bwès, 

Ou quand is montin.n' lès-uréyes 

Po coude dès bouquèts d' tabáréyes. 
Vo-l'-là d'djà cinq eûres, èt co rin... 
N'ont-i nin ieû on-acsidint ? 

On-étind l' tèlèfone... 

N'èst-ce nin por zèls qu'i sone ? 

Vo-lès-la tracassés... 

Va-t-on lès v'nu uker ? 

Il auront quit'fiye tet d' l'astaudje, 

Ci n'èst nin l' pwin.ne qu'on s' disbautche : 
Il ont co l' timps d'ariver... 

Mais is n' sauront wêre dimèrer. 

On gros rèvèl rèpe lès munutes su l' drèsse 
Do timps qu' nos djins pa-dri l' finièsse 
Guign'nut au d'bout do tch'min 

Li crapòde ou l' gamin 

Qui n'auront nin ieû l' timps. 

Li nét comince a tchair, 

2 l'zî freûve do bin d' braire, 

t l'ome, po fé l' fwárt, dimande à l' viye djint : 
«N'irins-n' nin mougni ? I m' chone qui dj'a fwin.» 
On r'máüwe lès-assiètes dins l' sale à l' valéye ; 
Is s' tégn'nut pau brès po fé leu-z-intréye, 

I f&ynut on sine à Pière, à Franc wes. 

Ci qu'il ont su l' coeûr, on n' pout nin l' sawè... 
Lés bokèts d'meûr'nut au d'bout d' leü fortchète, 
I l'zi faut tchòker po mougni one miète, 

Mais il ont bau fé, li coeûr n'i èst nin 

Pusqu'is n'ont vèyu ni l' fèye ni l' gamin. 

Lès-avolés 


Displantés 


Li ciél n'èst qu'one nûléye, i n' lache nin d' brouwiner. 
Mais maugré ça, su l' pont, au pid dè l' citadèle, 

Li bèsogne ni lache nin, on mac'néye, on nivèle. 

Po qu' tot fuche fait à timps, i n' faut nin balziner, 


Èt lès bèrwètes oupéyes croch'nut lès rins drânés, 

Li bétoneüse greüjiye, li greuwe èst là qu' choufèle 
Do timps qui l' maisse ovri, aus-awétes su l' pas'rèle, 
Brûtiye sur onk ou l'te qu'a l'air di v'lu loüj'ner. 


Èt d'zos l' tchapia qui sgote, on vèt on brun' visadje, 
Qui n'èst nin sür'mint l' cia d'on-ome di nos viladjes, 
Si graverèboutant conte li bije èt l' mwais timps. 


Mais ci n'èst nin l' bèsogne ni l' creuweü qui v's-aflache, 
C'èst l' sov'nance do payis, camaráde, djè l' comprind 
Au fond d' vosse coeûr, c'èst lèye qui vos rondje èt qu' vos cwach 


Nwâre bije 
Au lieû do clér solia, ni vòy qui dès nüléyes, 
Divu s'abutuwer à n'awè d'zos sès-ouy 


Qui lès lèchivons d' Sambe kèrdjis d' totes leûs bèrdouyes 
Au lieû d' l'êwe clére èt tiène dè l' Méditèranéye. 


N'awè pont d'òtès fleûrs qui lès cènes dè l' djaléye 
Gravéyes su lès câraus a mòde di pates di pouyes 
Quand on p'lèt, tos lès djoûs, è fé one bèle dispouye 
Sins d'vu cachi, lauvau, tot-au-d-dilong d' l'anéye. 


Oyi, ça chone amér, mais c'è-st-astefire qu'on l' sint. 
Au momint do quiter, on d'djeûve : «Po moru d' fwin, 
I vaut co mia 'nn' aler, nule paut ci n' sèrè pire.» 


Èt asteüre, li blanc pwin, li büre, tot l'zi chone glot, 
I gn-a pus rin qu' lès tinte... Vèyoz, c'èst l' cas dè l' dire : 
«Vaut mia n'awè qu'one crosse mais l' mougni e s' culot.» 

Li r'bond 


Quand nos lés-árans à nos trousses, 
Come dès voléyes di coqs d'awous', 
Lès milions, lès cint milions d' djins 
Qui nos lèyans lè moru d' fwin, 

Quand is nos tchairont su lès spales 
Pire qui dès nûléyes di saut'rales, 

I n' sèrè pus timps do sondji 

A séwè ni disbagadji. 

Is sèront là come l'alumwáre, 

Is tchairont come on côp d' ton'wáre : 
Min.me s'il è d'meüre li long do tch'min, 
Lés cias qu' nos-aurans su lès rins 
Fout'ront tot djus come on-oradje 

Qui flache li blé, qui spotche li wadje, 
Qui bríje lès couches, qui rauye lès bwès, 
Qu'évole lès tch'minéyes èt lès twèts. 

I n' nos d'metir'rè qu' nos-ouy po braire, 
Nos-ârans co jusse à nos taire 

Quand nos vièrans tot sacadji, 

Tot cochèté, tot misbridji. 

Ça n' nos sièvrè à rin d' nos plinde : 
Nos n' saurans rin fé qui d' ratinde 

Si on nos lérè l' drwèt d' viker 

Ou bin si nos sèrans makés. 


Cès djins-là auront dèl mémwére 

Èt i n' nos faut nin surtout crwêre 

Qui ca sièvrè à rin d' priyi 

Quand is viéront couru à trí 

Tos lès-èctâres èt lès stauréyes 

Qui p'lin.n' doner tant dés dinréyes 
Po-z-éspétchi byin dés momans 

Do d'vu ètèrer leûs-èfants. 
C'é-st-audjoürdu qu'i faut qu' ca candje, 
Qu'i nos faut monter one astantche 

Di satch di mayis' ét d' frumint, 

Di tones di riz, di milions d' pwins. 
C'èst dandjureü nosse dêrène chance... 
A l' vole, kèrdjiz, ca dji m'agrance 

Di n' pus tron.ner quand dji mourrè 
Po lès cias qui d'meûr'ront après. 

One òte viye 


C' n'èst nin grand-tchóse one vicairiye, 
On-èst rade au d'bout di s' coron ; 

Vos fioz cinq ou chis-ascauchiyes 

Èt tot d' swite, on vos r'mèt à pont. 


Dissus saquants dijin.nes d'anéyes, 
Ènn' avans-n' vèyu do candj'mint ! 
Su tère, su mér, d'zeüs lès nüléyes, 
C'èst l' cas d' dire qu'on-a fait do tch'min. 


D'one façon, on-a l' viye pus bèle, 
Gn-a pus dandji di s' fé tant d' mau : 
On-a dès lampes au lieû d' tchandèles, 
On n' laboure pus avou dès tch'faus... 


Tos lès djoüs, i gn-a dès machines 
Inventéyes po nos soladji; 

Lès payi, ci n'èst nin li rwine, 

Mais qwè fait-on do timps gangni ? 


On pôréve li passer èchone, 
Viker one miète avou sès djins, 
Tchipoter autoû di s' maujone 
Ou tchak'ter avou sès wèzins. 


Mais au lieû d' ga — c'èst l' novèle mòde — 
On coûrt au diâle èt co pus lon 

Èt on vike onk à costé d' l'òte 

Sins s' riwaiti ni s' rinde raison. 


On vos pout causer d' l'Amérique, 
Mais on n' sét nin l nom do facteür. 
Audjotirdu, c'èst come ga qu'on vike, 

I n' dimeüre pupont d' place po l' coetir. 

Tûzadjes di Tossint 


Dj'a passé d'lé lès tabâréyes 

Sins sondji a fé on bouquèt, 

Èt dj'i n'a nin coudu l' pinséye 
Qu'âréve ieû dit : «Dji sondje à twè.» 


Dji n'a nin oudé l' boune ignéye 
Dè l' passeróse ni do jolibwès, 
Èt dji n'a nin choûté l' riséye 
Do sauvèrdia à l' crèsse do twèt. 


L'éwe do richot, tote sipitante, 

Ni m'a nin èspétchi d' roter, 

Portant l' djoürnéye ésteüve swèlante 
Èt dji m' sinteüve prèt' à sclèyer. 


Pus d' cint còps, dj'a ieû insi l' chance 
Do p'lu passer on bon momint, 

A pwin.ne m'è d'meüre-t-i one sov'nance 
Paç' qui djè 'nn' n'a jamais pris l' timps. 


* 


Dj'a tant choré, dj'a tant couru, 

Dj'a ieû tant d' mau, dj'a ieû tant d' pwin.ne 
Qui m' coeûr toque, qui dj' so coû d'alin.ne ; 
Dji n'è pou pus, dji so forbu... 


On vèt trop taurd qu'on-z-a sti bièsse 
Do s' todi mostrer si pressé, 
Valeüve-t-i l' pwin.ne di tant vorer 
Po párvunu à l' pus wóte pièce ? 


I faut 'nn' aler tot bèlot'mint. 

Fini lès grandès-ascauchiyes ! 
On-z-è-st-au d' bout di s' vicairiye 
Èt sins pus fé bran.mint do tch'min. 


On saye di s' ratraper à l' couche, 

Li trau ratind, tot grand douviè, 

Èt à l' munute, c'èst fini d' twè, 

C'èst li strinse dè l' déréne angouche. 

Si... 


Si vos p'loz vòy rèmofire l'ovradje di tote one viye 

Èt sins seür'mint moufter ataquer à r'maç'ner, 

Ou piede, sèt' lignes tot fot, cint paurts qu'èstin.n' gangniyes 
Sins vos cotaper ni grign'ter, 


Si vos vèyoz volti sins po ca piede li tièsse, 

Si vos p'loz ièsse coriant è d'meurant binin.mé, 

Sinte qu'on vos vèt èvi sins rèsponde pa l' min.me jesse, 
Mais è t'nant bon, sins v' lèyi fé, 


Si vos-avoz l' pagyince di choüter vos mèssadjes 
R'toür'nés pa dès moüdreüs po-z-ènonder dès fòs, 

Èt d'étinde su vosse dos fwárdji dès bwagnes ramadjes 
Sins jamais minti on seûl còp, 


Si vos-aurdez vosse place èn-èstant populaire, 
Dimeurer bleuwe culote tot-è d'djant l' vosse au rwè, 
R'waiti tos vos soçons come dès fréres, bin di sqwère, 
Sins-è mète onk pus wòt qui d' drwèt, 


Si vos savoz r'waiti, rèflèchi èt comprinde 

Sins foute tot à l'abas, ni v'lu tot misbridji, 

Sondjimais sins qu' vosse sondje ni vos-èspêtche d'ètinde, 
Tüzer mais sawè travayi, 


Si vos savoz t'nu bon, mais sins monter à s'mince, 
Si v's-èstoz coradjeûs sins vos-aler risquer, 

Si v's-èstoz binin.mé, si vos-èstoz plin d' syince 
Sins v'lu prétchi ni v'lu r'mostrer, 


Si vos p'loz prinde li d'zeûs èt l' lèd'mwin fé bèrwète, 
Èt dins on cas come l'òte ni vos nin ènonder, 

Si vos d'meurez vayant, si v's-aurdez vosse makète 
Quand l's-ôtes ni sauront wou daurer, 


C' djoû-là, lès rwès, lès diès, li lot'riye èt l' victwére 

On côp po totes, vormint, vos lès-auroz maistri, 

Èt g' qui vaut cint côps mia qui lès rwès èt qui l' glwère, 
Adon, vos s'roz on-ome, mi fi.(*) 


(*) Adaptation du célèbre poème de Kipling. 

LES CAHIERS WALLONS 


Zande èt Twènète 


Doûce crwèyance 


(Sart-Bernard) 


Zande ratindeut l' trin po l' Saut su l' quai dè l' gáre di Nameur. Por on 
côp, il èsteut tot seû, Twènète n'aveut nin v'lu moussf foû. Li mirin.ne, 
aveut-èle dit. Èt Zande aveut lèyi s' vwèture au gáradje. I 'nn' aveut co 
bin por on bon quárt d'eüre à ratinde. Po passer s' timps, i baloüjeneut 
d'one place à l'óte èt r'waiti lès réclames. Tot d'on côp, v'là qu'il avise 
li Félis" d'èmon l' Téje, on vi djon.ne ome qui travayeut su lès vwès come 
piyocheá. Il èsteut là, à saquants-ascauchiyes. I faut dire qui l' Félis”, 
qu'è-st-on brave ome, ca ayi, n'a nin inventé l' coutia po cóper l' büre è 
l'ésté. Ossi rade qu'i l'a ieû vèyu, li Zande a bachf sès spales èt s' tinu tot 
bossu. Adon, i s'a v'nu astamper quausu èsconte do Félis”. Il a c'minci 
à r'ssatchi s' nez èt èmeter saquants côps, tantia qui l' Félis" a r'lèvé s' 
tièsse. 

— Tin, là l' Zande ! Qui fioz avaurci, a-t-i criyi Félis” èt zoupler su l' quai. 
Mins qu'èst-ce qu'i gn-a, vos-avoz l'air tot disbautchi, gn-a one saqwè 
qui n' vanin? Voscovoz one maladiye ; à veüy vosse visadje tot vèssu, 
djè l'erwèreus binètim'chone qui v's-avoz ramwinri. Alons, dijoz-mè- 
l' ! On maleür dins vosse famile ? C'èst vos qu'èst rascrauwé ? 
—Ign-a, in, Félis”, qui c'è-st-a s' foute li tièsse au meur ! Dji n'è pou pus. 
Dji so fayé, dji n'a pupont d'ameû, dji m' plat ossi bin qu'on pèchon dins 
one djaube di strin. Ca n'irè jamais pus.! 

— I n' faut nin piède coradje, in, Zande, gn-a r'méde à tot ! Avoz sti au 
médecin ? 

— Non, po qwè fé ? Gn-a pont d'avance ! 

— Si v's-avoz one saqwè qui n' va nin, i l' vièrè bin. 

— Vos n'i èstoz nin, ê, Félis”. Mi, dji n'a rin, c'èst Twènète ! 

— À, c'èst Twènète qu'èst malade, qu'èst-ce qu'èlle a ? 

— Li maleár, c'èst qu'èle n'a rin ! 

-Djin'i comprind pus rin, sés”, Zande. On dîreut qu'vos-aloztchaîr dins 
lès cropécindes èt v' n'avoz rin, Twènète non pus. Qui gn-a-t-i d'abórd ? 

- Dji m' vos l' va dire. Dji n' dwáme pus dispeüy la bin trwès 
samwin.nes ! 

—Podwármu, gn-a do té ! Nosse man, qui l' Bon Diè l' mète en país, nos- 
èfieut sovint, èt ça n' costeut rin. Ele wideut dèl bolante éwe dissus dès 
plantes : saquants fleûrs di camomile, one picîye di fouyes di frin.ne ou 
d' minte do djárdin, trwès, quate bokèts d' suke èt avou ça, nos 
dwarmin.n” come dès sokias. 

— Dès tés, dj' ènn' a sayi d' totes lès sòtes, min.me avou dèl gote didins, 
ça n'a sièrvu a rin. 

- Ca m' chone bin drole ! Purdoz on catchèt, on-z-è vind èmon l' 
fármacyin. Mi, dji sayereus, vos n' p'loz nin d'morer totes lès néts sins 
cligni l'ouy. 

— Dj'a sayi ossi totes cès drogues-là, ê, mins c'é-st-à cause di Twènète. 
— C'èst Twènète qui vos-èspêtche do dwármu ? 

— Ayi, c'è-st-à cause di lèye. Dispeüy trwès samwin.nes, èle ronfele ! Èt 
quand dji di qu'èle ronfele, èle ronfèle, sés” ! Pus fwárt qu'one machine 
à bate. Au c'mincemint, èle züneut come on picron qu'a div'nu one 
baloüje pwis on malton. Asteüre, èlle a candji d' bièsse : ça a monté tot 
doücemint do sauvadje tchèt au tchin qui grüle quand il adouye one 
saqui, pwis au tigue ou au liyon qui ròguiye à l' viéspréye à l'intréye dè 
l' brousse. Dès côps, ça r'chone à d' l'éwe qu'avore dins one gárgouye ou 
à l'èsprès” di iüt' eüres quand il abroke foü dè l' tranchéye do Bwès 
d'Ausse. 

Mi, chaque cóp qui dj' soketéye one miète, èle si rénonde, dji tréssine 
èt dji m' dispiète. Dji saye dè l' bourer su s' costé, mins ele si r'toüne ossi 
rade et èvôye. 

Dj'a vèyu on côp à l' TV qu'i gn-aveut on moyin po l' rapaujeter. I faut 
chufler, mins mi avou mès chaurdés dints, dji n' sé pus. 

— À, c'ést ça ! Ci n'èst pus one viye, don ! Dji vos plind. Ayi, dji vos 
plind, Zande. Ét qu'aloz fé, asteüre ? 

— Bè, c'èst po ça qui dj' so véci audjoürdu. 

— Véci, aus p'tits colis, à l' gáre di Nameur ? Dji n' veu nin bin... 

— Siya, ê. Dji coneu bin on chèf-gârde qui travaye avaurci. I m'a dit qu'i 
m' póreut ayèssi. Enfin, quét'fiye. I parèt qu'on va foute on lot d' chuflèts 
aus rikètes pace qu'is-ont stf pourciatés. Lès pwès si findenut è deüs èt 
gn-a on-agrèyé qu'a ieû l' fárce. L'óte fiye, il a chuflé on côp, mins gn- 
a ieû qu'on d'méy-trin qu'a paurti. Mi, avou on chuflèt d' rencontre, dji 
frè bin ! 


Henry MATTERNE, R.N. 

Dès-oûy d'èfant 


Didins lès grands-oûy di l'èfant 
Gn-avefive on bokèt d' ciél si grand 
Qu'on-areûve p'lu en s'i pièrdant 
Rovi qu'on-èsteûve div'nu grand. 


Didins lès bleûws-oûy di l'èfant 
Gn-aveüve on bokèt d' ciél si bia 
Qu'on-areûve v'lu prinde li batia 
Po li r'waiti en s' balangant. 


Didins lès pièles di lármes di l'éfant 
Gn-avetive one éwe qu'ésteüve si clére 
Qu'on-areûve p'lu en lès bèvant 

Rovi lès pwin.nes dès djoûs amérs. 


Pôve djouweá d' viole 


Li djouweû d' viole ni djoûwerè pus. 
On bribeû li a volé s' Dô, 

Li Ré s'avefive dédjà pièrdu 

On djoû d' dicauce à Sint-Djurau, 

Èt l' Mi qui v'leûve li rastinu 
Dispeüy n'a pus jamais riv'nu, 

Li Fa s' disbautche di n' plu rintrer 
Dè l' faute do Sol qu'a pièrdu s' clé, 
Li La, li Si èt l' Dô aigu 

Ènn'ont ieû do côp lès djambes djus. 
Comint v6riz dins cès cas-là, 

Sins D6, sins Ré, sins Mi, sins Fa 
Qu'on djouweû d' viole seüche co djouwer 
Li Bia Bouquèt sins s' comèler. 


Emile BOTHY, R.N. 


Dji m' sovêrè 
(Bois-de-Villers) 


Quand v's-auroz scrit vosse dérène pâdje, 
Dji tchanterè quéquefiye one tchanson 
Aus coleûrs di l'âriére-saîson, 

Dj'irè choûter lès p'tits mouchons 

Èt braire doücemint dri lès bouchons. 


Quand v's-auroz scrít vosse dérène pádje, 
Dji m' sovérè dés sclats d' boneür 

Si bin catchis didins vosse coeûr, 

Dji sayerè d' viker come asteüre 

Èt raméchener dès p'titès fleürs. 


Quand v's-auroz scrít vosse déréne pádje, 
Por mi, gn-auré pupont di d'mwin. 

Dji m' sovérè dès bons momints 

Èt bachi m' tièsse didins mès mwins 

Ca l' timps qu'èva ni r'vérè nin. 


Anne-Marie FRANÇOIS, R.N. 


Tûzadje 
(Namur) 


Dji tüze... 
Ça faît qu' dji vike, insi ! 
Qui ç' què l'a dit, vòrmint ? 
Pa côps, dji ri, 
Adon... dji vike 
Mais... li pinsoz vraimint ? 


Quéquefiye qui dj' tchante 
Èt vos dîroz: «Ele vike !» 
Djè 1' sé si bin ! 


Dès djoûs qu'i gn-a 
Dji v's-a sondji... 
Adon, dji vike, 

Li compurdoz ? 


Dès djoüs au lon, 
Djoüs sins visadje, 
Dji brai ossi. 
Portant, adon, 

Dji vike ossi 
Di-st-on. 


Claudette SONNEVILLE-CANIVET, R.N. 


Djè r'vinrai 
(Philippeville) 


Né sère nin l'uch 

Èt waite dè piède èl clé : 
Djé r'vinrai. 

Djè r'vinrai si t'as ôrdè 
Come ène fleür du djárdin 
Lés momints 

Dé ç' timps-là 

Passès à nos trouver. 

Djè r'vinrai 

Si tu m'apôtes, pujiye 

Au soürdant 

Dès djoüs mérseûs, 
L'edwe qui rabuvra m' souvenance. 


Djè r'vinrai 
Choáte... tu m'atinds ? 


Djè seû la. 


Josée SPINOSA-MATHOT, R.N. 

Mè payis... 
(Oignies) 


Grijès maujones dè pîres uc' qu'i fjeut bon viker ! 

Vièye èglije dè m' vilâdje astampéye su l' Fèyiye. 
Richelot aus-eüwes si claires qu'an zoupeleut dins lès prés. 
Nwár tram à coûrt d'alin.ne qui cratcheut sès scrabiyes. 
Pètite sècole pérduwe dins lès pachis d'Au Wé ! 

Vièyès fantin.nes tran.nant dès côps d' bate su l' buwéye. 
Scayeteûs toudi maflés d'awè bén trop bouté. 
Atauveléye dè tignasses autoû d'ène gadinéye. 

Grands fetis d' paye roussichant lès soyes d'in gros pourcia! 
Rascrauwe qu'an n'atind nén, mais qui broye come ène ésse. 
Dürs visádjes atchotés pau vint èt pau solia. 

Canvoyes d'ateléyes suwant aveu dès moyes dè péces. 
Procèssians taboléyes dè baniéres èt d' rubans ! 

Viè curé en soutane tchantant l'Avé Maria. 

Su l' kiosse, lè musique qu'an atindeut d'au lan. 

Dèssus l' voye, à l' dicauce, dès rires èt dès p'tits pas. 

Lè tripádje du vijin qui v'neut souvint à pont ! 

Èn-afr dè viole dé l' pant pou in preumi pas d' danse. 

L' gueüye du foûr dins l' fourni ayu ç' qu'i fjeut si bon. 
Dins l' potche, lè pôte-manoye aveu nén d'djà ène gans'. 
Couméres aus grands scourcieus rènantes dèsqu'à toudi ! 
Oteléyes dé pichoulis, banstéléyes dè pachenaudes. 

Dès mwins toudi tinduwes pou sérvi èt aidi. 

Dès breus pou rabrèssi, dès coefirs drouvus aus-autes. 
Lè camian du Pièd-Sèle aveu s' trikléye d'ouvris ! 

Lè routine qu'an-apide pou-z-i dèspinde deûs gréves. 

Lè lapin qu'an dèslouye dè l' bricole qu'an-z-è mis. 

Lè boutèye dè pèkèt pou s'è mète dèsqu'à l' djéve. 

C'èst l' payis dé m' djon.nèsse aveu toutes sès-imadjes 
Qui dèfilèt d'vant mi come in vrai cinèma. 

Dè r'wè l' nam ou lè spot aveu tous lès visádjes. 

Mè payis, ç'asteut ga ! C'asteut ga, mais rén qu' ca !... 
Gérard BAUDREZ, R.N. 

— gadinéye : hochepot 

- pachenaude : espèce de laiteron (fausse acanthe, selon L. Léonard) 
— oteléye : charge 


Lès dêrines «tchîves» du tchèstê d'Bouyon 


(Transinne) 


Dins l' timps, i gn-avot dès gades plin l'Ârdène. Ç'astot la vatche du 
pòve, s'apinse lu vi ome. A Bouyon, ç'astot parèy. Quu, an Bouyonais, 
on n' dit nin «gade», on dit «tchive». Ca zoupule dins lès tiénes, hin, cès 
biésses-là, èt ga gripe min.me dins lès-aubes. In bé djoû, i gn-èn-avot 
yène du montéye jusqu'à su la mèraye du tchèstê. Dju n' sé, pardiu, nin 
comint qu'éle s'avot sté stiker là. Èt l' Bouyonais qu'astot qui lar'loukot : 
«Weéta, wêta la tchive adjokée su la mèraye !» 


Yène dès dérines djins à t'nu dès gades, ç'astot ène fame qui lès-avot à 
l' cauve. Mais c'èst qui f'jot mou flérant, sés”, quand t' moussos à ç' 
maujon-là. Pace quu, in bouc ça n' node nin come ène rôse, douwé ? Èle 
lu t'not bin, çu viye fame-là, parèt, avu sès trwás quate gades. Pont d' 
coustadje, don : èle lès-alot aurder lu long dès vôyes à su lès tiénes du 
tchèstê. Adon qu'èlle avot ôte tchóse à fé, èle lés-acwárdot à èn-oûrlé. 
Èle vindot l' lacé èt èle fijot du froumádje, co pou vinde, don, ma fwé. 
Èt èles djon.nelint deûs còps par an, èt souvint deûs djon.nes d'in còp. 
Ca fwèt qu'elle avot tous l's-ans trwás quate gadots à vinde pou tchèque 
gade. Lès Bouyonais, il in.mèt co bin la tchaur du gadot, là, zès. Pou l' 
cé qu' c'èst s' gout, èt qui la sét fé cûre à l' viye mòde, i parèt qu' c'è-st- 
a s'è raspèpier. 


Dudpis lès-anéyes 1970, i gn-è pupont d' gades dins lès tiènes du tchèsté 
d' Bouyon. Ca fwèt qu' tous lès trwás quatre ans, on paye deûs milions 
à ène machine pou v'nu saurter lès tiènes, ça vut dire còper lès buchons 
èt r'nètier lès ronches èt lès fètchires. (*) 


Lucien MAHIN. 


— mou : très 

— noder : sentir 

— èle lu t'not bin : elle était assez riche 

— acwârder : attacher à l'aide d'une corde 

— oûrlé : talus 

— s'è raspèpier : s'en pourlécher les babines 
— saurter : essarter 


(*) Récit de Nicolas BOUILLON recueilli et mis en forme par Lucien MAHIN alias 
Louline VÒYE. 

On pus nwar trau è li stwèli 


(Moustier-sur-Sambre) 


D'èwou qui dj' so 

dji n' vos pôréve nén vôy tüzer, 
taper vos-ouy an-d'dins 

èt vos mèssadjes, 


D'èwou qui dj' so 

dji n' vos poréve nén vôy splossi 
vos-eûres 

èt raspèpi totes lès paskéyes 
rètèréyes èl maujo, 


D'èwou qui dj' so, 

comint vôriz qui dj' vos-èspêtche 
di v' racrampi su vos rascrauwes 
èt lèyi catoûrner lès tchauwes 

su vosse visadje. 


A l'awéte, à pièce, 

dins lès cotoûs d' vosse tièsse, 
c'èst là qui dj' vóréve ièsse 

èt sûre à fèt vosse vòye 

èt piter avou vos 

su lès crèsses dès cayaus... 


Mins vos-avoz r'ssèré vos-uch, 
èt vos-ouy comachis 

wêtenut tofèr aviè li d' dri 
come lès viidès finièsses 

d'on tchèstia di stoûrbion 
trèvèyu dins lès fauves. 


Gn-a pont d' lumiére, 

pont d' fleür, è li spécheü 

dès longs payis d'an-d'dins 
rèclôs su dès lédès sov'nances 


Èt s'i-gn-âréve cor on solia 

i n' sèréve là qu' po fé chonance 

— on pus nwar trau è li stwèli 

su dès mwatès stindéyes a tri 

qui v's-i alez vos cossauyi 

a l'astchèyance. 

Èt min.me qui dj' sèréve là, 

qui fréve-dju d' pus qu'on spawèta ? 
Emile GILLIARD, R.N. 


Tu m'apèdras 
(Philippeville) 


Awè séze ans,dès rèves plin s' tièsse, 
Tüzer au boneár, à l'amoûr, 

Viker, profiter dè s' djon.nèsse 

Sins v'li pinser au timps qui coûrt. 

Viker a-z-è ièsse djus d'alène. 

Brûler s' coeür à tous lès solias 

Èt tèchi dès stwales à nòt plène 

Min.me si on-i lait sès pènas. 

V'li sayi d tout, sins fé djène, 

Èt sins r'mète èl plaiji à d'mwin. 

In' faut nin aviyi d'vant s' timps, 

C'èst qu'i vout bin l' cia qu'a dès pwènes, 
C'èst qu'i vout bin ! Mi djè l' crwèyeus, 
Mins c' n'èst nin l' vrai, dj' saí bin asteüre. 
Èl viye, on n'è fait nin in djeu, 

Gn-a dès cwachftires pou toutes lès-eûres. 
C'èst l' vrai, dj'ai vu braire èn-èfant. 
Dj'ai vu s' póve pètite tièsse pèlèye. 

Lès preumis bias djoûs dè s' printemps 
Pour li c'èst l'iviér, lès djalèyes. 

— Done-mè l' mwin. Maugrè lès nuwèyes 
Djè t'apédrai à coude dès fleûrs. 

Èl viye èst toudi bone à prinde. 

Twè, tu m'apèdras à comprinde 

Qué l' boneûr, c'èst d' pártadji s' coeür. 


Josée SPINOSA-MATHOT, R.N. 

Noces d'ôr (1944 - 1994) 


(Roux-Miroir) 


Djé m' sovén co : dj'ètind vosse rire 
Quand, v'là d'djà céquante ans dë-d-cë, 
Djé vos-a d'mandé d'lé l' baurire : 
«S'on s' mârîyerot ? Voloz bén d' mé ?» 
Ca a sti on mariadje dé guère... 

Tos lès-obus dè l' DCA 

Qué nachine après l'Inglétère 

Vos-ont fait l' pès bia dès tchapias. 
Mon Diè Sègneûr, quë v's-èstiz bèle ! 
Come vos l'èstoz co audjoürdé. 

Èt mé todé à vos córdéles... 

Quéne pacyince qué vos-avoz ié ! 
Rawaitiz, c'è-st-one bèle djoürnéye, 

Lé solia nos va rèstchaufer... 

Ë nos d'meüre co saquants-anéyes 

A fé èchone, sé tot va bén. 

S'on bouche a l'éch, né boudjiz ni. 
Ténoz més deüs mwins sé vos gn.gnos. 
Ele passerè yét', voloz l' wadji ? 
Donez-m' on bètch èt taíjoz-vos. 


Jules FLABAT. 


— yét', nam. iute : outre 


Pléve d'ésté 


(Gérompont) 


Tos lès djoûs au matén, 

Djé fai m' toür dé djárdén, 
Mins audjoürdé dj' m'astaudje 
Dé l' baurire qu'è-st-au laudje. 
Ë plout sé l' tèrén r'cát... 

Tot doücemint, à p'téts brüts, 
On rédau d' fénés gotes 

Fait ravéker lès djotes. 

Lë tiène plêve a r'mèté 

Tos lès-aubes è vérnés. 

Lès lèguëmes drèssenèt l' tièsse 
Dins leû costéme dé fièsse. 

Lé ièbe brait d' contintemint 

Èt l' lém'çon bagne dédins. 
L'éwe clapote dins lès cindes 
Èt l' gravi dè l' pi-sinte. 

Ciél èt têre së r'djondenèt 

Po raconter letis s'crèts... 

C'èst po ga qué dj' m'astaudje 
Dé l' baurire qu'è-st-au laudje... 


Joseph BOUCHER, R.N. 


Rwanda 


(Liernu) 


Cwacháüre di fiérmint au d'truviès di m' posse 
Dès moncias d' mwárts 
Dès bokèts d' cwarps 
Spitüre di mitrayète su m' posse 
È-st-i possibe au monde ! 
C" n'èst pus dès djins 
dès tchéns arèdjis. 
V'lu skèter m' posse 
Ni pus rén veüy 
Ni pus ètinde bwèrler 


V'lu skèter m' posse 

come on skète on murwè 

po n' nén veûy qui 

mi èto 

dji pou lodji on tchén arèdji 
è m' capotine 

èt qu'i n' faut nén grand-tchôse 
po l' dispièrter. 


Joseph DEWEZ, R.N. 


Le laboureur et ses enfants 


(La Fontaine V,9) 


(Gembloux) 


Pinséz, vos, qu'on vi cinsi pouche 

Sondji à mostrer à sès fis 

Qu'on fagot n' câsse nén come one couche ? 
Ci qu'is savine ossi bén qu' li. 


Èt gn-âreûve-t-i on payisan 

Po l'zi v'lu aprinde one maniére 
D'apruster èt tchèrwer one têre 

Qui sacramén'téyereüve li tchamp ? 


Po-z-awè dès bèlès dinréyes, 

Li tére qu'on-z-a ècrauchi dwèt 
lèsse fouyiye, ran.néye èt ròléye, 
Èt lèyiye bén tranquile après. 


Mins si v's-alez l' disfonci tote, 

Èt l' ritoürner à on mète fond, 
Ranchi, rinachi âre èt ote, 

Si vos fioz dès fosses èt dès monts, 


Vos-âroz bén seur dès pids d' tchofe 
Èt dès chiteroûles èt dès cruwaus 

Èt dès djinièsses qui l' tére è stofe, 
Mins, lègumes ou frumint... zérò ! 


O ! La Fontin.ne qui fieüve dès trotes 
Dins lès campagnes èt dins lès bwès, 
Ti saveûves mia trosser dès cotes, 
Èn'don, qui d' fé lèver dès pwès ! 


Jean de LATHUY, R.N. 


— pid d' tchofe : renoncule (bouton d'or) 
— chiteroüle : mercuriale (employé comme laxatif) 


À 'l rinconte d'ès' planète 


(Nivelles) 


Ï t'nout dins sès deüs mains sèréyes 
èl couche à vèrtès feuyes ; 

èy' il èst voye, 

tout timpe, tout seû ; 

il èst pärti, 

eüreüs yèt fèl, 

à 'l rinconte d'ès' planète... 


Ene fleûr intrè sès dints, 
ène clére tchanson dins 's tièsse ; 
ès' coeür bèrdèle, 


I vwèt 's viye pa-d'vant li... 
Èle coûrt, lidjére èt doûce, 
come in richot d'ardjint, 

èle va, dwète, sins-oûrnières, 
sins rukes èt sins cayôs ; 

i va l' prinde à brasséyes 

pou d'in fér dèl biaté. 


Yèt pourtant... là, pus lon... 
à moûde dè rin, èle lè ratind, 
faustriyeüse èt candjante, 

su 'l voye dès-ans. 


Èle sourit... ou èle grigne, 
èle bare èy' èle rapice, 

èle fardèle, èle dèsbiye, 
èle carèsse, èle moudrit... 


Va-t-i lèyi spotchi 
sès couches a vèrtès feuyes ? 


Marie-Louise LEDRUT-CHOISEZ, R N. 


— faustriyefis : hypocrite, tricheur 
— bârer : donner 
—fardèler : emmailloter 


Zande èt Twènète 
AT pèche 


(Sart-Bernard) 


— Tin! T'as v'nu à l' pèche audjoürdu, Zande, on djoû d' samwin.ne ? 
Ça m' chone bin drole, Twènète t'a mètu à l'uch ? 

— Ayi èt non ! Au matin, dj'a bin vèyu qui dj' jin.neus. Elle aveut metu 
on vi mokwè su s' tièsse èt rachoner brouches èt sayas. Tot èsteut bin 
arindji pa-d'vant l' drèsse quand dj' m'a lèvé : loque di maujone, lagnèt, 
do savon d' Marsèye, do papid' vére, loque à poüsséres èt mine di plomb. 
Tot d'on côp, Twènète a apicf l' boubou èt m' riwaiti dins l' blanc d' mès- 
ouy : 

— Zande, dji m' va fé lès-arincrins èt rassonrer tote li maujone. Vos 
vèyoz bin qu' vos-èstoz dins més pids, gn-anin place po deûs quand c'est 
l' djoü do grand r'niètadje. Aloz à l' pèche ! 

Dj'a stí si télemint saisi qui dj' m'a étrébuké dins on canetia avou dèl 
sav'néye. 

— Vos vèyoz bin, dji n' f'ré rin d' bon avou vos véci ! 

— Mins dj' n'a pont d' viérs ! 

— Fouyoz saquants royons o djárdin et v's-è troüveroz süremint ! 

Dj'a d'djuné rade èt rade, ramonceler mès-afaîres ét vo-m'-ci. 

Zande èsteut assi su s' pani au bwárd di l'étang. I pécheut avou deûs 
baguètes, one avou one ligne di fond èt l'òte avou on floteûr. Li floteür 
èt l' Zande avin.n' l'air bin cwéy. Li floteür, surtout, pace qui noste ome 
tréssineut à momints et rûtyf ètur sès dints ; ga n' duveut nin ièsse dès 
pátérs. 

Li Fons” d'èmon l' grande Jète èsteut astampé à deûs, trwès-ascauchiyes. 
Imwinr'neut on camion d' brèssène èt il aveut v'nu apwarter dèl bire au 
cabarèt. 

C'èsteut on bia grand fwârt ome, on vayant, qui d'moreut tot seû avou 
s' mére, one bin brave, ci feume-la èt qu'aveut ied brámint do maleûr è 
s' vicairiye, 

Zande vèyeut voltîl' Fons”. I l'aveut conu tot raupin èt c'èsteut one miète 
come s'il aureut ieû sti dè l' famile. Chake côp qu'is s' rèscontin.n', is 
tapin.n* todi one pitite divise. 

— Èt ça bètche, Zande ? Vos-ènn' avoz d'djà pris combin ? 

— Jusqu'asteûre, dj'a jusse pris one Cuvéye di Cine, là, au cabaret, tin. 
Mins véci, i faut crwére qu'i gn-a pus rin è l'étang. 

Il aveut à pwin.ne fini s' parole qui l' Fons” a criyi on bon côp : 

- Waitiz, Zande, gn-a one saqwè ! 

Come d'èfèt, li floteür s'aveut mètu à danser come on yoyo. 
—C'è-st-on govion, ê, por mi ! 

— Non.na, Zande, dj'a l'idéye qui c'è-st-one grosse trûte ! 

Ça n'a wêre balziné, li rodje bouchon a co ikté deûs ou trwès côps èt, d'on 
lan, il a d'tchindu à fond. Li fil a c'minci à tinkyi. 

— Ayi, c'è-st-one bèle, sés”, Fons”! Aprète li trûlia ! 

Zande fieut toürner l' molinète. On r'vèyeut l' bouchon d' tènawète au 
d' truviès d' l'éwe, mins i 'nn' aleut d' rif èt d' raf come one sóléye. 
Zande aveut ròsté s' calote, i souweut dès gotes come dès pwès. Asteüre, 
i vèyeut l' pèchon. Il aveut bin adviné, c'èsteut one trüte, mins one pice, 
fi di Dieû ! Ele fieut süremint d' pus d'on kulo, one trûte qu'on mesure 
ètur pèchetis avou sès deüs mwins dècârtéyes èt dès gros-ouy tot sbarés, 
one trüte qu'on-z-è aude li sovenance dès-ans au lon. 

Elle èsteut là présqu'à pwártéye. 

Fons” aveut avanci su l' bwárd èt stinde li trilia l' pus lon possibe. Li 
baguéte èsteut plèyîye quausu au ré d' l'éwe. 

— One parèye, Zande, dji n' sé nin si Twènète aurè one péle grande 
asséz ! 

Est-ce qui l' trate a compris l' mot «pêle», dji n' sé nin, tantia qu'elle a 
c'minci à s' cocheüre come on diále dins on bèniti èt doner dès fèls côps 
d' kèwe. 

Li fil a chorté d'on còp, tot sètch. Zande a tchèyu au r'viêrs. Li baguète, 
li floteür ét l' rèsse do fil ont volé dins lès bouchnis”. Tot ésteut émacralé 
come one aragneriye dins lès finès cochètes. 

Zande s'a r'lèvé tot doücemint èt c'minci à dèjurer. Si rwède djambe li 
fieut mau, sès mwins èstin.n' totes dischavéyes. 

— Nom di diâle di nom di diâle, one si bèle trite ! 

Li Fons” riyeut, li, l' vaurin. I riyeut si télemint qu'il èsteut plèyî è delis. 
— Rimètoz on bas d' ligne, Zande, vos vèyoz bin qu' ga bètche ; mins 
contintoz-vos d'one pus p'tite ! 

Zande l'a r'waiti di d' truviès. 

— Ayi, i vaurè mia, mins as' vèyu m' ligne ? C'è-st-on moncia d' nuks. 
— Ci n'èst nin on grand maleûr, dji m' vos va d'ner on côp d' mwin. Tin ! 
à propos d' nuk, dji v's-anonce li novèle. Dji m'è va fé onk ossi ! 
—Ni m' di nin qu' ti t' vas mârier ! 

— Siya, c'èst po bin rade. 

— À ! ètavou qui ? 

— Avou l' fèye do cinsi d' Baye. 

— Elle èst portant brámint pus viye qui twè. 

— C'ést l' vrai, mins elle èst djintiye, deure à l'ovradje ét èlle èst si bèle, 
Zande, èlle èst si bèle qui djè l' mougnereus tote crûwe. 

— Mi, dj' vou bin, Fons”, mins fai quand min.me atincion ! 

— Atincion à qwè, Zande ? Vos-avoz peti qu' ça n' finiche come avou 
vosse bèle trûte, qui l' cwade ni chortéye come vosse fil ènawère ? 

— Non, ê, Fons’, dji n' tizeus nin à ça. 

— Atincion a qwè d'abòrd ? 

— Bè, l' mougni tote crüwe, fai quand min.me atincion à l' «date di 
péremption ! » 


Henry MATTERNE, R.N. 


— trülia : épuisette. 


Au raploü d' mès dij ans 


(Strud-Haltinne) 


Dji m' sovin dè p'tit pièle qui coureüve inte lès môyes 
Drèssiyes come dès mam'zèles, plic ploc dissus nos tchamps. 
Dji m' rapèle dès pasquéyes èt dès fèneüs rèvôye 

Qui valsin.n” dé nosse tchaur au solia d' mès dij ans. 
Nosse fènaumwès d'adon floricheüve come one fièsse ; 
Gn-avetive min.me dé pèkèt dins l' pani da pârin ! 

Èt lès roufions tchantin.n* èt rovyi lès-ârdwèses 

Au raploû d' leüs dij ans, au bounefir dè vi timps. 

Dji mèch'néye dé nosse tchaur, dri nosse cinse qui s' dispiète 
Au mitan dès fèneûs, dès fotches ét dès rèstias 

Qui dansin.n' inte leüs mwins tot come dès marionètes ; 
Li fènaumwès d'adon djoûwe co d' l'armonica ! 


Mès sovenances toûrnikèt tot-autoû dès ougnètes 

Èt mès díj ans riv'nèt su l' tchèréye dau vwèsin. 
Dj'ètind dès-airs di fièsse vêla su lès vôyelètes ; 

C'èst l' fènaumwès qui tchante po l' raploü dès raupins ! 
Nos fèlès djôyes fènèyes taurdjèt co su l' tchèréye 

Èt l' gamin da matante rabroke... por one riséye. 


Fernand TIMSONET, R.N. 

COURS DI «BIÈSSOLOJIYE» 


Roger A.A. VIROUX 


(walon do Banbwès) 


Les idées exprimées dans les textes qui suivent 
n'engagent que leur auteur. 


Si les «Cahiers Wallons» te plaisent, cher lecteur, 
fais de ton meilleur ami un abonné. 


LES CAHIERS WALLONS 


Coûrs di «bièssolojiye» 


One miète à l' mòde da Jacob 
van Maerlant dins Der Naturen 
Bloemen. 


Quate mots d' présintadje. 

— Jacob van Maerlant a skèpyi dèviè 1230 nin lon èri d' Brüjes. I 'nn a 
'nnalé ièsse madjustér à Maerlant, su l'ile di Voorne, è l' Zélande. Il a 
riv'nu après ga ièsse emplwèyé à Damme, woü-ce qu'il a moru dèviè 
1300. Il í a si statüwe. 

— Come lès lives d'adon qui v'lin.n' aprinde one saqwè auzès djins 
éstin.n' en Latin ou en Grèk, ét qu'à costé dè l' nòblèsse èt dès djins 
d'èglije, gn-aveüve dès-ôtes qui s' v'lin.n* instrwire, il a, l' preumi en- 
Eûrope, sicrit dès lives po-z-aprinde aus-ôtes è leû langue. 

— Li pus important èst Der Naturen Bloemen (A propôs di ç' qu'ést 
r'márkauve è l' nature), Ça concérnéye dès bièsses, dès plantes èt dès 
pires. 

— Il a scrít tot ga avou dès miles di vérs, po qu'on l' rit'niche mia. 
—Dj'a scrít ç' qui sit one miète mwins' sérieüsemint, mins dj'a v'lu régler 
saquants comptes. Mi tite, dèdja, a sti tchwèsi po m' foute dès «grands» 
mots. 

Dji so «pédophile» (on-anglophile è-st-one saqui qui vèt volti l's- 
Anglès, èt mi, dj' vè volti l's-èfants) èt dj' so «philologue» (on 
dialectologue è-st-one saqui qu'èst spécialisse dès diyalèkes donc, mi, 
dji so spécialisse di l'amisté, do Grèk philein, qui vout dire «vòy volti»). 
Dérènemint, dj'a vèyu è-n-on-ospitau «sénologie». I m'a falu d'mander 
ci qu' cola v'leüve dire, po-z-aprinde qui ga aveüve à vòy avou «sein». 
Bin sár, «seinologie» aureüve siti trop lojike ! Come «sein» vint d' 
«sinus», ca aureûve ieü sti à disfinde d'awè «sinologie», mins «sinolo- 
gie» si rapwate à l' Chine. Ca n' póreüve jèsse «chinologie» qui si ça s' 
rapwateretive à l' Sine ! 

— C'é-st-insi qu' lès Condrozis s' lomenut à l' gauche mwin lès 
«Condruziens»; po s' lomer «Condroziens», is duvrin.n” dimèrer au 
«Condruz» ! Dji so sûr qui v's-avoz compris ! 


* 
Dji m'arédje di ç' qu'on nos fait acrwére èto, à propós d' nosse langue ét 

dès cènes d'avaurci. Dji m'arèdje pâr, quand dji sondje qu'èstant co 
djon.ne, dj'a crwèyu c' qui l' propagande mi sofleüve èt dji n' mi 
saureüve taire. Si dji m' tai, c'èst qui dj' so d'acórd ou qui dj' so on 
couyon. Mins dji n' so nin d'acórd èt dji n' vou nin qu'on m' prinde po 
on couyon. Gn-a assez sins mi ! 


L'aragne 


L'aragne waite di n' nin disrindji, 

Èle ni cache jamais qu'a s' catchi 

Dins lès cwins qu' gn-a pêrson.ne qu'i va : 
Pa-d'zeû l' djanti aus canadas, 

O forni ou pa-dri l's-ármwéres... 

Mins là !... C'ést l' déclárácion d' guére 
Mi feume s'árméye et elle atake, 

Ele lès cotchèsse ét èle lès make ! 

Djè li a bau dire : «Mins, Minouche, 

Èles vos disbarassenut dès mouches !... 
Pa còps, min.me, èles pudenut dès wèspes !» 
Gn-a pont d' pitié po lès cayetrèsses, 

Ni po leü dintèle di Málenes, 

Di Brûjes, di Mautche ou d' Valinciènes ! 
Mi feume, come on-Iconoclasse, 

Distrüt leüs-eüves d'árt, qu'èlle arase ! 
Mins l'aragne qui chape à s' broucheton 
Ratake à ratèche d'on randon, 

Èt m' feume djure come one inférnále 

Si paurt di Paradis au diâle ! 


Quand dj' vè ça èt l'oyu, dji m' di : 

— «Gn-a d's-ôtes qui mi qu' sont-st-incompris !» 
Qu'èst-ce qui va r'compinser, on-djoû, l' boune volonté, 
Li voyance a l'ovradje, li syince èt l' paujéreté ? 


- li djanti : l'émantchüre po qu' lès canadas n' fuchenuche nin à l' tére è l' cauve. 

— li cayetrèsse : li feume qui fait dè l' dintèle. 

— lès-Iconoclasses : en 1586, dès protéstants ont distrüt dins one grande partiye dès 17 
provinces lès-eûves di r'lijion dès-èglijes katolikes, C'èst surtout dins lès Flandes ètè 
l'Olande qu'i gn-a ieü do distrât. 

— tèche : fé dès tissus, 

— paujére ; (F.) calme. 

L'auwe 


Mi vijin a one troupeléye d'auwes 
Qui tchampiyenut èt qu' kwákléyenut 
Po on p'tit brüt, min.me li pus flauw ; 
On n' lès sorprind mauy qu'èles dwâmenut ! 
D'a l' pikète do djoû j'qu'à l' vièspréye 
Èles bérdachenut ét tchapoter 
È l' basse d'eüwe èt prinde leti viréye, 
S'on p'tit mouchon s' vint tape adlé ! 
Lès Romins savin.n* bin, qu' lés-auwes, come sintinèles, 
Èstin.n” dè l' preume lèksion, qu'on n' lès saureüve copler, 
Qui mia qui d'ssus on tchin on pout compter sur zèles : 
L'in.nemi qu'aprotche sins brût èst tot d' süte ripéré. 
Insi, quand dji rintère, dè l' nòt, su mès bètchètes, 
Mi feume e-st-advértiye qu'i gn-a one saqui là 
Pa on concért diné pa d' pus d'on cint d' trompètes !... 
Do côp, dj' so ratindu, compluminté au-d'la ! 
Si dj' vos raconte véci dès passes di m' vikairiye, 
Ni pinsez nin qu'astetire dj'aband'néye li sudjèt ! 
Dji vou seüremint mostrer, qu'avou leti kwakèleriye, 
Pont d' moûdreû ni d' voleür ! Tot l' viladje è-st-au r'ewè ! 
Inventeûses dè l' lète V, di ped qu' nos l' roviyerin.n” 
Chake côp qu'èles ripassenut po-z-èraler 'woü-ce qu'i fait tchòd 
Èles li r'faiyenut è l'air pa-d'zeü montagnes èt plin.nes. 
Chake anéye, c'èst l' parèye, èlle ènn ont mauy led sò ! 
Dins lès bièsses come lès djins, l' grandiveüseté èst d' mòde ! 
Èles waitenut lès canârds, leûs cousins, di d' fwârt wòt, 
Tot come lès franskiyons, one nindje di faus-apòtes, 
Riwaitenut lès Walons, tot s'inflant on gros cò, 

Sins boune raison, 

Pace qu'i gn-a pont ! 

Lès-auwes non pus 

N' séyenut 

Dédjà sayi d' prouver 

Qu'èles méritenut di s' récréster ! 


- li nindje : li binde di tos purins. 

Li baloûje 


Dj'6 d'djà di d ci! dérin jujemint : 

«Qu'avoz fait dès baloüjes, lès djins ? 

Dès bièsses qui n' fyin.n' pont d' twârt, sauf broufyi saquants fouyes, 
Qu'on n'è vèyeüve nin l' place didins vos pôrtèfouyes !» 
On n's-a acértiné qu'èles r'winin.n' li payis 

Èt qu'i lès faleüve fé disparète d'avaurci ! 

La-d'ssus, abiye tot l' monde avou s' pulvèriseti 

Èt fliche èt flache, si bin qu' gn-a pus nin one qu'a seû 
Stèper à timps ou résister auzés-atakes... 

I gn-a ieû qu' lès gamins qu' n'ont nin r'toürné casake : 
Il ont byin sowaiti, qu'èles rabizinche au maiy 

Po r'vòy on timps qu'ésteüve si gaiy, 

Quand on cheuyetive lès-aubes èt qu'il ènn aploüveüve, 
Qui tchèyin.n” à l' tére come dès mas. 

Nos-è tchòkin.n' plin dès bwèstias, 

Adon, nos l's-épwártin.n' è scole 

Èt Izeû douviè leü camisole 

Po lès fé èvoler èt züner pa-d'zeü nos, 

Timps qui l' maísse nos toürneüve si dos ! 

On lès méteüve èto dins lès tch'vias dès bauchèles... 
Cola, c'ésteüve po lès pus bèles, 

Qu'in.min.n* bin ca, dins l' fond, lès binaméyes èto... 
Aus mèchantes, lès ganaches lès spotchin.n” è leû dos !... 
On l's-atèleûve tortos à dés bwèsses d'alumètes... 

Avou saquants mastokes, on-z-è fieüve dès tchèrètes... 
On d'bout d' filé èt v'là dès-aviyons «captifs» !... 

Su l' vóye, on fieüve dès coûses : on ma 1' preumi qu'arive ! 
Èles ni s' rivindjin.n” nin, tortotes doûces èt paçyintes, 
Qui n' si v'lin.n' nin disfinde, ni min.me si plinde ! 
On-z-a bran.mint pièrdu en pièrdant lès baloûjes ; 

Rin qui d' m'è sovenu, ça m' disloüje ! 

Notez qu' s'i gn-a pupont qu' cavolenut autoû d' nos, 

I gn-a todi dès miles lodjiyes è l' tiésse dès sots ! 


— broufyi : mindji come on galaf. 

— rabizer : riv'nu à plin.ne bate. 

— aploüre : ariver come dé l' plouve. 

— on bwèstia : one sóte ou l'ôte di bwèsse. 

—douviè leh camisole : taper leüs-éles au laudje po lès fé èvoler, pace qu'èles ni volin.n * 
qu'au niit. 

Li baudèt 


On baudèt, c'è-st-one vraîye grosse bièsse, 
Come vos... come mi ! 

Avou, pa-côps, one fwârt deure tièsse, 
Come vos... come mi ! 

Il a dès fines grandès-orèyes, 

Come... on lapin, 

Mins li, dwat chake côp qu' 'l a somèy : 
On n'i tchèsse nin ! 

Li baudèt èst d'avance sur nos : 

Sès pwèls sont gris, quand i skèpiye ! 
Nos-ôtes, po qu'is l' fuchenuche tortos, 

I nos faut ratinde di ièsse viys ! 

Co on-òte avantadje qu'il a, 

C'èst qu'i mougne lès tchèrdons crèchus su l' bórd dès tch'mins, 
Nos-ôtes, quand nos n'aurans pus qu' ca, 
Nos-èstans sûrs di crèver d' fwin ! 

Il a quate pates èt nos-ôtes deûs, 

Ça faît qu'i coûrt deûs côps pus rade ! 

Il a ieu au Grand Gâmicheü 

One keuwe pus longue qui l' cène done gade ! 
Avou ç'-t-èmantchüre-là qui pind, 

Ï tchèsse lès mouches djoû a djoürnéye, 
Mins nos-ôtes, faute di l'instrumint, 

Nos l's-atirans come dè l' jèléye ! 

Dè l' musike, i conèt deûs notes : 

Hi ét Han ! Là, n's-è conechans d' pus ! 
Mins li, trote en lachant sès crotes ! 

Sayiz todi d'i párvinu ! 


Vos vèyoz qu' gn-a dès difèrinces ! 

Ca s' sint, ga s'ètind èt ca s' vèt ! 
D'abórd... li maisse di scole... Duvint-ce 
Qu'i m'a, on djoû, traiti d' baudèt ? 


- fines : fwart. 

— skèpyi : vinu au monde. 
—crèche : div'nu grand, 

- li Grand Gârnicheû : li Bon Die 

Li boû 


On l'í a candji s' nom, quand on l'a pensioné ; 

I n' l'aveûve nin d'mandé, mins on l'a décidé ! 

Li cia qu'èst maisse si caye di ç' qui vos v'loz waurder ! 
On p'tit côp d' flime èt raf ! Vos-èstoz amèdé ! 
Asteûre, i r'waite lès vatches d'on-ouy pércé paujére ; 
S'èles li r'waitenut, i rote avou s' tièsse après tère ! 

I n'aurè pont d' mwin.nadje, i n' sèrè jamais pa ! 

I ratindré todi s' tickét po l' corida ! 

Dins l' timps, on l'atèleûve po-z-aler à campagne, 

Mins asteûre, i s' dimande ci qu'i fait co su l' dagne ! 

È l' place di foncer foû po r'trover one aumaye, 

I d'meüre là, tot blèfaud, stamburné pa-dri l' baye ! 

I mougne, reümiye, grochit, prind dès spales èt dè l' panse, 
Atrape one crausse anète èt on cu come deûs banses ! 
One auto ralentit èt i s' dimande duvint : 

C'èst l' boutchi què l' carwaite, mins i nè l' conet nin ! 

I mougne, reümiye, grochit, rimougne co, rireümiye, 

I n' vèt rin d'óte à fé, tot l' long di s' vikairiye ! 


Didins lès djins èto, gn-a combin come nosse boû, 
Qu' vikenut sins-idèyäl djusqu'à led dérin djoû ! 


— si cayl di : ni pont fé d' cas di. 

— li flime : (F) le bistouri. 

— amédé : (F) chátré. 

— pércé : tot-à fait. 

— li dagne (m) : li tére. 

— one aumaye : one djon.ne vatche. 

— blèfaud : qui lait chaper s' ratchon. 
— stamburné : astampé sins boudji. 

— li baye : l'auje. 

—relimyi : rimawyi c' qu'on-z-a d'djà avalé. 
— l'anete : li drí do có. 

— carwaiti ; bin rwaiti. 


118 


Li chamau 


È l' famile dès chamaus, c'èst come dins totes lès soces : 

Lès man'dayes ènn ont qu'one, mins lès ritches ont deûs bosses ! 
Èt po lèyi à paurt lès cias qu'ont pâr maule air, 

On l's-a lomé «droles di madaires» ! 

Dins lès chamaus, gn-a dès fumèles, 

Qu'on-z-a pris l'abutude di lomer dès chamèles, 

Ca fait qu' dji n' comprind nin qui l' pus près d' mès vijins, 
Qu'aurgouweüve si bèle-mére ad'vant-'yir au matin, 

L'a rabiyi d' makrale, viy houzárd èt... chamau ! 

Dji n' l'a portant jamais waiti po on bêbau ! 

Lès deûs butwèrs qu'èlle a, qui brotchenut pa-d'vant lèye, 

Ni laiyenut pont d' doutance : gn-a pont d' maule qu'a l' parèye 
Les chamaus, parèt-i, cagnárds, agnenut co bin, 

Mins l' viye djin qui dj vos cause n'a pus nin on sel dint !... Enfin 
Riv'nans à nosse chamau, li «batia do désért», 

Qui rote djoû à djoürnéye sins jamais fé prandjére 

Qui d'djune avou dès spènes èt qui trove co l' moyin 

D' bóker sès bosses di crache èt s' boudène di sayin 

I n'a jamais dandji d'aler au cabarèt : 

Li malin fait toürner l' crache qu'il a à bruwèt ! 

Dji conè dès sogons, s' leû feume aureûve li r'cète, 

Qu'aurin.n' à chake eüréye dè l' crache plin leû-z-assiète ! 

Lès fameüs «weight watchers» ont skèpyi après li ; 

I gn-a pont à l' pèter po sawè ramwinri ! 

S' ça tchait, su saquants djoûs, i pièd on quârt di s' pwèds ; 

Ç' pwis-là, su dis munutes, s'il a d' l'eüwe, i l' rifrè ! 


Dji v's-a causé dès cias à one ou à deûs bosses, 

I gn-a d's-ôtes qu'ènn ont pont, mins qui sont ça pus rosses ! 
Gn-a nin dandji d' couru èt d' racachi lauvau 

Su l' sauvlon do Sara, po trover on chamau : 

Min.me pa-tot-avaurci, gn-a qui sont disguijis 

Mia qui l' djoû do Grand Feu èt qui spotchenut nos pids ! 


- rabiyi di : (vêci) diner on chokant nom. 
- on bábau : on-inocint. 
- lès «weight watchers» : soces di djins qu' surveyenut leû pwèds èchone. 


119 


Li caracole 


Li caracole, qu'in.me bin sès-aujes, a inventé l' caravaning 

Èt l' pus grand d' sès problèmes, c'èst d' trover on parking ! 
le si sint vraimint Bèlje, pace qui, t't-à fait come nos, 

Po s' bouneár i li faut d'mèrerès' pròpe maujo. 

On pôreûve dire di lèye qu'elle èst rèyaksionafîre : 

Elle èst paujére au-d'là, ni zoubèle mauy è l'air, 

Ni chore nin come nos-ôtes, prind l' viye do bon costé. 

Èle voyadje nût-èt djoû, s'i faut, mins sins s' prèsser ! 

Ele nos done one lèçon, à nos qu'a tofér hausse : 

Nosse médecin dit : «Rotez !» Lèye rote èt rote sins tchausses ; 

Nos qu'aveüve on vélo, 

Astetire, c'è-st-one auto ! 

Min.me qui l' vitèsse limite èst trop basse à nosse gout : 

Nos bourans su l' pédale ét broyi come dés fous ! 

Dji lí tos lès djoüs su l' gazète, 

Qu'on-z-a touwé dès djins, rémolu dés tchèrètes, 

Mins j'qu'asteüre, maugré qui dj' waite bin, 

Dji n'é vé nin one seüle qu'a ieû on-aksidint 

Leû slogan, da tortotes, c'èst «Festina lente !» 

Si one si sint naujiye, èle prind l' timps d' s'acoveter 

Po soketer one apéye, bin au rewè è s'cayute ; 

Qui l' solia láje, qu'i plouve, èlle èst todi à iute ! 

Póve bauchèle qui n' sét nin qu'one kèkéye di tchésseüs 

Cachenut à caracoles èt qu'i faut ièsse tchanceüs 

Po n' nin ièsse aporçû ét coudu come one pome 

Èt fini «à la Bourguignonne» ! 

Catchiz vos, caracole, ni vos mostrez nin d' trop ! 

Lès paujéres, lès sins-brût sont manecis pa tortos ! 

C'èst nin come, à Nameur, vos cousins lès lumecons, 

Qui sont mérenus, minâbes, qui n'ont min.me pont d' cayon, 

Mins qui s' polenut vanter, zèls, di sawè skifter, 

Pace qui lès Namurwès n' lès séyenut ratraper ! 


—chorer: si dispétchi, aler vore èt vore. 

— awè hausse : si dispétchi, 

— broyi : roler rade. 

— rèmoûre : sipiyi. 

— Festina lente ! : (Latin) Dispétchíz vos, mins nin trop rwèd ! 
— s' acoveter : si mète come one pouye qui cove. 

— one apéye : on p'tit momint. 

— one kékéye : on moncia, one masse. 

— on cayon : one minâbe maujo. 

— skifter : fritchi evóye. 

Li copiche 


One copiche a sovint (*) chîs pates ; 

Deüs d' pus qu'on chamau ou one gade, 

Quate di pus qu'on 'nn a d'né à l' djin, 

Èt min.me chij di pus qu'on sèrpint ! 

Si grande passion, c'èst d' travayi 

Èle fait one miète tos lès mèstis : 

Tèrassiére, boterèsse, infirmiére, 

Nurse, cüjenire èt magasiniére ! 

Elle ètasse di l'abwâre èt d' l'amougni à blame, 

Sins ratinde qui Delhaize li avòye sès rèclames ! 

Èle si monte on botike di gros 

Avou co d' pus d' tchwès qu'au Makro ! 

Dji n' mi sé r'présinter qu'one copiche pout dwármu ! 
Mi, djè l' rivè todi ocupéye à couru, 

Dès dozètes bin plantéyes èt dès mantches ritrossiyes, 
Pa-d'vant l'tine à l' buwéye ou aprèstant l' payiye ! 

Èle n'èst jamais tote seûle ; gn-a todi avaurlà 
Saquants djins di s' famile, èt mwints côps on moncia, 
Qui ranche èt caranchi, ç' qu'on lome one copicheriye, 
Come on vèt a Djili, lès djoûs qu'on fait l' braderiye ! 


On ratchawetéye sovint qu'i l' faut prinde come ègzimpe : 
Bouter djusqu'à bin taurd, ièsse foi di s' lét tot timpe ! 
Mins l' cia qui crwèt tot ça, qu'ovréye sins arèter, 

Èst rade pèté aus-stwales, di calindji s' santé ! 


(*) sovint, pace qu'i gn-a dès cènes qui polenut ‘nn awè piérdu one (ou deûs !) dins on- 
aksidint di tch'min d' fiêr ou d'aviyon, mins ga èst tot l' min.me putòt rire ! 


— one dozète ; onk dès quate pitits-aurtès, 

- li paytye : li r'pas (dès vatches, tch'vaus,...) 
fé payiye = fé one eüréye. 

—caranchi : ranchi à r'laye. 

— ratchaweter : tofêr ridire li min.me. 

—calindji : fé do twârt à. 

Li crocodile 


Ci n'èst nin pace qui s' gueüye èst grande, 

Qu'i vos l' faut prinde po on Francès ; 

I n' sét sûre à fait lès comandes, 

Pace qui s' pia, dau soçon, èle sièt ! 

Vosse feume a, d' pus qu' sûr, avaurla 

One sacoche, one païre di solés,... 

Qu'ont sti èmantchis avou l' pia, 

Qu'on li a cárémint scroté ! 

(Atincion, ni vos brouyiz nin ! 

Dji n' cause nin dé l' pia d'on Francés ! 

C'èst l' cène do crocodile, vormint ! 

... L' pia da l'òte ni vaut nin kèlè !) 

I gn-a co d's-ôtès difèrinces : 

Li croco va bagni one masse di côps par djoû ! 
Li Francès, qu'a peti d' l'eüwe, po n' nin d' trop ièsse è strinse, 
I mousse, quand i n' sét d'mèrer foû ! 

Do crocodile, on dit co bin qu' c'é-st-on sauryin, 
Ci qu'on n' pout nin dire d'on Francés ; 

D'on-óte costé, lomer l' crocodile on vaut rin, 
Ça sèreûve raisoner d' truviès ! 


Li crocodile a, pa-dri, one grosse keuwe, 

Mins dj' n'a mauy pont vèyu d' Francès, 

Qui c' fuche è s' maujo ou su l' reuwe, 

Qu'ièrtchetve dri li on tél adjèt ! 

On dit qu'on crocodile èst pus mèchant qu'on tchin, 

Mins c'ést co one saqwé qu'on nos-a v'lu stitchi : 

Li tchin da nosse vijin m'a clawé dérènemint, 

Mins gn-a pont d' crocodile qui m'a jamais agni ! 

Po d'ner lès preûves, s'i faut, qu' dji n' mi d'mèfiye nin d' li, 
Wai, si dj' va pormwinrner l' long d' Sambe, 

Dji n' mèt d'djà jamais m' feume ètur li bòrd èt mi ! 

Dji n' di nin qu'dj'è waudereüve onk & vike didins m' tchambe ! 
— ça n' vaut nin kèlè : ça n' vaut rin, 

— ièsse à strinse : ièsse sitrindu. 


— on-adjèt (masc.) : one sagwè qui sièt. 
— stitchi : (vèci) fé acrwére. 

Li cwârbau 


Li cwârbau n'a qui s' frake di doü 

A hièrtchi su s' dos tos lès djoûs. 

Il a l'aparince do croke-mòrt 

Qui r'fieüve sondji a Poe qui... pus jamais... Lenore ! 

C'èst quand l'uviêr s'anonce, qu'i rabize adlé nos ; 

Dè l' vòy, lès viyès djins sintenut flauwi leûs gngnos : 
Quand lès grignetis mouchons raprotchenut d' leü cassine, 
Po lès püpüs d' nosse dagne, c'èst l' pus purin dès sines, 
Qui lès mwais timps r'vègnenut, qui l' tchaufadje va raussi, 
Èt po s' lumer èto, èt ç' qu'i faut po s' moussi ! 

Dins l' timps, nos raconte-t-on, i mougnetive do fromadje, 
Mins, maugré qu' 'lècavole tot-autoû d' nosse viladje, 
Dj'a bau d'mander tofêr auzès pus viys qui mi, 

Nèlu n'a mauy vèyu ç' qui l' fieü d' fauves nos-a dit 

Mins qu'èst-ce qui pout awè fiyâte auzès Francès, 

Qui volenut fé acrwére qui l' djin, sins zèls, n'aureüve pont d' drwèts, 
Mins qu'ont byin sti binaujes d'awè l's-Amèrikins 

Po r'copyi ç' qu'il avin.n” fwárdji avou leüs mwins ! 

Adon, leû minte rèchuwe, sins paupyi, is diront 

Qui l' ritchaud s' rabiasit avou dès plomes prijes au pawon ! 
Nosse cwárbau, li, a s' frake, i n' si stitche è pont d'òte ; 

Po cachí à molons, nin dandji d' sûre li mòde ! 

Lès Beatles ont passé, mins s' tchant n'a nin candji : 

I crwáke todi, à djok à l' copète dès pouplis ! 

Ni faut-i nin là prinde one boune lèçon d' sadjèsse ? 

Li mòde qui fait mostrer aus feumes, asteüre leûs tètes, t't-à l'eüre leüs 
fèsses, 

Ni r'chone à rin ! D' vòy ca, èst-ce qui t'és ravanci ? 

N' vaut-i nin mia rèver di ç' qu'i gn-aureüve pa-dri ? 

Dji r' cone qu' ca fait rèche lès-ouys foü d' leüs fachaus ! 

... Fait malaujiye di ièsse indifèrint come on cwárbau ! 


— hièrtchi : satchi malaujiyemint. 

- È s' powème «The Raven» (li cwârbau), Edgar Poe raconte, qu'on cêp, pir nòt, gn- 
aoncwárbau qu'a moussi è s' tchambe èt li répéter «Nevermore» (pus jamais). I v'neüve 
di piède Lenore, one feume qu'il aureüve vèyu volti, dins l'rèyâlité, si feume, malade, 
qu'aleüve moru. , 
—Li «Déclaration des Droits de l'homme» èst trad wite dè l' «Declaration of Independence» 
do 4 di julèt' 1776. 

— li fachau : li loke qu'on r'fache lès-èfants avou (véci : les paupéres). 


L'èlèfant 


Li Bon Diè lí a d'né deûs keuwes : 

One qui stritche su l' corti, l'ôte qui dèpite su l' reuwe. 

Si vos-è v'loz t'nu one, waitiz bin deûs côps d'vant, 

Por vos n' nin choker l'èlèfant ! 

S'i rote dissus vos pids, on djoû qu' pache vosse wazon, 

Ca frè do sèptante-cink dè l' bètchète au talon ! 

Vos riyoz ? Vos n' p'loz mau ? Ni vos-è cayiz nin : 
L'assáürance n'intérvéré nin ! 

Si vos-è vèyoz onk qui bérdache o djardin, 

D'djoz : «Adiè !» à vos nintes, vosse ciérfouye, vosse pérzin ! 
Si vos v's-è v'loz fé quite, gripez rademint su s' dos ! 

Nin dandji d' pèdaler ; c'ést mwins' deur qu'on vélo ! 

Si lès cornaks, aus-Indes, li fatyenut bin ovrer, 

Avou lès mots qu ' i faut, vos l' sauroz fé roter : 

È s' gauche orèye, bèlote, soflez li do Francès, 

Didins l' drwète, di l'Alemand — ni machiz nin l' bruwèt ! — : 
—«Vzi, vzi, vzi !», «Wichèt wach !», «Vzi, vzi, vzi!», «Wichèt wach !» 
I frè tot g' qui vos v'loz, ripindoz vosse cravache ! 

Surtout nè li causez nin Walon ou Flamind, 

Pace qui cès lingadjes-là ont sti faits po dès djins ! 
V's-auroz quékefiye dès rûses dè l'aprinde à saukler, 

Pèler lès canadas, broder ou tricoter, 

Mins, si v's-èstoz marié, vos savoz qui l' pacyince 

Boure au lon lès limites dè l' syince, 

Èt qu' si vos fioz choûter vosse feume èt vos-èfants, 
V's-ariveroz a dompter on-èlèfant ! 


— stritchi : si stinde è l'air foli d'one saqwe. 

— dèpiter : rèche foli dès limites 

— pache : mindji, come one vatche, on bèdot, one gade... 
— li bètchète : li ponte. 

— si cayi d'one saqwè : n'awè d' cure d'one saqwe. 

— bèrdachi : roter pa-t't-avau tot. 

— nintes : (F) haricots nains. 

— bèlote : bèlotemint : sins hausse. 


Li fougnant 


Savoz bin ci qu' c'èst d'on fougnant ? 

— C'ést l' pus voyant d' tos lès voyants ! 
Su l' timps qu' nos dwârmans èt ronfler, 
Li fougnant, li, n' lache nin d' bouter ! 

I s'ovréye mwárt è nosse corti 

Po ranaîri nos célèris, 

Nosse ciérfouye èt nos canadas, 

Nos pastinádes èt nos poürias... 
Nos-ôtes, qui n'a pont di r'conechance, 
Nos n' li léyans quausu pont d' tchance : 
Lès taupis li dèclârenut l' guére : 

Is vos stitchenut dès cèps plin l' têre 

Qui r'clapenut su nosse pôve fougnant, 
Qu'is laiyenut maké, tot son.nant ! 

Si song sûne à fait foû di s' cwárps ! 
Qwè fé, adon, d'on fougnant mwárt ? 
On li r'ssatche au pus rademint s' pia 
Po-z-è fé abiye on mantia... 

Èt l' grosse madame si mousse à bièsse : 
Dès pwèls su s' dos, dès plomes su s' tièsse ! 
A fiyes, portant, il ègzajère : 

I cotchèrwéye èt i distère... 

Mins mi, dj' l'apicereüve sins l' touwer 
Èt, s'i l' faut pini, l'ètèrer... 

VIKANT ! Po qu'i sofriche longtimps ! 
... Surtout, nè l' nin rovyi, lon èri di m' djardin ! 


— s'ovrer mwart : bouter à s' fé moru. 
—ranairi : rimète è l'air. 

—N.B. : dè l' ciérfouye (fém.) 

— one pastinâde = (F) un panais. 

— sûner : rèche tot doûcemint (d'on likide), 
— cotchérwer : tchérwer pa-t't-avau tot. 

Li gade 


One gade, c'èst l' pus tèribe dès bièsses ! 

Si vos n' mi crwèyoz nin, rèflèchichoz on pau ! 

Gn-a rin qu' lí rèsistéye : sipènes, tchèrdons, djinièsses, 
Lès hayes, lès tchin.nes, lès frin.nes, lès bôlís èt lès saus ! 
Tot ç' qui crét li convint, min.me s'èlle in.me mia lès hièbes, 
Lès salades, lès navias, lès chouteriyes do djardin. 

Mins s' i gn-a pus qu'on-aube, ossi sûremint qu'one hèpe 
Èle l'avérè à l'têre ! Por lèye, li timps n ' compte nin ! 
Waiti todi à vos, ca one gade a dès cwanes 

Èt èle suke si volti qu'on n' s'f pout nin fiyi ! 

Didins l' Nórd di l'Afrike, èle süt lès caravanes 

Èt ragrandi l' désért sins arèter d' mougni ! 

Li Gréce èt l'Italiye nè l' roviyeront jamais : 

Elle î a tot draudé. Tot-éwoü-ce qu'èle tchampieüve 

Lès cayaus sont tot nus, l' tére èvòye à l' dédé, 

Sins pupont d' plante què l' rastineüve ! 

C'èst l' vrai, d'on-ôte costé, qu'èle nos done do lacia, 
Qu'après lèye, si pia sièt po-z-è fé dès tambours 

Ou waurder dè l' frisse eûwe garantiye do solia, 

Qu'èlle amûse lès-èfants, cor bin min.me qu'on l' coboure ! 
Èt s'èle distriit l' nature, nos l' divans pârdoner: 

Ni mèritans nes nin, nos èto, po ça, d'ièsse spérdjonés ? 


— one djinièsse : one plante à djanès fleürs, qui crét su l's-uréyes. 
— one sau : on-aube qui crét volti au bôrd di l'eûwe. 

— li chouteriye: lès difèrints chous. 

—avenu : fé v'nu pus près. 

— suker : diner dès côps d' tièsse. 

— drauder : fé disparète lès-aubes. 

— à l' dédé : au diâle. 

— waurder dè l' frisse eüwe : au Maroc, pâr ègzimpe, po lès mârtchands d'eüwe. 
—cobourer : bourer d' pus d'on côp. 

— spérdjoner ; diner dès côps di spérdjon. 

— on spérdjon : one baguète qui pléye, pus longue qu'on vèrdjon. 

Li guèrnouye 


Li guèmouye èst pérfèksionéye : 

Ele nadje, èle rote èt èle zoubèle tote li djoürnéye ; 

I gn-a qu' voler qu'èle ni sét fé ! 

Nos-ôtes, qui n' nadje qu'one miète, nos n' nos p'lans nin vanter ! 
Faut r'conèche, sins rodji, qu'èlle a dès bèlès cwisses 

Qui fatyenut djalouses byin dés misses ! 

Nos-ôtes, qui n'a pont d' keür, nos lès purdans à traite, 
Maugré qu' cès donzèles-la sont tofér à l'awaite ! 

Nin contints d' lés mindji, nos l's-avans min.me distrüt 

A vou nos «eaux usées», nos pwèsons et nosse brût ! 

'wod-ce qu'èles sont, lès guèrnouyes qui kwáklin.n' o vévi 
Èt qu' nos fyin.n* on concért divant d'aler coûtchi ? 

On d'djeûve, dins l' timps, qu' gn-aveûve tot plin lès bènitis, 
Qwéque mi, qui va à mèsse, dj'énn a mauy pont seû capougni ! 
Nos p'tits-èfants vièront, è scole, 

One plantche avou dès caracoles 

Èt one po lès guèmouyes à paurti dès covisses 

È passant paus maklotes, j' qu'a tant qu'èlle ont dès cwisses... 
On Izeá diré : «Gn-aveüve dins l' timps, 

Qui n' léyin.n' nin dwármu pârin, 

Qu' lès sowaiteüve tortotes crèvéyes !... 

Mins ç' n'ésteüve nin l' fond d' sès pinséyes ! 

I d'djeüve colà come ca ; 

Asteüre, i comprind mia, 

Qui l' monde si dispouye, quand i pied 

One sóte di bièsses, pace qui tot sièt ! 

Min.me lès langues qui disparètenut, 

Tot 'nnalant, nos-apóvrichenut 

Cor bin qu' sèreûve li cène qui lès guérnouyes causenut ! 


- capougni : prinde èt r'prinde dins sès mwins. 

— lès covisses : lès-ous d' guérnouyes. 

— li maklote : li guèrnouye rèchuwe fon dès covisses, avou one grosse tièsse. 
- cor bin qui : min.me si. 

Li kangourou 


Li kangourou, one grande sauterale, 

A tchwèsi po d'mèrer lès têres qu'on lome «australes», 

Qwèqui Jèf, li Flamind, qu'a marié l' fèye Ossecu, 

M'a dit : «C'èst mi, l'a Antwerpen dès kangourous vèyu !» 

Faut crwére qu'i gn-a saquantes immigrés en Bèljike, 

Qui vont co réfwárci l' Vlaams Blok èt s' politike ! 

Si v's-è rèscontrez onk, waitiz bin, vos vièroz 

Qu'i fait s' shopping sins satch, sins tchèna, sins satchot, 

Mins qu'i stitche ci gu! "l achète è l' potche qu'il a su s' vinte, 

Po qu' gn-eüche pont d' pickpocket qui pârvègne à li prinde ; 

D'alieürs, s'i gn-aureüve onk pâr trop ètèrpurdant, 

I l' doksinereüve avou sès pates di d'vant. 

Avou sès pates di dri, i fait dès r'bonds d' dis mètes 

Sins qui s' djon.ne si rèwiye ni lèyi chaper l' tète 

Qu'i tintès' gueüye chis mwès d'vant d' zoubloter tot seü, 

Divant d'aprinde à s' dimèfyi dès toürsiveüs 

Èt di s' mète à tchampyi pa-t't-avau l'Australiye, 

Dispês l' Van Diemengulf, sins rovyi l' Tasmaniye. 

Is vikerin.n” sins mèhins, s' gn-aureüve pont d' boomerang 

Nu d' cinsis près d' leüs caurs què lès lignenut èt «Pang !» 

Li djin èto, qui rève d'one paujére vikairiye 

Coudrè byin mwins' di ròses qui d' tchèrdons èt d' wartiyes ! 
—C'èst la viye ! 


— doksiner : diner dès còps d' pougne. 

— zoubloter : fé dès p'tits r'bonds. 

— on toûrsiveû : onk qui n'èst nin franc, nin fiyâbe. 

— li Van Diemenguif : au Nòrd di l'Australiye, lomé d'après Van Diemen, on gouvérneü 
Olandès d' l'Indonésiye, pa Tasman, l'èsploreü Olandès qu'a discouvièt l'Australiye. 
— li Tasmaníye : one pitite ile au Süd di l'Australiye, discouviète pa Tasman èt loméye 
d'après li. 

— on mèhin : one rascrauwe. 


Li maurtikot 


Darwin a dit èt scrire, qui l' djin provint do sindje, 

Èt s' dji m' carwaite è m' glace, i m' chone qu'il a raison : 

A paurt qui dj' so pèlé èt qu' dji m' siè one miète d'intche, 
Tot nu, dji r'chone on sindje ! Vormint, dj' n'è so nin lon ! 
Dj'a on nez qui brike fwárt, on direüve on nasike, 

Dj'a dès pwèls su tot m' cwárps, come on-orang-outang, 
Dji so nawe come l'ayi, qui vike en-Amèrike, 

Si l' gorile èst pus fwárt, c'èst qu' dji n' mindje nin ostant ! 
Come grossès difèrinces : dji n'a pont d' keuwe po m' pinde 
Èt m' grosse dòye èst trop coûte por mi m'è bin siérvu ! 

Si dj' so pa-d'zos on-aube, mi, dji sondje à m' sitinde, 

On sindje, qui do contraire, s'agrance di griper d'ssus ! 
Mins tot cola, pinse dju, c'èst lès sites do hazard : 

Si dj'aureüve fwim èt swè èt vòy dès nwès d' coco 

A l' copète d'on palmier, min.me nin pus grosses qu'one pwâre, 
Dji freûve do wistiti, sins sinte mès guîyes nu m' dos ! 
Vèyoz, d'djà tot scríjant, dj' zoubèle done couche su l'òte 
Èt dji fai dès chinéyes, min.me qui dj' nè l' vôreûve nin ! 
Ca n'èst nin saisichant, qui dj' so d'one di letis sòtes, 

Avou m' baube di mandril, mi song d' résus', mès dints 

D' chimpanzé ou d' magot, di sapajou, d' makake ! 

Mins l' laid cinocéfale, non, dji nè l' ravise nin ! 

One tièsse di tchin, dijoz ! Dj'6 d'djà lès tchiks èt tchaks ! 
Dj'in.me mia l' djibon sins keuwe, l'atèle èt l' sène qui pind, 
Qu'a soyi sès quate pòces en-z-aprèstant s' tchaufadje... 


Dj'in.mereüve-m-ostant ièsse sindje, lon èri do trayin... 
w. M' bèle-mére sèreûve gueunon, èlle ènn a d'djà l' visadje !... 


... Mins lès sindjes ont dès püs, i gn-a dins dès gayoles... 

Bah ! P'wisqu'on m' lome «one djin», dji m' va d'mèrer insi ! 
Duvint couru si lon ? Fians come lès caracoles ! 
Dimèransèl' maujo ! Pus lon n' vaut nin véci ! 


Li molon 


On pout lomer l' molon : «On vrai Èpicuryin», 

Lès quarante di Nameur ni m' dismintiront nin ! 

Qu'i vike èl' tchau ou è l' farène, 

I boudje quand i faut bin, mins i rimplit s' boudène ! 

Tot li gostéye èt wai, sins lauke, come i profite... 

Il èst télelmint bóké qu'i sét aler à sglide 

Su s' vinte ét voyadji po trover d' l'amougni ! 

On póreüve là pinser qui ç' n'èst qu'on d'méy-cougni, 

Mins qwè friz, vos, è s' place, qui vos n'auriz pont d' brès, 
Nu d' mwins nu d' pids, mins todi fwim èt swè ? 

Vos krauperiz, saye èt r'ssaye po-z-è v'nu à coron 

Èt vos contrècayi dès maniéres di salon ! 

I sét bin qu'on bia djoû i li crècherè dès-éles, 

Qu'il èst scrit qu' ga s' d'wèt fé, sûr, à mwins qu'on moûdréle 
Di mouchon n'avolereüve por li l' rademint skafyi ! 
Hauwe, adon, l' «dolce vita» ! Fini di s' watrouyi 

Dins tot g' qu'èst craus, qu' sint mwais, mins qu' plaît à si stomak 
Fini d' fé dés-e(iréyes à fé tinkyf s' casake ! 

On s' fait in.nemi èto, à deûs pates, c'èst l' pècheû ! 

I n'i sondje nin tofér, mins portant i 'nn a peû ! 

Mi-n-ome a dandji d' li po assatchi l' pèchon ; 

I l'apice, i l'èfile... dès scrupules, i 'nn a pont ! 
Eüreüsemint qu'à Nameur tot l' monde lès vèt volti : 

Rin qu'à vòy let tchirlike, chake bordjwès va paji 

È s' boüse, pace qu'i sét bin qu’ gn-a pont come lès Molons 
Po fé l' bin autoû d' zèls, Bèljes èt Walons qu'is sont ! 


— on-Èpicuryin : onk qui profite di viker, on bon vikant, 

— lès quarante di Nameur : li soce des Quarante Molons. 

— li boudène : li vinte. 

— sins lauke ; sins lachi on momint. 

— profiter : grochi. 

— bôké : (trop) rimpli. 

- li sglide : li caisse sins reuwes po rider su l' nive ou l' glace. 
— on d'méy-cougni : on d'méy-doûs, on-inocint. 

— krauper : s' trin.ner su s' vinte. 

— on moûdréle : on-assazin. 

— one tchirlike : one bwèsse avou one findache po ramasser dès caurs. 
— si contrècayi di : n'awè d' cure di. 

Li mote 


Po on côp qu' vos m' lèyiz causer, 

Dji vos m' va rademint présinter : 

Nos nos r'chonans fwárt, mi èt vos ! 

Vos v's-è duvriz rinde compte èto ! 
Come vos, dji cache aprés l' tchaleár, 

On preume dè l' nüt, aus p'titès-eûres ! 
Dji vole, qwé qui d'one óte facon, 

Come saquants politikes Walons ! 
Dj'in.me bin, come vos, lès tchóds cayèts, 
Lès tentures, lès lokes, lès-èchèts ! 

Li difèrince, c'èst qu' tot vosse lindje, 
Vos l' pwartez ou l' pinde, mi, djè l' mindje ! 
Mins vos criyiz rade : «Barabas”» ! 

Dji n' sé còper ; c'èst vos qu'a l'as” ! 

One cope di traus, qwè-ce qui ça frè ? 
C'èst nin po ga qu' vos-auroz frèd ! 

Èt poqwè remplacer l' coton 

Pau nylon, l' pèrlon, l'enkalon,...? 
Tos-afêres qui dji n' sé d'djèrer, 

Qui dji n' sé d'djà mwints côps naguer ! 
Duvint m' v'loz, pa tos lès moyins, 
Boûriater, mi fé moru d' fwim 

Èt tchòker do gâz plin m' pwètrine 

Avou vos boles di naftaline ? 

Portant, si vos vôriz po d' bon, 

Nos pórin.n* ièsse dès bons soçons !... 
Mins dj'a l'idéye qui c'èst nin d'mwin, 
Qu' vos r'fouleroz vos mwais sintimints ! 


— on-êchèt : one twatche di lin,ne, di coton, di lin,... 

—criyi «Barabas» : fé d's-èsclamires. 

— enkalon : di N(ederlandse) K(unstzijde) + -lon, on fil discouvièt pa dès-Olandès èt 
dès Bèljes qui travayin.n' po AKZO. N.B. On dwèt normálemint prononci : ènnkalonn. 
— naguer : scrèper avou sès dints. 

— tchôker : stitchi d' fwace. 

Li nièrson 


Savoz bin ci qu' c'èst d'on nièrson ? 
Riprésintez vos on tchèrdon, 

Qu'on l'-y-aureûve èmantchi dès pates 

Por li trometer one miète pus rade ! 

I n' bat, maugré çolà, pont di r'córds di vitèsse ! 
Po on nièrson, gn-a rin qui prèsse ! 

Mins, s'i va on djoû après l' bwès, 

Qu'i trèvautche di tos sès pus rwèds, 

Pace qui lès-autos avorenut, 

Èt c'èst pa cints qu'èles lès spotchenut ! 

Leûs pikots d'vrin.n* iésse pus solides 

Po trawer lès pneûs dés bolides, 

Po qu' lès broyetis ralentichenuche, 

Oudonbin, gn-aurè pus qui d' peluche, 

Èt nos p'tits-èfants nos d'manderont 
Dès-istwêres do timps dès nièrsons, 

Come nos-ótes, quand nn'éstin.n* èfants, 

Qui nos choûtin.n”, a l' chije, lès grands 
Raconter dès-istwêres di leups 

Qu'avin.n' dès-ouys qui bratchin.n' feu 

Èt dès brokes po dischaurpouyi 

L'astaurdji qui r'gangnereüve à pids ! 

Nin d' tot ga avou lès nièrsons, 

Qui n'è volenut qu'auzès lumeçons 

Èt ç' qui bérdache è nos cortis : 

Crapóds, viérs, alènes, rates, soris ! 

Is faiyenut min.me co bin concurence aus «Froggies» 
Èt gn-a onk qu'a pércé dérénemint au show-biz |... 
Si vos l' v'loz on côp vóy, i n'ést nin là si lon : 
Gn-a qu'à aler j'qu'auzés Forons ! 


— on Froggy = on mindjeü d' guèrnouyes. 
— li broyeü : li cia qu' va rade en-auto. 
— dischaurpouyi : rauyi l' tchau dju dès-ouchas. 

Li pèpin-maurtin 


Li pèpin-maurtin qu'èst sûti 

A pris l' Volkswagen come modèle, 

Et ç' n'èst nin pace qu'il èst tot p'tit 

Qu'i n'èst nin conu à Brussèl ! 

One bènèdiksion po l' corti, 

I fait hèrlèm dins lès plokons ! 

Por li skafyi à s'-t-apétit, 

Faureûve ragrandi lès pélons ! 

On dit qu' c'est l' Bon Diè qu' nos l'a d'né ! 
Djè l' crwè ! One pus binaméye bièsse, 
On co(ürreüve fwart lon po l' trover : 
C'è-st-on crime dè l' mète è-n-one bwèsse ! 
I n'agne nin, n' pike nin, n' man.nit nin, 
Èt, s'on djoû, i gn-a onk qu'avole, 

I bérdache a s'-t-auje su nosse mwin... 
Damadje qu'i li manke li parole : 

Nos pórin.n' tchafyi avou li, 

Au r'gárd qu'avou lès-ôtes-insèkes 

Qui vègnenut zûner autoû d' mi, 

Dji mostère tot d' süte : «Aléz, weg !» 


— pépin-maurtin : (F) coccinelle. 

— sûti : malin. 

— fé hèrlèm : fé do ravadje. 

— li plokon : (F) le puceron. 

— skafyi : mindji come on galafe. 

— bérdachi : aler d'on costé èt d' l'ôte, 
—tchafyi : causer. 

— au r'gárd qui : (F) alors que. 

— züner : (F) bourdonner. 

— wèg : lève lu. 

Li pò 


Nos n' fians nin après l' pâ, mins li fait après l' djin 
Èt l' cia qu' l'a po lodji s' rind bin compte qu'il í tint 
Di pet qu'on l' roviyereüve, i l' kèkiye, min.me dè l' nit ! 
Ca fait, quand on sint ga, qu'on s' dit : «Tin, dj'a dès pis !» 
Rimárkez bin, mès djins, qui l' nom s' mèt au plurièl ! 
C'èst qu' chake côp, come d'azárd, i s' fait qu' c'è-st-one fumèle 
Qui n' boute nin, qui n' lit nin, èt qui l' télévision n'intèrèsse nin, 
Mins qu' pond èt racaponre dès lintes po passer s' timps ! 
Quand tot cola disclót, c'é-st-one vraiye copicheriye ! 
Vos v' dèjurez tot nwar, télemint qu' faut qu'on s' chòpiye ! 
Dj'a min.me conu one feume qui n' lès sopwárteüve nin ; 
Come si-t-ome ènn aveûve, èle ni fieüve pupont d' bin... 
Ele n'a rin trové d' mia qui dè l' raflytoxer...! 
Nin pus timpe qu'ad'vant-yir, po l' trwèzyin.me côp, èle s'a r'marié ! 
On dit qu'il apwatenut l' colèra, min.me li plauke... 
Si ga sèreuve li vrai, gn-aureûve jamais pont d' lauke, 
Lès minéyes ni nos quiterin.n' pus 
Èt l' dérin dès Francès aureüve disparètu ! 
Po l' djin qui vike tote seûle, ça fait one compagniye 
Byin pus fidéle qu'on tchin, èt aujiyemint noûrîye 
Sins couru au botike qwê Kitekat, Cèrvò,... 
Èt totes sòtes di bwèstriyes rimpliyes di riz èt d' tchau. 
Ç' pwis-la, si l' timps chone long, s'on n'a rin d'òte à fé, 
Sipotchiz lès ètur vos-ongues èt lès choûter pèter ! 
C'èst l' plaiji do tchésseü, qui paye, li, po tirer ! 
Mins n' rovyiz nin qu'i faut spaurgni on fond d' jibier 

… Po r'peüpler ! 


— fé après : si r'toûrner après, s'ocuper di. 

— raflytoxer : flytoxer bran.mint dès côps. 

- li plauke : one minéye come lès cènes qu'ont dispeüplé l'Eürope dins l' timps. 
— li minéye : li maladiye qu'atake bran.mint dès djins au côp. 

— li lauke : li timps qu'one saqwè è-st-arèté d'vant di r'prinde. 

— dès bwèstriyes : totes sòtes di bwèsses (péjoratif). 

Li rat 


On rat, ça, c'è-st-one bièsse qui dj' trove fwârt sinpatike 
Po on preumi, c' qui m' plait, c'èst qu' 'l èst pèlé come mi 
One ôte raison, c'èst qui, di d'ci j' qu'en-Amèrike, 

Gn-a pont d' laboratwére qui s' saureûve passer d' li ! 

Li pôve bièsse í sofrit, on l' pike, ripike, copike ! 

On li fait mougni d' tot, on li boûriate tot s' cwárps ! 

I faut qu'i gn-eüche dès rats, po l' mwins' è nosse Bèljike : 
Li djoû qu' gn-aureüve pupont, nos sèrin.n' tortos mwárts 
Pace qui cès hérôs-là s' sacrifiyenut por nos, 

Po qu'on mèlkine dès r'médes po r'fé nos maladiyes, 
Quand nn' èstans aflidjis, qui nos plèyans dès gngnos, 

Èt qu' nos v'lans ralongui one miète nosse vikairiye ! 
Maugré tot ga, lès djins, c'è-st-one pèkéye d'ingrats : 
S'on djoû, gn-a onk di zèls qui nos vint rinde visite, 

Nos li mètans dès trapes, nos maudichans lès rats ! 

Cès djintiyès bièsses-là, gn-a pérson.ne què l's-invite ! 
Ca s' sét dispüs longtimps, r'compinser l' dévoüwemint, 
Po l' mwèyène di nos-ôtes, c'èst nin one abitude 
Oudonbin, tos costés, gn-aureüve dès monumints 

Po r'présinter on rat dins totes lès-atitudes : 

Atèlé au strwèt laurd, au stofé, au Gouda, 

En trin d' naguer, d' rèper à one caisse è li r'mise, 

Aus papis o gumi, è l' cauve aus canadas... 

Mins tot ga, tot compte fait, ci n'èst qu' dès-èfantises ! 


On djoû vêrè, djè l' sin, qu'on r'conirè enfin 

Li mérite dès rats d' seüwe, min.me dès rates do djardin, 
Èt min.me dès rats bridés qui calindjenut nos pomes ! 
Gn-a byin pire qui lès rats dins lès feumes èt lés-omes ! 

Li rèkin 


On vrai rèkin a normâlemint dès fwärt bons dints ; 

Si v's-avoz dès doutances, i n' faut nin fé chonance, 
Mins aler vôy vormint dé lès rèkins; 

Is sont todi fins prèt's à vos fé one mostrance ! 

Come dès tribus d'Afrike qu'i gn-a, 

I s' fait dès dints triyangulaires, 

Mins s'on-z-a d'djà vèyu dès nêgues limer à ça, 

Dé l' rèkin, c'èst l' mistére po lès vètèrinaires ! 

I gn-a è l' mér dès miles rèkins, 

D' totes lès cougnes èt d' totes lès prèstances, 

Gn-a min.me dès-immigrés qu' s'ont lodji é nosse cwin 
Èt s' mète à nadji è l' finance ! 

Li ciél, midone por li, a sogní s' cárosseriye : 

Il èst, s'apinse lès Gréks, ayérodinamike, 

Ça fait qu' passe, volle gáz, li djoü qu'i 'nn a inviye, 
Come one bale di fisik, di l'Atlantike au Pacifike ! 

S'i rèscontère on côp one trüléye di pèchons, 

Ça l' fait rire djusqu'à sès-orèyes ; 

I tape si trape au laudje, zèls vont vóy djusqu'o fond... 
... Ï n' dimeüre pa-dri li qu' dès tchabots, dés moustèyes,... 
E l'eüwe, c'ést, come véci, todi li p'tit qu'on spotche ; 

L' cia qui s' prind po on grand copiye lès cias què l' sont 
Li tchèt ravise li tigue è s'-t-awaite èt s'-t-aprotche, 

Èt l' brotchèt, p'tit rèkin, r'niètiye, come li, lès fonds ! 
Lès rèkins dè l' finance cotapenut nos skèlins ; 
Nos-òtes, lès p'tits man'dayes, nos lès faut lèyi fé... 

Bah ! Mès poûrias crèchenut, dj'a dès fleürs è m' djardin 
Èt cink pitits-èfants plins d' viye èt plins d' santé ! 


— fé one mostrance : mostrer. 

— midone : di D'néye, 

— one trüléye : li valichance d'one trüle. 

— on tchabot : on pèchon d' ri avou one grosse tièsse. 
— one moustèye : on pèchon d' ri avou one moustatche. 
— on skèlin : one angtyin.ne pice di manóye. 

Li sèrpint 


Li sèrpint ésteüve là, dèdjà au comincemint, 

Qu'i coudetive dès pomes po lès djins, 

Èt s' vos l' vèyoz todi s' trin.ner come on cu d' jate, 

C'èst qui g' voyadjeü-là a tot üsé sès pates, 

Pace qui li, po l' milieû, èst pire qui l's-ècolos : 

Gn-a pupont qu'a co on vélo ! 

I gn-a saquantes, tot l' min.me, qu'ènn ont waurdé l' sonète ; 
C'èst leti : «Pas-op, lès djins ! Wai, dj'arive è-pansète !» 
Faut dire èto qui l' bièsse a sti mau alèvéye : 

Èle ni djoke nin d' fé dès chinéyes : 

Mostrer s' linwe à tot l monde dès miles di côps par djoü... 
One saqui qui freûve ça, on l' lomeretive : on d'méy-doûs ! 
Li hula-hoop, come spôrt, n'a pont di scrèt por li, 

I'nn a tant fait dins l' timps, qu'il è fait co todi : 

I s' cotwad d' gauche à drwète, c'èst come ça qu'il avance, 
Èt l' cia qu' n'ést ninès' vôye pout dire qu'il a dè l' tchance ! 
Il ont chake le tèknike po vos dire : «Wilikom !» 

Onk vos stron.ne tot doücemint, on-ôte vos-èpwèsone 

I gn-a co one kèkéye qui v's-avalenut tot cru, 

Èt v's-èstoz d'djèré pâr divant d'ièsse dischindu 

Tot l' long d' leG long boya, 

Qui ga fuche d'on bowa ou d'on-anaconda ! 

Nos duvrin.n' fé come zèls, fé chòmer lès dentisses, 

È fiant poüsser on dint à fait qu' gn-a onk qu'èbize ! 

i rwine cwamejis, cwèfeûs, lès «nez, gorge et oreilles», 

Èt lès talieürs èvont à l' dédé tot parèy, 

Pace qu'on côp qui l' costume qu'i pwate nè li plait pus, 
I'nn a on-ôte, «home-made», à pwin.ne è-st-i cheût djus ! 
I gn-a portant dins zèls qui mètenut dès bèrikes, 

Èt min.me dwârmu avou, télemint qu'èles sont pratikes ! 
È nosse payis, gn-a wére... one couloûte tènawète, 

Qui skiftéye di s' pus rwèd, do côp qu'èle vèt dès guètes, 
Mins si vos r'waitiz bin, vos vièroz byin des djins 
Krauper come dès sèrpints... Ni vos-i fiyiz nin ! 


— à pansète : su s' vinte. 

— wilikom : (F) bienvenu. 

— one kèkéye : on grand groupe. 
— énnaler à l' dédé : toürner à rin. 
— krauper : si trin.ner su s' vinte. 

Li singlé 


Si vos crwèyoz tot ç' qu'on vos dit, 

Vos pinsez qu'on singlé èst todi gris ! 

Mi, dins l's-Ardènes, dimègne passé, 

Dj'a rèscontré on vèt' singlé (*) 

A djok à l' copète done uréye, 

Qu'i r'waiteüve dèfiler lès-autos à keuwéyes. 

Sins ranchi, sins rûtyf, il èst là, stamburné, 

Po nos dire : «Vos-intrez o payis dès singlés !» 

Mins duvint n' nin mète lè saquants p'tits mârcassins 
Qui djiboterin.n', tot gaiys, avou deûs trwès lapins ? 
L'intréye dins lès-Ardènes sèreûve pus ègadjante, 

Èl' place qu'on viy singlé r'tchèsse lès djins su Ostende ! 
Pace qui, si vos spotchiz, on còp, l' pate d'on singlé, 

Ni pinsez nin qu'i va, l' grand ketir, vos pârdoner ! 

Vos ‘nn auriz one, di broke ! Is' va pèker sur vos, 

Vos suker, vos-agni, l'arèdji distrit-tot ! 

Li djoû qu'il èst blèssi, l' singlé n' coûrt nin èvòye ; 

I fonce drwèt pa-d'vant li, qu'i fuche godu ou tròye ! 

Si pus grand passemint d' timps, c'èst d' fougni tos costés, 
O bwès, sûr, mins surtout o mayis' ouèl' blé ! 

Curieûs, èndon, qui l' djin n'a mauy sondji a ca : 

S'è siêrvu po rauyi aus canadas ? 

Il èvont à troupeléyes, come lès p'titès bauchèles, 

Mins n' lès confondoz nin : on singlé a plin d' pwèls, 

Il avance à quate pates, i li brike deûs gros dints... 

Èt lès bauchèles djipenut ! Li singlé, li, n' djipe nin !... 
Dj'aveüve on viy mononke, qu'on lomeüve : «li singlé», 
Mins gn-a qu' sès pates di dri qu' li siérvin.n* po roter ! 
Co one ôte difèrince, po n' lès nin mache èchone : 
Mononke Chès méteüve dès marones ! 


(*) Li long dè l' Nácionále 4, quand on mousse e l' Province do Luksembourg, i gn-a 
one pancárte avou on vèt' singlé èt «Une ardeur d'avance». 

Li tchèt 


On tchèt, ça, c'è-st-one bièsse qu'èst páremint amitieüse 
Mins gn-a dès cias qu' diyenut qu'èlle è-st-à fiyes viretise ! 
S'on vèt voltf on gnot, c'èst rin d'òte qu'on dirè 

Qu' «Mi p'tit pouyon» ou «Mi p'tit tchèt» ! 

Portant, l' deüzyin.me, di race, sitron.ne volti l' preumi, 
Qui n' si disfind nin d'djà, n' cache qu'à s' racovissi ! 

On tchèt èst bin ârmé, il a dès bounès grawes ; 

Sès niérs li kèkiyenut, s'il ôt on tchin qui bawe, 

Èt s' gn-a onk què l'atake èt qui n' si tint nin lon, 

D'on còp d' pate addjusté, l' Pousse li grawe si mouzon ! 
On tchèt vike todi su l' pid d' guére ! 

Gâre aus soris dins lés-ármwéres ! 

In dwat mauy qui d'on-ouy, todi prét' à zoubler ; 

On flauw briit, c'é-st-ássez po qu'i fuche dispiérté 
Adon, s' 'l árkéye si dos èt qui s' keuwe si balance, 

I plonke di pus d' soris qu'i gn-a d' sòléyesèl' France ! 
A l' saison dès-amofirs, lès marous márcaudenut ; 

Par nòt, kine po dwármu, lès póves vijins wiyenut ; 

Is choûtenut, is djurenut, pwis, quand is ‘nn ont leti sò, 
Is r'layenut leû pot d' tchambe pa l' fènièsse do là-wót ! 
On normâl tchèt, tofér, rascouve si comission, 

Il s' dimèfiye dès rats : Atontonracaton ? 

Gn-a dès tchèts d' totes lès sótes : angoras, Siyamwès,... 
Dès bastaurdés èto... Èt dj' lome mi feume : «Mi tchèt !» 
N'alez nin crwére par la qu'èlle atrape dès soris, 

Ni qu'èlle a one moustatche ! Non, si djè l' lome insi, 
C'èst pace qui, come on tchèt, èle vint à choû dé mi ! 


— Atontonracaton ? = A tonde on rat, qu'a-t-on ? 
— pâremint : fwárt, au d'là. 

— virelis : qu'a on mwais caractére. 

— on gnot : on gnognot: on tchat : on p'tit éfant. 

Li tchin 


Li tchin èst, parèt-i, l' mèyeü sogon dè l' djin... 

C'èst l' vrai, ça ; po l' prouver, d'alieárs, i l'agne co bin 

Èt rauyf l' bokèt d' tchau, po n' nin qui l' djin roviye 

Onk dès pus bias momints passés è s' vikairiye ! 

Ni tapans nin d' trop d'ssus : i codût lés-aveüles, 

Sauf quand i vèt one liche ét qu' lès mwin.ne dins lès steüles ! 
Quand on-z-aleüve au tchamp dins lés patures douviétes, 
On-z-èvoyeûve li tchin, il aleüve toürner l' hiède. 

A fiyes, è s'-t-èfoufiadje, qu'i lès tchésseüve èvòye, 

C'èst pèsselant lès dinréyes, qu'èles rigangnin.n” li vóye ! 

Li cinsi qu' discouvieüve li trace dins sès bokèts 

Nos manecieüve avou s' pougne, avou s' fotche ou s' locèt ! 
Pa cóps, dé on posti, one foto d' tchin nos dit 

Qu'i monte di gárde et qu'i n' faut nin ríre avou li 

Si vos v's-i azárdez, v's-i lairoz vosse marone, 

Mins lès voleürs polenut, à totes lés-eüres qu'i sone, 

S'aler siérvu vélà, sins awè peû do tchin 

Il èst coütchi, i dwat, i bérdache o djardin,... 

Tot ça, c'ést dès grands tchins, mins li p'tit da s' «mémére», 
Qu'èle sère didins sès brès, min.me quand i pièd dès glaires, 
A sogne di r'lètchi s' dri, divant d' l'aler bauji, 

D' mindji à l' min.me assiète èt min.me d'aler coûtchf 

O min.me lét, pace qu'il èst, parèt-i, fwârt frileüs... 

On s' pout pa côps d'mander qu'èst-ce qu'èst l' bièsse dins lès deûs ! 


— liche : (F) chienne. 
— posti : (F) porche. 
— bèrdachi : (F) tripoter. 


Li vatche 


Elle a on r'gárd intèllijent, 

S'on l' rimèt au cia dè l' vijène, 

Mins lèye n'èst jamaisèl' cûjène : 

Èlle è-st-o stauve ou bin au tchamp ! 

Èle passe si timps a fé dès vias, 

Mins tot l' fiant, come èle sét l' musike, 

Ele beûle à fé tron.ner l' botike, 

S'on taudje à li v'nu qwé s' lacia ! 

Èt quand l' moudeû satche su sès tètes, 

Po qu'i n' doute nin di s'-t-amisté, 

Avou s' keuwe qu'èlle a bin trimpé 

Èl' flate, èle cârèsse si-t-anète ! 

Li gout d' vatche nè l' va pus lachi ! 

Qu'èst-ce qui comprind l'amoûr qu'one vatche 

Pout fomotiri, min.me s'èle li catche 

Po l' cinsi què l' vint capougni ? 

Gn-a insi dès-amoûrs tot bôkés d'atimprance : 

Ele braireüve bin, chake côp qu'èle vèt 'nnaler l' saya ! 
Èle vèt volti on-ome... on li présinte on twa !... 

A! L' vikairiye, sovint, n'èst qu'on tchapelèt d' sofrances ! 


— fornoüri : noüri au-d'là, di trop. 
— bóké : fin rimpli. 
— l'atimprance : li ratindadje, avou one miète d'angouche. 

Li viêr 


Li viêr è-st-on grand voyadjeü, 

Sovint d'zos l' tére, pa-cóps pa-d'zeû ! 

Li viér ni mèt mauy pont d' costume : 

I n'a ni pwèls, ni scayes, ni plumes ! 

I n'èst nin parint avou lès mile-pates, 

Lès jirafes, lès nièrsons, lès gades,... 

Mins putòt avou lès sèrpints, 

Qwèqui li n'a mauy pont d' vènin ! 

Gn-a nin onk qui mèt dès lunètes, 

Ou qu' noárit sès-èfants à l' tète ! 

Si v's-è cotayiz onk, on djoti, d'on còp d' locèt, 
Vos vièroz do min.me côp ranchi lès deûs bokèts, 
Sins sawè l' quéke qu'a waurdé l' tièsse, 

Li keür, li féte ou bin lès fesses ! 

Sès pus grands-in.nemis, c'èst lès pouyes, 

Qui stindenut leû cò quand on fouye, 

Èt lès fougnants qui patrouyenut 

A l' tchèsse aus viérs qui travayenut ; 

Li pòve mivét qu'èst pris èst scroté d'on randon ; 

Ï s'a bau cotaper, djèmi, braire,... pont d' párdon ! 
S'i s'aprèstéye, one fiye, à trèvautchi one vôye, 
Qu'i diye one boune pâtêr à Notré-Dame di Fóy ! 
Gn-a deûs dandjis què l' ratindenut : 

Lès tchaurs sins tch'vaus què l' sipotchenut 

Èt l' solia qui tchaufe fèl èt asker sins-arèt, 

Èt què l' lait r'ssètchi-mwart, tot rwèd ! 

Faut dire èto, qu' lès djins ni s' saurin.n” passer d' li, 
Qui s' forboute nût-èt djoû po r'toürner nosse corti 
Èt qu'èst co avou nos, quand nos-alans pèchi, 

Qui ratire li pèchonès' métant à djambyi ! 

Èt què l' fait sins d'mander ni fuche rin qu'one dringuèle ! 
Troveriz, l' djoû d'odjoûrdu, one saqui què l' copèle ? 


— on póve mivét : on póve malureûs. 
- si cotaper : fé dés grandes jèsses. 
— asker : rissètchi en tchaufant. 

— si forbouter : travayi trop fwárt. 

Li zêbe 


Li zêbe, qu'i fuche au zoo ou en trin d' bérdachi, 

A todi s' pijama, prèt' à-z-aler cotitchi. 

I faut qu'i fuche byin zwat', on côp qu' 'l èst foi d' sès wêbes, 
Pace qui dj'ó tofêr dire : «Ca, c'è-st-on drole di zébe !» 

Nin dandji qu' vos couroche à Anvêrs' po z-è vôy : 

Gn-a d' cès droles di zébes-là l' long d' quausu totes lès vòyes. 
On dit qu'i fait s' twèlète avou dè l' mine «Zébra». 

— «Si c'èst l' vrai, a dje sondji, l' syince a fait on grand pas !», 
Pace qui l' zébe, s'on l' waite bin, nos propòse on problème, 
Onk dès deûs grands au monde, qui dèfiyenut l' sistème ! 
L'ôte, c'èst co one quèstion qui rind lès savants fous : 
Qwè-ce qu'a sti fait preumi : Èst-ce li pouye ou èst-ce l'ou ? 
Djusqu'astetire, gn-a co pont qu'a seû rèsponde à ça, 

Maugré tos leüs papis, plins d' chifes èt d' ratchatchas : 
Èst-ce qu'on zêbe sèreûve nwâr avou dès blankès rôyes, 
Come au mitan èt l' long dès routes èt min.me dès vôyes ? 
Ou è-st-i blanc avou dès nwârès róyes dissus ? 

Lès cias qu’ cachenut l' rèsponse divègnenut tot flantchus, 
Pace qu'is n'é dwámenut pus, di s' tracasser à r'laye 

Èt d' vòy leüs-advinances ascauchi hayes èt bayes, 

Timps qu' nosse zébe mougne èt bware, èt qu'i n' lès-acompte nin, 
Sauf qu'i lache tènawète on p'tit moncia d' crotin, 

Qu'is polenut ramasser po mète è leti corti 

Èt insi rènonder leûs célèris ! 

Dès zêbes, vos n'è troveroz nin onk en d' foti d' l'Afrike, 

A mwins qu'aus djárdins zoolojikes ! 

I gn-a one èksèpcion : si v's-è v'loz vòy tot près, 

Alez-è djusqu'à Chalèrwè ! 

Is s' rachonenut l' sèmedi autoû d'one pature po âler ; 

Pa côps, on lès-òt rire, mins co sovint tchtiler ! 

Süremint è s' rissovenant do Sahèl, dès savanes, 

Qu'is n'ont nin avaurci, maugré qu' gn-a en Bèljike todi d' pus 
d' caravanes ! 


— li mine «Zébra» sièt à nwári lès pots di stive, 
- flantchu : mwinre dès flancs. 
- l'advinance : ci qu'on-z-advine. 


143 


Table 


Quate mots d' présintadje .……....visssiossssiisses p. 
L'éragne kaa avi sisinib angka gan ah ekeeskisdbosyisintwisobpkasisosyssdisapasaskobqoodaboièske p. 
FE o GOT SR Ba A 20 SAN EAE 219 E A p. 
LOI maniement p. 
KOU OUI o >. ss ason N ra ABANG unanimement p. 
LA BOU ——— ——————————— p. 
(n A OR A SO W MAIER FAN A SO REA p. 
KANNO OUE osent a denier depoya renet de nda EEE p. 
KA CORRE uen kapagas ga naga aan baana ng aka danang p. 
LA CHOCO, asa san anana AEAEE EA ANE E LPE D 5 12 p. 
LiCWBRMUBIS saasarm nn ananatesesiséessesovtositasisivionssignaasipésuaspessitasssaasyoose p. 
EZCHTANES sèsésebistakosisesiastarssd HASAN bih AA ARE EA AP APAN sé As PIA RA MA MARBRE pk p. 
Là FOUR raa n nak An AA ke tip kak ke bio bain id ko kivésè bata dAkasa kek p. 
LA BAE ass An KAE BANA yi kakakpkasassi non rissèvdètassisokèbobpbitasipnòapi sèké p. 
Ea AU TOU satua to rebi sèbi tas res kisi bank ang kirisasoutoosktèpssipoasasiHkèe sèbi p. 
LÀ KANE OTON ii resò pini asskodassssoneb ia kabak anik ea nikon disini p. 
Li niiattibok nose syè antena enên ennbatod anga en sik agyan an bakoh iyang abab ek hg in nge p. 
EA OLON serions kas kasang ang pange gka abra openan ikan kineban atapa sad 1A p. 
LÀ fle kouti sanè pipi iaraa piadosas ainnis hidan inip p. 
EX ull PRO PRAN VE TW KR d i EN A ON p. 
Ld DDR RO PE A W er RIT ST ET" p. 
LE DÜ e ——— —— p. 
LA De KA IOI NB OTTEIN T TEEL PEPEE PEEN TA 3 G tU ESTEE p. 
LA ïs. < >; kék ri bk kè bi EEE aka TATAEE ERP AI EENE E FE p. 
LA SOAP poo rra etie rs tacto ras ANG 6 Anak ah kami rada atandha sine ssadeosabodorans p. 
LA AAA NO “kep òmaasi nin 20 PE 69 ep NGA Ek seksi nsde 0437 sdti kisak bè LEE RAKE pah ak oki p. 
Li WÒL rin aki kabri kkrkyi tise Ana hp bit ake dh Eh Apem AA Aa 5 bb ehikéèp bidapki piki NET p. 
LA BAN PORRO APERTO ROI ENE E ER p. 
L1 VRICHE aane miks rn EM aM AFF pou bak kepi ana k ak AG geo ana PROS ah gk pet p. 
LA VIBE epis EEEE E E Ag EA gg EREET EE PEEPAR EEEE EE E E aaa gag p. 
EI.: a. PWE TK Saw a saga dana GER IRAE ZR SEE an NE JA SIR p. 
Table ss MAP IA ARR BS LINAGE OS IAPAA SEDAP p. 


113 
114 
115 
116 
117 
118 
119 
120 
121 
122 
123 
124 
125 
126 
127 
128 
129 
130 
131 
132 
133 
134 
135 
136 
137 
138 
139 
140 
141 
142 
143 
144 


def 


meubles 


coqnelee 


N°1 de l'ameublement 


Tous vos imprimés 
M p erie]. 
rss ier 


PHOTOCOPIES Rue de Gembloux, 483 
ARTICLES 5002 SAINT-SERVAIS P 
DE BUREAUX Tél. 081 / 73.30.78 


ETABLISSEMENT PUBLIC 
AU SERVICE DE LA COMMUNAUTE 


6 


Loterie Nationale 


CAISSE GENERALE D'EPARGNE ET DE RETRAITE 


AGENCES A VOTRE SERVICE : 


NAMUR-CENTRE 2, rue de l'Ange Tél. : 081 / 22.16.92 
JAMBES 135, avenue Materne 30.49.75 
SAINT-SERVAIS 67, chaussée de Waterloo 73.53,53 
NAMUR-FAC 45, rue de Bruxelles 24.33.60 
SALZINNES 74, rue Patenier 73.85.85 
PROFONDEVILLE 8, chaussée de Dinant 41.31.38 
JAMBES-AMEE 389, rue de Dave 30.49.40 
FLOREFFE 16, place Communale 44.08.73 
BOUGE 305, chaussée de Louvain 21.26.34 
EGHEZEE 14, rue de la Gare 81.19.71 
SPY 10, rue Haute 071 / 78.83.94 
BELGRADE 15, rue Deneumoustier 081 / 73.05.30 
FLAWINNE 18, rue Vandy 74.08.15 
NAMUR-NORD 53, boulevard du Nord 22.41.55 
MALONNE 65, Fond de Malonne 44.15.01 
VEDRIN 8, place Longuenesse 21.58.51 


SOCONS WALONS 


Nos v' ricomandons lés maujones d'AMON NOS-ÓTES: 


— Brasserie Balon (depuis 1812): avenue de La Plante 5000 Namur 
— Couture: Georgette, avenue J. Materne 62 5100 Jambes 
— Electricité T.V.: André J., rue d'Acosse 2, 4280 Avins - Hesbaye 
— Funérailles: Matagne (depuis 1828), rue J. Billiart 34, 5000 Namur 
— Restaurant «Léon»: route de Liége 1, 5133 Maizeret 


(Publicité proposée à toutes les firmes wallonnes) 
(s'adresser au Secrétariat) 


Editeur responsable: H. JACQUES, rue J. Hamoir 15, 5000 Namur 


LES ` 
CAHIERS 
WALLONS 


FONDATEUR : M. EUGÈNE GILLAIN 


REVUE MENSUELLE DIALECTALE 
SOUS LA DIRECTION 
D'UN COMITÉ DE RÈLÍS NAMURWÈS 


Publication réalisée avec l'aide de la Communauté Française 


57% ANNÉE - NUMÉRO 9 - SEPTEMBRE 1994 


BUREAU DE DÉPÔT: 5000 NAMUR-1 


LÈS RÈLIS NAMURWÈS 


ASSOCIATION SANS BUT LUCRATIF 


Cercle royal littéraire dialectal fondé a Namur en 1909 


SECRÉTARIAT: Rue Godart 31 — 5002 NAMUR — Tél. 081/73.34.28 


TRÉSORERIE: C.C.P. 000-0795697-06 — Tél. 081/73.25.41 
«Lès Rèlis Namurwès a.s.b.l. - Les Cahiers Wallons» 
Rue Montagne d'Hastedon 102 — 5002 NAMUR 


Cotisation annuelle: d'Honneur: 700 Frs; Protecteur: 600 Frs 
Ordinaire: 400 Frs; Etranger: 500 Frs (min.) 


SOMMAIRE 


Quinze bokèts po lès-èfants 


Emile BOTHY : Ariére-saison 

Jean de LATHUY : L'aronde èt lès p'tits mouchons 
(T) Joseph HOUZIAUX : Li liyon èt l' mouchète 
Henry MATTERNE : Li r'vindje do r'naud 
Anne-Marie FRANCOIS : P'tits mouchons 

Joseph BOUCHER : Lé danse dès tchauves-sorès 
Marie-Louise LEDRUT-CHOISEZ : No gros tchat gris 
Paul ROUSSELLE : Li p'tit Lèyon èmon lès Flaminds 
Philippe MAUDOUX : Grand-pére 

Josée SPINOSA-MATHOT : Èl papiyon èyèt l' ròse 
Lucien SOMME : Nosse Fagne 

Roger VIROUX : Nos-ôtes, en Bèljike 

Georges PUISSANT : Zorglub 

Marie-Louise LEDRUT-CHOISEZ : À scole 

Emile GILLIARD : Detis èt deüs 


Si les «Cahiers Wallons» te plaisent, cher lecteur, 
fais de ton meilleur ami un abonné. 


LES CAHIERS WALLONS 


Ariére-saison 


(Moustier) 


Octòbe a lèyi tchair sès pomes 

Èt compte sès djoûs à p'tits bokèts. 
Qui l' bon Diè cint côps li pârdone, 
Mais l'èsté a fait sès paquèts. 


Lès blankès rèléyes au matin 
Tèchenut dèl dintèle au suc fin, 
Èt l' déréne rose didins l' corti 
Si disbautche di n' sawè flori. 


Portant, po nos-èmacraler, 
L'autone djoûwe avou sès pinçaus, 
Lès-aubes do bwès sont jaspinés 
Jusqu'au pus p'tit dès balivaus. 


Lès bòlis sont djanes come di l'ôr 

Èt lès mélésses rodjes come li feu, 
Lès-érâbes sont bleuws su lès r'bòrds 
Èt lès tchin.nes rossias come dès leups. 


Dimwin, l' vint lès véré cocheüre 
Po-z-ésminci l' ciél di coletirs, 


Octôbe a pièrdu totes sès pomes 
Èt maügré tot, on li párdone. 


Emile BOTHY, R.N. 

L'aronde èt lès p'tits mouchons 
(La Fontaine I, 8) 


(Gembloux) 


Tèrchèdon qu'on sèmeûve li tchène, 
L'aronde dijeüve aus p'tits mouchons : 
< Choûtéz-m' : goci n'èst nin bon sène, 
C'è-st-avou ça qu'is vos-âront ! 
Mindjiz cès mwés grins-là bén vite, 
Pace qui mwins” qu'il è sôrtirè, 
Mwins' di pénsons, d' linèts, d' faubites, 
Èt d' cárdináls èst-ce qu'on pudrè ! » 

« Téje-tu, téje-tu, viye ragalète ! 

Qu'il ènn'aline lès p'tits mouchons. 
C'èst nén po ç' simince-là qu'on glète, 
Tè l' pous spèpi s'èle ti chone bon ! » 
Quand li tchéne cominceüve à crèche, 
Noste aronde su r'boute à prétchi : 

« T't-à l'eûre, èle sèrè boune à tèche, 
Mins il èst co timps d' l'arachi ! » 

« N'as” nén co fait, viye ragadelaude ? 
Qu'il ènn'aline lès p'tits mouchons. 
Nos-in.mans mia splossi lès pautes 

Èt nos n' choütans nén tès tchansons ! » 
Quand tote li tchène a sti sòyiye, 
L'aronde ric'mandetive aus-oûjas 

Di n' pus v'nu su l' campagne nètiye 
Pace qui lès tindeüs èstine là. 

Mins come is n' wèyenut nin aubète, 
Ni satchant, ni èsse, ni filé, 

Mins l' tchèrdon à blanke sitroupète, 
Lès p'tits mouchons ont sti daglés ! 
Viyès djins, di vosse longue siyince, 
Lès djon.nes ni tirenut pont d' profit. 
Tinoz por vos voste èspéryince : 

I faut ièsse pris po ièsse apris ! 


Jean de LATHUY, R.N. 


Li liyon èt l' mouchète 


(La Fontaine, II, 9) 
Celles (Dinant) 


« Vas-è, sés', mouche à mèrde, embêtante èt man.nète ! » 
Dijeüve-t-i on liyon à one fayéye mouchète. 
L'óte li réspond : « C'é-st-à mi qu' vos-auroz à fe ! 
Pinsoz quéquefiye qui v' m'aloz v'nu sbarè 
Pace qu'on vos dit li rwè dés bièsses ? 
Mi qu' n'a nin peû d'on boü 
Èt qu'èl mine oü c' qui dj vou, 
Dji v' mosturrai qui dj'ai dol tièsse ! » 
Là-d'ssus, aus-orèyes do liyon, 
VIIA l mouche qui chüle come on malton, 
Pus, tènawète, 
Li pique l'anète 
Èt vos l' fait si bin toûrmintè 
Qui nosse liyon s' mèt à bizè. 
I wigne, i chume, i rauye dès-ouy 
Come on r'naud qu'a manqué one pouye, 
Pus i bwérléye on cóp si fwárt 
Qu'on crwéreut bin óre li ton'wáre. 
Li mouche adon s' rénonde, 
L'inwiye à l' fèsse, li kèkiye au djèrèt, 
Va li moussi jusqu'au fin fond di s' nez. 
Li liyon mine l'arédje ét fait tron.nè tot l' monde, 
Si agne èt s' gréte à song 
Èt s' mèt tot-au coron. 
Di glwáre èt d' binaujeté, nosse mouchète tot foü d' lèye, 
Chále ét catoüne di tos costes 
Èt po fini s' va agritch'tè 
Didins one arantwèye. 
Li liyon nos-aprind qui, didins nos-in.nemis, 
Lès pus fèls di tortos sont mwints côps lès pus p'tits. 
Èt l' lègon do l' mouchète 
C'èst, qu' chapès do dandji, 
I n' faut qu'one aviréte 
Po nos-i fé r'moussi. 


(9) Joseph HOUZIAUX, R.N. 

Li r'vindje do r'naud 
(Sart-Bernard) 


- Qué trayin o bwès, audjoürdu ! Gn-a nin moyin d' dwármu ! di-st- 
i l' tasson. 

Èt is ritoûne, tot grigneüs, su s' payasse di fètchéres. Li disdu 
continuwe. 

— Taudje one miète ! 

I s'astampe bon-z-èt rwèd, potche à l' finièsse, li doûve d'one traque èt 
mèt s' tièsse foû. Lès marayes da l' marcote dansin.n' divant s'-t-uch. 
—Binde d'arnaujes ! Aloz djouwer pus lon. Dj'a faît l'nêt, mi ! D'alieûrs, 
vos duvriz ièsse è scole ! 

Li pus vîye dès bauchèles, li pus franke èt l' pus chinète ossi, If a 
rèspondu : 

— Mins, mossieû l' tasson, audjoürdu, nos t'nans fièsse ! 

— C'èst l' fiésse ? Quéne fièsse ? 

— Vos n' conichoz nin l' novèle ? Nos-avans on p'tit Prince ! 

- À ! mins adon, mès-èfants, ça candje tot ! 

Èt l' tasson a r'ssèrè s' finièsse djintimint. Por on còp, i s'aureut mètu à 
zoupler, télemint qu'il èsteut binauje. 

— On p'tit Prince ! On p'tit Prince ! dijeut-i, come dins one litaniye. 


Come d'èfèt, dè l' nét, madame Cièr aveut mètu au monde on bia p'tit 
valèt, Prince di tos lès bwès. Po l' momint, èle si r'pwaseut, mins li Rwè, 
si-t-ome, èsteut tot èfoufi. 


Aspoyi conte on tchin.ne, il aurgouweut s' sècrètaire, one sauvadje 
auwe, qui fieut s' possibe po scrire ci qu'on li d'djeut su lès-invitâcions. 
Gn-aveut d'djà on bia paquèt d'vant lèye su l' tauve. C'èsteut dès cârés 
bokèts di scaugne di bóle avou one pitite courone márquéye dissus. 


Lipwárteü d' mèssadjes, on spirou, ratindeut, deüs-ascauchiyes pus lon. 
Bin rate, li Rwè l'a atauchi po li dire : 

— Vos r'mètroz one invitâcion à chakin d' mès sudjèts. Ni fioz nin co l' 
wargnasse come vos'nn'avozl'avisance ; èt surtout, ni rovioz pèrson.ne. 
Li spirou s'a mètu en route. Ènn' a-t-i fait dès toûrs èt dès catoûrs po 
trover chaque trau, chaque cwète, chaque tèréye, chaque nid ! 

Tos costés, il èsteut bin r'ci ét quand on-z-aveut li l' mèssadje, on sórteut 


l' botèye èt on ramouyeut s' gosí à l' santé do p'tit Valèt. Tantia qui l' 
toûrnéye achèvéye, li spirou n' planteut pus. 


148 


C'è-st-insi qui li r'naud a passé po bastaud. Ï n'a pont ieû di scaugne avou 
one bèle courone. 

Justumint, i v'neut do rintrer d'one pormináde au d'truviès dès bwès. Tot 
sbaré do r'moüwe-mwin.nadje, il a d'mandé à on vwèzin s'i gn-aveut on 
maleür avaurlà. Chakin li r'waiteut d'one drole d'air. Po fini, on li a 
mostré one invitácion. Li r'naud n'anin moufté. Il a r'waiti dins s' bwèsse 
aus létes ét n'i a rin trové. Il a rintré è s' trau, claper l'uch èt djurer do si 
r'vindji. 

Di ç' timps-là, au mitan do bwés, astok d'on vi fau findu pa l' ton'wáre, 
lès mèskènes èt lès vaurlèts bèrdèlin.n' come di jusse èt d' raison. On 
p'titmaisse, on grand strwèt tot tchènu, lès fieut couru d'rif èt d'raf avou 
dès longüwés tauves èt dès tchiyéres. 


I faleut dès bancs po lès musucyins, i faleut r'nèti l' dagn po lès danseûs, 
i faleut dès blankès twales po mète l'amougnf èt lès bwèssons, i faleut... 
I n' saveut dire qui ça, ci vi drozin-là, mins i d'meureut bin rasta aspoyi 
su s' baston. 

Il èsteut timps : lès prumis-invités arivin.n' dédjà. 

Quéne fièsse, mès djins ! Bin drwèt, si bia mantia su sès spales, li Rwè 
dijeut saquants paroles amichtauves à tortos et i r'ciyeut lès cadaus èt 
lès fleürs po li p'tit Prince. 


Onedèlègacion dès fouyes présinteut one fine botèye di roséye di passe- 
rôse. Èles n'èstin.n' qui zèles quate : li cine dè l' tchaurnale, tote riwède 
dins s' cote à fins plis ; li cine do tchin.ne dins s' foürau d' vète sòye ; li 
cine do rodje fau avou one taye à p'titès ròyes ; ét l' déréne, li cine do còri, 
one miète pus minábe, mins bin própe dins s' cazawé di totes lès coleürs. 
Tot l' monde lès troveut bin djintiyes èt si bin èlèvéyes ! 


Li lapin apwârteut one bèle pougniye di trèfe à quate fouyes, dismètant 
qui l' live trin.neut on gros navia. Lès copiches èt lès moches d'api, 
arindjiyes one dri l'ôte come dès sódárs, ni donin.n' rin, mins èles si 
tchérdjin.n* do gárni l' drésse. Chakin aveut one saqwè : l'agasse, one 
pire tote rilüjante ; l'auwe, one plantche à scrire ; li faisan, one brèssiye 
di rárés plumes. Èt co d's-ótes. 

Véla su l' costé, à djoke su one pièce, li rontia, li mauvi, li grive èt l' 
colon-mansauriwaitin.n'li chèf d'orkèsse, on ritchau one miète règuèdé. 
Li cwárbau fieut s' mawe : on n' l'aveut nin v'lu po tchanter. 

Li Rwè a douviè l' bal avou s' cousène, li gate di chévreü. Po c'minci, 
one danse fwárt lédjére, avou brâmint dès mizaumènes. Li singlé a sti 
liriséye di tortos. Adon, gn-aieü on quadrile ; lès fayènes èt lès marcotes 

div'nin.n' fines sotes. Po fini, totes lès copes pèstèlin.n' dissus l' dagn. 
Dins on cwin, one agasse tapeut one divise avou one oulote. 


À l'intréye do bwès, lès tauves plèyin.n” dizos one acheléye di 
boubouneriyes. Vraimint, lès moches d'api èt lès copiches avin.n' 
displèyi leû boûse. Po dès pice-crosses come zèles, c'èsteut mirauke ! 
Gn-aveut dès caclindjes, dès rodjès-amandes su dès ronds tortias avou 
dèl laume, do mayis” rosti, dès scaugnes di gayes rimpliyes di salade di 
coucous, dès rindjiyes di botèyes : roséye di clér matin, seûve di sapin, 
crin.me di neûjes, èt qui sé-dj'... 

Li fièsse div'neut on daladje di tos lès diâles. On riyeut, on couyoneut 
li singlé ou l' cwárbau, rapórt à dès concours di biaté. Li spirou, on vrai 
sins nisse, mostreut sès dérins toûrs. On vi rat conteut dès fétindjes di 
s' djon.nésse èt dès pèzas di d'vant l' guére di quatòze. Lès rwèds gamins 
do vèchau atauchin.n” lès bauchèles do sodwârmant, lès purdin.n' pa l' 
mwin po s'aler cotwade èt s' cocheüre dissus l' dagn come s'is-aurin.n* 
avalé dèl trop tchòde caboléye. 

Tot d'on côp, gn-a onk qu'a criyi qu'il aveut fwin. Su on rin d' timps, tot 
l' monde a rabizé divant lès grandès tauves. 

Binamé bon Diè ! Chakin riwaiteut s' vwèzin, tot èwaré. 

Ca n'èsteut nin possibe ! Non ! 

In' dimeureut pus rin, rin, rin ! 

One copiche brèyeut su li spale d'one moche d'api : 

— Djè l' va touwer, criyeut-èle. 


Vos auroz sûremint adviné. 
Li r'naud s'aveut r'vindji... A s' mòde. 


L'afront n'a jamais sti rovi pa totes lès bièsses do bwès. Dispetiy adon, 
nosse voleûr vike fin mièrseti èt n' sòrtit pus à plin djoû. 


Henry MATTERNE, R.N. 


— tasson : blaireau — ritchau : geai 

— marcote : belette — mizaumènes (pl.) : allures maniérées 

— aurgouwer : rudoyer — fayène : fouine 

— fau = èsse = fayèmi : hètre — acheléye : litt. avalanche ; ici, grande 
— passe-rôse : muguet quantité 

— tchaurnale : charme — caclindje : myrtille 

— taye : blouse — amande : framboise 

— córi : noisetier - sins nisse : litt. sans rate ; se dit d'un enfant 
— cazawè : blouse lâche nerveux, qui ne tient pas en place 

— rontia : roitelet — vèchau : putois 

P'tits mouchons 


(Bois-de-Villers) 


P'tits mouchons da Grand-Papa, 
Gn-a longtimps qui v's-èstiz là. 
Audjoürdu, vos-ènn'aléz, 
Poqwè, don, v'lu rèvoler ? 


« Pogwè ? di-st-i l' vi mauvi. 

Fait bin trop fris" avaurci... 
Nos-èfants n' tchipèlenut pus... 
Sais” bin, twè, qui c' què l'a v'lu ? » 


Ayi, mauvi, djè l' saí bin : 

C'èst lès-omes èt let trayin, 

Tot ç' qu'is spaudenut su lès tchamps 
Èt qui vos fait lèver l' camp. 


< Ewoû sont-is nos bouchons ? 
Di-st-i cor on gros mouchon. 

Èt lès ayes di nosse djon.nèsse, 
Èwoù ç' qui nos fyin.n' li fièsse ? > 


Tot ga èva trop rademint. 

Ça m' fait mau ! Vos n' pinseríz nin ! 
Ca por mi, c'èst dés biatés 

Qu'i nos lès faureut aurder. 


« Mi..., di-st-èle li p'tite masindje, 
Dji m' va prinde one bone rivindje, 
Aler spiyi lès djárdins 

Èmon tos lès pèle-chochins ». 


Ca n' toüine pus fwárt su nosse tére 

Èt brámint n' sont pus paujêres. 

Min.me lés mouchons d' vosse timps, là... 
Ont bin candji, Grand-Papa ! 

Anne-Marie FRANCOIS, R.N. 


— pèle-chochins : individu maniéré 

Lë danse dès tchauves-sorés 


(Gérompont) 


Lès tchauves-sorés vont cominci 

Led p'tèt balèt d'zeûs lès nwéjis. 

Èles profètenèt dè l' clér dé lëne 

Po s'amin.ner en balèréne. 

On-z-è vwèt one, pwis deûs, pwis trwès 
Sòrtiyes dé l'ombe astok dè bwès 

Sé l'air d'one méséque qu'on advéne 
Télemint qu' sès notes sont-st-en soûrdëne. 
Mins ë faut crwêre quë l' maèstro 

Vént d'ataquer on-alégro 

Èt d'amin.ner d'on côp d' baguète 

One binde dë mamesèles à sokètes. 
Come lès p'tëts rats dë l'opèra 
Leûs-éles batenèt dès-entrëchats 

Èt toürnëquer dès cabriyoles 

Dins one cintin.ne dë farandoles : 

Dès grands-ècarts n'a tant qu'on vout, 
On plôye sès gngnos po s' dire bondjoii, 
On va èt v'në d'on cwén à l'ôte 

Sins s' comèler dins l' cofisse dès-ôtes... 


* 


À l' cwane dè bwès, lé lëne dëschind 

Èt satchi l' rédau tot doücemint. 

Come lès-ârtësses, pa-dri l' rodje twèle, 
Lès tchauves-sorés r'plòyenèt les vwèles, 


Joseph BOUCHER, R.N. 


No gros tchat gris 


(Nivelles) 


Dins 'l flacha d'ombe d'in vi sèyu, 

Ène djoûne tchiproule, toute infrouyéye, 
A roubliyi qu', doûlà, ‘ne sadju, 

In gros tchat gris fèzoût 's toûrnéye. 

Mins c' st-in powête, no gros tchat gris ! 
I va plouk'ner dès pwès d' conrète 
Pa-d'zous 'l sourbi tout grimyi d' nids, 
Yèt 'I bèle qui lòt li fét 'ne clignète. 


Dins 'l clér vèrkin d'in bia muguèt, 

I coud doûcemint 'ne péle dè roûséye ; 
I rit tout seû dins '| tchamp d' bleuwèts 
Tout s' racontant saquants pasquéyes. 


N'eüchiz ni peti, 'm pètite soris, 
C'è-st-in powéte, no gros tchat gris ! 


Marie-Louise LEDRUT-CHOISEZ, R.N, 


— pwès d' conrète : baie de sorbier 
— vèrkin : verre à liqueur sans pied 


Li p'tit Lèyon èmon lès Flaminds 


(Namur) 


L'òte djoû, li p'tit Lèyon a sti à on máriadje. 
C'èsteut l' frére di s' moman qui s' mèteut à mwin.nadje 
Do costé d' Guinguèlom', dins lès payis flaminds. 


Li lond'mwin, il a v'nu raconter à s' párin 

Comint c' qui ca a stí... « Gn-aveut rin à comprinde ! 
Tot l' monde causeut flamind... èt min.me li p'tite Flaminde 
Qu'èsteut à costé d' mi... Li cia qu'èst l' pus malin 
Didins tote li famile, c'èst Blaky, leû p'tit tchin. 

Li, i bawe è walon, èt sins fé one seüle faute, 

Tot jusse come nosse Boby, véci èmon nos-ôtes. 

Avou li, dj m'a bin plai... èt tot cu qu'i m'a dit, 

Vos p'loz ièsse sûr, párin, qui dj'a bin tot compris. » 


Paul ROUSSELLE, RN. 

Grand-pére 


(Mettet) 


« Ni causoz pus, Grand-pére, do bon viy timps passè. 
Nos-èstans scrans d'oyu tos vos fayés ramadjes. 

Li timps passè èst woute ; lès-ans l'ont mascaurdè. 

Nos conechans bin pâr coeûr lès-agrès d' vosse viladje, 

totes vos frawes di scolis èt dès cias qu' fyint leûs pauques. 
Bin sûr, g'astèt l' bon timps, vos l'avoz dit mwints côps. 

Nin pus adon qu'asteüre, gn-avèt pont d' fieüs d' miraukes. 
Vos paskéyes dés sódárs, lès faurè dire òte paut. 

Dins l' timps ? Ayi, dandj'reû, ç'astèt l' m&yeü d' vosse timps. 
Est-ce qui tot toürnét rond su dès rondès roulètes ? 

C'astèt quéquefiye di sqwére, mins vos n' divisoz nin 

dès mau-fiants, dès moudreûs, ni dés cias qu' fyint bèrwète. > 


* 


« Ni bréyoz nin, Grand-pére, ni vos disbautchoz nin. 
Dj'aí causé à maulvau ; dji vos-af fait dèl pwin.ne. 

Dji sé trop djon.ne, vèyoz, pou comprinde li viy timps. 
Dji v's-ôraî co voltiy ramadji vos ranguin.nes, 

lès fèrdin.nes do gorli èt do tuweü d' pourcias. 
Vos-avoz bone mémwère, ricontoz co lès quintes 

qui vos fyiz avou l's-ôtes quand vos-èstiz djon.nia. 

On p'lèt tchanter su l' rüwe ; on n' payèt pont d' patinte. 
Li cia qui tchante asteüre risquéye in mwès d' prijon. 
Grabouyoz cor in côp vos souvenances di djon.nèsse 
quand sovint, pou din.ner, vos n' mindjiz qu' dés curtons. 
C'astèt l' bon timps... Èn'don qu' vos-i vóríz co ièsse ! » 


Philippe MAUDOUX, R.N. 


— scran : fatigué 

— mascaurdè : assommer 

— agrès (pl.) : les agréments 
— frawe : frasque 

- mau-fiant : vilain 

- moudreû : chenapan 

- gorli : bourrelier 

- curton : lardon 


Èl papiyon èyèt l' ròse 


(Philippeville) 


Gn-a fôrt longtimps, 

Dins l' tout preumi djárdin du monde, 
In papiyon courtiseut 'ne ròse. 

Ele lia douvru s' coeûür. 

C'èst dèspu adon 

Què l' córsádje dès ròses 

Èst fait avou dès-ailes dè papiyons 
Mins... dès-ailes qui sinteneut bon. 


Josée SPINOSA-MATHOT, R.N. 


Nosse Fagne 


(Saint-Aubin) 


Pou l' cia qui nè l' veut nin volti 

Ci sèrè quét'fiye dès frèchaus, 

Dès ièbes sètchiyes, saquants bròlis, 
Ène pisinte qui n' mwin.nerè nule paut, 
In laid cwin pou l' fièsse dès-aragnes, 
Nosse Fagne. 


Póve mivét qui n' veut nin g' qu'èst bia : 
Li bone air qui coûrt è purète, 

Li p'tite fleûr qui ratind l' solia 

Pou sinte si bauje dissus s'-t-anète 

Èt causer avou l' tourbe qui s' bagne. 
Nosse Fagne ! 


Riwaitèz-l' di d' pus près, nosse bèle. 
Èlle a lès crèvaudes di l'ouvri 

Èt lès sorires di nos mam'zèles ; 

C'èst pou ca qu' nos l' vèyans volti. 
Ene tére qui tchante, ène tére qui agne 
Èt qui sèrè toudi «Nosse Fagne ». 


Lucien SOMME, R.N. 

on s'è caye èt on s'è fout 


l'solia ! 


nos vèyans 


l'solia, 


vèyans 


Nos 


Nos vèyans l'solia , min.me dins lès basses, quand i ploût! 


do fa - yé timps, 


volè deüs mile ans d'ga : 


tofer 


"l i fait grigneüs, 
E d'djeüve dèdjà, 


li 


1. On dit qu' 
2. Césàr 


to -di contints! 


n'èstans 
lès pus gafys,lès pus bias. 


pus brâves, 


vike d'amoür, 


. Mins nos, qui 
"Lès Bèljes,c'èst lès 


1 
2 


R.A.A. VIROUX ( li 22 d'fèvri 1994) 
Arindjemint da Mario-Isabelle Viroux-Geuz#ine 

Nos-ôtes, en Bèljike 


Réspleü :  Nos-ôtes, en Bèljike, 
On s'è caye èt on s'è fout ! 
Nos vèyans l' solia, 
Nos vèyans l' solia, 
Nos-ôtes, en Bèljike, 
On s'è caye èt on s'è fout ! 
Nos vèyans l' solia, 
Min.me dins lès basses, 
Quand i ploût ! 


Coplèt Ï : On dit qu' '1 í fait grigneüs, 
Tofêr do fayé timps, 
Mins nos qui vike d'amoûr, 
N'èstans todi contints ! 


Coplèt II : César li d'djeûve dèdjà, 
Volà deûs mile ans d' ça : 
« Lès Bèljes, c'èst lès pus brâves, 
Lès pus gaiys, lès pus bias ! » 
Roger VIROUX, R.N. (Au Bambwès, li 19 di fèvri 1994) 


— tofér : à rèpèticion 
— todi : sins lachi, sins-arèter 

Zorglub 


(Anhée) 


Ètur Moûse èt l' maujone, on grand pachi, ènawère on paradis po dès 
bèdots, a sti fautchi ; l'èstè èsteüve ô pus bia : li solia a ieû ratemint fait 
do sètchi lès-ièbes. I n' faleüve d'alieürs nin taurdji : lès preumis 
campeôs alin.n* arivè à Anyé. ye ! Quéne fièsse po lès djins do viladje 
do veûy disbalè tos lès canetias dès-automobiles, plantè dès pikèts, èt 
monté lès twèles ! Ô ! nin brámint, savoz, quéquefiye iüt' ou noûf, li 
preumi sèmedi. 

Aviè mil noûf cint cinquante, veüy dès djins vinus d' Charlèrwè ou d' 
Lidje po dwârmu quausu su l' tére dins on pachi qui sintefive bon l'foûr, 
c'èst, por on raupin, come vetiy dès sauvadjes ! Mins ça n'a wére frapyi 
: on a ieû rade fait do comprinde qui cès sauvadjes-la n'éstin.n* nin pus 
laids, ni pus méchants qui lès cias do viladje : is-avin.n' avou zèls dès 
bauchèles si nozéyes, si binin.méyes... 

Ayi, v'là asteüre do novia : qu'èle si lome Mártine, di Fárciénes, ou 
Arlette, di Fleüru, li viye èst candjiye. Li viye èst candjiye po tote li 
rüwe, po tot l' monde : li botique d'à costè èst tofér rimpli. Èt min.me, 
on dwèt fè l' file dissus nosse pavéye, en ratindant s' toti po p'lu i moussi, 
tins ! Là g' qui fait plaiji à m' pârin, qui tape one divise avou chakin ! 
Tos lès djon.nes si rachonenut asto dès bancs, ou po fè do l' grande 
balangwére, tote novèle. On djoüwe au volant dès-eûres ètires. Mi pa a 
rapwárté on laudje biliárd dins l' gáradje ; on fait dès concoûs, dès- 
équipes, ét on tchwèsit tofér lès min.mes po ièsse échone co pus 
longtimps... 

Li dimégne, li fanfare done on concért émon Deville, dissus on bia 
kiyosse tot flori. 

Comint v'loz, aprés ca, ni nin lés-aurdé dins vosse coeür, come dés- 
anéyes di fièsse ! Èt d'amistè ètur lès campetis èt nos-ôtes : come si 
vosse famile, d'on randon, grochicheüve d'one pècléye di djins. On 
con'cheüve bin Augusta, si frére ét l' famile, come tant d's-ótes. 
D'alieürs, Augusta s'a marié avou l' fi da Rachèl, à deüs maujones di d' 
ci. Véyoz come tot a sti candji. 

Mi, dj'ésteüve tofér dins one tinte ou l'óte, à r'waiti qui c' qu'ariveüve, 
ou bin à lavè l' salade dizos l' robinèt do camp avou Mártine, ou à s' 
calonè avou lès canadas qu' Aniye diveüve pèlè avou s' grande soti. Vos 
compurdoz qu'i faleüve lomè one saqui po fè rèspèctè l'orde, tinu lès- 
autorisácions, èt... couru aprés nos quand nos duv'nin.n' trop èrnaujes. 


C'a sti Françwès, qui nos-avans lomè Zorglub, come li laid mama qui 

nos vèyin.n' dins Spirou. Portant, Frangwès n'ésteüve nin méchant, 
savoz. Seülemint, dins nos-istwéres, i faleüve awè one saqui po nos fè 
awè ped, rin qu'en l' vèyant. Si feume, lèye, nos fieüve acouru dins s' 
tinte, po nos mostrè lès bèlès poupènes qu'èlle èmantchetive, avou dès 
bias blonds tch'fias, dès ròbes di dintèle, èt dès-ouy avou do nwár èt do 
bleuw tot-autoû, come totes lès djon.nès fèyes ènn'ont astetire. 

C'èst po tot ga qui l' dimègne, aviè chij ou sèt' eüres, li viye purdeüve 
on mwais gout quand l' camp s' wideüve di totes lès familes : on grand 
d'sseülemint qui d'tchindeüve èt one ignéye one miète trisse dins l'air. 
A braîre, di peti di n' pus jamais s' riveüy ! 

Rintrès, nos choütin.n^ Radio-Jeunesse èt La famille Duraton o gros 
posse di radio où ç' qui dj' lijeüve dés noms di d' fwárt lon. 

Ètur lès tintes, Zorglub-Françwès, quausu mièrseti, passeüve èt r'passè, 
prèt' à fé risète à tos lès-èfants qu'il aureüve rèscontrè. 


Georges PUISSANT, R.N. 


À scole 


(Nivelles) 


On a drouvu '| fèmièsse t't-au lârdje 

Yet Djan raguide dins | djoûne matin 
Viès 'l voye qui monte djusqu'au viládje 
Tout bèzinant dins lès tchamps d' lin. 

« Combi d' lites d'eûwe pou rimpli 'l tine ? » 
Démande-t-i 'l mésse aus garlopias. 

... Djan rève à ‘ne wèsse qui l'intoürpine 
Èt züne dins l'ombe d'in p'tit-aunia. 

« Djan, d'néz-m' vo l'con d' jéyografiye, 
Moustréz-m' pa yusqu'el Rhin s'in va ? » 
Mins... Djan n'intind qu' lès-arsouyeriyes 
Du p'tit richot d'lé 'l ví castia. 

Yèt t'à-n-in coüp... ès' live s'invole, 

El nwér táblau dèvit pachi, 

I n'a pus d' bancs, n'a pus nu scole... 

Ès' tièsse britiye come lès pouplis... 


Marie-Louise LEDRUT-CHOISEZ, R.N. 

Deûs èt deüs 
(Avou ‘ne clignète à Jacques Prévert) 
(Moustier) 


Deûs èt deûs po fé quate 
èt quate èt quate 

po fé iát'. 

Gn-a iüt', gn-a itt', 
di-st-i l' gros tchén bastaud 
d'à Caléyáüt' 

Èt l'éfant coûrt, 

l'éfant roviye li mésse 
quèl fét compter, 

i rauye lés meurs, 

i rauye lès-eûres, 

i rauye... 

I gn-a pupont di scole, 

i gn-a pus qu'à zoupler 
dins l'èsté. 

Mins l' mésse bouche avou s' régue 
su lés pupites : 

deüs et deüs ? 

Mins qu'il èst bièsse, 
todi, mon Diè ! 

Là d'djà quénze djoûs qu'i r'vént tofêr 
sul min.me quèauèsse : 
deûs èt deûs ? 

Èt lès baloûjes 

èt lès mouchons 

èt l' gros solia 

qui glète 

c'èst fêt po qui, 

c'èst fêt po qwè ? 
Pètans èvòye 

su nos bètchètes 
tèlmètant qu'i rataque : 
èt deûs èt deûs 

èt quate èt quate... 


Emile GILLIARD, R.N. 

LES CAHIERS WALLONS 


Tchin d' tchèrète 


(Sart-Bernard) 


L'ome, c'èsteut l' Bafin, po tot l' monde, èt s' tchin, tot-en rèspectant l' 
batème, i s' lomeut Camile ! Drole di nom por on tchin, mins c'èsteut 
come ça ! 

Quand on-z-è vèyeut onk, l'òte n'èsteut nin lon, pace qu'is-èstin.n' todi 
èchone. 

Li Bafin p'leut awè aviè quarante ans, quét'fiye di pus. Por mi qu'èsteut 
co on raupin, c'èsteut on vi ome. 

Il aveut one rossète baube tote ècomèléye qui bèròleut d' sès rodjès 
massales. Sès grands tch'vias brikin.n' fot done calote di bateli. Su l' 
pène, il aveut mètu one pitite cocâde rodje, djane èt nwâre, come su l' 
kèpi dochampète. Gn-aveut l' fine parèye su lès paquèts d' cigarètes, dès 
«Boules nationales», qui dj'aleus gwére èmon l' grosse Trûte po nosse 
pa. Sès deûs grands-ouy coleûr di fleürs d'alumwáre èstin.n' rèwèyis 
come lès cias d'on-ârsouye. 

Ilaveut co on laudje mokwè d' potche, rodje avou dès nwârs pwès come 
lès mineûrs, loyi autoû di s' có. I bagneut dins on bleû saurot què li 
d'tchindeut jusqu'à sès gngnos. Pont d' cingue, mins one grosse cwade 
di machine trèssiye come on loyin d' viaèt dès solides solés d'dièleû qui 
gricyin.n' su lès tièsses di cayaus. I t'neutès' drwète mwin on bordon 
d'nwarcòriqu'i lèveuttos lès deüs pas, come lès monseûs avou leti cane. 
On-z-ènn' aureut ieû peti, èt portant... 

Èt l' Camile, li ? 

C'èsteut on bia gros tchin d' coû, rossia come si maisse, mins avou dès 
blankès pates. Il aveut on p'tit burton d' kèwe èt dès grands pwèls qui 
cavolin.n' à chake passe di vint. One fwate bièsse èt paujére, dijeut-on ; 
deûs grands-ouys ossi, su l' vèt", mins on grognon, twè ! Dj'a l'idéye qui 
s'il aureut ieû clawé one saqui, lès-ouchas aurin.n' crochi. 

Camile aveut sti atèlé tot djon.ne à one pitite tchèrète qui l' Bafin aveut 
tchaurloté avou tot g' qu'il aveut trové ; deüs roüwes di vwèture d'èfant 
èmantchiyes su one caisse, one viye caisse à pomes, por mi ; one fayéye 
sèlète avou detis bloukes po-z-i mète lès gréyes tamons, one dossére 
atatchiye à dès moflètes èt à one laudje cingue di cûr po sièrvu d' goria, 
èt volà l'atèléye. 

Ci djod-la, is 'nn' alin.n* à l'éwe à l' fontin.ne, su l' vóye dès plopes. Djè 
l's-a racsf à l' cwane dè l' cimintiére. Gn-aveut one grosse djusse à lacia, 
tote cabouyiye, coütchiye dins l' tchèrète, èt one grande loce. Dj'a bin 
dit «Bondjoü», come nosse man m' l'a todi bin r'comandé. 

Li Bafin a criyi «Bondjoû, m' fi» èt lèver deûs dwègts èt s' baston à 
wôteû di s' calote. Camile a bawyièt fé aler s' burton d' kèwe. Zèls ossi, 
is d'djin.n* bin bondjoû. 

On-óte côp, dj'a sti tot saisi d' lès veüy dins on pachi dè l' Doyére. Gn- 
aveut brámint dès frimoüjes. Li Bafin aveut cópé dès grandès coches di 
spènes èt-z-è fé on fwès qu'il aveut loyi avou one aurt. Il i aveut atèlé 
one cwade d'aviè deüs métes èt l' fé passer dins l'ania di s' dossére. Il a 
c'minci à satchi l' fwès èt staurer lès frimoüjes. Camile s'aveut stindu 
ésconte dé l' fontin.ne et r'waiti l' Bafin. Noste ome a fait on-aler-r'toür 
à dès-ascauchiyes. Quand il a rarivé à l' copéte do pachi, il a criyi : 
— À t' toür, Camile ! 

È bin, vos n' mi créroz nin, mins mi dj' l'a vèyu. Li tchin a bawyi on côp 
èt avorer d'on lan. Li Bafin lf a loyil' cwade à l' cingue, ét évóye li tchin ! 
Bafin, li, s'a lèyi clouper à l' tére èt ratinde. 

Dj'a racouru è l' maujone ét raconter l'afaire à nosse pa. Ca n' l'a nin 
sbaré. 

— Vos n'avoz co rin véyu, ê, m' fi ! Savoz bin qu'à doze eûres, is 
mougnenut èchone, à l' tauve, onk d'on costé èt l'óte di l'òte. Li tchin a 
s' potéye et l'ome li sene ! 

Quand l' Bafin faît s' prandjére dins s' fautule, Camile si coütche à sès 
pids su one viye couverte et i soketéye. I ronfèlenut tos lès deüs au pus 
fwart. 

Èt à l' chije, c'èst co l' min.me. 

Is s' mètenut o culot, astok dè l' sitive qui brouye fèl. Pont d' lumiére, 
jusse one pitite lumerote pa l' trau qu'on grabouye li feu, qui vint 
djouwer su lès tilias. 

Bafin d'vise avou Camile. I li raconte totes sôtes d'afaires : sès maus, sès 
pwin.nes, sès sovenances, come à one djint. 

Li tchin fait ossis'tièsse èt grûler tot doücemint. A momints, i s'astampe 
èt v'nu èrer s' grognon su lès gngnos da Bafin èt li lètchi sès mwins totes 
crèvaudéyes. Vos diriz qu'i comprind èt sayi dè l' rapaujeter. 

Ï m' l'a dit on côp, l' Bafin. 

— Mi tchin, c'èst tote mi famile ! 

Dj'a pièrdu mès parints qui dj n'aveus pont d'ans. Pont d' frére ni d' soi. 
Pèrson.ne ! Siya, saquants-ètranjérs qu'ont sti bin binaujes do ièsse 
quites di mi. Dj ènn' a vèyu, sés”, dins m' póve vikairiye. 

Gn-a jamais nuk qui s'a tracassé por mi ! 

Pèrson.ne qu'a mètu s' mwin su mi spale po m'ècoradji quand dj' n'è 
p'leus pus. 

Pérson.ne qui m'a pris pa l' mwin ét m' codüre one miète ou fé on bokèt 
d' vòye avou mi po m' mostrer. 

Pèrson.ne qui m'a vèyu volti, 

Camile, li, i n' dit rin, mins i vaut mia qu' brámint dès djins ! Il è-st- 
amichtauve, sins rastèna, sins s' dimander s'i gn-a one sagwè à r'cheüre. 
C'è-st-one bièsse, mins por mi, c'èst m' compagniye, mi tch'vau d' 
cwardia, mi frére ! 

Èt qu' tot l' rèsse vaye au diâle ! 


Henry MATTERNE, R.N. 


— fleür d'alumwáre : centaurée bleuet. 

—diéleü : ouvrier de fosse à terre plastique, appelé aussi mineür, par opposition à ouyed, 
ouvrier de mine de charbon. 

— gréy : mince. 


Dji v'leu 
(Bois-de-Villers) 


Dji v'leu scrire one tchanson 
Qu'aureut pwárté vosse nom, 
Aler mèchener lès mots 
Au-d-dilong dès richots, 

Dji v'leu scrire one tchanson. 
Dji v'leu trover lès mots 
Qu'aurin.n' flori por vos 
Avou l'ariére-saison 

Au r'cwè, dri lès bouchons, 
Dji v'leu trover lès mots. 


Dji v'leu coude saquants mots 
Qu'aurin.n' discl6 por nos, 
Atauchi lès nûtons, 

Pèter on rigodon, 

Dji v'leu coude saquants mots. 
Dji v'leu tchanter po d' bon, 
Griper tos lès scayons, 

Dji v'leu trover lès mots 
Qu'aurin.n' flori por nos, 

Dji v'leu scrire one tchanson 


Anne-Marie FRANCOIS, R.N. 

On mièle a rí 
(Moustier) 


Timpe au matin, on mièle a ri, 

Ri, mais tant rí dins nos djardins 
Qui tot riyeüve tot-autoû d' li 
Jusqu'au pus grigneûs dès sapins. 
Timpe au matin, dins on grand cri, 
On mièle èst mwârt dins nosse djárdin 
Et tot d'on cóp, pus rin n'a rí 

Sauf on nwár tchèt d'zos lès sapins. 
Tote li matinéye, do pomi 

Il a goté dés lármes di fleürs 

Autoû do mièle qu'aveüve tant rí 
Di vóy disclore li prumére eüre. 
Come li miele, dji vóreüve bin rire, 
Awè lès-oûys rimplis d' bouneür 
Quand dji monterè jusqu'à Sint Pire 
On gaiy matin aus finès-etires. 
Émile BOTHY, R.N. 


(Liernu) 

Vos choûter 

Malauji d'choûter 
l' vint d' chwache 
qui vos fét tron.ner 


Malauji 
Quitefiye pace qui m' bije di Tossint 
chufèle co pus fwärt 
dins mès-orèyes 
Malauji d' vos choûter 
Adon 
quitefiye 
vos choûter avou mès mwins 
mès paujérès mwins 
po rapauji l' vint 


Joseph DEWEZ, R.N. 


Djan, èl varlèt du Bastârd 


(Nivelles) 


Au boûrd d'èl nüt' d'uviér, sins rlache, èl pieufe latoût, 
Yet dins | cinse du Bastârd, on potchoüt dins lès broûs. 


On-intind lès turbines qui tchantont dins 'Ï létriye ; 
Au staule dèl cinse du tiène, toutes lès vatches sont stièrniyes, 
Elle ont leû strin, leüs pules, leti fouradje, leû tourtia ; 
I n'èst ni co cik' eüres èyèt | nût' èst d'djà là. 
Su 'I crèsse du vint, 
dins 'l pieufe qui late, 
El coûr d'èl cinse n'èst pus qu'ène flate. 
Lès pouyes sont toutes à pièrce, sèrant leûs p'tits-is ronds 
Yèt pa-d'zous leûs pènas, bi râde, èles s'indoürmont 
Dins let ran, lès pourchas qu'ont ieu leti cabouléye, 
Raboukyis dins-n-in cwin, grougnont avant '| nûtéye. 
Èl pieufe n'èst qu'in ridau, 
El cinsi yèt ‘1 varlèt pèfiont dins lès flaches d'iau. 
El sauvádje vint abaye, 
I margougne lès sapins ; il arigne toutes lès-ayes. 


* 


Chîs-eûres. 
Èl cinseréye du Bastârd arète tout dwèt d'ranchener, 
El cokmár tchante su 'l feu, èl varlèt vit d' souper. 
«Asteûre, à rvwér, cinsi, di cwè qu' d'ai fét 'm djoûrnéye, 
Lès rèstèlis sont plins, lès bièsses sont rassonréyes.» 
Au boûrd d'èl nût, 

dins 'l vint qui brét, 
El varlèt sondje èyèt 'l pieufe tchét. 
On n' sèt li d'ner poun d'ádje. Coûrt-i su sés swèssante ? 
Tant d' djoüs d'ène fayéye viye, dés-eüres pacoüp fin p'santes ! 
Il èst là dins ‘1 cüjine, banóle èt dèsbârdé, 
Ès' visádje èst rouslant come pun meár à l'èsté, 
Ene flitche rafigoté come lès rin.nètes su 'l drèsse. 
Ï d'meure là d 'éstampé ; sondjaud, i bache ès' tièsse. 

Èl grand vint skète sès-ongues su lès murs, su les twèts, 
I tchawe, i grinche, i gnawe, i flaye... i n'a pus d' vwès. 
Yt "| pieufe qui brét su lès fèmièsses 
Fét dés rèmoûs dins 's pouve viye tièsse. 
I ravise, sins ri vir, èl lampe, èl pot d' cafeu ; 
Il èst miérseá dins ‘1 viye ; èyèt 'I culot d'in feu, 
Ene feume eyèt ‘ne méso, l'èfant qui dit d's-ablayes, 
C'est | doûs rcwé fét pou l's-autes, èyèt 's coeür ès' dèsplaye. 
Su ' 1 boürd d' èl nòt 
èl vint djumit, 
El vi várlet va s'aprèsti. 
On n' don'roût ni ‘ne mastoke pou ' s grije marone crapéye, 
Sès solés sont plins d ' broüs, ès' tchémise mau rlavéye ; 
Il è-st-achîd d' lé ‘1 tabe ;... sès deüs mwins su 's-n-èscoû, 
Stindüwes èyèt pitieüses, párlont pour li tout doûs. 
Au boûrd d'èl nüt' 
dins '| pieufe qui tchét, 
El vint soumádje, èl carau brét. 
Sès mwins n'ont travayi qu'èl boune, crasse tére qui vike 
Dès-ièrbes, dés bièsses, dés pautes èyèt "1 tchèrdon qui pique. 
Dins 'l longue nût' qui s'astárdje, èl vint flaye, i djerit, 
I flaye su lès mésos... i mambourne lès tchéris... 
El gayi criye, i s' dèscoubate, 
El fèrnièsse brét, yèt '| vint l' bouriate. 


* 


Ès pèsant pas résone su lès rüwes à cayaus 
Èy' i s'in va dins ‘1 vile qui l' ratind tout lauvau ; 
Il infonce ès' casquète dins ‘1 foncha d'ès-n-anète, 
Il-a co dès fèstus pindus à sès lacètes, 
Au boûrd d'èl nût' d'uviér, 
èl pieufe n'èst pus qu' dès plis, 
Èlle a percé tout-oute ès' casaque rassarci. 
I va dwèt, sins cachi, d'zous ‘1 pieufe, ployant lès rins, 
Viès 'l brouyant cabaret èy' i tind d'djà sès mwins... 
Avè 's bèsace à spale, i va s'achir dins ‘1 fond 
Yèt i d'meure sins ri dire, tout rsuwant l'iau d'ès' front. 


El vint rdoubèle, 
ès' vwès s'èskète, 

I naye su | voye, i skeût 'l coulète. 
On li sièrt in grand vêre, in grand, grand, tout grand vére 
Yusqu'i rèvera d' trouver tout g' qui li manque su têre. 
I poûrte, coléye à 's pia, èl dèsbine d'ièsse miérseü, 
I n'a poun d' coumarâde pou dire sès jwès, sès pels. 
Dèlé 'l boun feu qui tchante, 

èl casaque èrsètchit. 
El vi vârlèt s' rapéje, dins 's cwin, i s'acwatit. 


* 


Yèt quand-i rmonte èl tiène, èl biêre imbrouye ès' tièsse, 
Pa-d'vant li, | rûwe zonzèsse, 1 li chène què c'est 'I fièsse. 
Èl voye èst trop pau lârdje èyèt dins 'l pieufe qui rmouye, 
I fét 's portrét su ‘1 tiène, fin stauré dins 'l bèrdouye. 
Dins | pieufe d'uviér qui rlate, 
dins 'l mèchant vint qui rit, 

Qui üle èyèt farfouye tout-alintoûr dè li, 
Dins '| crasse bérdouye qui crape, i rève à in grand vére 
Qui chame, qui chame, qui chame... èy' í blèfe sins 'l savwér... 
— In grand sourire eüreüs spanit 's pètit bouc gris — 
Yèt, stindu dins 'l bérdouye, doücemint vit d' s'indoürmi. 
Au botird d'èl nût' d'uviér, 

dins '| mèchante pieufe qui rmouye, 
Su 'l crèsse du mauvés vint, èl djoûne piquète bèrzouye. 


Marie-Louise LEDRUT-CHOISEZ, R.N. 


— later : pleuvoir à verse 
— pèfyi : patauger 

— margougni : malmener 
—arigni ; agacer 

— banôle : embarrassé 

— dèsbârdé : dérouté 

— ène flitche : un peu 

— rafigoté : ratatiné 

— djèri : geindre 

— ès" dèsplayi : se couvrir de plaies 
— foncha : creux (subst.) 
— nayl : se hâter 

— bèrzouyi : bavarder 

Èl bwèsse à splingues 


(Philippeville) 


Ene vikaîriye d'ome, c'èst faît d'bran.mint dès sagwès d' toutes lès sôtes. 
Dès p'tits èt dès grands boneûrs, dès p'tites èt dès grandès pwènes, dès 
brèyadjes, dès tchansons. On rève, on soumadje èy inte lès côps, on 
boute pou amantchi l' chaule qui nos mwin.nera dèscrotchi l' leune. Ey 
on ratind d' mori en vikant d'éspwár. 


Mins tout coula, ca fait dès djoûs, dès nüts, dès-ans à l' queuwe iun d" 
l'óte ; dès djoüs qui sé r'cheuneneut come dés djèrmèles et qui, poürtant, 
n' sont jamais lés min.mes. 

El víye, c'è-st-in moussemint qu'on nos-a d'né. Mins... on candje avou 
I' timps. Adon, g' moussemint-là, nos l' faut toufér érméte à no m'sáüre, 
Çu qui r'vint à dire qué no binaujeté à viker, nos l' faut tèchi ‘ne miyète 
tous lès djoüs. Seülemint, nos- astons souvint dès mwais-ouvris, avou 
dès pates dè pausse. Nos sèmons lès splingues èt nos-ablok'nons d' 
trèviès lès cotes èt lès casaques dè nos sintimints. On s' dèstchicote... on 
n' sait nin d'djà pougwè. ÈI pus souvint, c'èst poù dès rins : pace qu'on- 
èst mau toûrnè, qu'on-a 'ne pètite pèpiye, què l' timps èst grigneüs... dès 
bièstriyes, qwe ! 

S'on saureut come ça pout fé mau, tous lès p'tits côps d'èsplingue ! Si 
on m'surereut tout g' què ga dèstrût ! Si on compèdreut come ga nos- 
òrtiye, lès dûrs mots qu'on n' mèrite nin ! 

Quand on-a 'ne sagwè à r'protchi à 'ne saqui, pouqwè né l' nin dire tout 
simplèmint, sins-awè l'air dè v'li agni ? S'on s' mwaijit, ga fait l'èfèt 
contraire. Lès timides sont tout pièrdus. Is n' savenut pus su qué pid 
danser. Is sont maleurefis sins rin dire. Mins is vos vèyeneut èvi. Èt vos 
pièrdèz leü-n-éstime !  Lès-ôtes, zias, qui n'ont nin pei, is vos 
ratrapeneut à l' preumére ocâsion. C'èst come çoulà qu' lès guêres 
cominceneut ! 


On pout dire toutes lès vérités qu'on vout, à ‘ne saqui. Oyi... si on lès dit 
djintimint, sins s'toGrminter, avou l' sourire. Ça arindje souvint bran.mint 
d's-afaires ! On-èst sbarè du résultat. El djintiyèsse èt lés-acouradjemints, 
ga fait dès mirakes. Dji coneu on maisse di scole, quand i coridjeut in 
d'vwár, icominceut toudi pa mète en roudje èy en grand, tout g' qu'èsteut 
bin. Pa-d'zous, en p'tit, i d'djeut ç' qu'i n'aleut nin. I n' dèscouradjeut 
jamais nulu. Il a fait bran.mint dès bons-èlèves èy on l' vèyeut voltiy 
tèrtous, 


Faut toudi waîti come on cause ; surtout avou sès djins. Au d' pus ç' qu'on 
vike à costè iun d' l'òte, au d' pus qu' lès p'tits côps d'èsplingue vos 
crèvaudeneut. À l' longue, ça tuwe lès sintimints, ça stron.ne l'amoûr. 
Nos travayons fèl pou nos payi dès bèlès tchèrètes qui nos mwin.neneut 
fé l' toür du monde... sins sondji aus-èsplingues qué nos spayaurdons. 
Èy in djoû, on sè r'trouve au fossè, lès pneûs driblès d' kèmaches. 


Èl boneár, c'èst tène. On l' trawe aujiyemint à côps d'ésplingue. Adon, 
c'èst no coeür qui s' dèsgonfèle... èt qui s' laiche mori pace qu'il a pièrdu 
l' gout d' viker ! 


Josée SPINOSA-MATHOT, R.N. 


Fuchoz bon 


(Mettet) 


Fuchoz bon come do pwin qu'èst séwe. 
On n' saurèt ièsse gaiy sins ièsse bon. 
Si ène saqui vos fait bate l'éwe, 

vos n'auroz nin mau vos raisons. 

Ni rindoz jamaís grète pou grète. 
Seüchoz ravaler vosse ratchon. 

Ni r'waitoz nin à ène rawète 

quand vos-ostèyoz in soçon. 

Sayoz di n' pont fé d' pwin.ne aus-ôtes. 
Ni manquoz nin d' vos-aplaidji. 

Qui ga n' fuche jamais d' vosse difaute 
si l' rascrauwè n' sét s' rapaupyi. 
Fuchoz do bwès qu'on fait lès flites 
ou do cia qu'on fait lès violons. 

C" n'ést nin quand-quand mins c'èst tot d' chüte 
qu'i vos faut fé ène saqwé d' bon. 


Philippe MAUDOUX, R.N. 
— awé mau sès raîsons : se repentir 
- s'aplaidji : se proposer pour faire plaisir 


— nin quand-quand : pas «quand-quand», dit-on à qui voudrait différer l'exécution d'un 
ordre par la question : quand ? 

Li tchin.ne * 


(Fosses) 


C'è-st-on boni d' tèrin, stitchi au d'bout do monde, 
Rèturé pa l' grande basse, batu pa tos lès vints, 
Disseulé come on coeûr di dâné mau-mi-r'vint, 

Èt rin à piède di vüwe, nin min.me one/plume d'aronde. 


Après trinte ans d' façon, po qui ç' têre-là fuche ronde, 
Lès wagues l'ont ènéwé au c'mincemint dès-Avints ; 
A pwin.ne li d'zeûs r'ssètchi, come ga arive sovint, 

Il a crèchu on-aube, nin co sur one sègonde. 


C'èst g' qu'on-z-a raconté, on-z-a criyi mirauke ; 
On-z-a min.me dit qu' c'ésteüve li ravikadje di Pauques ; 
Ca, a paurti d'adon, il a v'nu tot-on bwès. 


Maugré qu' l-a deûs mile ans, on vèt co l' place d'on tchin.ne, 
Èt t't-autoü dès tchin.nias qu'ont l'air di ièsse dès crwès ; 
Mins leti tièsse èst vikante come li seüwe dins leüs win.nes. 


Désiré PREUD'HOMME. 


“Extrait de Avau lès vòyes (1994). Ce recueil et les trois autres du méme auteur, parus 
récemment, Por one miète di lumiére (1994), Sovenance do solia d'adon (1993), Môre 
li guére ! (1992) sont disponibles au secrétariat des Cahiers wallons. 

Bèrtrand èt raton 


(La Fontaine IX, 14) 


(Gembloux) 


On blanc iviêr... dè l' matinéye. 
Pèrsonadjes : on séndje èt on tchèt. 
Is wétenut cüre, dins l' tchiminéye, 
Dès castagnes dissus on feu d' bwès. 


Li tchèt lès va qué avou s' pougn 

Èt l' maurticot lès scrote a fait. 

«C'èst mi qu'a l' sogne èt twè qui mougne, 
Di-st-i l' tchèt. Est-ce insi qu'on fait ?» 


«Oyi, di-st-1. N' pièd nén coradje ! 
Tè l' wès seülemint asteüre, mi fi ? 
One paurt dès djins fèyenut l'ovradje 
Èt c'èst l'òte paurt qu'ènn'a l' profit. 


Sèrot-ç' por li qui l' bod tchérwéye, 
Por li qui l' tchivau satche li tchaur, 
Por li qui l' vaurlèt fait lès mwéyes, 
Por li qui l' papa gangne lès caurs ? 


Por lèye qui l' mouche à mièl fait l' laume, 
Por lèye qui l'aronde bâtit s' nid ? 

Èst-c' por lèye qu'one ayide rispaume, 
Èst-g' por lèye qui l' fleür sipanit ? 


Dji t' dóreüve co cint mile ègzimpes, 
Mins c'è-st-assez, in, vi Ron-Ron ! 
Dji vou aler fé chlape tot timpe : 
Done-mi co rademint on maron !» 


Jean de LATHUY, R.N. 


- castagne : châtaigne 
- ayide = büwerèsse : lavandière 
— fé chlape : dormir 

Kutwárdüyes imaudjes du djins * 
(Transinne) 


l. Wéta wêta Zanzan Tchinis’, 
Qui tchüle come in Dé Profoundis’, 
Qu'è grand sougne quu l' diále né l'apice 
Qu'il è djèré 
Duvant l' curé. 


2. Wêtâ wèta Fanie Bèrta, 
Onteüse come lu Mèya Coulpa. 
S' galant li dit : Cè qu' c'èst pou ça 
D'awèr la Hé 
Pou s' kubètcher ! 


3. Wèta wêta Mènir Lwasau, 
Cháür du c' qu'i dit come du Crédó. 
Sès bwèssèles alvéyes come i faut 
Nu duvrint nin 
Rire dès p'tites djins. 


4. Wêtâ wêta Torine Tartèle, 
Fine lède come lu péché mortèl. 
Biyèl li dit : Sés” bin, bèbèle ? 
Wète d'aler pou 
R'cüre a Boufiou. 


5. Wétà wéta Noré Poutou, 
Qui dit toudi dmèn'a tout. 
Mélie li dit : Pou v'nu su m' chou, 
V' foutrez ène danse 
A l' grosse Ortanse. 


6. Wêtâ wéta Tchantchès Pondrome, 
Fiér èt franc come lu Té Déyom'. 
Sa crapaude dit : Ratind, hê, m'n-ome 
Nomé mayeáür 
T'agritcherè m' keür. 

7, Wétà wêta Silvin Tchèdòr, 
Pon.neüs come lu Con fitéyór 
— Macrâle li è tapé in sórt — 
Route à bachète 
R'wéte sès bètchètes. 


8. Wétà wêta Ziré Tobus' 
Qui bèrdèle come én-órémus'. 
Titine dit quu s' tchét è dès puces. 
Qu'i l' foute à l' uch 
Pou qu'i 'nn' ôye puch. 


Louline Vôye, alias Lucien MAHIN. 


+ Notes de l'auteur 
l. Ce texte exploite les expressions latines de la liturgie classique, lesquelles étaient 
passées dans le wallon courant pour croquer des personnages purement imaginaires, 
mais représentant des types humains communs. 
2. - Kutwárdüyes imaudjes : caricatures 
—Zanzan : diminutif de Zande, Alexandre 
— Bwèssèles : filles 
- Târtèle : sobriquet suggérant une personne bavarde come une crécelle 
- Biyel : Gabriel 
— Tchèdôr : Théodore 


Lè vièye armwâre 
(Oignies) 


Lè vièye armwáre qui sérveut dins l' timps à m' grand-pére 
Èt qu' d'af counu tout djon.ne à l' maujan d' mès parints, 
M'è r'vènûwe d' astchèyance, quand an-è fwait lès paurts. 
À ç' viè meübe-là, bén sûr, dè n' m'i atindeus wére. 

Mais boune èt sinte buchète, què d'ai sti bén cantint, 

Ca pou l'awè asteûre, ilè faureut dès caurs... 


C'è-st-ène pètite armwáre dè viè tchène toute uséye. 

Èle rèlut télemint qu'an s' wèt d'dins come dins ène glace. 

Ele sérveut à m' grand-pére qu'i mèteut sès-afaires 

Quand il asteut jendárme, èv'la d'djà dès-anéyes ! 

An-è mârqué lè date, au fér roudje. C'è-st-in face 

Dè l' preumiére plantche dè l'uch, t't-au dèlang d'éne chárniére. 


Mil wit cint quarante-chij ! D'abôrd cint cénquante ans ! 

Èt dè r'wè mè grand-pére à l' casérne, dèdins s' tchambe, 
Arindji sès-afaires,a l' rintréye d'in candji ! 

Pace què d' mè r'wè à s' place, rastaurdji dè cint-ans, 

Quand d' rintreus à l' casérne èt qu' d'ariveus dins m' tchambe, 
Aveu l' coeür anoyetis, dè sandjeus à m' payis. 


En-apèrdant més lecans dè r'sandjeus à m' viladje. 
Su lès cártes militaires, dè r'vèyeus sès pi-sintes, 
Sès ruwèles èt sés bos èt pis toute mé djon.nèsse. 

En r'sandjant à m' grand-pére dè rètrouve sè vicádje. 
Sè portrait qu' d'ai r'trouvé au guèrni mè fwait r'sinte 
In p'tit-air dè famiye, asteüre aveu m' blanke tièsse. 


Gérard BAUDREZ, R.N. 


One ou deás p'titès saqwès * 


(Waulsort) 


Lès nütons ènn' avint yeû leti sô do rinde pwin.ne, dimègne èt tot, po do 
pwève èt do sé ; dès cints èt dés cints-ans au lon, lès covés cinsis l'ziavint 
fé soyi leû foüre ; lès tchèrons lès-atèlint sins balziner, po spaurgni leûs 
tch'vaus ; lès boûwerèsses tapint a l'intréye di leüs grotes dès moncias 
d' disgostantès lokes a r'nètyi, a rispaumer, a rakeüze. Èt co r'cüre dès 


lawes èt dès fions quand ça n'èsteut nin fèt a leü-z-idéye! 


Sins compter lès côpeûs d' boüsse qui s' sièrvint d' zèls — lès-inocints ! 
— po scroter l'ôr dès martchands, lès sint-crèspins dès mènirs. Èt quand 
one saqui s' fieut pici, c'èsteut co mwints còps zèls qu'on tapeutèl' 

gayole ! In'avintnin pinsé amau, portant : on l'zi d'mandeut on sièrvice, 
i l' fyint sins tüzer pus lon. Yèsse sèrviauve, c'èsteut leû mèsti, led 
d'vwér, leû planète. 


Mins po fini, il avint pô dèl fwace di leüs brès, di led syince èt d' led 
macraleriye po-z-av'nu a coron d' tot çu qu'on l'zi d'mandeut. 


Èt vola qu'au d'bout d'on tins, on tins qu'i faureut, po l' cárculer, one 
munute rimpliye di tot l' sauvlon dès bwárds di totes lès-èwes do monde, 
il énn' ont yeû j'qu'al pupe. 


Lés nûtons do payis ont raploû tortos a one place qui dj' coneu bin, au 
fin mitan d' l'Ardène. Véla, il ont d'vizé èchone èt il ont décidé d'ènn' 
aler. 


Au Congo. 
Il ont ramoncelé leûs clicotias ét, al nét, sins pont fé d' brüt, hay èvôye ! 


Quand lès djins s'ont dispièrté, au matin, il ont ataké, come 
d'acostumance, a fé leüs plans po l' djoürnéye : 


— I faut r'tayi lès hayes ét rauyi lès canadas, dji m' va aler vèy lès nütons. 
— Li bagadje n'a pus stí fét dispü trwès samwin.nes, dji mé l' va pwarter 
aus nûtons. 

— Pa, gn-a l' tchin.ne di m' vèlo qu'est skètéye ! 

— Dinez-mè l', dji passe djustumint pa d'vant l' trò daus nütons. 

— Purdoz l' posse, tins qu' vos-i èstoz ! I n' va pus. Èt dijoz l'zi do s' 
dispétchi, dji n' vóreu nin manker l' feuyeton a 7 eüres al nét. 

— Audjoûrdu, dji m' va zwèper lès couyis d'árdjint dau Baron. Dji m' va 
dire... 


Adon, dins tos lès viladjes, tos lès hamias tot-avau l' payis, lès djins s'ont 
rindu compte qui lès nütons avint disparètu. 


— Wè sont-i co èvôye, cès mildieüs la ? 

— Ï sont süremint catchís quéke paut ! 

- S'i volenut djouwer avou nos-aburtales, i l' vont sinti passer ! 
— C'ést vrémint dés nawes ! Gn-a rin d' bon la d'dins ! 

— On n' saureut compter su pèrson.ne, alez ! 

— Tas d' fènèyants! Taudje, quand i vont riv'nu ! 


Mins lès nütons n'ont nin riv'nu. A c' momint la, il èstint d'dja yute dèl 
foü grande mér ; qu'i sintint dès droles d'inéyes, come lès djins di d' ci 
n'énn' ont mauy sinti ; qu'il apurdint a lomer dés coleürs come lès djins 
d' nos djins n' saurint sondji ; qu'i choütint, tot pètés, dès-êrs qui lès cias 

d'avaurci n'ètindrint d'dja. 
Au Congo. 
Ou òte paut. 


Su c tins la, lès djins do payis èstint tot pièrdus. I s'ont mauvelé, il ont 
sti tot foü d' zèls. Po c'minci, télemint qu'i grognint, i n'ont nin v'lu ovrer 
èl place dès nûtons. Maugré ça, l'inviye do mougni dès canadas, do 
roûler a vélo, do r'wéti l' feuyeton èt do haper l'ór èt l'árdjint èsteut trop 
fwate: il ont rapris a grèter. 


Èt pwis, avou l' tins, lès djins s'ont aroutiné, come todi. Lès viyès viyès 
djins racontint co d' tènawète comint ç' qui c'èsteut, au tins dès nûtons. 
Mins l' fauve èsteut disfligotéye, èt lès-èfants n'i crwèyint pus. 


Djusqu'au mwès passé. 
C'èsteut l' 3 d'awous'. Li monde toürneut come d'abutude : lès cinsis 
soyint leû foûre, lès feumes fyint leû bouwéye, lès-èfants djouwint al 


guére, lès voleürs sicrotint çu qu'i trovint, tot l' monde riwêteut s' 
feuyeton. Èt adon... 


Lès niitons ont riv'nu. 


Lès djins ont staté tortos. Il ont sayi do r'mète èchone lès fligotes dèl 
fauve qui lès viyès viyès djins avint raconté. 


— Vo nos lariv'nus, ont-i dit lès nütons. Nos-èstins èvòye... quéke paut. 
Èt nos-avans apris one ou deûs p'titès sagwès. 


Dins leûs grands satchs, lès nûtons ont apougni dès fiziks, dès coutias, 
dès bâres di fiêr. Il ont tchèssi lès djins fot d' leüs maujones, il s'ont 
achid su lès vélos daus-èfants, il ont vüdi lès spaugne-mauyes dès 
mènirs. 

Il ont atèlé nos pids avou dès tchin.nes èt nos-oblidji a bouter por zèls, 
Li cia qui n' va nin rade assez, qui r'nictéye ou qui n' travaye nin a leü 
mòde, il a drwèt al sicoriye. 

Nos-ovrans tortos a nos-arachi l' cu. Po l' momint, par ègzimpe, dji sin 
l'canon d'on fizik ètur mès spales. On nüton èst pa drí mi. I m' críye dissu 
tot mougnant do chócolat : c'èst li qui sine tot cu qu' dji scri. 


Laurent HENDSCHEL, R.N. 


* Extrait de Sagwantès fauvirètes di d' Yute di d' ci, 1994, présenté dans l'orthographe 
de l'auteur. 

LES CAHIERS WALLONS 


Nameur... li 18 d'awous' 1944 


(Nameur) 


I d'veut ièsse aviè chij eures èt dij di l'après-non.ne. Dj'ésteu là, dins 
l' coi d’ l'Ilon, dilé nosse maujone. Lès bombes zünin.n' èt chufler pa- 
d’zeû nos tièsses. Tot d'on côp, gn-a mès bèriques qui brokenut foû di 
m’ visadje. Quausu ossi rade, on rambouchadje di tos lès diâles ! Et n' 
pus rin voûy tot-autoû d’ li... qu'il f fait nwar come dins on for! Nin 
d'djà l' timps d' dire one pátér. 

Djè l'6 co : nosse man a criyi d' tot sès pus fwárt po sawè èwou ç’ qui 
n's-èstin.n”, mi frére èt mi... èt s’ dimander si nos vikin.n' co. 


Vikant, djè l’èsteûve. Avou dès bokèts d' briques tot-autoû d' mès 
djambesètd' més pids, ontch'furon su l’ gauche sipale, li pègnon d'one 
orèye cochèté. 

Dji vikeüve, oyi. Èt portant, c'èst justumint à c" momint-là qu'i m'a 
choné qu’ dj'aleüve moru. 

Li pustèribe, c'èsteüive quét fiye li poüssére qui brokeüve di tos costés : 
acoler vos-ouy, stoper vosse nez, couru dins vos-orèyes èt plaquer à 
vosse linwe come dès broûs adès solés. Dji m’ sinteüve rinfler come do 
l' pausse... èt n° pus sawè rawè m'-n-alin.ne. Dj'aleüve moru ... stofé. 
On nos-aveüve bin dit: «I vos faut mète on bokèt d' loque ou bin on 
mouchwè d' potche bin frèch dissu vos lèpes !»Oyi, dji t' vou bin 
crwére ! Èt s'i gn-a pont d'éwe, gwèg' qu'i t” faut fé? Pichi? Non, gn- 
a rin avou ga. Quand v's-èstoz strindu, lès bonès-idéyes sont bin lon ! 
P'tit à p'tit, li poüssére s'a r'pwasé. I s*a mètu tot doûcètemint à racléri. 
Quand!’ djoû astí riv'nu ali, dj'ar'waiti autoû d’ mi. Gn-aveüve pupont 
d' twèts, pupont d' finièsses, pupont d' meurs... Abiye, adon, tortos 
èchone, broker o l' cauve do l” sicole dès Beaux-Arts... au-d-dibout do 
djârdin ! 

I d'mèreGve co saquants bokèts d’ meurs do batimint. Mais quand nos- 
avans moussi foû, il èstin.n' ritchèyus, zèls ossi. Lès deûs prumis côps, 
lès-aviyons avin.n' lachi leûs bombes di ç’ costé-ci do pont d’ Luxem- 
bourg, au mitan do l' vile. Li trwèzyin.me, ci cóp-là, c'è-st-è Djambe 
qui ga a tchèyu... sins jamais djonde li pont. 

Nos-avans ieû one fiére chance, mi moman, mi grand-moman, mès 
fréres èt mi. Jusqu'aus djon.nes di tchèts qu'èstin.n' vikants dins nosse 
cûjène ! 

Su l” djivau, gn-aveüve one posture da l' Vièrje Mariye. T'aureQves ied 
dit qu'èle s'aveüve bachi èt clinci s' tièsse po lèyi passer on cayau qu' 
s'a v'nu foute dins l' tchiminéye èt fé on trau jusse à l' place di s' tièsse. 
Adon, nos-avans couru à l'Harscamp po sórti dès mèsbridjis foû do 
daladje : one ma-chêre-seûr qu'èsteüve mwate ; nos l'avans stindu one 
miète pus lon, su on-uch qu'èsteûve rauyi. One mèskène qu'on n° li 
véyeüve qui s’ tièsse èt s’ cwarsadje ; èlle a moru dins nos brès. Quand 
nos-avans sayf do l’ solèver, èle n'aveüve pupont d’ djambes... 

Èt nos-avans continuwé insi jusqu'à totes lès-etires... èt co lès djoûs 
d’après. Dès-eûres, dès djoüs... qu'on n' roviyerè jamais ! 


René DARDENNE, R N. 


On casse 
(Bambois) 


On casse qui r'pwèse di crèsse... 
Didins, on djoû, gn-a ieû one tièsse, 
One tièsse qui comandeüve on cwárps, 
On djon.ne cwárps da on djon.ne sódár... 
Il sôdâr aveüve one famile : 

Pa, man, feume, quékefiye dès-èfants ! 
On numèrôkèt dins dès miles, 

Qui n' dimandeüve qu'a foute li camp, 
À toûrner s’ dos à l’ caboucheriye, 

Aus brôlís, à tot l' song spaurdu 

Èt à dislonchi s’ vikafriye 

È cwète, paujêre come on hotu. 

Nèlu n'a d'mandé ç’ qu'i pinseüve, 

I gn-aveüve dès-ôtes-intèrèts ! 

Il a st àl’ guére... I faleüve... 

I n' dimeure qui s' casse... èt dés crwès. 


Roger VIROUX, RN. 


— casse : casque 
— numèròkèt : petit numéro (kèt = suffixe désignant un diminutif) 
— caboucheriye : vacarme des détonations 

Man 


(Nivelles) 


Bonswêr, Man ! 

Èl swèréye èst fin bèle. 

Lauvau, su 'l crèsse du tchamp, 

On vwèt s'arondi 1 bèle ; 

Come vous, d' m'achid conte èl pègnon, 
Yèt pa-d'vant 1 djârdin qui s'indoûrt, 
Dj'ascoute chucheler lès p'tits mouchons. 


* 


D'zéz-m', Man, 

La d'zeür, su 1 grand pachi dès stwèles, 
Lès tch'mins qu’ vos pèstèléz 

Sont-is pus doûs yèt pus éjèles 

Qv’ lès cyins qu’ vos-ont drané 

Su d' pus d' quatre-vingts-ans ? 


Vos mains ont tant doné, 
Vos-is ont fét lire tant d’ blakéyes, 
Vos bras ont tant poûrté !... 


* 


Man, 

Vos mains, vos bras yèt vo bonté, 

C'èst ça qu'a fèt pour vous l'Étèmité ?... 
Marie-Louise LEDRUT-CHOISEZ, R N. 


- éjèle : facile 
— blakéye : flambée 

Come dès stwèles... 
(Oignies) 


D'aí chu lè p'tite voyelète qui manteut dins lès tris. 
D'ai cwèdu l’mârguèrite abiyiye dè s’ blanke cote. 

D'ai dèsrindji l' ritchau qu'asteut au r'cwè dè s’ nid. 
Dai brèchi dins lès basses pou rwaiti ène oûlote. 

Pis, en d'tchindant l' pisinte, ga sinteut bon l’ sapin. 
M'alûre asteut lèdjète, èt lè cièl sins nuwadje 

ananceut ène djouméye dè tchaleür èt d' bon timps. 
Mès pas m'avént mwin.né d'djà bén lan du viladje. 
Aveu sès mûrs en rwine èt sés-aírs d'abandan, 

d'ai r'counu d’zoûs lès-Arbes lè toute vièye sècayére, 

à ç' qué nos péres boutént pou alever leûs-èfants. 

Ca f'jeut co d’ pus d’ cint-ans èt pourtant c'ét èyêr... 

Dè m'af achid d’lé l' ri èt d'af choüté langtimps 

l' tchansan d' sès clérès-eûwes. Ène tchansan t't-ossi bèle 
què l’ cine du djoû qui v'neut, aveu du solia plin 

lès raméyes, r'glatichant au d'zeü d’ mi, come dès stwèles... 


Gérard BAUDREZ, R.N. 


Por mi tote seüle... 
(Namur) 


Sondjeriye. 

One viye maujone, 

On bia tauvia, 

Dès paujéres visadjes, 
One tote pitite lumerote, 
One bèle èt grosse brèssiye 
D'amistè èt d' bonedr. 
Sondjeriye 

D'on djoû d' solia 

D'on djoû d' plouve. 
Sondjeriye 

D'on djoû, d'one nét, 
D'on coeür mièrseû. 

Sondjeriye 

D'on bokèt d' pwin.ne 

Sins-ouy, sins vóye 

Èt rin qu'one pèzante crwès 

On fwárt sipès paletot ! 

Sondjeriye d'on vikadje sins-èspwêr 
Sondjeríye... 

D'on long tüzadje 

Qui n' richone pus à rin... 


Claudette SONNEVILLE-CANIVET, R.N. 


Dès mots d’amoûr su l'écritau 
(Moustier) 


Dissus l' bleûwe pire di nosse maujo, 
Dji f'ré tchanter dés tchèrdinias 

Èt dins l’ pachi po lès bèdots, 

Dji f'ré r'churer l' taíle do solia. 

Dji f'ré dès nids po lès pinsons 
Pa-d'zos lès scayes di nosse gumi; 
Is-f r'vatront a chaque saíson 

Sins qui dj’ lès faye jamais payi. 
Dins totes lès cwanes di nosse maujo, 
Dji f’rè tachi dès sauvèrdias 

En chodtant clabôdér 1' Bumot, 

Nos lès r’waîtrans satchi l’ tètcha. 
Dins l' corti pa-dri nosse maujo, 

Li banc sèrè po lès pièrots 

Djè l’zeû aprindrè dès tchansons 
Qu'is chufèleront dès djoûs au long. 
Quand dji scrîrè l' nom d’ nose maujo, 
Djè l’ f'rè avou l' plume d'on ritchau. 
Ainsi, m’ binaméye, vos-auroz 

Dès mots d’amoûr su l'ècritau 

Qui tos lès mouchons comprindront. 


Émile BOTHY, R.N. 

Li féye dau tchaurli 


(Sart-Bernard) 


Li Dofe èt l' Jèniye s'avin.n'rèscontré èmon!'cinsi d' Baye, on dimègne, 
su l' difin do mwès d'awous”. 

Ci djoû-là, à basse-mèsse, nosse curé n'aveut wêre prétchi. On n'aveut 
nin pièrdu grand-tchôse mins gangni one grosse dimèye-eûre. I div'neut 
ví èt rameter todi lès min.mes pèzas. I n'aveut nin d'djà monté o tonia. 
I s'aveut avanci jusqu'au banc d' comunion, ricomander lès mwarts, fé 
lès-anonces dè l' samwin.ne èt dire ci qu' tot l' monde ratindeut : «En 
raison du temps menaçant, je donne aujourd'hui la permission de 
travailler pour sauver les denrées périssables». A l'/te missa est, il a 
drometiné jusqu'au cu d' l'èglije avou s'-t-aspèrgés', mins gn-aveut qu' 
lès viyès djins èt l's-èfants qu'avin.n* dimoré su lès tchiyéres. Lès-ôtes 
l'avin.n” lévé au pus abiye po s'aler discandji èt atèler ossi rade à l' 
campagne ou dins lès cortis. 


C'èst l' vrai qu' dispeûy li sèmedi au matin, li timps s'aveut règrigni po 
d' bon. Il aveut fait trop tchôd lès djoûs di d'vant. Asteüre dés grosses 
nûléyes montin.n' di Moûse, vêla d'zeüs l' bwès d' Dauve. Lès-arondes 
volin.n* fwárt bas, quausu au ré d' tére, lès pouyes si co.oudrichin.n* 
dins l' poüssére dès rèssèrés, lès-éles grand au laudje. Il aleut ploüre 
süremint d'vant l' nét, quét'ffye min.me à l' vièspréye. 


Li cinsf d' Baye l'aveut ètindu au posse, li, qu' gn-aleut awè dès-oradjes, 
Ça l'aveut règrignf ossi on fame(üs côp. I sondjeut à l' grande campagne, 
vêla au Mayi, avou dji n' sé combin d' bonis d' frumint. C'èsteut l' pus 
bèle pice do viladje. Quand gn-aveutone pitite passe di vint, t'aureus ieû 
dit one mér coleûr di laume. Co d' chance, on-z-aveut fautchf l' djüdi èt 
l' vinrdi jusqu'a bin taurd, avou trwès-atèléyes. Li sèmedi, on s'aveut 
lèvé tot timpe. I fieut à pwin.ne djoü, i c'minceut à rodji vêla su 
l'Eüragne. Lès deûs vaurlèts avin.n' atèlé Bijou, on-ongue asséz spitant, 
au rododo ; èt à dadaye tote li famile. Li cinserèsse véreut su l' c6p d' 
noûv eûres avou s' plat tchèna bóguyí d' mitches, d'ous èt dès bidons d' 
fwart cafeu po l' ridjuner. 


On-z-aveut r'lèvé, one par one, lès grossès djaubes aus pèsantès pautes, 
rildjantes come di l'6r, èt drèssi lès dijas. 

Sins cwárdia, come ça, à l'ouy, lès rindjiyes èstin.n” ossi drwètes qui l' 
dréve di cascagnis do tchèstia d' Bárvile. Di l'ovradje bin fait, ostant 
avou s' coeûr qu'avou sès mwins, dijeut-i l' cinsi, èt sorfre à sès djins. 
À doze eüres, on-z-alèyfouve one dimèye-etire. Gn-amin.me saquantes 

qu'ont mougni d'astampé èt rataker sins s' rapaupyf one miète. 
Quand il a soné lès párdons à li p'tite èglije, aviè sèt' eüres, tote li pice 
èsteut drèssiye. I c'minceut à fé brune. On-z-a rmonté o rododo èt 
rprinde li vôye dè l' cinse. Gn-a nuk qui moufeteut, is-èstin.n' tortos 
rlatés, mins gn-aveut one blaméye di plaiji dins leûs-ouy. 

Li cinsf a rintré, moussí è l' bèle place èt choûter l' posse. Adon, il a criyi 
après l' pus vi d' sès fis : 

— Ziré, vinoz one miète ! 

Li djon.ne ome a abroké ossi rade. 

— Dji sé bin qu' vos-èstoz nauji, mins on-z-anonce do mwais timps po 
d'mwin à l' vièspréye. Aloz uker saquants djon.nes èt l's-f d'mander d' 
nos d'ner on c6p d' mwin dimwin après basse-mèsse. Nos n' sèrans nin 
trop po tchèrf èt mète à môye divant lès waléyes. Mi, dji m' vaèvoyi lès 
deûs vaurlèts avou on tchaur di strin d' swèle po-z-apontyi deûs léts d' 
móye. Sere todi ga d' gangni. Èt vos, pont d' frawes audjoürdu, in ! 
Ziré a sori èt paurti sins balziner. One bone eûre pus taurd, il èsteut 
rintré. Li cinsi l' ratindeut, assid dins s' fautule astok do feu. Il aveut 
stindu sès djambes su on p'tit chame d'ôsêre èt alumer s' pupe. 

— Combin gn-aurè-t-i, m' fi ? 

— Is vérans zèls chij, pa. Li Dofe, Gusse d'èmon Dalíye, li Bért, Chale 
da Torine, li Blanc d' mon Fiye èt Jèniye, li fèye dau tchaurif. 

— Li fèye dau tchaurif ? V's-avoz uké one feume ? 

— Ayi, pa, mins g' feume-la, c'è-st-on-ome, savoz ! Tènoz, après non.ne, 
èlle a afdf l' tchaurlí à cècler one roûwe di tchaur. I parè qu'èlle a one 
fwace di diâle. Vos vièroz bin d'mwin. 

— C'est ça, nos vièrans d'mwin. Waitoz d' bin dwarmu, ca nos-alans awè 
one deure djoürnéye. 


Li dimègne au matin, one eüre après basse-mèsse, lès-atèléyes moussin.n* 
fod dè l' cinse pa l' grande pwate, quate grands tchaurs à bancaus, sêze 
tchivaus. Èt qués tch'vaus ! Dès grossès cavales vayantes à l'ovradje. 
On lès vèyeut wigni do cu èt s' lanci, lès traits bin tinkyis po monter l' 
gripelote dè l' tchapèle Sinte-Bâbe. 

Su l' campagne, on-z-a paurti lès djins è quate pititès bindes : quatre 
omes su lès tchaurs po fé lès tchèréyes, quate po tchèrdjièt deûs à chake 
môye. 

Lès vaurlèts n'avin.n' nin d'moré à rin l' djoü di d'vant à l'nêt. Li pumi 
lét èsteut fait avou one bone sipècheû di strin d' swèle, bin rond, à móde 
di djin. Li cinsf a v'nu taper on côp d'ouy. Dofe èt Jèniye èstin.n” tchèyu 
èchone. Tot ratindant, li comawyieut on fistu di strin èt lèye èsteut 
astampéye à saquants-ascauchiyes, bin aspoyiye su s' fotche à deûs 
dints. 


— Tot va bin ! Li prumí tchaur sèrè por vos. Bon coradje ! 

Come d'èfèt, one miète pus taurd, il èsteut là. 

C'èsteut l' Chale da Torine qu'èsteut à tchaur. On r'mouwant, in, cit'la ! 
Li tchaurésteutà pwin.ne arèté qu' lès djaubes volin.n foi. Ètrouf-rouf, 
sés' ! Jèniye lès-apiceut adrwètemint avou s' fotche èt lès présinter au 
Dofe, jusse à sès pids. Li lès purdeut èt l's-arindji é toürnant, one èsconte 
di l'òte, lès pautes en d'dins. Asteûre, Jèniye coureut tot-autoû èt l' sire 
sins lachi. Quand l' prumi toûr a sti fait, Dofe a rimpli l' mitan. Jèniye 
diveut d'djà taper one miète pus lon. 

I c'minceut à fé tchód. 

Justumint, l' cinserésse ariveut avou s' tchèna. Li tchaur èsteut wide, 
mins gn-aveut on-óte qui ratindeut. Li mòye aveut d'djà on bon mète di 
wóteü. Jènîye a drèssi one chaule, mins Dofe a zouplé d'on lan èt... 
beróler dins lès steûles. Il èsteut ossi jin.né qu'on voleár. Jèniye li a 
stindu s' mwin po l'aidias'rilèver. Li mwin èsteut bolante. Leûs r'gárds 
s'ont crwèsé on momint, mins is n'ont nin moti ni onk ni l'òte. I n'a nin 
d'djà sondji à dire merci. On s' dispétcheut. Mougni on bokèt, bwáre one 
grande jate di nwár cafeu, fumer one cigarète èt, alans, on ratake. 
Dofe èt Jèniye ont étassí insi deûstchèréyes quausu sins s'arin.ner. Dofe 
a co fait on lét ét l' fé dispasser one miète. 

— Après cit'ci, on va c'mincf à sèrer. I va falu fé on scamia. V'loz arindji 
lès djaubes à l' copète ? Ça sèrè mwins' deur por vos. 

— Non.na, é, djè lès taperè co bin. Dimoroz à scamia èt d'mander au 
Blanc do v'nu. Nos frans bin insi. 

Li Blanc a monté à l' chaule èt fé lès léts. Dofe sièrveut lès djaubes todi 
pus wòt. 

Li solia tapeut fèl. 

Dofe souweut dès gotes come dès pwès. A momints, sès-ouy briilin.n” 
si télemint qu'i n' vèyeut pus clér. Adon, i passeut s' pougnèt su s' front 
po rauveler l' pus gros, mins sins jamais lachi s' fotche. Si visadje èsteut 
div'nu ossi rodje qu'on bolia d' feu èt sès tch'vias èstin.n' plakés d' cinq' 
èt d' sèt' au ré dè l' pène di s' calote. 

- Ê, Jèniye, taurdjiz one munute, dji m' va ròster m' saurot, il èst bin 
frèch à m' dos. 

— Bin, dji m' va mète à m'-y-auje ossi, a-t-èle rèspondu, èt disbotener li 
d'zeûs di s' taye. Dji c'mince vraimint à cûre. Coradje ! On-z-è va v'nu 
à coron ! Gn-a pus qu' saquants léts. 

Dofe aveuttodi pus deur. Asteûre, i d'veut d'ner on bon cóp d' rin po lanci 
lès dérènès djaubes. Li Chale èsteut à craus bòdèt à l' fine copète. 

— Tape-z-é cor one, Dofe, èt mète li chaule, dji m' va d'tchinde. Do timps 
qu' vos rimpliroz li scamia, dj'irè qwére lès strins po rascouviè l' móye. 
Chale ènn' a 'nn' alé ossi rade. Gn-aveut pont d' timps à piède. 

— Donoz-m' vosse fotche, vos 'nn' avoz pus dandji, èle vos va jin.ner, 


Dofe, a-t-èle dit Jèniye. 

Dofe s'a r'toürné èt d'on côp, il a sintu s' song què lî r'monteut à s' tièsse. 
Si coeûr bateut l' bèrloke. I s'a min.me aspoyi conte on costé do scamia 
come onk qu'a peti do tchair pace qu'il a dès stoûrbions. 

—Qu'avoz, Dofe ? Dofe ! Qu'i-gn-a-t-i ? 

— Dji n'a rin, ò, Jèniye, por mi c'è-st-on còp d' solia. 

Jèniye èsteut astampéye au pid dè l' móye. Si visadje èsteut tot dismètu. 
Dofe vineut do r'márquer l' roselant cwársadje dè l' djon.ne comére èt 
ga li aveut tchèyu ossi sètch qu'on còp d' makète. 

Portantèle n'aveut pont ieû d' jésse contraire, ni min.me fé chonance do- 
z-awè d' l'awin.ne à r'vinde. Rin ! Elle aveut tchòd, tin ! 

Dofe ar'ssatchi deüs, trwès côps s'-t-alin.ne, rissouwer s' visadje èt apici 
one djaube. 

— Dispétchans-nos ! 

Is-ont achèvé d' rimpli li scamia. Jèniye a drèssi l' chaule èt l' tinu avou 
s' drwèt pid su l' prumi scayon. Dofe a d'tchindu èt r'mète si saurot. 

— Alans abiye bwáre on côp, Jèniye, pace qui là d'djà l' Chale qui rarive 
avou lès strins. 

C'èst li qu'aleut couviè l' mòye. Si pa li aveut mostré qu'i n'èsteut co 
qu'on rwèd gamin. Jèniye èt l' Dofe l'alin.n” sièrvu. 

On-z-a avanci l' tchaur jusse èsconte dè l' mòye èt drèssi one grande 
chaule. Chále a monté jusqu'au lét qui dispasseut one miète. 

Dofe èt Jèniye fyin.n* dès grossès pougniyes di strin d' swèle qu'aveut 
sti batu au flaya po-z-awè dès bèlès longueüs, èt Chale lès-arindjeut po 
fé one sipècheû d'aviè quate dwègts. On c'mince todi a l' valéye. On 
plante on p'tit piquèt tos lès cinquante à swèssante centimètes èt r'loyi 
lès pougniyes avou dèl cwade di machine. Quand l' toûr èst fait, on 
rac'mince èt-z-awè bin sogne do r'dobler on bokèt do prumi, come dès- 
ârdwèsses su on twèt. On monte insi jusqu'au tchapia. Là, on prind one 
grosse djaube di strin bin sèréye su li d'zeûs èt l' douviè come on parapli. 
Gn-a pus qu'a l' mète su l' tchapia èt l'arindji po-z-è fé l' toür. On plante 
dès piquèts èt r'loyi avou dès cwades. L'afaîre èst faite. I pout ploûre, 
l'êwe bèrôle su lès strins d' swèle èt s' sigoter foû dè l' mòye. 

A l' vièspréye tote basse, tote li mòye èsteut rascouviète. 

Véla, su l' bwès d' Dauve, li solia rodjicheut d' plaiji. 

È bin, vos n' mi crwèroz nin ! Maugré l' posse do cinsi, maugré lès 
grosses nûléyes qu'avin.n* maneci l' viladje, i n'a nin ploû, nin one gote ! 
Poqwè ? Aloz sawè ! Quét'fiye qui là à l' copète, li bon Diè sét bin qu' 
gn-a dès djoüs qui l' pleuve pout tot èmacraler. Èt g' dimègne-la, à l' nèt, 
i fieut min.me one bonté d' diâle. 


Bin sûr, on-z-a mougni su tos sès dints. On-z-a bèvu ossi, mins tot l' 
monde èsteut trop nauji po fé one chije trawéye. 

Su l' côp d'onze eûres, on-z-ènn' a ralé. 

Poqwè ç' qui Jènfye s'a avanci tote pitite, tote péneüse èt atauchi l' 
Dofe ? 

— Dofe, i fait nwar come dins on for. Vos sèriz si djinti do m' rèminer ! 
Dji vos l'a d'djà dit, i fieut one bonté d' diále. 

On-z-aureut ied dit qui l' tére si rapaupyieut après l'tchaleûr do djoû. 
One lèdjére odeûr di seücias baloüjeneut ètur lès ayes dès pisintes. Èt 
jusse pa-dri l' maujone do cwameji, lès rôses dè l' gloriète tron.nin.n* 
come dès-encenswérs. 

Dofe èt Jènfye n'avin.n* nin moufeté. Afiye qu'on s' comprind mia sins 
mot dire ! 

Is-arivin.n' su l' grande vôye, à on côp d' fisik dè l' maujone dau tchaurli. 
I cléricheut co è l' coujéne. On-z-aureut ieû dit qu' Jèniye fieut l' long 
cu. Ele s'aveut raprochi tot doücemint do Dofe èt If prinde si mwin. 
— Savoz bin, Dofe. Dji v's-a vèyu a l'ovradje. Vos-èstoz on vayant. 
Dofe n'a nin d'dja ied l' timps do r'ssatchi s' visadje. 

Jèniye l'aveut atrapé pa l' c6 èt li fé one grosse bauje su s' massale. 
Asteûre, èle li lèveut come one pitite voleüse. 

Dofe a d'moré longtimps, longtimps, astampé au mitan dè l' vòye avou 
s' bouche au laudje come on bauyaud. 


* 


Iss'ontr'vèyu, bin sür! À l' sòrtiye di messe, li dimègne, au botike, èmon 
I' grosse Trüde. Li Dofe l'adouyeut quand elle aleut aus comissions. Et 
c'èsteut todi adon qu'il aveut dandji d'on paquet d' toubac', c'èst c' qu'i 
d'djeut à s' man... 

À l'porcèssion do quinze d'awous', i s'a présinté po sotenu l'bârdaquin. 
Jèniye pwárteut li statûwe d' la Vièje avou trwès-ôtes djon.nès fèyes. 
Èlle èsteut jusse divant li. A momints, on p'tit còp d' vint fieut cavoler 
s' grand blanc vwèle quausu d'zos l' néz dau Dofe. I l'aureut bin v'lu 
apici. I div'neut lwagne. 


Is s'ont r'trové à catchète, au pus sovint à l'intréye do bwès d' Bárvile. 
Si l' gros tronle aveut p'lu ou v'lu causer, i vos-ènn' aureut ied raconté 
dès carèsses, dès rabrèssadjes, dès lètcheriyes èt dès fricasséyes di 
mouzons. L'aube tineut ga por li. I 'nn' aveut vèyu d's-ôtes èt brâmint 
pire. Ilètrèssineut co à momints. 


Is-ont d'moré èchone à l' dicauce di Mauyin, èmon Jane aus liyes qui 
t'neut cabaret èsconte di l'èglije. Li tchaurlí, li pa da Jèniye, n'aveut nin 
dansé. I s'aveut mètu au comptwâr èt bwâre si gote, mins todi avou l'ouy 
su s' fèye. Dins cès-afafres-la, i faut prinde tot l' monde po brave èt s' 

dimèfyi d' tortos. 

Aviè méy-nét, il a fait sine à Jèniye. Li válse èsteut justumint à moitié 
èt l' djouweû d' caisse lèveut lès danses. 

Jèniye s'a clincí one miète èt sofler tot bas à l'orèye dau Dofe : 

— Dji m'è va causer à papa è-z-èralant. Vos v'loz bin ? 

— Ayi, don, Jèniye, qui dj' vou bin. Vos m' diroz qwe d'mwin. Su l' côp 
d' quatre eûres, dji sèrè à l' fontin.ne do Blanc Maudje. Dji vos ratindrè. 
— A d'mwin, Dofe, sondjoz bin à mi ! 

Jeníye aveut r'mètu s' lédjér mantia èt èvôye avou l' tchaurli. Gn-aveut 
bin one diméye-eüre à roter po riv'nu au Saut. I faleut trèvautchi tot l' 
bwès. Is-avin.n' distchindu l' Rotchéte, passer li p'tit pont su l' Tayefiè 
dins l' fond d' Mauyin ét r'monter l' gripelote dé l' Rodje Vóye. Aviè l' 
mitan dotiène, à gauche mwin, gn-aone pitite blanketchapèle ascropüwe 
dins lès sapins. Jèniye î a v'lu taurdji. 

— Pa, dijans one pâtêr à la Vièje, ça n' pudré qu'one munute. 

— C'èst come vos v'loz, m' fèye ! V's-avoz one saqwè à li d'mander ? 
— Dj'a l'idéye qu'ayi, pa ! 

— Dji v'-étind v'nu avou vos gros sabots. Dji vos direus bin qwe, mi. Dji 
n'a nin més-ouy è m' potche, savoz, Jèniye. Li Dofe ! 

—Binayi, pa! Combind' cópsn' m'avoz nindit : «I gn-asi laide mármite 
qui n'troûve si couviète». Dji n' so ninlaide, mins dj'a ratindu longtimps 
po trouver one saquí d' come i faut, ét i m' chone qui dj' l'a trové. Vos 
diriz ayi ? 

— Dijoz à Dofe qu'i m' vègne trover dimègne qui vint à l' vièspréye. Nos- 
è causerans èchone. 

—Poqwè nin vinrdi àl' nét? C'èst l'djoû qu' vos-avoz I' mwins' d'ovradje 
èt qu' vos fioz vos comptes. 

—Non.na, m' féye, sèrè dimègne ! Li vinrdi, vos, vos n'avoz nin l' timps, 
vos n'èstoz jamais rmètûwe. Vos conichoz li spot : «On n' va nin veûy 
lès coméres li vinrdi, oudôbin on va compter lès traus dè l' passète.» 
— Ca vout dire qu'i pôrè mi v'nu veûy, pa ? 

— Ayi, in, grande sote ! Atincion, vos cafougniz m' bèle tchimije ! 
Jèniye aveut potchf as cô èt l' sèrer fwart à l' sitofer. 

— Mèrci, pa ! Djè l' dirè à Dofe nin pus taurd qui d'mwin. 

— Alans, asteûre, trossans-l', nos-alans ièsse taurdus. 

Jènfye a tapé sès-ouy au d' truviès dè l' pitite grile dè l' tchapèle. I li 
choneut qu' la Vièje soriyeut dins l'ombriye dès tchandèles. 


* 


Ci dîmègne-là après veupes, li Dofe èsteut fin prèt'. 
Il èsteut come on tchèt su dès tch6dès bredjes. Il aveut d'djà r'ssèré bin 

deûs, trwès côps s' cravate èt listrer ostant sès tch'vias. Sès parints li 
r'waitin.n* à bavole, si cligni l'ouy èt sorîre. One miète chinète, si pa a 
co r'mètu one paletéye su l' feu èt lanci : 

— Dj'a quausu l'idéye qui noste 6rlodje rastaudje. Dji m'è l' va avanci d 
cinq'munutes. Tant qu' dj'i so, dji m' va sogni lès pouyes èt rascoude lès- 
ous. 

Li Dofe èsteut d'moré tot seû avou s' man. 

— Vos f'roz bin nos complumints au tchaurlí, savoz, m' fi. Nos'nn' avans 
d'visé avou vosse pa, ayiral' nét. Nos sèrin.n' d'acórd. Jèniye nos r'vint 
bin ; ayi, èle nos r'vint bin, mins n'aloz nin trop rwèd. Dins cès-afaires- 
là, i n' si faut nin mostrer trop èfoufyf ou bêbau. Dimoroz come vos- 
èstoz d'abitude èt vos vièroz, ga frè mia qu' vos n' pinsoz. 

Dofe ènn' a 'nn' alé avièl' quárt di cinq' eüres. Si coeûr boucheut à grands 
côps è-z-arivant pa-d'vant l' maujone di s'mayon. Il a bin r'froté sès pids 
èt toquer deûs, trwès côps à l'uch. C'èst Jèniye qu'a v'nu douviè. 

— Bondjoû, Dofe, introz, papa vos ratind ! Èt tot bas : Coradje, i n'est 
nin si tèribe qu'i 'nn' a l'air ! 

Jèniye a fait moussi l' Dofe è l' bèle place. 

D'on côp d'ouy, noste ome, dèdjà one miète rimètu, aveut fait l'toûr dè 
l' tchambe èt rmârquer lès bias meübes en tchin.ne, li blanke nape di 
dintèle su l'tauve èt, au mitan, one viye taíle rimpliye di frûts d' parade. 
Gn-aveut min.me one troke di nwárs reûjins. Li tchaurli s'aveut lèvé di 
s' fautule, avanci èt stinde si mwin. 

— Bondjoü, Dofe, assitoz-vos véci addé mi, a-t-i dit èt satchf deüs 
tchiyéres. Jèniye, aloz nos fé one bone jate di cafeu. 

Dofe a pinsé : ga va c'minci. 

Jules, li tchaurli, riwaiteut nosse Dofe come one curieüse bièsse èt ossi 
s' tiésse sins moti. Èt pwis, ç'a stf on-ègzamin come po-z-intrer à l' 
jendármeríye. Si-t-âdje, si mèsti, s'il aveut d' l'ovradje, dés caurs di 
costé, si timps d' sódárd, lès bins d' sès djins (li Dofe èsteut tot sed), li 
parintéye jusqu'aus cousins à l' deüzyin.me bot'nire, qui sé-dje co ! 
Totès-afafres qui l'tchaurlf conicheut ossi bin qu' li. I n'a nin d'visé d' 
Jèniye, nin on mot. 

I faut crwére qui lès résponses ont stf bones pace qui l' Dofe n'a nin ieü 
à d'mander l'intréye, i l'a ied. Li tchaurlí s'a toürné do costé dè l' coüjéne 
et criyi : 

— Jèniye, lèyoz l' cafeu, apwártoz l' botèye di gote èt trwès véres. 
Por mi, Jèniye ratindeut pa-dri l'uch. Elle a avoré ossi rade avou on p'tit 
platia èt l' mète su l' tauve. C'èst l' tchaurli qu'a impli lès véres. 

— A vosse santé, mès-èfants ! 

Trwès mwès pus taurd, is fyin.n* li grand nuk. Li djon.ne cope n'freut 
nin às'mwin.nadje. Portant, dimorer avou sès parints, c'èst spaurgni dèl 
misére, s'apinse l'ôte, mins l' tchaurlí èsteut veuf dispeüy longtimps èt 
i n'aveut qui ç' fèye-la. 

Gn-aveut dèl place tant qu'i faleutèl' grande maujone. Dofe n'aveut nin 
apwârté grand-tchòse : sès âdes, sès-ostèyes d'ovri d' bwès, si vélo, 
saquants papis dins on p'tit cofe di cru fiér èt one bwèsse avou sès- 
afaíres di twèlète. 

Tot èsteut bin arindji dins l' tchambe, mins sès caurs, Jèniye lès-aveut 
mêtu à place avou lès senes, ci djoû-là à l' nét. Po lès caurs, gn-aveut one 
pitite saqwe qué l' grabouyeut dispeüy on bokèt. C'aveut sti jusse après 
I' mèsse di máriadje. Tos lès papis éstin.n* sinés. È l' sacristiye, Dofe 
aveut satchi s' pórtéfouye po payi l' curé èt I' maurli. Jèniye, d'on lan, 
aveut mètu s' mwin su l' brès di s'-t-ome. 

— Choûtoz, mossiet l' curé, nos n'avans pont d' caurs à fürler. Si vos 
v'loz, on pout vos rinde sèrvice po l' valichance. 

Li curé a ieû l'afr do r'nicterètr'ssatchi s'néz. Il a tûzé on momint t dire : 
— Savoz bin gwè ? Pusqui vos-aloz travayi avou l' tchaurli, vos 
raquiteroz aujiyemint vosse pitite dète. Si vos m' v'loz fé plaiji, fioz-m' 
one bèrwète, one bèrwète à plantches. Li mène tchaît è poûre. 

— D'acórd, mossieû l' curé, dji vos f'ré one bèle bèrwète. 

È moussant fot, Jèniye a dit au Dofe : 

— Néli fioz nin trop grande, savoz, i n'a pus wêre di fwaces po s'è sièrvu, 
ca pout ratinde l'iviér. 

Dofe n'aveut nin rèspondu. Jèniye pwárteut quét'ftye li spès au curé por 
one bièstriye ou l'ôte ét i n'î aveut pus sondji. Portant, ga li r'passeut 
tènawète è s' tiésse, li costindje dè l' mèsse èt lès caurs qu'il aveut 
apwarté. Jèniye tineut fwárt bin s' mwin.nadje èt lès cwardias dè l'boûse 
ossi. I faut bin qu'on waîte près au c'mincemint. Èt pwis, èlle èsteut si 
djintiye avou li. I s'aureut foutu è l'êwe por lèye. Alans, n'i sondjans pus. 
Elle aveut süremint raison ! 


* 


Dofe a c'mincí à tchaurloter. I travayeut volti l' bwès. 

Lès prumis djoüs, il a mètu dès ôssètes à spécheü au banc d' munusier. 
Li djonderèce glisseut come po djouwer dins sès fwatès mwins èt lès 
scroüles frijin.n” come lès croles da Jèniye. Ele vineut co bin, Jèniye, 
si drèssi dins l'afreû, conte li pwate do baur, èt waiti travayi s'-t-ome. 
— Ca va, m' vayant ? dijeut-èle èt sorîre di tos sès dints. 

— Ayi, ga va, m' croléye. Gn-a l' mèsti qu'intère. 

Èt l' Dofe si rènondeut come on-apurdice. 

— Bon coradje èt jusqu'à t't-à-l'eûre ! Dji m' va fé saquants comptes. 

Pace qui c'èsteut lèye qui t'neut lès comptes asteûre. 

Li tchaurif n' wafteut nin si près quand i lès fieut, li. 

— Ti payerès pus taurd, à l' Sint-Djan ou à l'Tossint. Gn-a rin qui brûle, 
dijeut-i. 

On s' doneut l' mwin ét à r'veûy. Il èsteut payi après saquants mwès ou 
jamais. Avou Jèniye, ga n' balzineut nin. Quand on v'neut qwêre li 
martchandije, li note èsteut prète. Pont d' caurs, pont d' tchaur, ni 
bègnon, ni rododo, ni garot, rin ! Li tchaurli aveut bin pièrdu saquants 
pratiques, mins c'èsteut dès mwafjès payes, dijeut-èle Jèniye, èt gn-aurè 
d's-6tes qui véront, vos vièroz. 

I faut dire qui lès-afafres ni rotin.n' nin mau. 

Dofe èsteut div'nu on maisse ovri. Gn-aveut pont à l' prinde po drèssi 
on blo d'assi, cècler one roüwe ou monter on chamia d' tchin.ne. Il aveut 
fait li tot seû one tchèrète di mon.ni po l' cinsi d' Baye. Mwints c6ps, l' 
tchaurli, qui purdeut d' l'ádje, li lèyeut mwinmer l'atèléye. 

— Dimandoz qwè au Dofe, dijeut-i. I sayerè d' vos-ayèssi, quét'fiye co 
mia qu' mi ! 

Li Dofe ayèsseut tot]' monde, mins i n' saveut pus sire. Imousseut o baur 
qu'i n'ésteut pe d'eûre èt âre èt ote jusqu'à non.ne. Pont d' plandjêre, 
nin l' timps. Evóye ! À l' vièspréye tote basse, on l'ètindeut co soyi ou 
clawer. Volà-t-i nin qu'on sèmedi à l' nét, Jèniye li d'mande avou s' bia 
sorire : 

— Dofe, mi fi, vos n' v6riz nin travayf d'mwin po-z-achèver l' rododo da 
Tave di d'ssus lès Tiènes d'Ouyète. Dj? lf a promètu po londi. I m'a dit 
qu'i véreut avou lès caurs. 

— Travayi d'mwin ? Vos n'i sondjoz nin ! C'èst dimègne, dimwin ! 
—Djè l' sé bin, mins fioz ça por mi. Dji sèreus si télemint binauje do p'lu 
fé plaiji à Tâve. Èt i paye bin ! 

— Et dj'iré à mèsse quand, mi ? 

— Ô, i n' vint nin à on côp, don, quand gn-a dandji ! D'alieûrs, dj'iré po 
nos deûs ! 

Dofe a rityi on bon momint. Jènfye li rwaiteut su crésse sins rin dire, 
Sûr qui por lève, i travayereut. Sûr ! 

Come d'èfèt. A l' piquète do djoû, il èsteut o baur. I s'a bin djoké one 
miète quand lès djins ont passé su l' vóye po-z-aler à basse-messe. Li 
coeür n'f èsteut nin. I n' wazeut quausu lever s' tiésse do costé dè l' 
fwadje. I li choneut qu' sint Djôsèf li mostreut s' dwègt èt fé dès grands- 
ouy. Dofe bacheut lès senes, agni dins sès lèpes èt grûcyf dès dints. 
A doze eûres, i n'a wêre taurdjí. 

- Dji m' va raddimint achèver. Li rododo seré fait por à l' nét. 

Ci n'èsteut nin tot-à fait l' vraf. Gn-aveut pus qu' lès deüs tamons à 
r'passer avou l' coutia à deüs mwins èt lès listrer avou on sclat d' vêre. 


Li rododo èsteut prèt', mins l'Dofe, li, èsteut prèt' à braîre. I s'a lèyi tchair 
su on p'tit chame, dins on cwin, astok do banc d' munusier. Il í a d'moré 
dès-eûres, à sondji, à ruminer. À momints, dès lármes rôlin.n” su sès 
massales èt v'nu r'bicter su lès bètchètes di sès sabots. 

Jèniye a criyi po qu'i vègne soper. 

— Qu'avoz, Dofe ? Gn-a vos-ouy qui braiyenut. 

— Ci n'est rin, ô, Jèniye, c'è-st-one grosse poüssére. 

Li londi, aviè dij eûres, Tave èsteut d'vant l'uch avou s' bidèt. 

— Li rododo èst prèt', Tâve ! Avoz lès caurs ? 

— Ayi, don, Jèniye, bin sûr ! 

— Vinoz, introz, nos-alans fé nosse compte. 

Quand l' Táve a sti èvòye, Jéniye a uké l' Dofe. 

— Vinoz avou mi, dji m' vos va mostrer one saqwè. 

Is-ont monté àl' copète, dins led tchambe. Jènfye a pris one pitite clé qui 
pindeut à s' cô èsconte dè l' crwès qu'elle aveut ieû po fé sès pauques. 
Elle a satchi on laudje èt longu cofe di fiér do crabot dè l' viye male, èt 
l' douviè d'on sètch côp. 

— Waitoz, Dofe, po nos vis djoûs ! C'èst vos qu' lès-a gangni ! 
Gn-aveut on fameôûs niyau : dès biyèts d' cint francs èt d' cinquante, bin 
ètassis èt loyis avou do djane ruban. 

Jèniye aveut widi l' cofe su l' lét, poûjf à deüs mwins èt fé cavoler lès 
p'tits paquèts su l' couvèrte. 

— Po nos vis djoüs, Dofe, po nos vis djoûs ! 

—Ponos vis djoûs ? Mins là à pwin.ne cinq' ans qui nos n's-avans marié. 
Dins trinte ans, si ca continüwe come ca, i nos faurè one place èsprès 
po lès mète. Èratindant, si nos vikerin.n" one miète ? Dès caurs, il è faut, 
mins nin d' trop ! 

— On 'nn' a jamais d' trop, Dofe ! 

Dofe n'a pus rin dit. I sinteut come one grosse bole qué lí r'monteut do 
stoumac' à s' gozí èt l' sitron.ner. Il a apicí s' calote èt rid'chinde lès 
montéyes. À l' valéye, il a criyf : 

- Dji su o baur, dji m' va travayf po-z-agrandi vosse tas ! 

I n'a nin ratèlè. Il a apougni s' baston èt l' trosser do costé do bwès do 
Blanc Maudje. Il aveut dandji d'ièsse tot seû ét sondjí à s' maleûr. Il aleut 
toürner à l' fontin.ne èt prinde li pisinte quand il a adouyf l' curé one 
miète pus lon. Trop taurd po rabizer. D'alieürs, li curé aveut lèvé s' tièsse 
di s' bréviaire. 

— Tènoz, qui volè, nosse Dofe ! Là bin longtimps m' chone-t-i, 

— Bondjoû, mossieû l' curé ! a-t-i rèspondu l' Dofe avou one pitite gréye 
vwès, èt waitial' tére come onk qu'est tot pèneüs. 

- Tin, qu' dj'i pinse tot d'on côp, n'avoz nin rov yf mi p'tite bèrwète ? Gn- 
a dès-ans qui l'mène atchéyu è poüre èt si dj' tin bin, vos m'avíz promètu 


191 


do m'è fé one po l' payemint d' vosse máriadje. 

— Mossieû l' curé, si vos v'loz dismantchi ci qu' vos-avoz fait, ç' n'ést nin 
one bèrwète qui dj' vos f'ré, mins on bia gros bègnon ! 

- À ! Ça va si mau qu' ga ? Portant Jèniye è-st-one bone feume di 
mwin.nadje, todi bin prôpe èt spaurgnante, m'a-t-on dit. 
—Spaurgnante ! Vosn'avoz jamais si bin dit. Ele ni vike qui po sès caurs. 
Dji travaye come on négue, dimègnes èt tos lès djoüs ! Poqwè ? Po nos 
vis djoûs, di-st-èle. Èt gn-a d'djà on fameûs moncia, savoz, mossied l' 
curé ! Ele ratindreut bin au cu d'one pouye avou s'péle ye do piède l'ou. 
Cin'èstnin viker, don, ga ! Gn-apontd'èfantèl' bérce. Ele n'è vout pont, 
ça costéye trop tchér. Travayi po qui, d'ab6rd ? Po dès nèveûs qui s' 
foutenut d' nos èt qui riront dès viyès bièsses què l's-f auront lèyi tot. 
Non.na, sés', mossieû l' curé ! Vos qu'èst d' mèsti, vos n'avoz jamais 
vèyu on cofe-fórt sire on córbiyárd, don ? È bin, mi, dj ènn' a asséz d 
rimpli l'cofe-fôrt ! Dji m'è va 'nn' aler, qu'èle tire si plan tote seüle ! 
— Vos n'aloz nin fé ga, in, Dofe. Sondjiz à vos pârints, aus djins, à vosse 
mèsti. 

— Dji m' fou bin dès djins, va, mossieti l' curé, èt m' mèsti, dji r'troûverè 
aujiyemint one place avaurlà. 

— l èst bon, in, Dofe, po l'amoür de Dieû ! Dj'a l'idéye qui vos pièrdoz 
l' tiésse. Lèyoz-m' fé. Rintrozèvosse maujone sins fé chonance di rin. 
Dj'iré trover Jèniye onk di cès djoûs èt li causer fèlemint. Vos vièroz, 
dj'arindjerè l'afafre, mins n' rovioz nin quand min.me mi bèrwète. 


* 


Li curé a t'nu parole. Il a sti trover Jèniye, on sèmedi qui l' Dofe èsteut 
èvôye veüy po-z-acheter dès bwès 41 sôyerfye. I faut crwére qu'i n' a 
nin stf avou l' dos do couyi, pace qui saquants mwès pus taurd, li Dofe 
1f a amwinmé one fine noûve bèrwète, one solide, avou dès plantches 
di coeûr di tchin.ne. Jènfye ratind famile, Li médecin lí a dit qu' c'èsteut 
one djèrmale, Èt l' Dofe, li, a r'trové s' coradje èt sès tchansons. 


Henry MATTERNE, RN. 


—waléye : averse 

— scamia : palier 

— ôssète : petite hausse 

- djonderéce : grand rabot 

— chamia : sellette 

— crabot : petit casier aménagé dans un coffre en bois 

Si les «Cahiers Wallons» te plaisent, cher lecteur, 
fais de ton meilleur ami un abonné. 


LES CAHIERS WALLONS 


In memoriam 


Collaborateur fidèle des Cahiers wallons et Rèli de longue date, Désiré 
PREUD'HOMME s'est éteint le 14 octobre, au terme d'une longue 
souffrance, dans sa maison de Ransart. Mais c'est au pays de Fosses 
qu'était resté son coeur. 


Tl venait - était-ce son au revoir ? — de publier, en l'espace de quelques 
mois, quatre recueils dont faisait mention notre livraison d'octobre. 
Voici, extrait de Avau lès vôyes, un poème tendre, à l'image d'une âme 
que dissimulait trop bien une rugosité farouche d'écorché vif. 


Coûse à rôye (*) 


Dj'a r'trouvé vos biyèts 
Dins mès cayès di scole ; 
Vos m' lès scríjiz d' truviès 
Pace qui v' lès fyfz à l' vole. 


Dj'a r'li vos longs sèrmints 

Èt vos dofis mots d'apòte, 

Ca vos m' djuriz sovint 

Qu' vos n'è r'waitriz pont d'òte. 


Admètans qu' c'a sti l' vrai, 
Ca, mon Diè, quéne amoûr ! 
Mins, nos n'avans rin fait 
Po mète il feu à l' poüre. 


Asteüre, tos vos biyèts, 
C'è-st-one miète di vosse coetir, 
Qui dj'aude dins mès cayès 

Po rawè do boneür. 


(t) Désiré PREUD'HOMME, R.N. 


(*) Coûse à róye ou couradje à róye : se dit d'un champ retourné en friche. 

Li martchand d' pièles 


On bokèt do l' Bone Novèle d'après sint Matie (XIII, 45-46) 


(Han-sur-Lesse) 


Lès têres dau Bon Diè, c'èst come on martchand qui qwére après dès 
pièles. Volè qu'il è trouve onk come i 'nn'a jamais pont vèyu. Il itlize do 
l' nét. I n'a pus qu' ça o l' tièsse. Tantia qu'on bé djoû, i vind tot c' qu'il 
a èt i l'achetéye. 

C'èst l' Bon Diè qui cause insi. 
(Li prétchemint a sti fait su l' place do l' gáre à Djiblou, à l'ocásion do l' braderiye, li 5 
d'awous” 1990.) 
Dispòy saquants dimègnes, on nos fait lire è l'èglije dès bokèts do l' 
Bone Novèle qui s' passèt tortos àl' campagne. Vos v' sovenoz bin, don : 
li sémeó ; li bon grin èt l' daurnale ; li masse di djins qu' Jésus rassasiye 
avou deüs pèchons èt saquants pwins. Vos v' sovenoz, di-dje ! Qui dj'su 
bièsse ! Gn-a quéquefiye dins vos-ôtes dès cis qui n'ont nin v'nu à mèsse 
tos cès dimègnes-ci. Èscusoz-m' ! 
Portant, ça n' duvrot nin arivè. Wai! Quand on m' dimande à mi di v'nu 
dire mèsse véci, dji vin. Mais quand c'èst mi qui v' dimande di v'nu à 
mèsse véldèl'èglije, vos n'i v'noz nin. Ca n'èst nin jusse ! 
Dji sai bin qui dji n' duvros rin dire savoz, pace qu'on va co trouvu qu' 
dji m' mèle di ç' qui n' mi r'gârde nin. Mais dji m'è fou, pace qui nos- 
èstans dins on payis qu'on-f pout co causé come on vout èt dire çu qu'on 
pinse. 
Poqwè ç' qui dji m' jin.neros ? Ça m' fait do bin. Dji su sûr portant qui 
vos sèriz lès preumís, min.me lès cis qui n' vont nin à mèsse, à vos 
disgrogni si on causerot d' clóre lès-èglijes. Portant, on-è cause dins 
nosse Waloniye di d'mwin. 
Pace qu'i gn-a nin dés djins assez, di-st-on. Èt lès comunes ni v'lèt nin 
todi continuwè à ètèrtinu brámint dès-èglijes avou wére di djins d'dins. 
D'on costé, ca s' comprind. Quand gn-a pus nolu qui va au botique, on- 
èst bin oblidji, à l' longue, di clôre li botique. N'èst-ce nin l' vrai ? 
Dji sai bin qu' vos n'avoz nin l' timps, don ! Li timps ? Jésus' Maria ! 
Choûtoz : si vos m' dijoz qui l'min.me dimègne, quand vos n'avoz nin 
iu l' timps di v'nu à mésse, vos n'avoz nin iu l' timps non pus d' mougni, 
ni co di r'waiti l' télévision, adon, dji vou bin. Mais ca m' san.nerot drole 
qui ça sèrot l' vrai. 
L'ôte djoû, dj'af iu on martchand qui m'a v'lu vinde on-ordinateür. Dji 


t' dimande ! (Po c'minci, dji n' m'è sauros d'djà sièrvu.) 

— Po qwè fè, di-dje, on-ordinateür ? 

— Vos n' pinseriz nin, di-st-i, li timps qu' vos-aloz gangni avou ça ! 

— Èt qu'ést-ce qui dj' va fe, mi, avou tot c' timps-là qui dj' va gangni ? 
— Bin, vos póroz travayi d' pus, di-st-i. 

— O ! Rastrind ! Travayi d pus ? Dji nf tin nin. Qu qui dj' vôros bin 
trouvu, di-dje, c'è-st-one machine po piède do timps. Po-z-aprinde à 
piède do timps. Nin po n' pus rin fè, don. Mais po fè óte tchóse. Po fè 
dès-afaîres qu'è valèt lès pwin.nes mais qui dj' n'ai nin l' timps do fè, 
justumint : tûzè, causé avou lès djins, riwaiti créche lès fleûrs, choûtè 
lès p'tits mouchons, dire mès priyéres... Po dès-afaîres insi, nos duvrins 
aprinde à piède do timps èt n' nin vikè tofér li nèz su l'ovradje à compte 
nos caurs. 

Savoz bin poqwé qu'on-a inventé lès dimègnes ? C'èst pace qui, tote li 
samwin.ne, lès djins vikèt avou leû nez dins leûs-afaîres. Èt co mwints 
26ps dins leûs miséres, come dès fougnants 

Èt il atrapèt dès ronds dos. Li dimègne, is sont oblidjis di s' rilèvè èt di 
.'waiti one miète pus lon. Seûlemint, dins l' timps, on l's-oblidjot. Au 
djoû d'audjoûrdu, on-a pinsè qu'is sèrint malins assèz po l' fè d' zèls 
min.mes. Dji m' dimande s'on n' s'a nin brouyi. 

Dins l' bokèt d'èvanjile qui dj'aí li tot-à l'eüre, Jésus nos dène l'égzimpe 
do martchand d' pièles qu'è-st-on fin r'naud èt qui nifetéye tos costès po 
trouvu cu qu'i Ii faut. 

Èt quand i l'a trouvu: «Abiye, di-st-i, r'vinde tot ç' qui dj'ai èt-z-achetè 
c ti-la qui vaut mi qu' tot l' réstant.» 

«Fioz-e ostant, di-st-i Note-Ségne(ür, quand vos-auroz compris çu qu'i 
vos faut, cu qui compte li pus por vos.» 

Çu qu'i faut, on djoû come audjoûrdu, c'èst, po c'minci, saye done miète 
mi s' comprinde. Èt çu qu'èst bon po ga, mwints côps, c'èst d' candji d' 
mésti èt candji d' vicadje, por on timps. Passè d' l'òte costè do l' baurire, 
come on dit. Li ci qui tint comérce, i dut, d' timps-in timps, s'alè fè sièrvu 
mon on-óte. Sins s' dinè à conuche, po véy comint ç' qu'on traite lès 
pratiques. Èt l'employé, pa-dri s' bawéte, il èst bon tènawète qu'i vaye 
fè l' file avou lès djins po véy qwe. Li médecin et l's-infirmiéres, ca l'zi 
fait do bin d'èsse malade di timps-in timps. Et l' ci qui tint òtél, s'alè 
atauvlé mon on-óte ét véy cu qu' c'ést mwints cóps do ratinde àt d' 
ratinde, ét quéquefiye po trouvu su s'-t-assiète on buftèk come one 
simèle di facteûr. 

Seülemint, i faurot ossi qui l' cliyant vaye fè on toûr do costè dès cûjènes 
ou pa-dri l' comptwar po véy li trayin èt l' daladje èt come lès djins sont 

malaujis au-d'là. Èt pus, quand on-a clôt botique, li djoürnéye n'èst nin 
co faîte : c'èst lès comptes à mète à djoû èt lès mèseures à prinde po | 
londemwin. 

Li braderiye, vèyoz, audjoürdu, c'è-st-one miète l'ocásion po lès djins 
di s' rimète èssan.ne èt d' si mi comprinde. Dins l' timps, c'èstot po lès 
comèrçants l'ocásion do r'vinde leüs vis tchinis” à l' place do lès lèyi 
tchamossè dins lès gurnis. Po pice di pwin, dijot-on. Mais c'èst todi mi 
qui d' lès foute aus riquètes. Asteûre, li braderiye c'è-st-one fièsse qui 
mèt one miète di vicadje dins nosse pitite vile. Faut dire qu'à Djiblou, 
timps dès vacances, i fait paujire ! Dji n' m'è plin nin ! Qu'è v'loz ? Lès 
djins d' véci, quand il ont l' timps èt lès moyins, is vont òte paut. Èt ci 
n'èst jamais lès tourisses qui véront fè rosti leû coyin.ne su lès bwards 
di l'Orneau. Ca fait qu'i fait paujire au-d'là. On dirot qu' tote li vile a 
come tumè d'one astaurdjiye. Min.me li facteür, quand i fait s' toürnéye 
au matin, i v's-apwate one pitite piciye come ga à l' place dès kilos d' 
papís qu'i v's-amine lès-ôtes djoüs. C'ést todi ça di spaurgni. 

Èt pus, tot d'on côp, volà lès trwès djoûs do l' Braderiye po rèwèyi one 
miète tot l monde. Ca fait qui, dji di volti mèrci aus comérgants po l' 
fièsse èt po l' bon timps èt po l' vicadje qu'is nos d'nèt à tortos, cès trwès 
djoüs-là. Èt nos fè comprinde qui, vinde èt acheté, ci n'èst nin todi rin 
qu'one afaire di gros sous ét d' caurs à gangni. Mais ossi on bon momint 
po s'ritrouvu èt causé èt r'travayi èssan.ne èt quéquefiye rovyi lès p'titès 
miséres èt lès bistrouyes di tos lès djoûs. Èt come ga n' va jamais tot sedi, 
n' si nin discoradji èt prinde ga autoû d' li. 

— Dj'ai trouvu on pièle qui vaut mi qu' tos lès-ôtes, di-st-i l'ome di 
l'èvanjile. 

Èt Note-Sègneûr nos dit : 

— À ! Si vos sèriz ossi avisants po lès vrafyès ritchèsses, qui vos n' l'èstoz 
mwints côps po dès-afaîres qui n'è valèt nin lès pwin.nes ! 

On s'è dène, dès rüses èt dès chandiyes, po gangni saquants caurs di d' 
pus ou po gritchi one miète pus wòt qui l's-òtes ! Si on-è fiot ostant po 
mète one miète di coeûr èt d'amoûr dins s' vicadje, po-z-èsse one miète 
pus amistauve èt sèrviauve avou l's-ôtes, li monde îrot d'djà dandjereû 
mi qu'i n' va èt il i frot mèyeû vikè. 

Li maleür, vèyoz, mès djins, c'èst qui, quand on n'a pont d' miséres, 
mwints côps, on-è qwère èt on-è qwère aus-ôtes. Portant, ga n'vaut nin 
lès pwin.nes d'è r'mète. Èt si on conucherot mi lès miséres d'aus-òtes, 
on-i r'waiterot quéquefiye à deûs côps. 

Dji m' va achèvè en v' contant one istwáre, one sôte di parabole si vos 
v'loz. Djo l'ai d'djà contè on-ôte côp. Mais c'èst po lès cis qui n'èstint nin 


là ou qui dwármint, ou bin quo l'ont rovyi. Lès-ôtes n'ont qu'à dire leüs 
pâtêrs en ratindant. C'è-st-one parabole po nosse timps. Ça n' si passe 
pus à l' campagne come dins l'èvanjile. Ça s' passe dins on trin : on-ome 
qui voyadje avou deûs-èfants. 


VIYE DI TCHIN 


Voyadji avou deûs-èfants 

Qui frint dáné tot-on couvent, 

Qué comission por on póvre ome ! 
Soflè leü nez, sire aus bobones... 

— Pa, c'èst li qu'a mougni m' sucète ! 

— Satchoz vos pids foû dès banquètes ! 
— Dji vou l' bèle place addé l' finièsse ! 
— Vos taire ou v's-auroz su vos fèsses ! 


Èt po rafwarci lès mayèts, 
La l' garde qu'arive avou s' grosse vwès 
— Lès biyèts, M'sieû, Dame, s'i vous plait. 


Rin dins g' potche-ci, rin dins ç' potche-là, 
Rin dins m' boüsse èt rin dins m' tchèna. 
Qu'èst-ce qui dj'aí fait d' cès tikèts-là ? 

— Djo l's-avos portant tot-a l'eûre, 

vos p'loz 'nn'èsse sûr, M'sieû l' Controleáür. 
— Lès faut r'trouvu sins pont d'afaires 

sins qwè, vos-auroz dès miséres ! 


— Dès miséres... dès miséres... Choûte, valèt : 

Dji sòte di l'opitál, dj'i ai d'morè chi mwès. 

Mi feume a couru vóye avou on djouweû d' viole. 
L' pus vi d' mès fis è-st-à l' gayole. 

L'óte a foutu l' feü al maujon. 

Dj'ai one djon.ne fèye au Bauvalon. 

Cit'ci a faitès' pantalon 

Cit'cile a mougni lès tikèts 

Èt to causes di m' fè dès miséres, twè ! 


Amèn' 
André HENIN, R.N. (*) 


(*) A l'occasion du premier anniversaire du décès de l'Abbé Henin, nous publions ce 
sermon que son auteur n'avait pas retenu pour Bone Novèle, 11, 1993. 

I nîve 
(Moustier) 


I nîve, 

I nive tot doücétemint, 
Si doücétemint su lès blancs twèts 
Qui l'vint s'achît su on banc d' bwès 
Po compter lès payètes pa cints. 


I nive, 
I nive tot doücétemint, 
Si doücétemint su lès blancs twèts 
Qui l' vint, à djoke dissus s' banc d' bwès, 
Sok'téye en soflant dins sés mwins. 


I nive, 

I nive tot doücétemint, 
Si doûcètemint su lès twèts blancs 
Qui l' vint s'a édwarmu su s' banc 


Émile BOTHY, R.N. 


Dis mu... 
(Oignies) 


Dis mu pouqwè qu' d'aï m' coeür qui bat, 
Qui bat, doûcemint, come ci, come ça ! 
Gn-è dés momints qué dé n' l'ô pus... 

Et pis i r'prind, doücemint, sins pus. 


Dis mu pouqwè qu' d'aï m' coeûr qui bat, 
Qui bat pour twè, come ci, come ça! 
Dèspus langtimps, il è l' balzin. 

Tu n' l'atinds pus, nauji dins s' cwin... 
Tout doûcètemint, i bat sins brût 

Come ène órlodje qu'an n' rémante pus... 
Et i ratind su l' voye du timps, 

Dè l'órlodji, in p'tit côp d' mwin... 

Gérard BAUDREZ, R.N. 

Simpleumint 


(Philippeville) 


Gn-a wére, èl souvenance d'ène viye matante m'a r'vènu à l' tièsse. 
Pouqwè ? Dj nè l' saureus dire. Putète pace què dj'aveus m' coeür ène 
miyète dins l' brouyárd. 

C'èsteut ‘ne bone djin, m' viye matante, voyante au d'là, toudi à rinde 
sèrvice èy a aidi l's-ôtes. Quand èle s'a mariè, èle n'aveut què s' 
djon.nèsse èt sès dis deugts, mins èlle aveut du courádje à r'vinde, èle 
keüdeut pour lèye èt pou lès djins. Pwis èlle a ieû saquants vatches, èle 
vindeut s' büre, ès' lacia, dèl pétrole, du tchèrbon (ès'-n-ome ét bougna). 
Èlle a al'vè d's-èfants, passé deûs guéres tièsse wòte. Elle a pièrdu s'-n- 
ome à mitan dè s' vikairiye èy èlle a continuwè l' voye toute setile, 
couradjeüsemint. Ele nè s' plindeut jamais, què du contraire, elle ét 
toudi à bones nouvèles, on l'atindeut rire èt tchanter dins l' vijenadje. 
Dès tchansons !... èlle è saveut dès cayès pâr coeûr ; rin qu' su 
Napolèyon, èlle è con'cheut au mwins swèssante. 


«Si on tchant'reut lès priyéres, dj'ènn'è direus co bran.mint d' pus», 
dijeut-èle. On n' s'anoyeut nin avou lèye : èlle aveut dès satchiyes dè 
fauves à raconter èt dès djins plin s' maujon pou lès choûter. Ès' visádje 
ét rouselant come lès peumes dè s' pachi. Quand èlle ét djon.ne, èle 
djouweut voltiy dès quintes aus djon.nes-omes pou l' plaiji d' lès fé 
couri. A l' dicauce, èle nè doneut nin s' paurt aus-òtes, èlle aureut dansè 
l' cu dins l'eûwe. 


Maugrè què s' coetir dèmeureut djon.ne, èlle aviyicheut come tèrtous. 
Èle nè p'leut pus d'meurer toute seûle èy èlle a sti viker dé sès-èfants. 
In côp, qu'èlle èsteut r'vénüwe fé in p'tit toûr à l' vile, nos l'avons 
mwin. nè dé s' cousène ; èles nè s'avunt pus r'vu dèspus dès-ans èt dès 
razans. Qué fièsse pou zèles deûs ! Après s'awè rabrèssi en brèyant d' 
binaujetè, èles s'ont raconté ‘ne miyète leüs miséres. Mins l' plaiji d' sè 
r'vèy èsteut pus fòrt què leûs pwènes, leû djon.nèsse leû rrmonteut au 
coeûr èt lès «Tut' souvins ?» cas' chuweut. Èles djipunt come dès-èfants 
en s'racontant lès quintes qu'èlles avunt djouwè a iun èt l'òte. Nous, nos 
brèyuns d' rire à lès choûter. 

Quand ç'a sti l' momint dè s' quiter, èles s'ont dit Arvèye paujéremint en 
s' rabrèssant : «Nos n' nos r'vérons pus droci ; à bin rade dè l'òte coste, 
d'abórd.» 


Saquants mwés pus taurd, on m' téléfoneut qué l' matante èsteut fayèye. 

Nos l'avons trouvè stindüwe dins s' lit, paujére èt couradjeüse come à 
s'-n-abitude. 

«Djè va bin rade ènn'aler, on m' pout v'ni qué, djè sedi presse, dj'ai m' 
place dèlé m'-n-ome èt tous lès mins m'ratindeneut.» Èle nos-a rabrèssi, 
pwis elle a v'lu stinde ès' mwin à 'ne saqui qu' nos n' vèyuns nin, èy èlle 
èst ravoye, simpleumint, come èlle aveut vikè. Gn-aveut come ène 
tchanson su sès léves èy in sclat d' rire dins sès-ouy. 

«L'homme est grand par sa mort», s'apinse à Goethe. 

Elle a grandi c' djoü-là, m' viye matante, grandi dins m' coeûr èt dins m' 
souvenance. 


Josée SPINOSA-MATHOT, R.N. 


Dè diya 2... 
(Nivelles) 


Ï v'noût, seûr, d'ène sadju ! 

Djè l'ai vu soûrti du brouyärd 

Djusse su | voye qui min.ne au vèvi, 
Il a roté 'l long dès-osiéres. 

— In djoû plindu 'rlètche èl cloki - 

Il-a passé d'lé ' ri babyárd 

Qui bèrdèle pa-d'zous lès pouplis, 
Yèt fét spiter dèl blonde lumiêre 
Quand 'l djoüne matin trawe l'èstwèli. 
I v'noût dè d'yû ? 

Pèrsône n'èl sét ! 

Intrè sès dints ‘ne feuye dè trinèle, 

In baston d' frane dins 'l pâme d'ès' main, 
Il a flauné t't-avau 'l vilâdje, 

In grand nwér tchi tout-asto d' li. 
Dins 'l lájant vif dè sès pèrnèles, 

Ene tchanson mûse come in doûs vint, 
Èl dûr solèy a 'rcüt 's visâdje, 

In djoûne visòdje, lisse èt sins plis. 

I v'noût dè d'yà ? 

Pèrsône n'èl sét ! 

D' li-z-ai pârlé dè d'zeûr èm-n-aye, 

D' li-z-ai criyi : «Ê, l'ome. Bondjoû !» 
Tout-intèrpris pa sès-idéyes, 

Il a passé sins m' résoner. 

D' li-z-aroüs d'né lès saquants gayes 
Tcheûdes dins 'm pachi à 'l pwinte du djoû, 
D' l'ároüs lèyi, à 's vèrzinéye, 

Poursûre ès' voye sins bèziner, 


* 


Il a monté pau tch'min dès crèsses, 

Qui n' min.ne nulvârt, in tch'min pièrdu, 

— Ès' tièsse dansoût dins 'l vèrt dès dgnèsses - 
Il a passé ... disparètu... 

I v'noût dè d'yü ? 

Pèrsône n'èl sét !... 


Marie-Louise LEDRUT-CHOISEZ, RN. 


One aulouwète a brêt (*) 


(Waulsort) 


Li djoû qu' l'Inspècteûr a r'çû l' lète qui dji r'copîye vêci pa d'zo, Nosse 
Binamé Prézidint èsteut mwârt dispü on p'tit mwès. 

Camarâde Inspècteür, 

I gn-a dès-afêres qu'on vôreut bin n' jamês awè a fé. Dj'a peû d' tot çu 
qui pòreut advinu après c' lète ci ; mins dji fê mi d'vwér. 

1 gn-a trwès samwin.nes audjoürdu qu' Nosse Binamé Prézidint èst 
mwárt; mi mwin tron.ne co tot scrijant dès mots ossi disbautchants. Vo 
nos la ôrfulins tortos; nosse payis n'a pupont d'achide ; sins nosse 
bièrdji, nos riskans tofér do piède nosse voye. 

Dji v' vóreu bin cauzer d'one saqwè qui s'a passé tins d' l'ètèremint, one 
tote pitite saqwè qu 'on ‘nn ' a nin djauzé come il aureut falu. Vos l'avoz 
süremint vèyu ossi, camarade Inspécteür : come li convwè passeut su 
l'avenüwe pa d'vant l' tchè stia da Nosse Binamé Prézidint, one aulouwète 
a avolé èt s' mète su lès pavés, one dijin.ne di mètes pa d'vant l' tchaur 

qui pwarteut l' cwar ; èt la, mirauke ! èlle a brèt. 


Dji sé bin : one aulouwète, ça n'èst nin gros. N'éspétche qui tote li froche 
rachonéye la, dès miles èt dès miles di djins, ont yeû l'ocâzion dè l' vèy 
èt d' l'ètinde : l'aulouwète a brét— pace qu'élle aveut dèl pwin.ne, pace 
qu'èlle èsteut péneüse, pace qu'èle si fieut mau d' nos. 

Étasteüre, dji vos d'mande one saqwè : comint ç' qui ca s' fèt qui l’ gazèti 
R. V., qu'on li aveut fèt l'oneûr dè li d'ner l' bouye do raconter au posse 
l'ètèremint da Nosse Binamé Prézidint, qu'aveut sti tchwèzi inte lès 4 
gazètis dèl seûle gazète di nosse payis po scrire tos lès papis après l' 
mwárt da Nosse Mésse, comint s' fét-i, di-dj', qui R. V. N'A NIN DIT ON 
MOT D'SSU L'AULOUWETE QU'A BRÉT ? 


Ô, c'èst l' vréy: au posse, on vèyeut R. V. fé come nos-ótes tortos : i 
somadjeut tot cotwardant sès mwins, i fieut dès mawes di sofrance, i 
tchüleut sès-ouys tot foû. Dins sès papis, qui pudenut tote li place dèl 
Gazète do Payis, tos lès djoûs dispâ trwès samwin.nes, i tchante li 
glwére da Nosse Binamé Prézidint : comint ç' qu'll a tchèssi a Li tot seli 
trwès batayons d'in.nemis, tins dèl guére ; comint ' qui li p'tite fignésse 
di S' burau d'mèreut aluméye tote li nét pace qu'l n' si djokeut mauy do 
travayi po nosse boneür; comint ç' qu'I vèyeut si volti lès p'tits-èfants; 
comint c' gul priyeut au matin, a doze eüres, al nét ; comint ç' qu'll a 
scrit lès pus bèlès powéziyes do monde ; comint ç' qui Sèstiizadjes volint 
brâmint pus wót qu' tot çu qu'a sti tûzé dispá qui l' monde èst monde. 


Tot ca, maugré qu' nos-in.mans bin d' l'ètinde èt dèl rètinde, nos l' 
savans bin. 


Mins nin on mot su l'aulouwète. 
Ni al radio, ni al bawète, ni dins l' gazète. Rin. 


Portant, ça aureut co r'lèvé one miète di pus l' glwére da Nosse Binamé 
Prézidint. Si grandeü aureut co tapé one miète di pus d'ombriye su tos 
lès payis do monde. 


Ni rin dire, do còp, c'èst rabachi. Si tére, c'èst discauzer. 


Ci R.V. la a touwé Nosse Binamé Prézidint on deüzyin.me côp. I l' faut 
aminer pa d'vant sès djudjes, l'amète come vindu ! (A qui ? C'est çu qui 
l' camaráde Inspécteür duvrè trover). 

Dji n' sinerè nin m' lète : dji n' so qu'on citwèyin ètur dès miyons d'òtes, 
on citwèyin qu'a sti éwaré do vèy qu'one saquí — qu'on-z-aveut fiyate a 
li n'a nin pris paurt TOT-ÈTIR al sofrance do peüpe. 

LE. 

Èl place do roufler al Gazète po fé prinde tot d' site li gazèti R.V., 
l'Inspècteûr atchikté one apéye. S'i mostreut l' lète, èst-g' qu'on n' li aleut 
ninr'protchi di n'rin awè vèyu pus timpe ? Di n'nin awè fét apicil' gazèti 
d'vant qu'i n'eûche li tins do rabachi Nosse Binamé Prézidint ? Èt s'i 
distrüreut l' lète sins rin dire ? 


Non : li ci qui sineut LE. s'aveut sûremint d'mèfyi, come tot l' monde. 
Il aveut sûr èvoyi saqwantès lètes hár èt hote. 

C'èsteut d'ostant pus djin.nant qu' l'Inspècteûr li-min.me ni s' sov'neut 
pus d' l'aulouwète. I s' sicrèpeut l' mémwére, i capougneut totes lès- 
imaudjes qu'il aveut aurdé dès trwès djoüs d'ètèremint : dès coméres qui 
priyint tot djèmichant, trwès djoûs èt trwès nêts au lon, a gngnos su lès 
pavés pa d'vant l' catèdrale ;dès-èfants qui pwartint dés moncias d' fleürs 
pus wôts qu' zèls ; one moche, a on momint, qu'aveut v'nu toürner autoû 
d'one tchandèle, a costé do vacha. Mins one aulouwète qu'aveut brèt, 
non, Ça n' li d'djeut rin. 

Èsteut-i coupâbe èto ? 

One saqui a bouchi a l'uch : 

— Camaráde Inspècteûr ! Dji vin do r'çûre one lète ! C'èst tèribe ! 
Trop taurd po s' catchi ! I faut fé one saqwè, èt rade ! 

— Mi ossi, dji vin dè l' riçûre ! Èvoyiz doze omes ! Abiye ! Qu'i 
vayenuche prinde li bandiye ! 

Mins quand lès jandámes ont moussi o batumint dèl Gazète, on l'zi a dit 
qui l' gazèti R.V. n'aveut nin v'nu ç' djoû la au matin. 

Il aveut sinti l'agnon, l' vaurin ! 

Èvoyi lès jandâmes al Gazète, c' aurè sti l' dérin ovradje da l'Inspècteur : 
come i l'aveut adviné, il a sti l' prumí a voler èl gayole, po n' nin awè set 
a tins qu'i gn-aveut on si abôminâbe complot conte Nosse Binamé 
Prézidint. Adon, on-z-a djudji tos lès cis qui travayint al gazète : 

— Comint n'avoz nin vèyu çu qui s passeut ? Rèspondoz ! 

— Douvint avoz ègadji on vindu ? Téjoz-vos ! 

— Poqwè l'avoz lèyi scrire ? 

— Ewou l'avoz catchi ? 

Lès djudjes lès-ont fét rassèrer tortos. 


Li payis èsteut cu d'zeü cu d'zo ; pinsez : lès djins èstint d'dja stornés 
après l' mwart da Nosse Binamé Prézidint, èt vola qu'il apurdint qu'i gn- 
aveut on complot conte Li, au momint qu'il avint ostant d' pwin.ne, qu'il 
èstint si disvoyis ! 


Dès caurtis ètirs ont div'nu sots, ou s'ont distrüt : leü vikériye n' v'leut 

pus rin dire, can'ésteut pus possibe do crwére dins rin, d'awè fiyate a one 
saqui, one saqwè. 

Dès viles ètires s'ont v'nu dènonci totes seüles pa d'vant lès djudjes : dès 
djins qui n'avint nin vèyu l'aulouwète brére. Il èstint tot pètés do 
discouviè qu'on-in.nemi s'aveut catchi dins zèls-min.mes, èt qui n' 
s'ènn'avint mauy rindu compte ! 

Lès jandâmes cachint co todi après l' gazèti R.V. sins pârvinu a l'apici. 
Di radje, di peti, il èbârkint tot ç' qu'i trovint : 

— Avoz vèyu l'aulouwète brére ? 

— Dj'èsteu trop lon èri... 

Èl prijon ! 

— Oyi, djè l'a vèyu, djè l'a oyu ! 

- Vos mintoz ! 

—Non ! C'èst l' pure vèrité : èlle èsteut vète, avou dès rodjes pwès... 


Li minte èst trop grosse : au trò ! 

— Mins dji so aveûle ! 

— Vos l'auriz d'vu ètinde brére ! 

Èl piole ! 

Lès-avenûwes, lès viles, lès provinces s'ont vüdi one a one. I d'mèreut 
co saqwants maçons dins l' payis. Lès djudjes lèzi on fèt bâti rademint 
dès prijons. Adon, i lés-ont rassèré d'dins. 


Audjoürdu, totes lès rüwes do payis sont vüdes, èt totes lès príjons sont 
plin.nes. Li dérin djudje — disloüji do n' rin awè trové èt cèrtin qu'il èsteut 
ossi, sins l' sawè, on vindu — s'a rassèré li min.me èl gayole èt taper l' clé 
pa l' finièsse. 

Gn-a pus qu'one djin d' libe tot-avau l' payis : mi. Mi nom ? R.V., ou 
LE., come vos v'loz. 

I d'mère one bièsse ossi : one aulouwète qui rit, qui rit... 


Laurent HENDSCHEL, R.N. 


(*) Orthographe de l'auteur. 

En Amèrique 


(Mettet) 


Divant d' paurti pou l'Amérique, 

mi mon.nonke m'avét prométu 

in tch'fau... in bidét... yink qui vike, 
nin trop bouloufe mins nin flantchu. 
Il astèt èvôye d'éne samwin.ne 

qui dj'avès d'djà tanè l' cinsi 
pou-z-awé ène satchiye d'awin.ne 
èt do strin pou rimpli l' rèsseli. 


C'è-st-in crâne payis, l'Amérique ! 
On-z-i rauvèle ène masse di caurs. 
Pèrson.ne n'i djoûwe à p'tit boutique 
pace qu'on pitiye su dès mines d'or. 
Mon.nonke sicrijèt tan.nawète. 

I n' boutèt wére,i vikèt bin. 

Si tot ca n' v'lèt nin dire tchèrète, 
gn-a pont d' doutance, i s' plaijèt bin. 


Qué fayé payis, l'Amérique ! 

Mon.nonke ènn'èst riv'nu... tot set ! 

Il ést fin craus, pwate dès bèriques. 

Il èst moussi come in monsieü. 

Mins, qu'est-ce qu'i pout bourer come mintes ! 
In côp qu' dj'ai causé di m' bidèt, 

i s'a pètè à rire... plin s' vinte. 

I m'a min.me traité d' bárloke ! 


S'apinse à lien Amérique, 

gn-a pupont di tch'fau, c'èst d's-autos. 
Lès «coboys» monterint dés bouriques 
quand is fatyenut leûs «rodèyos» ! 
Vórmint, on n' duvrét nin pérméte, 
nin pus lauvau qu' pat't-avaurci, 

di raconter dés colibètes. 

I n' faut qu' ca pou iésse disbèli. 


Philippe MAUDOUX, R.N. 

Li fougneti 
(Sart-Bernard) 


— Qu'èst-ce qui t' fis là, ti montes di gârde ? 

C'èsteut l'Félis” d'émon Téje qu'aveut avoré pa l' ruwalète èt adouyi, pa- 
d'zeüs l'aye, li Fons” qu'èsteut astampé come on bolau au plin mitan di 
s' corti. 

Fons” aveut r'lèvé s' tièsse, bachi s' locèt done mwin èt mète on dwègt 
su sès lépes. Sins mouf'ter, Félis” a douviè l' baurire èt s'ascropu à 
l'ombe. Bin aspoyi conte one bukéye di tchaurnale, il aveut l' timps d' 
ratinde, mia l' timps qui l' moyin. Gn-aveut sûremint por on bokèt. Il a 
fait roler s' chique ètur sès dints done massale à l'óte èt mawyi à grands 
côps. Ca mostreut qu'i n' v'leut rin piède dè l' paskéye. Gn-aveut bin one 
grosse dimèye-etire qui l' Fons” èsteut planté là, conte il vint, si gauche 
mwin su l'bole do mantche do locèt èt l' drwète, one miète dizeûs l' lame. 
I n'aveut nin rovi sès bèlikes. Gn-aveut pus qu'on vére, mins come po 
ligni, i faut sèrer on-ouy, ça nè l' jin.neut wêre. 

Il aveut mètu on laudje tchapia d' djárdin, pace qui l' solia èsteut d'djà 
wòt. Lauvau, li quart d'onze eûres vineut d' soner à l'èglije do viladje. 
Il èsteut à pau près timps. Tot l' monde sét bin qu' lès fougnants boutenut 
à onze eüres au matin èt aviè cinq' chij eüres à l' vièspréye. 

Noste ome tineut à gougne one bèle grosse frimoüje, d'ayir à l' nét por 
mi, pace qui l' fine têre èsteut d'djà bin auléye jusqu'à l' copète. 
Faut-st-arèdji ! Li fougnant aveut tchwèsi l' place, sés”, jusse au mitan 
dès párcs. 

Fons” aveut l'air one miète gaye dins lès lignes di manje-tout ! Is 
moussin.n' foû. T'aureus ied dit on grand spawèta dins lès rindjiyes di 
p'tits bolomes, tortos lès min.mes, avou deûs djanaussès massales èt on 
p'tit tchapia d' nwáre tére di bizingau su leti tièsse. 

Fons ni krankieut nin. A momints, one pitite passe di vint fieut trèssiner 
sès marones di bleüwe twale èt on vèyeut qu'il èsteut à pids d'tchaus dins 
sès gros sabots d' Flamind. 

Gn-a longtimps qui s' pupe èsteut distindüwe. I n' l'aureut wazu ralumer 
pace qui lès fougnants ni sopwatenut ni l' brit, ni l'ignére di toubac”. 
Siya, c'èst come ça ! 

Tot d'on côp, il tére a c'minci à r'mouwer jusse pa-d'vant sès sabots. 
Quand l' fougnant boute, faut ièsse subtil, ca n' dure wére, èt l' ci qui 
balzine one miète a ça à sès guètes. Nosse Fons, li, n'a nin balziné. 
Il a r'waiti do qué costé qui l' tére si soléveut èt, d'on lan, il a èfonci l' 
fiér do locèt, ossi rade ritoürner l' paletéye ét taper on bon côp su l' 
bièsse. 

— Té l'as ieû, Fons”! Tè l'as ieû ! a-t-icriyfl' Félis” èt abroker à grandès- 
asplanes. C'è-st-on bia ! 

Dj'aveus ètindu criyi. Nosse maujone n'èsteut nin lon èri di-d-là. 
Dj'aveus quét'fiye iüt' ans. Dji djouweus au céke su nosse pavéye. Come 
tos lès-èfants, dj'èsteus curieüs come one agace. Dj'a lachi m' céke èt 
dârer jusqu'émon l' Fons’. 

I riv'neut justumint di s' djárdin èt t'nu l' fougnantès' mwin. Dj'a v'lu 
tot sawè, li ponu èt l' cové, èt carèssi l' bièsse. Li pia èsteut tchòde èt 
doûce, doûce, tin, come li visadje da nosse man quand dj' li doneus one 
bauje. 

— Qu' ènn' aloz fé, Fons” ? Li taper èvôye ? L'ètèrerèl'ansègni ? 

— Non, ê, m' fi! Li pia vaut po l' mwins' sèt' à iüt francs. 

— Sèt' à iüt francs ? Nosse pa d'veut rèner one eüre po-z-è gangni cinq'. 
— Vinoz veûy ! 

Nos-avans intré è l' grégne. Fons” a satchi l' ridant done viye òrmwére 
èt sórti one lame di razwè. Il a métu l' fougnant su on p'tit banc èt l' 
douviè dispeüy li grognon jusqu'à l' kèwe. Adon, i l'a dismoussi su on 
rin d' timps, come si on rôstereut one camusole. Po fini, il a cópé lès 
pates. I lés-a fait r'bondi saquants côps è s' mwin èt r'waiti l' Félis’. 

— Sés” bin, Félis”, qui c'é-st-on r'méde po l' five-lin.ne ! I faut mète lès 
quate pates dins on satchot d' twale su li stoumac” da l'éfant qu'èst 
malade. 

Mi, dji douvieus dès-ouy come dès bawètes di forni. Dj'aveus trèvèyu, 
dins l'nwâreû dè l' grègne, one grande plantche. Gn-aveut trinte pias bin 
arindjiyes èt métüwes à sètchi. Trinte ! Rin qu'à cinq' francs, gn-aveut 
po dés caurs. 

Fons” aapicion p'tit mártia, quate claus d'sabotètclawer l'trintyonin.me. 
— V's-avoz atrapé tos cès fougnants-là è vosse djárdin, Fons”? 

— Non, in, m' fi. Dji tind ossi dins lés pachis. Dji discópe dés cárés 
d'wazon astok dés frimoüjes po trover lès passadjes ét î mète dés cèps. 
Dj'i va veüy deüs côps par djoü. Quand dj'a one cinquantin.ne di pias, 
on lés vint qwére. 

— Po qwè fé ? 

— Po fé dès mantias èt dès tchapias-büses. 

— Bin, vos-é rauveloz, dés caurs. 

Fons” n'a nin réspondu. 

Quand dj'a r'moussi è I' maujone, dj'èsteus tot èfoufi. 

— Dijoz, moman, li Fons”, il èst fwárt ritche ! Poqwè ç' qui nosse pa n' 
fait nin l' min.me mèsti qu' li ? Tinde aus fougnants èt vinde lès pias ? 
—Mi fi, vosse papa a dè l' chance. Il a cod' l'ovradje, li ! Li Fons” a piérdu 
l' sène, il èst chómeá, i va pwinter tos lès djoüs ét i tind aus fougnants 
po mète lès deüs corons èchone. C'èst l' crise, mi fi, c'est l' críse ! 

I m'a falu quarante ans po comprinde ! 


Henry MATTERNE, R.N. 

